(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΓ΄

Τετάρτη, 22 Μαρτίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από Ακαδημίες της Κομητείας Μπέργκεν, το Δημοτικό Σχολείο Κολλεγίου Αθηνών, τη Σχολή Ι.Μ Παναγιωτόπουλου, το Δημοτικό Σχολείο Αιγείρας Αχαΐας, το 1ο Γυμνάσιο Άργους, το Κολλέγιο Northgo της Ολλανδίας, το Δημοτικό Σχολείο Παλιουρίου Χαλκιδικής και από το Δημοτικό Σχολείο Μπατσίου Άνδρου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Υγείας, με θέμα: « Άμεση αντιμετώπιση της υποστελέχωσης και των προβλημάτων των μεταφορικών μέσων του ΕΚΑΒ στη Βοιωτία», σελ.
 β) Προς την Υπουργό Παιδείας και Θρησκευμάτων, με θέμα: «Αντιστοίχιση πτυχίων των αποφοίτων πρώην ΑΕΙ ΤΤ (ΤΕΙ) με τα πτυχία των νέων ακαδημαϊκών δομών», σελ.
 γ) Προς τον Υπουργό Αγροτικής Ανάπτυξης και Τροφίμων, με θέμα: «Τεράστια τα προβλήματα των μελισσοκόμων στην ελληνική επικράτεια», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού - ΔΗΜΗΤΡΑ, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις για την ενίσχυση της αγροτικής ανάπτυξης»., σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για τη στήριξη της κοινωνίας και της επιχειρηματικότητας», σελ.

ΠΡΟΕΔΡΕΥΟΝΤΕΣ

 ΑΘΑΝΑΣΙΟΥ Χ. , σελ.
 ΛΑΜΠΡΟΥΛΗΣ Γ., σελ.
 ΜΠΟΥΡΑΣ Α. , σελ.
 ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΑΡΣΕΝΗΣ Κ. , σελ.

 ΛΑΜΠΡΟΥΛΗΣ Γ., σελ.
 ΜΠΟΥΡΑΣ Α. , σελ.
 ΣΑΚΟΡΑΦΑ Σ. , σελ.

Β. Επί των επικαίρων ερωτήσεων:
 ΚΕΔΙΚΟΓΛΟΥ Σ. , σελ.
 ΜΟΥΛΚΙΩΤΗΣ Γ. , σελ.
 ΜΠΟΥΜΠΑΣ Κ. , σελ.
 ΠΛΕΥΡΗΣ Α. , σελ.
 ΣΥΡΙΓΟΣ Ε. , σελ.

Γ. Επί του σχεδίου νόμου του Υπουργείου Αγροτικής Ανάπτυξης και Τροφίμων:
 ΑΝΔΡΙΑΝΟΣ Ι. , σελ.
 ΑΠΟΣΤΟΛΟΥ Ε. , σελ.
 ΑΡΑΜΠΑΤΖΗ Φ. , σελ.
 ΑΡΑΧΩΒΙΤΗΣ Σ. , σελ.
 ΑΡΣΕΝΗΣ Κ. , σελ.
 ΒΙΛΙΑΡΔΟΣ Β. , σελ.
 ΒΡΥΖΙΔΟΥ Π. , σελ.
 ΓΕΩΡΓΑΝΤΑΣ Γ. , σελ.
 ΓΚΑΡΑ Α. , σελ.
 ΓΚΟΚΑΣ Χ. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΣΜΑΝΗΣ Γ. , σελ.
 ΚΕΛΛΑΣ Χ. , σελ.
 ΚΟΚΚΑΛΗΣ Β. , σελ.
 ΛΙΑΚΟΥΛΗ Ε. , σελ.
 ΛΙΒΑΝΟΣ Σ. , σελ.
 ΛΙΟΥΠΗΣ Α. , σελ.
 ΛΟΓΙΑΔΗΣ Γ. , σελ.
 ΜΑΚΡΗ-ΘΕΟΔΩΡΟΥ Ε. , σελ.
 ΜΑΛΑΜΑ Κ. , σελ.
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.
 ΜΑΝΩΛΑΚΟΥ Δ. , σελ.
 ΜΠΑΡΚΑΣ Κ. , σελ.
 ΜΠΟΥΓΑΣ Ι. , σελ.
 ΜΠΟΥΚΩΡΟΣ Χ. , σελ.
 ΜΠΟΥΜΠΑΣ Κ. , σελ.
 ΠΑΣΧΑΛΙΔΗΣ Ι. , σελ.
 ΠΟΥΛΑΣ Α. , σελ.
 ΣΕΝΕΤΑΚΗΣ Μ. , σελ.
 ΣΚΑΝΔΑΛΙΔΗΣ Κ. , σελ.
 ΣΚΟΝΔΡΑ Α. , σελ.
 ΤΕΛΙΓΙΟΡΙΔΟΥ Ο. , σελ.
 ΤΖΑΚΡΗ Θ. , σελ.
 ΧΑΡΑΚΟΠΟΥΛΟΣ Μ. , σελ.
 ΧΑΡΙΤΟΥ Δ. , σελ.
 ΧΗΤΑΣ Κ. , σελ.

Δ. ΠΑΡΕΜΒΑΣΕΙΣ:
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΓ΄

Τετάρτη 22 Μαρτίου 2023

Αθήνα, σήμερα στις 22 Μαρτίου 2023, ημέρα Τετάρτη και ώρα 9.22΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-3-2023 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ϟΒ΄ συνεδριάσεώς του, της Τρίτης 21 Μαρτίου 2023 σε ό,τι αφορά την ψήφιση στο σύνολο του σχεδίου νόμου: «Μετονομασία της Ρυθμιστικής Αρχής Ενέργειας σε Ρυθμιστική Αρχή Αποβλήτων, Ενέργειας και Υδάτων και διεύρυνση του αντικειμένου της με αρμοδιότητες επί των υπηρεσιών ύδατος και της διαχείρισης αστικών αποβλήτων, ενίσχυση της υδατικής πολιτικής - Εκσυγχρονισμός της νομοθεσίας για τη χρήση και παραγωγή ηλεκτρικής ενέργειας από ανανεώσιμες πηγές μέσω της ενσωμάτωσης των οδηγιών ΕΕ 2018/2001 και 2019/944 - Ειδικότερες διατάξεις για τις ανανεώσιμες πηγές ενέργειας και την προστασία του περιβάλλοντος».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία - Αλεξάνδρα Κεφάλα, Βουλευτή Ιωαννίνων, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, ολοκληρώθηκε η ανάγνωση των αναφορών. Ευχαριστούμε θερμά την κ. Κεφάλα.

Εισερχόμαστε τώρα στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Οι επίκαιρες ερωτήσεις που θα συζητηθούν είναι η με αριθμό 570/15-3-2023 επίκαιρη ερώτηση, που θα απαντηθεί από τον Υπουργό Υγείας κ. Αθανάσιο Πλεύρη, η με αριθμό 577/17-3-2023 επίκαιρη ερώτηση, που θα απαντηθεί από τον Υφυπουργό Παιδείας και Θρησκευμάτων κ. Ευάγγελο Συρίγο και η με αριθμό 566/14-3-2023 επίκαιρη ερώτηση, που θα απαντηθεί από τον Υφυπουργό Αγροτικής Ανάπτυξης και Τροφίμων κ. Συμεών Κεδίκογλου.

Δεν θα συζητηθεί η με αριθμό 580/20-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων.

Ο Γενικός Γραμματέας Νομικών και Κοινοβουλευτικών Θεμάτων κ. Στυλιανός - Ιωάννης Κουτνατζής.».

Θα ξεκινήσουμε με την πρώτη με αριθμό 570/15-3-2023 επίκαιρη ερώτηση πρώτου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Υγείας, με θέμα: «Άμεση αντιμετώπιση της υποστελέχωσης και των προβλημάτων των μεταφορικών μέσων του ΕΚΑΒ στη Βοιωτία».

Κύριε Μουλκιώτη, έχετε τον λόγο για την πρωτολογία σας.

**ΓΕΩΡΓΙΟΣ ΜΟΥΛΚΙΩΤΗΣ:** Σας ευχαριστώ, κύριε Πρόεδρε. Καλημέρα σας, καλημέρα κύριοι Υπουργοί.

Κύριε Υπουργέ, από τον υφιστάμενο νόμο σκοπός του ΕΚΑΒ είναι ο συντονισμός της παροχής σε έκτακτες περιπτώσεις άμεσης βοήθειας, επείγουσας ιατρικής φροντίδας στους πολίτες, μεταφορά των πολιτών σε μονάδες παροχής υγείας και ο συντονισμός της νοσοκομειακής αλλά και της προνοσοκομειακής φροντίδας σε καταστάσεις εκτάκτων αναγκών και κρίσεων, αλλά και η παρακολούθηση και ο συντονισμός οπωσδήποτε της εφημερίας των νοσοκομείων.

Στη Βοιωτία τώρα, όπως και στην υπόλοιπη επικράτεια, οι εργαζόμενοι στο ΕΚΑΒ καταβάλλουν υπεράνθρωπες προσπάθειες –οφείλουμε να το πούμε- ώστε να καλυφθούν οι αυξημένες ανάγκες ενός νομού, που είναι με ορεινούς όγκους, με εθνικό δίκτυο, με μεγάλη βιομηχανική περιοχή και πολλές εγκαταστάσεις και βεβαίως με ένα χιονοδρομικό κέντρο, το πρώτο στη χώρα, το χιονοδρομικό κέντρο του Παρνασσού, με πάρα πολλούς επισκέπτες.

Τα προβλήματα τα οποία υπάρχουν με το ΕΚΑΒ στη Βοιωτία είναι πολλαπλά και αφορούν στην αποτελεσματική -και αυτό είναι το μείζον θέμα- λειτουργία του και σχετίζονται τόσο με την υποστελέχωση όσο και με την έλλειψη υλικοτεχνικού εξοπλισμού και αυτό έχει ως αποτέλεσμα να υπάρχουν πολλοί κίνδυνοι.

Χαρακτηριστική περίπτωση ήταν αυτό το ζήτημα το οποίο αναφέραμε, κύριε Υπουργέ, και σε ερωτήσεις. Στις 11-2-2022, πολυτραυματίας μεταφέρθηκε στο νοσοκομείο της Θήβας, διασωληνώθηκε και λόγω της κρισιμότητας της κατάστασης αλλά και έλλειψης της ΜΕΘ στο νοσοκομείο της Θήβας ήταν αναγκαίο να μεταφερθεί. Εκλήθη το ΕΚΑΒ, μπήκε στο ΕΚΑΒ, μπήκε μέσα στο όχημα και το όχημα δεν μπορούσε να λειτουργήσει. Υπήρχαν κάποιες βλάβες, κάποια προβλήματα. Δεν μπορούσε να λειτουργήσει, με αποτέλεσμα να χαθεί πολύτιμος χρόνος, να βρεθεί νέο όχημα και να μεταφερθεί μετά στο Τζάνειο.

Θεωρούμε, λοιπόν, ότι η λειτουργία του ΕΚΑΒ δεν είναι μόνο το προσωπικό, είναι και η υλικοτεχνική υποδομή. Και ανακύπτουν μείζονα ερωτήματα. Εμείς γι’ αυτό καταθέσαμε έγγραφη ερώτηση. Δεν ξέρω αν δεν απαντήσατε, επειδή δεν θέλετε να δεσμευτείτε γραπτώς σε σχέση με τα ζητήματα που ανακύπτουν.

Όμως δύο ερωτήματα τίθενται: Για αυτό το περιστατικό, το σοβαρότατο περιστατικό, που έγινε με τον πολυτραυματία, έχει διερευνηθεί το ζήτημα αυτό καθαυτό και ποια αποτελέσματα υπάρχουν; Υπάρχει ένα πόρισμα;

Το δεύτερο είναι αν η σημερινή κατάσταση του στόλου του ΕΚΑΒ στη Βοιωτία δεν είναι καλή, πώς σκοπεύετε να την ενισχύσετε. Πώς θα διασφαλιστεί η συστηματική συντήρησή του και πώς μπορεί να ενισχυθεί και με προσωπικό που είναι αναγκαίο για την όλη λειτουργία;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Κύριε Πλεύρη, έχετε τον λόγο για να απαντήσετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Κύριε συνάδελφε, προφανώς είτε απαντούμε γραπτώς είτε απαντούμε και καταθέτουμε στα Πρακτικά της Βουλής, η απάντηση είναι η ίδια. Δεν τίθεται θέμα δηλαδή αν υπάρχει δέσμευση γραπτή. Δηλαδή η τοποθέτηση του Υπουργού στη Βουλή και αυτά που καταγράφουν τα Πρακτικά της Βουλής δεν είναι επίσημα έγγραφα;

Πάμε λοιπόν στο περιστατικό το οποίο αναφέρετε. Στις 11.54΄ έγινε κλήση για τραυματία, 11.56΄ διαβιβάστηκε στην κινητή ιατρική μονάδα, το ασθενοφόρο έφτασε 12.00΄ και η άφιξη στο Γενικό Νοσοκομείο της Θήβας έγινε 12.09΄. Δηλαδή σε λιγότερο από είκοσι λεπτά, σε δεκαπέντε λεπτά είχε μεταφερθεί ο πολυτραυματίας στο Γενικό Νοσοκομείο Θήβας.

Προκύπτει ότι από το Γενικό Νοσοκομείο Θήβας γίνεται διασωλήνωση και γύρω στις 2.15΄ κρίνεται σκόπιμο να διακομιστεί στο Τζάνειο. Έρχεται ασθενοφόρο του ΕΚΑΒ Λιβαδειάς, το οποίο μόλις παρέλαβε τον ασθενή είχε πρόβλημα στην εκκίνηση του κινητήρα. Το ασθενοφόρο λειτούργησε, ο κινητήρας τέθηκε σε ισχύ, πολύ σωστά όμως κρίθηκε ότι, επειδή υπήρχε πρόβλημα και φοβόντουσαν μήπως στην πορεία δημιουργηθεί πρόβλημα λόγω του συγκεκριμένου ασθενοφόρου, έπρεπε να έρθει άλλο ασθενοφόρο για να μεταφερθεί στο Τζάνειο, ώστε να παραμείνει σταθεροποιημένος ο διασωληνωμένος ασθενής εντός του νοσοκομείου της Θήβας. Και πράγματι αυτό έγινε, μεταφέρθηκε στο Τζάνειο Νοσοκομείο.

Τα ασθενοφόρα της περιοχής ελέγχονται μία φορά την εβδομάδα ή στις δέκα μέρες. Το συγκεκριμένο ασθενοφόρο ελέγχθηκε στις 9-2-2022, συντηρήθηκε και κρίθηκε ότι δεν έχει πρόβλημα. Το περιστατικό γίνεται στις 11-2-2022, του 2023 με συγχωρείτε.

**ΓΕΩΡΓΙΟΣ ΜΟΥΛΚΙΩΤΗΣ:** Του 2022.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Του 2022 ναι. Είχε περάσει λοιπόν έλεγχο δύο μέρες πριν το συγκεκριμένο ΕΚΑΒ και είχε κριθεί ότι ήταν κατάλληλο.

**ΓΕΩΡΓΙΟΣ ΜΟΥΛΚΙΩΤΗΣ:** Το έτος είναι το θέμα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το έτος εντάξει. Ναι αλλά στο έτος που γίνεται το περιστατικό είχε ελεγχθεί δυο μέρες πριν και είχε κριθεί ότι ήταν κατάλληλο. Άρα υπήρξε μια αιφνίδια βλάβη, η οποία αντιμετωπίστηκε.

Έρχομαι όμως στην ουσία του προβλήματος το οποίου βάζετε. Ο τομέας ΕΚΑΒ Θήβα Έχει δεκαέξι άτομα προσωπικό, έντεκα μόνιμους και πέντε επικουρικούς. Δυστυχώς δύο -ευτυχώς δηλαδή, για αυτούς- έχουν βγει υποψήφιοι στις αυτοδιοικητικές εκλογές. Τους έχει χάσει ο τομέας γιατί έχουν πάει στα παραρτήματα που είναι οι αυτοδιοικητικοί σύμβουλοι. Και το ΕΚΑΒ Λειβαδιάς έχει δεκαέξι μόνιμους υπαλλήλους και εφτά επικουρικούς.

Τα πληρώματα τα οποία βγαίνουν είναι για τη μεν Λειβαδιά ένα ασθενοφόρο στην πρωινή βάρδια και τρεις εβδομάδες τον μήνα δύο ασθενοφόρα. Αντίστοιχα και για το απόγευμα ένα ασθενοφόρο όλο τον μήνα, τις τρεις εβδομάδες δεύτερο ασθενοφόρο και τη νύχτα ένα ασθενοφόρο και μια φορά την εβδομάδα δεύτερο ασθενοφόρο.

Για τη δε Βοιωτία, η κατάσταση είναι ότι βγαίνει ένα ασθενοφόρο το πρωί, ένα ασθενοφόρο το απόγευμα και ανά δέκα μέρες δεύτερο και ένα ασθενοφόρο το βράδυ.

Με τις συνεργασίες των δύο αυτών τομέων μπορούν να υπάρχουν τρία ασθενοφόρα το πρωί και το απόγευμα και ένα με δύο ασθενοφόρα το βράδυ. Στη δευτερολογία μου θα σας πω τι κρίνεται, ότι υπάρχει μια κάλυψη μεν σε ασθενοφόρα τρία πρωί απόγευμα και ένα με δύο το βράδυ, αλλά λόγω -όπως πολύ σωστά αναφέρατε- των αυξημένων αναγκών, υπάρχουν κινήσεις γιατί από τις διακομιδές που βλέπουμε -που θα σας πω στη δευτερολογία μου- χρειάζεται ενίσχυση, ώστε να μπορεί να υπάρξει και άλλη βάρδια.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Τον λόγο τώρα έχει για τη δευτερολογία του ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, είπα για την ερώτηση, γιατί κατατέθηκε τέσσερις φορές και δεν απαντήθηκε τέσσερις φορές. Δεν γίνεται. Δεν απαντήθηκε τέσσερις φορές, γι’ αυτό το είπα.

Τώρα σε σχέση με αυτά που μου είπατε. Έξω από τη Θήβα ήταν ο τραυματισμός και πήγε στο νοσοκομείο. Δεν μου κάνει εντύπωση ο χρόνος. Μου κάνει, όμως, εντύπωση και δημιούργησε έκπληξη στους πάντες, το ότι αναγκάστηκε να διασωληνωθεί και έπρεπε να μεταφερθεί στο Τζάνειο και το όχημα αυτό δεν έπαιρνε μπροστά, είχε πρόβλημα. Μου λέτε ότι ξέρετε ότι λειτούργησε. Τι θα πει αυτό, κύριε Υπουργέ; Εγώ καταλαβαίνω. Τι θα πει αυτό; Δεν μπορούμε να λέμε τέτοιες απαντήσεις σε σχέση με το γεγονός αυτό καθαυτό μπορεί να συμβεί στην τύχη, αλλά υπάρχει θέμα και δημιουργήθηκε θέμα και ήρθε άλλο ασθενοφόρο. Λειτούργησε και κρίθηκε ότι καλό είναι να έρθει το άλλο ασθενοφόρο; Είναι μια αντίφαση αυτή. Ή λειτούργησε και μπορούσε να κινηθεί ή δεν λειτούργησε και δεν είχε τη δυνατότητα να κινηθεί και να μεταφερθεί ο ασθενής. Αυτό είναι το βασικό ζήτημα.

Το ένα είναι αυτό και πάω τώρα στο δεύτερο, το πιο σοβαρό. Ξέρετε η γραφειοκρατία πράγματι είναι αυτή, όπως την λέτε. Δεν θα το αμφισβητήσω, δεν ξέρω πώς θα χρησιμοποιήσετε τις πληροφορίες που σας έδωσα. Υπάρχει θέμα. Υπάρχει πλήρης αποδιοργάνωση. Αυτό δεν το λέω γιατί κάνω αντιπολίτευση για την αντιπολίτευση. Το λέω σαν γεγονός, το οποίο το αισθανόμαστε. Και σε οικογενειακό κύκλο, αν θέλετε, δεν μεταχειρίζομαι τίποτα ούτε έχω απασχολήσει κανέναν. Όμως υπάρχει θέμα.

Υπάρχει αποδιοργάνωση στο ΕΚΑΒ στη Βοιωτία. Το προσωπικό, αυτό το λίγο, γιατί δεν είναι προσωπικό που να έχει δυνατότητες πολλές, δίνει αγώνα. Τους βλέπεις τους ανθρώπους. Πέρα από το προσωπικό όμως, υποδομή δεν υπάρχει. Τα ασθενοφόρα, τα οχήματα είναι πεπαλαιωμένα. Δεν είναι ας το πούμε «αξιόπλοα», δεν μπορούν να κινηθούν σωστά και με την ταχύτητα που πρέπει να γίνει. Έχουν θέμα και αυτό είναι ένα ζήτημα, το οποίο απασχολεί τους πάντες. Απασχολεί και τους γιατρούς, απασχολεί και τα νοσοκομεία, απασχολεί τους πάντες. Και θέλουμε όχι μόνο να μας πείτε την κατάσταση, αλλά και τι θα γίνει, γιατί έμμεσα κατάλαβα ότι υπάρχει ένα ζήτημα λόγω της ιδιαιτερότητας του νομού και με τις υποχρεώσεις, οι οποίες ανακύπτουν ανά πάσα στιγμή. Δυστυχώς, συμβαίνουν αυτά στη ζωή. Όμως οφείλουμε να δούμε και πρέπει εσείς να απαντήσετε και να δεσμευτείτε για συγκεκριμένα ζητήματα που πρέπει να γίνουν σε σχέση με τη λειτουργία του ΕΚΑΒ στη Βοιωτία. Δεν μπορεί να ισχύσουν τα δεδομένα αυτά, τα οποία υπάρχουν μέχρι σήμερα. Δεν τιμά κανέναν να υπάρχει τέτοια κατάσταση. Δεν είναι καθόλου σωστό και πρέπει να δώσουμε και ένα αίσθημα εμπιστοσύνης στους πολίτες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):**  Και εγώ ευχαριστώ.

Κύριε Υπουργέ, άκουσα ότι θα κοιτάξετε την ενίσχυση.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Βεβαίως.

**ΠΡΟΕΔΡΕΥΩΝ (Αθανάσιος Μπούρας):** Ενδιαφέρομαι και εγώ γιατί είμαστε «αριστογείτονες» με την Βοιωτία και πολλές περιοχές της δικής μου εκλογικής περιφέρειας, όπως οι Ερυθρές, η Οινόη, τα Βίλια, εξυπηρετούνται από το Νοσοκομείο Θήβας και θα πω και από την Λιβαδειά.

Άρα άκουσα τη θετική λέξη, ότι θα ενισχύσετε αυτή την κατάσταση, η οποία μπορεί να γίνει καλύτερη.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Λοιπόν, πρώτα απ’ όλα να τελειώσουμε το περιστατικό. Προφανώς όταν υπάρχουν τρία οχήματα -και πέντε οχήματα να υπήρχαν και έξι- όταν θα βρεθεί η στιγμή να χαλάσει ένα όχημα, αυτομάτως θα πρέπει να γίνει διαχείριση του περιστατικού. Πότε υπάρχει μια ευθύνη; Αν ερχόμουν εδώ πέρα και σας έλεγα ότι αυτά τα οχήματα δεν έχουν ελεγχθεί. Ελέγχθηκε δύο μέρες πριν, οι τεχνικοί είπαν δεν υπήρχε πρόβλημα. Και πολύ σωστά λειτούργησαν και σας απαντώ ότι πήρε μπρος. Δεν θα έκαναν ένα ταξίδι από τη Θήβα στο Τζάνειο τη στιγμή που είχαν εντοπίσει ότι υπήρχε ένα πρόβλημα στη μηχανή. Έπρεπε αυτομάτως από τη στιγμή που υπήρξε πρόβλημα στη μηχανή ακόμα και αν πήρε μπρος να πάει να ελεγχθεί το όχημα. Και ο ασθενής ήταν απολύτως ασφαλής, γιατί ήταν διασωληνωμένος, άρα σε έλεγχο, είχε όλη την φροντίδα την οποία έπρεπε να είχε και απλώς έγινε η διακομιδή του με άλλο όχημα, ώστε να υπάρχει ασφάλεια γιατί θα ήταν πολύ χειρότερο αν συνέβαινε κάτι στη διάρκεια της διαδρομής και τελείως διαφορετικές οι συνθήκες, έστω και εκτός ΜΕΘ, να βρίσκεσαι σε ένα νοσοκομείο και να διακομίζεσαι σε ένα άλλο για να μπεις στην ΜΕΘ και τελείως διαφορετικό να βρίσκεσαι σε ένα ασθενοφόρο.

Άρα η διαχείριση του περιστατικού -και επειδή αναφερθήκατε- και τα πορίσματα δείχνουν ότι και οι έλεγχοι στα οχήματα είχαν γίνει και η αντίδραση του προσωπικού ήταν η δέουσα.

Να τονίσω εδώ, γιατί πολλές φορές ακούμε για το ΕΚΑΒ, ακόμα και στο τραγικό δυστύχημα στα Τέμπη, τριάντα πέντε ασθενοφόρα βρέθηκαν στο σημείο σε λιγότερο από μία ώρα. Η επιχειρησιακή δυνατότητα του ΕΚΑΒ είναι πολύ μεγάλη και τα πληρώματα τα οποία βγαίνουν, πάντοτε προσπαθούν να καλύπτουν τις ανάγκες. Στο συγκεκριμένο Θήβα - Λειβαδιά που είναι άνω των σαράντα ατόμων που υπηρετούν στο συγκεκριμένο σημείο, βγαίνουν τρία πληρώματα, τρία ασθενοφόρα πρωί απόγευμα, ένα με δύο βράδυ.

Είδαμε όμως -και εδώ πέρα έχετε δίκιο στην τοποθέτησή σας- ότι οι ανάγκες για διακομιδές οι οποίες γίνονται, είναι αρκετά μεγάλες. Μπορούν να φτάνουν υπό όρους και προϋποθέσεις ανάλογα και με τη λειτουργία -όπως αναφέρετε και του χιονοδρομικού- και τις τριακόσιες διακομιδές τον μήνα. Άρα αυτό δείχνει τις ανάγκες ότι εκεί θα γίνουν οι παρεμβάσεις σε εννιακόσιες δέκα θέσεις του μόνιμου προσωπικού που είναι να βγάλουμε για να κοιτάξουμε να υπάρχει μια μεγαλύτερη ενίσχυση, χωρίς όμως να είναι η εικόνα, η οποία λέτε. Διότι το ότι βγαίνουν τρία ασθενοφόρα το πρωί, τρία ασθενοφόρα το απόγευμα δεν δείχνουν ότι δεν υπάρχει κάλυψη της περιοχής, αλλά ωστόσο οι ανάγκες από τη στιγμή που είναι μεγαλύτερες θα γίνουν και θα προβλεφθούν σε αυτές τις διαδικασίες των προκηρύξεων ώστε να υπάρχει και καλύτερη κάλυψη που προκαλείται κυρίως από κάποιες μακροχρόνιες ασθένειες οι οποίες αναφέρονται σε προσωπικό που δεν μπορούμε να κάνουμε κάτι ή από ανθρώπους οι οποίοι εργάζονται στο ΕΚΑΒ και έχουν εκλεγεί σε αυτοδιοικητικές θέσεις και έχουν μεταφερθεί από τον τομέα. Αν καλυφθούν αυτές οι θέσεις πιστεύουμε ότι θα έχουμε και μια καλύτερη κάλυψη.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Προχωράμε στην επόμενη, την πρώτη με αριθμό 577/17-3-2023 επίκαιρη ερώτηση δεύτερου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπαπρος την Υπουργό Παιδείας και Θρησκευμάτων,με θέμα: «Αντιστοίχιση πτυχίων των αποφοίτων πρώην ΑΕΙ ΤΤ (ΤΕΙ) με τα πτυχία των νέων ακαδημαϊκών δομών», στην οποία θα απαντήσει ο Υφυπουργός Παιδείας και Θρησκευμάτων κ. Άγγελος Συρίγος.

Κύριε Μπούμπα, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε. Καλημέρα σας, κύριε Υπουργέ.

Ένα θέμα το οποίο έχει έναν διφυές χαρακτήρα, πέρα από την εκπαίδευση, πέρα από την επιστημονική του κατάρτιση και αυτό το επιστημονικό κενό που δημιουργείται σε ό,τι αφορά την κατοχύρωση επαγγελματικών δικαιωμάτων, είναι συνάμα -το ξέρετε πολύ καλά- και κοινωνικό.

Ενθυμούμαι από το 2001 πως όταν μιλάμε για ΤΕΙ, μιλάμε για ΤΕΙ και πανεπιστήμια, όχι ΤΕΙ και ΑΕΙ. Είναι λανθασμένη αυτή η έκφραση. Διότι και τα ΤΕΙ είναι στην τριτοβάθμια εκπαίδευση, άρα λοιπόν είναι Ανώτατα Εκπαιδευτικά Ιδρύματα, απλά δεν είχαν αυτή την πανεπιστημιακή υπόσταση. Με τους νόμους που θεσπίστηκαν από το 2018, έγινε μια απορρόφηση, μια συγχώνευση πολλών τμημάτων των ΤΕΙ, τα οποία αναγνωρίστηκαν πλέον σε επιστημονικό επίπεδο πανεπιστήμια και υπάρχουν απτά παραδείγματα.

Όμως δημιουργείται ένα μεγάλο κοινωνικό φαινόμενο αυτή τη στιγμή, διότι εν μια νυκτί πολλοί φοιτητές -και μιλάμε περίπου, το ξέρετε πολύ καλά, για το ένα τέταρτο πανελλαδικά των πανεπιστημιακών τμημάτων- βρέθηκαν με ένα πτυχίο «φάντασμα», δηλαδή δεν μπορούν να κατοχυρώσουν τα επαγγελματικά τους δικαιώματα, είναι σε μια αβεβαιότητα.

Διαβάζω τη συνέντευξή σας με τον Πρόεδρο του ΤΕΙ Κρήτης πολύ προσεκτικά τον κ. Μπριτζολάκη, όπου υπάρχει διαμαρτυρία από πολλά πρώην ΤΕΙ, μεταξύ αυτών και του Πειραιά και της Κρήτης, ότι δεν επιλύεται το πρόβλημα άμεσα και ζητείται να υπάρχει μία γνωμοδότηση, μια αξιολόγηση από την Εθνική Αρχή Ανώτατης Εκπαίδευσης.

Να θυμίσουμε ότι στο παρελθόν υπήρχε ένας κύκλος εξομοίωσης με άλλες σχολές διετούς η τριετούς φοίτησης, όπως για παράδειγμα ήταν οι σχολές σωματικής αγωγής αλλά και οι παιδαγωγικές ακαδημίες, προκειμένου να εναρμονιστούν και από διετείς να γίνουν τεταρτοετείς και να εξομοιωθούν.

Κάτι ανάλογο πρέπει να γίνει και τώρα, διότι η αγωνία αυτή είναι ζωγραφισμένη στα μάτια αυτών των ανθρώπων, οι οποίοι έχουν το «επίσταμαι» μέσα τους. Έχουν ολοκληρώσει περίπου τέσσερις διαδοχικές περιόδους, δηλαδή μιλάμε για τέσσερα χρόνια φοίτηση και είναι σε μια αβεβαιότητα διότι δεν τους κατοχυρώνετε τα επαγγελματικά δικαιώματα.

Εσείς, ως Υπουργός, απαντάτε ότι πρέπει να γίνει αξιολόγηση. Η αξιολόγηση καθυστερεί. Τώρα αν επικαλεστούμε το νομοθετικό πλαίσιο, να θυμίσουμε ότι υπάρχουν τρεις αποφάσεις 2407, 2408 και 2409 του τετάρτου τμήματος του Συμβουλίου της Επικρατείας του Σ.τ.Ε., με αφορμή την κατοχύρωση επαγγελματικών δικαιωμάτων των αποφοίτων μηχανικών ανακαίνισης και συντήρησης κτιρίων. Εκεί λοιπόν το Σ.τ.Ε. τους δικαιώνει. Προσέφυγαν και άλλοι εκατόν πενήντα μηχανικοί επί του θέματος που λέει ότι κωλυσιεργούν τα Υπουργεία -μεταξύ αυτών το Υπουργείο Παιδείας, το Υπουργείο Περιβάλλοντος, το Υπουργείο Υποδομών- και πρέπει να βγει προεδρικό διάταγμα το άρθρο 257 που να κατοχυρώνει τα επαγγελματικά τους δικαιώματα, με εξουσιοδοτικές διατάξεις που ορίζει ο νομοθέτης και βέβαια και οι ορμώμενοι και δέσμιοι μηχανικοί, διότι δεν έβγαλε πόρισμα η διοίκηση ή μάλλον δεν ξεκίνησε διαδικασίες η διοίκηση για δύο τμήματα -αν θυμάμαι καλά Πάτρας, Κρήτης και Ιωαννίνων- με αποτέλεσμα όλοι οι υπόλοιποι να δικαιώνονται από το Σ.τ.Ε. που λέει το Σ.τ.Ε. ότι αδίκως κωλυσιεργείτε κι εσείς για τα επαγγελματικά δικαιώματα.

Το λέω αυτό ως παράδειγμα, κύριε Υπουργέ, για τους μηχανικούς ανακαίνισης και συντήρησης κτηρίων, γιατί κάτι ανάλογο πρέπει να γίνει τώρα για τους αποφοίτους των πρώην ΤΕΙ. Το βιώνουμε και στον Πειραιά, το βιώνουμε σε πολλές ενότητες, όπως και με το Πανεπιστήμιο πάνω της εκλογικής μου περιφέρειας των Σερρών και το ξέρετε πάρα πολύ καλά. Πρέπει να δοθεί άμεση λύση, επαναλαμβάνω, διότι είναι ένα θέμα κοινωνικού και επιστημονικού χαρακτήρα, προκειμένου να μην υπάρχουν κοινωνικές ανισότητες και να μην υπάρχουν άνθρωποι που αποφοιτούν από την τριτοβάθμια εκπαίδευση πανεπιστημιακού χαρακτήρα και να είναι δύο και τριών ταχυτήτων σε μια αβεβαιότητα που βιώνουν κοινωνικά. Αυτό ζητούν οι φοιτητές. Ζητούν άμεση λύση και όχι να χρονοτριβούμε κι άλλο, προκειμένου να είναι σε αυτή την αβεβαιότητα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, κύριε Συρίγο, έχετε τον λόγο για την πρωτολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Καλημέρα, κύριε συνάδελφε.

Να κάνω μια διευκρίνιση απλώς πριν ξεκινήσω. Δεν έδωσα συνέντευξη στον κ. Μπριτζολάκη. Ο κ. Μπριτζολάκης είναι ο εκπρόσωπος των αποφοίτων ΤΕΙ. Είχαμε μια εκτενή συνομιλία για τέτοια ζητήματα, μέρος της οποίας δημοσιεύθηκε όχι από μένα, αλλά δεν ήταν συνέντευξη, ήταν συνομιλία στην οποία ο άνθρωπος μου μετέφερε τα αιτήματά τους και εγώ προσπάθησα να δώσω απαντήσεις.

Ξεκινάω με μια περιγραφή του τι ακριβώς έχει συμβεί τα τελευταία χρόνια. Το 2018 και κυρίως το 2019 με τον ατυχή νόμο 4610, μετετράπησαν τα ΤΕΙ, για την ακρίβεια καταργήθηκαν ως αυτοτελή νομικά πρόσωπα και εντάχθηκαν σε πανεπιστήμια. Ήταν μια κίνηση που έγινε με απίστευτη προχειρότητα εν μία νυκτί.

Επί παραδείγματι, έχουμε πανεπιστήμια τα οποία τώρα εκτείνονται σε μια έκταση πεντακοσίων χιλιομέτρων. Το Διεθνές Πανεπιστήμιο, το οποίο έχει τμήματα στις Σέρρες, ξεκινάει από την Κατερίνη και καταλήγει στο Διδυμότειχο. Έχουμε πανεπιστήμια τα οποία έχουν τμήματα που θεραπεύουν το ίδιο ακριβώς αντικείμενο. Δηλαδή, στη μία πόλη είναι το ένα στην άλλη πόλη είναι το άλλο, σε κάποιες περιπτώσεις και στην ίδια ακριβώς πόλη. Έχουμε πανεπιστήμια τα οποία προέκυψαν με μηδενικό αριθμό μελών ΔΕΠ.

Το πιο βασικό για εμένα, όμως, είναι ότι χάθηκε η τεχνολογική κατεύθυνση. Τι σημαίνει αυτό στην πράξη; Είναι σαν να έχουμε μια μηχανή. Η μηχανή έχει τον χειριστή της, ο οποίος τη χειρίζεται σε καθημερινή βάση. Είναι κατά κανόνα απόφοιτος ΙΕΚ ή επαγγελματικού λυκείου. Έχουμε εκείνον που την έχει σχεδιάσει, που είναι απόφοιτος πολυτεχνείου. Είχαμε και εκείνον που ήξερε πώς λειτουργεί η μηχανή. Αυτή ήταν η τεχνολογική εκπαίδευση. Εμείς τώρα έχουμε ένα σύστημα που έχουμε τον χειριστή και τον σχεδιαστή. Μας λείπει εκείνος που ξέρει πώς λειτουργεί η μηχανή σε καθημερινή βάση. Είναι, δηλαδή, σαν να έχουμε ένα τεράστιο κεφάλι και να έχουμε χέρια, αλλά να μας λείπει το σώμα που συνδέει το κεφάλι με τα χέρια. Αυτή είναι η πραγματικότητα.

Μεταξύ των άλλων προχειροτήτων που έγιναν ήταν ότι δεν υφίσταται ρύθμιση, εξουσιοδοτική διάταξη, σχετικά με τη δυνατότητα των αποφοίτων τμημάτων ΤΕΙ να λάβουν πτυχίο πανεπιστημιακής εκπαίδευσης με κάποιον τρόπο. Γιατί δεν έγινε αυτό; Διότι οι προϋποθέσεις με τις οποίες μετετράπησαν αυτά τα τμήματα δεν έδινε μια τέτοια δυνατότητα.

Κάτι ακόμα πολύ σημαντικό, το αναφέρατε εμμέσως εσείς. Από το 2001 και μετά, όταν μετατρέπονται τα ΤΕΙ σε ΑΤΕΙ, σε Ανώτατα Τεχνικά Εκπαιδευτικά Ιδρύματα, έχουμε στην ελληνική ανώτατη εκπαίδευση δύο διακριτούς κύκλους. Ο ένας είναι ο πανεπιστημιακός τομέας που περιλαμβάνει τα πανεπιστήμια, το Πολυτεχνείο, την Ανώτατη Σχολή Καλών Τεχνών και αναφέρονται ως πανεπιστήμια, και ο άλλος τομέας ανώτατης εκπαιδεύσεως είναι ο τεχνολογικός τομέας, που περιλαμβάνει τα ΤΕΙ στην προκειμένη περίπτωση. Δεν υπάρχει ιεραρχική σχέση μεταξύ των ΤΕΙ και των ΑΕΙ. Αυτό είναι πολύ βασικό. Οπότε δεν υφίσταται και θέμα ισοτιμήσεως των βασικών τίτλων σπουδών που χορηγούν μεταξύ τους. Άλλοι οι τίτλοι των μεν άλλοι οι τίτλοι των δε.

Επειδή έχω ξεπεράσει ήδη τον χρόνο μου, κύριε Πρόεδρε, θα συνεχίσω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, γιατί είναι ενδιαφέρον το θέμα και το ξέρω και εγώ πολύ καλά.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Σας ευχαριστώ πάρα πολύ.

Έχουμε έναν γενναιόδωρο Πρόεδρο, τον οποίο τον ευχαριστώ και μου δίνει τη δυνατότητα να αναπτύξω μερικές…

**ΠΡΟΕΔΡΕΥΩΝ (Αθανάσιος Μπούρας):** Είναι ένα πολύ σημαντικό θέμα, το οποίο το παρακολουθούν και ενδιαφέρονται χιλιάδες.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Εκατοντάδες χιλιάδες.

**ΠΡΟΕΔΡΕΥΩΝ (Αθανάσιος Μπούρας):** Μάλιστα, έχω υπάρξει και μέλος ΔΕΠ στα πανεπιστήμια αλλά και για πολλά χρόνια καθηγητής στα ΤΕΙ, που, όπως σωστά είπε ο κ. Μπούμπας και εσείς το επαναλαμβάνετε, είναι ΑΕΙ με διακριτούς ρόλους: τεχνολογική κατεύθυνση και πανεπιστημιακή κατεύθυνση. Το εξηγήσατε και πολύ καλά κάνατε και τώρα.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Είναι βασικό να καταλάβουμε ότι δεν τελούν σε ιεραρχική σχέση μεταξύ τους. Είναι δύο παράλληλες κατευθύνσεις. Πολύ βασικό αυτό.

Τώρα, με τον ν.4957/2022 -ψηφίστηκε πέρυσι τον Ιούλιο- αναφέρεται στο άρθρο 3 ότι η ανώτατη εκπαίδευση παρέχεται από τα ανώτατα εκπαιδευτικά ιδρύματα, τα οποία είναι νομικά πρόσωπα δημοσίου δικαίου, πλήρως αυτοδιοικούμενα. Σε αυτά περιλαμβάνονται τα πανεπιστήμια, τα Πολυτεχνεία η Ανωτάτη Σχολή Καλών Τεχνών και η ΑΣΠΑΙΤΕ.

Όσον αφορά τα πτυχία των ΤΕΙ, μετά την ένταξή τους στην ανώτατη εκπαίδευση εξακολουθεί να ισχύει η παρ. 12 του άρθρου 5 του ν.2916/2001, με το οποίο ορίζεται ότι το πτυχίο που χορηγείται από τμήματα ΤΕΙ είναι βασικός τίτλος σπουδών ανωτάτης εκπαιδεύσεως, ο οποίος δίνει τη δυνατότητα πρόσβασης σε προγράμματα μεταπτυχιακών σπουδών σε ελληνικά ή ξένα πανεπιστήμια, με τις προϋποθέσεις που εκάστοτε ισχύουν, βεβαίως, για τους πτυχιούχους ανωτάτης εκπαιδεύσεως.

Συνεπώς, οι κάτοχοι πτυχίων ΤΕΙ μετά την ένταξή τους στην ανώτατη εκπαίδευση το 2001, ακόμη και μετά τη συγχώνευση ή ένταξη των ΤΕΙ σε πανεπιστημιακά ιδρύματα, δεν υφίστανται περιορισμούς στην πραγματοποίηση μεταπτυχιακών ή διδακτορικών σπουδών ή τον διορισμό τους σε θέσεις του δημοσίου ή του ευρύτερου δημοσίου τομέα.

Τέλος, με μία σειρά διατάξεων του 2018 και του 2019 δόθηκε η δυνατότητα σε φοιτητές ήδη εγγεγραμμένους σε τμήματα ΤΕΙ να λάβουν πτυχίο πανεπιστημιακής εκπαιδεύσεως με κάποιες προϋποθέσεις, στην προκειμένη περίπτωση να μην έχουν υπερβεί τη διάρκεια των εξαμήνων που απαιτούνται για τη λήψη του τίτλου σπουδών, σύμφωνα με το ενδεικτικό πρόγραμμα σπουδών.

Σε κάθε περίπτωση, οι φοιτητές των ΤΕΙ είχαν τη δυνατότητα να περατώσουν τις σπουδές τους στα μεταβατικά λειτουργούντα τμήματα και να λάβουν πτυχίο.

Περιμένω την δευτερολογία σας, για να συνεχίσω.

**ΠΡΟΕΔΡΕΥΩΝ (Αθανάσιος Μπούρας):** Κύριε Μπούμπα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Υπουργέ, τόσο εσείς όσο και ο Πρόεδρος είστε ακαδημαϊκοί. Το θέμα δεν είναι να το δούμε από πλευράς πολιτικής τοποθέτησης. Απαντάτε καθαρά πολιτικά. Εδώ υπάρχει κοινωνικό φαινόμενο.

Αυτή τη στιγμή τα παιδιά, οι φοιτητές, όπου οι γονείς από τον κάματό τους στερήθηκαν τα μάλα για να τα σπουδάσουν, έχουν πάρει ένα πτυχίο χωρίς αντίκρισμα. Πώς θα βγουν να δουλέψουν; Αν θέλουμε να εναρμονιστούμε με την Ευρώπη, τα πανεπιστήμια εφαρμοσμένων επιστημών αναγνωρίζουν όλες τις σχολές - πανεπιστήμια των τεχνολογικών εφαρμογών. Άρα η Ελλάδα κινείται τελείως διαφορετικά.

Είμαστε στην ενωμένη Ευρώπη με έναν εκπαιδευτικό χαρακτήρα αφομοίωσης και εν πάση περιπτώσει, αποκατάστασης επαγγελματικά για αυτούς τους ανθρώπους που έχουμε σημαντικές σχολές; Έχουμε σχολές μηχανικών. Τους δικαιώνει το Σ.τ.Ε. νομικά. Δεν μπορεί η διοίκηση να κωλυσιεργεί και τέσσερα Υπουργεία, προκειμένου να μην κατοχυρώνονται τα επαγγελματικά τους δικαιώματα. Το λένε οι πρόσφατες αποφάσεις, 2407, 2408 και 2409. Πρέπει να εφαρμοστεί εκ του Συντάγματος, γιατί είναι ιερή η εργασία και το δικαίωμα στην εργασία.

Ερχόμαστε στο δια ταύτα, το 257. Έκανα μία αναφορά στο παρελθόν, που επεσήμανε και ο κύριος Πρόεδρος, γιατί αυτή είναι η αλήθεια. Δηλαδή, την αλλαγή από τα πρώην ΚΑΤΕΕ, μετά ΤΕΙ και πανεπιστήμια την πληρώνουν οι φοιτητές, οι οποίοι και εργαστήρια έκαναν και πρακτική εξάσκηση έκαναν και τέσσερα χρόνια σπουδές έκαναν. Δεν μπορούμε αυτούς τους ανθρώπους να τους αποκλείσουμε από την αγορά εργασίας, επειδή βγήκε ένας νόμος επί ΣΥΡΙΖΑ με τον οποίο πολλά τμήματα συγχωνεύθηκαν, άλλα εξαφανίστηκαν, άλλα δεν ήταν εναρμονισμένα.

Φοιτεί σε ένα ανώτατο ίδρυμα ο φοιτητής και απαιτεί με το πτυχίο από το Υπουργείο Παιδείας να τον αποκαταστήσουμε επαγγελματικά, για να βγει ο άνθρωπος να επιβιώσει. Δηλαδή, αν είναι να περιμένουμε εμείς την Εθνική Αρχή Ανώτατης Εκπαίδευσης -ΕΘΑΑΕ- πότε θα τους αξιολογήσει και πότε θα εναρμονιστούν και πότε θα έχουν δικαίωμα να κατοχυρώσουν τα επαγγελματικά δικαιώματα, «ήμουν νιός και γέρασα». Τελειώνει ο άλλος μηχανικός και δουλεύει ντελιβεράς δέκα χρόνια. Δεν είναι ντροπή η δουλειά, αλλά θέλει το επίσταμαι, θέλει την επιστήμη του, θέλει αυτό που οραματίστηκε, που ονειρεύτηκε, που ξόδεψε για αυτό.

Άρα, λοιπόν, εδώ το ζήτημα είναι καθαρά κοινωνικό. Θέλω να το δείτε πέρα από Υπουργός και ως ακαδημαϊκός και ως άνθρωπος. Εδώ έχουμε μεγάλο θέμα. Μιλάμε για πάρα πολλά τμήματα. Δεν μπορούμε να τα προσδιορίσουμε χρονικά.

Προηγουμένως που σας είπα, δεν ήταν συνέντευξη. Διάβασα στα «Φοιτητικά Νέα» ότι ήταν τηλεδιάσκεψη με την Κρήτη, αλλά δεν είναι θέμα ούτε Κρήτης, ούτε Πειραιά, ούτε Σερρών, ούτε οτιδήποτε. Εδώ το παζλ έχει πολλά κομμάτια. Τα κομμάτια έχουν ξεφύγει. Να σας δώσω παράδειγμα. Τώρα το θυμήθηκα. Όταν καταργήθηκε το Τμήμα Ιχθυοκαλλιέργειας από τη Νέα Μηχανιώνα πήγε στο Μεσολόγγι. Προσέξτε, το Πανεπιστήμιο Πατρών δεν δεχόταν αυτό το Τμήμα Ιχθυοκαλλιέργειας του Μεσολογγίου. Το δίνω ως παράδειγμα, μιας και είναι και ο κ. Κεδίκογλου εδώ, γιατί; Διότι τα στοιχεία λένε ότι τα επόμενα χρόνια το 70% της διατροφής θα είναι μέσα από την ιχθυοκαλλιέργεια.

Και ερωτώ: Τμήματα σημαντικά, όπως είναι η ιχθυοκαλλιέργεια, πρώην ΤΕΙ, τα οποία είναι σημαντικά για την Ελλάδα για τα επόμενα χρόνια να μπουν στο brand name και να στηριχθεί η ιχθυοκαλλιέργεια, τα βγάζουμε απ’ έξω.

Πού θέλω να καταλήξω; Υπάρχουν σοβαρά τμήματα, τμήματα τα οποία είναι χρήσιμα για το κοινωνικό στάτους, για τον εκπαιδευτικό χαρακτήρα που λαμβάνουν και για την παραγωγικότητα στην Ελλάδα και έχουμε αποκλείσει αυτούς τους φοιτητές, γιατί είναι τα πρώην ΤΕΙ, τα οποία δεν είναι εξομοιωμένα με τα πανεπιστήμια και πάει λέγοντας.

Το σωστό είναι -και το επαναλαμβάνω- ότι ήταν ΤΕΙ και πανεπιστήμια. Είναι λάθος να λέμε ΑΕΙ και ΤΕΙ. Τι θα πει; Τα ΤΕΙ τι είναι; Πρωτοβάθμια; Είναι τριτοβάθμια. Άρα ήταν πανεπιστήμια-ΤΕΙ. Δεν ήταν ΑΕΙ και ΤΕΙ. Αυτό είναι «ρατσιστικό» -εντός εισαγωγικών η λέξη- να το λένε, δηλαδή οι φοιτητές των ΤΕΙ τι ήταν; Τριτοβάθμια εκπαίδευση ήταν.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Δεν είπα τέτοιο πράγμα!

**ΚΩΝΣΤΑΝΤΙΝΟΣ ΜΠΟΥΜΠΑΣ:** Λέω, γιατί τους έχουμε αδικήσει κατάφωρα τόσα χρόνια με τμήματα σημαντικά, νευραλγικά τμήματα, που μπορούν να φέρουν αποτέλεσμα παραγωγικό και τους έχουμε τους ανθρώπους παροπλισμένους, παρά τις αποφάσεις του Σ.τ.Ε. να περιμένουν χρόνια αν εξομοιωθούν τα επαγγελματικά τους δικαιώματα. Ενθυμούμαι και τους τοπογράφους και των δομικών έργων. Είχαμε ένα φοβερό τμήμα κάποτε χημικών πετρελαίου στην Καβάλα και πάει λέγοντας.

Δώστε λύση. Δεν μπορούμε να περιμένουμε άλλο, κύριε Υπουργέ. Κοινωνικά μιλάμε. Μιλάμε κοινωνικά για χιλιάδες φοιτητές οι οποίοι είναι σε απόγνωση. Προσπαθούν να επιβιώσουν και λένε: Εγώ που έκανα τα τέσσερα εξάμηνα πήγαν στράφι; Τι θα γίνω εγώ; Δεν κατοχυρώνομαι επαγγελματικά; Αν ψηφίστηκε ο νόμος και αν συγχωνεύτηκαν και αν απορροφήθηκαν και αν δεν ήταν έτοιμα σε έναν λίβελο, σε ένα επίπεδο, αυτό δεν ενδιαφέρει τους φοιτητές. Είναι νόμος του κράτους.

Πρέπει να δώσετε λύση, ως ακαδημαϊκός, ως Υπουργός και ως άνθρωπος, κύριε Συρίγο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε Πρόεδρε, νομίζω ότι θα πρέπει να συμφωνήσουμε ότι ο κ. Μπούμπας, ο αγαπητός συνάδελφος, έχει εξαιρετικές ρητορικές ικανότητες, μιλάει από στήθους, είναι εξαιρετικά ζωντανός. Εν τη ρύμη του λόγου του, βεβαίως, αναφέρει κάποια πράγματα τα οποία δεν είναι απολύτως ακριβή, αλλά το σώζει η ζωντάνια της παρουσιάσεως.

Λοιπόν, είπατε ότι έχουν πτυχίο χωρίς αντίκρισμα. Μην το ξαναπούμε αυτό το πράγμα. Μην το ξαναπούμε αυτό το πράγμα! Οι απόφοιτοι ΤΕΙ…

**ΚΩΝΣΤΑΝΤΙΝΟΣ ΜΠΟΥΜΠΑΣ:** Αντίκρισμα χωρίς…

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ένα λεπτό.

Άλλο ρωτάτε εδώ πέρα και τώρα πετάξατε κάτι άλλο. Ρωτάτε πώς θα μπορέσουν αυτοί που έχουν πτυχίο ΤΕΙ να θεωρηθεί ότι είναι ισοδύναμο με τα πανεπιστημιακά. Άλλο αυτό και άλλο να λέμε ότι έχουν πτυχίο χωρίς αντίκρισμα. Δεν ισχύει αυτό το πράγμα.

Αποκλείονται από την αγορά εργασίας. Αναφέρατε ένα εξαιρετικό τμήμα, το Τμήμα Χημικών Πετρελαίου.

Το Τμήμα Χημικών Πετρελαίου αποκλείεται από την αγορά εργασίας; Σαν τρελούς τους κυνηγάνε στην αγορά εργασίας.

Το λέω αυτό, λοιπόν, για να είμαστε πολύ προσεκτικοί σε αυτά τα οποία λέμε. Το σώζει, όμως, η ζωντάνια της ομιλίας σας!

Να πω τώρα ορισμένα πράγματα που είναι απαραίτητα στην προκειμένη περίπτωση. Το πρώτο το έχετε βάλει και μέσα στην επίκαιρη ερώτησή σας. Υπάρχει από το Πανεπιστήμιο Δυτικής Αττικής μια σχετική απόφαση που είχε ληφθεί παλαιότερα για αυτά τα θέματα.

Λοιπόν, αυτή τη στιγμή έχουμε πρώην ΤΕΙ, νυν πανεπιστημιακά τμήματα, κάποια από τα οποία δεν έχουν καθηγητές ή έχουν ελάχιστο αριθμό καθηγητών. Προσπαθούν να καλύψουν τα κενά τους, φέρνοντας εντεταλμένους καθηγητές. Δεν λέγονται έτσι. Ήταν ένα παλιό προεδρικό διάταγμα, το 407. Προσπαθούν να καλύψουν τα κενά τους, περνώντας από άλλα τμήματα καθηγητές. Έχουν προγράμματα τα οποία πρέπει να αξιολογηθούν με μεγάλη προσοχή. Γιατί πρέπει να αξιολογηθούν; Για να ξέρουμε ότι είναι πανεπιστημιακού επιπέδου -όπως ισχύει με όλα τα άλλα πανεπιστήμια σε όλο τον κόσμο- και ότι μπορούν να ανταποκριθούν σε αυτά τα δεδομένα. Αν δεν ολοκληρωθεί ένας πλήρης κύκλος σπουδών για να μπορέσεις να διαπιστώσεις τι γίνεται και πώς πάνε στον πλήρη κύκλο σπουδών, δεν μπορείς να τα αξιολογήσεις.

Φέτος ολοκληρώνεται από το Πανεπιστήμιο Δυτικής Αττικής. Του χρόνου ολοκληρώνεται ένας κύκλος σπουδών πλήρης σε πρώτο επίπεδο από τα άλλα πανεπιστήμια, τα πρώην ΤΕΙ, που έγιναν το 2019 πανεπιστημιακά τμήματα. Επομένως, εάν δεν υπάρξει αξιολόγηση, δεν μπορεί να γίνει κάτι.

Στο σχετικό κείμενο υπάρχουν αναφορές στη μετεξέλιξη ιδρυμάτων, όπως της ΑΣΟΕΕ, της Παντείου Σχολής, της Ανωτάτης Βιομηχανικής Σχολής. Αυτά έγιναν το 1989.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Την ανοχή σας, κύριε Πρόεδρε, για δύο λεπτά.

Αυτό έγινε το 1989. Δεν υπήρχε ούτε ενιαίος χώρος μέσα στην Ευρώπη για τον τρόπο με τον οποίον υπολογίζονται οι ευρωπαϊκές πιστωτικές ομάδες, τα περίφημα ECTS, ούτε κανόνες στην Ευρωπαϊκή Ένωση, ούτε τίποτα.

Αναφέρονται, επίσης, κάποιοι αντίστοιχα που είχαν γίνει με τις Εθνικές Ακαδημίες Σωματικής Αγωγής και τη μετατροπή τους σε ΤΕΦΑΑ. Αυτό έγινε ακόμη παλαιότερα, το 1986. Δεν μπορούμε το 2023 να φέρνουμε παραδείγματα από το 1986 και το 1989, διότι είναι εντελώς διαφορετικοί όροι. Κινούμαστε αυτή τη στιγμή μέσα σε ένα ευρωπαϊκό πλαίσιο και πρέπει αυτά που λειτουργούν στην Ελλάδα να πληρούν τους ελάχιστους κανόνες του πανεπιστημίου.

Επομένως, ολοκληρώνεται ένας πρώτος κύκλος σπουδών. Αξιολογούνται τα τμήματα. Αυτό είναι απαραίτητη προϋπόθεση για οποιαδήποτε άλλη συζήτηση. Αυτό είναι το πρώτο σημείο.

Και το δεύτερο, επειδή δεν μου αρέσει να λαϊκίζω, είναι το εξής: Ξέρετε για πόσες χιλιάδες άτομα μιλάμε δυνητικά; Μιλάμε για εκατοντάδες χιλιάδες άτομα. Στη συζήτηση με τον κ. Μπριτζολάκη αναφέραμε έναν δυνητικό αριθμό τετρακοσίων χιλιάδων ατόμων. Εγώ σας λέω ότι οι περισσότεροι από αυτούς έχουν δουλειά. Γιατί έχουν δουλειά; Διότι τα πτυχία τους έχουν αντίκρισμα και τους αναζητούν στην αγορά εργασίας.

Εγώ σας λέω ότι είναι εκατό χιλιάδες. Είναι ένα τεράστιο νούμερο το εκατό χιλιάδες. Δεν μπορεί αυτό να γίνει με απλές διαδικασίες ούτε βεβαίως μπορείς να πεις ότι όποιος έχει αυτό το πτυχίο παίρνει αυτομάτως το άλλο.

Χρειάζονται προσοχή, λοιπόν, αυτές οι προτάσεις και σωστά βήματα και να έχουμε υπ’ όψιν μας ότι μιλάμε για έναν τεράστιο αριθμό ατόμων. Τα πανεπιστημιακά τμήματα που δεν έχουν καν καθηγητές αυτή τη στιγμή ή έχουν δύο ή τρεις καθηγητές δεν μπορούν να ανταπεξέλθουν όπως είναι τα πράγματα σε κάτι τέτοιο σήμερα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ, τόσο εσάς όσο και τον κ. Μπούμπα. Άφησα την άνεση του χρόνου, γιατί το θέμα είναι όχι απλώς επίκαιρο -πάντα είναι επίκαιρο- αλλά είναι και πολύ ενδιαφέρον και πράγματι, αναφέρεται σε χιλιάδες συμπολίτες μας, θα πω, γιατί φεύγουν από τον φοιτητικό κύκλο, μπαίνουν στον επαγγελματικό και συνεχίζουν τη ζωή τους.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, είκοσι τέσσερις μαθητές και μαθήτριες και τέσσερις εκπαιδευτικοί συνοδοί τους από Ακαδημίες της Κομητείας Μπέργκεν.

Η Βουλή σάς καλωσορίζει και σας εύχεται καλή πρόοδο!

(Χειροκροτήματα απ’ όλες τις πτέρυγες της Βουλής)

Συνεχίζουμε με την τελευταία για σήμερα επίκαιρη ερώτηση, στην οποία θα απαντήσει ο Υφυπουργός Αγροτικής Ανάπτυξης και Τροφίμων κ. Σίμος Κεδίκογλου. Είναι η δεύτερη με αριθμό 566/14-3-2023 επίκαιρη ερώτηση πρώτου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων, με θέμα: «Τεράστια τα προβλήματα των μελισσοκόμων στην ελληνική επικράτεια».

Κύριε Μπούμπα, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Υπουργέ, καλημέρα σας.

Πάμε σε ένα άλλο σημαντικό θέμα τώρα, που αφορά στους μελισσοκόμους, κύριε Κεδίκογλου, διότι και δυνατό σύλλογο έχουμε στις Σέρρες, αλλά είναι και ο Πανελλήνιος Σύλλογος Επαγγελματιών Μελισσοκόμων στις Σέρρες, στην εκλογική μου περιφέρεια. Άρα είναι και ο πυρήνας -αν θέλετε- πολλών μελισσοκόμων.

Ποιο είναι το πρόβλημα; Ανακοινώθηκε από το Υπουργείο σας η οικονομική τους ενίσχυση, 8 ευρώ ανά κυψέλη πάνω από εκατόν δέκα κυψέλες, ενθυμούμενος 4 ευρώ κάτω από εκατόν δέκα. Εν πάση περιπτώσει!

Θέμα πρώτο, για να μη μας διαφύγει αυτό, να μη διαλάθει της προσοχής μας, είναι ότι οι άνθρωποι τα χρήματα τα θέλουν τώρα. Είναι καλή η ενίσχυση. Τώρα, γιατί; Διότι τώρα είμαστε στη διαδικασία επικονίασης. Πρέπει η επικονίαση να γίνει τώρα. Τώρα να ταΐσουν το κοπάδι, για να μπορέσουν να έχουν και την αντίστοιχη παραγωγή. Ένα είναι αυτό. Το κρατώ, για να δείτε, να επισπεύσετε τις διαδικασίες. Τα θέλουν τώρα. Μετά θα είναι αργά.

Το δεύτερο σημείο, όμως, τώρα, που είναι το πιο βασικό, δεν είναι μόνο η νοθεία που γίνεται στο μέλι -και μπορούμε να το εξηγήσουμε- αλλά είναι η παραπλάνηση του καταναλωτή. Και η παραπλάνηση του καταναλωτή είναι κάτι πολύ βασικό για όλους μας. Όλοι μας είμαστε καταναλωτές.

Γιατί γίνεται λοιπόν αυτό; Διότι δεν υπάρχει ένα αυστηρό νομοθετικό πλαίσιο σε ό,τι αφορά την γυρεοσκοπική μέθοδο, αλλά και την ιχνηλάτηση, δηλαδή το να ξέρουμε τα τιμολόγια αγοράς και να ξέρουμε ακριβώς αυτό το μέλι από πού προέρχεται. Γιατί το λέμε αυτό; Διότι από τη στιγμή που δεν υπάρχει γυρεοσκοπική αναφορά, δηλαδή ένας έλεγχος με τους κόκκους γύρης, μπορεί, όπως μου είπαν οι μελισσοκόμοι, ένας έμπορος στα εκατό κιλά μελιού να βάλει ένα κιλό ελληνικό μέλι και να το βαφτίσει ελληνικό. Και πάει ο καταναλωτής στο σουπερμάρκετ, βλέπει ελληνικό μέλι, με ψιλά γράμματα βλέπει γλυκαντικές ουσίες και μέλι άλλων χωρών και επειδή το συσκευαστήριο είναι στην Ελλάδα –το production που λέμε- μπαίνει και μια ελληνική σημαία και μπερδεύεται ο καταναλωτής.

Τι πρέπει να γίνει; Δεν μπορείς τα εκατό κιλά μέλι, βάζοντας μόνο ένα κιλό ελληνικό μέλι, να τα βαφτίζεις ελληνικό μέλι, αυτόν το θησαυρό που έχουμε στην Ελλάδα σε ό,τι αφορά και τις πολλές ποικιλίες μελιού, πευκόμελο, ανθόμελο, θυμαρίσιο κ.λπ. το ξέρετε πολύ καλά. Άρα εδώ θα πρέπει να υπάρχει ένα συγκεκριμένο νομοθετικό πλαίσιο, να λέει πόσους κόκκους γύρη πρέπει να έχει ένα μέλι για να χαρακτηρίζεται ελληνικό. Αυτός είναι ο γυρεοσκοπικός έλεγχος. Ένα είναι αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ιδεατό, βέβαια, θα ήταν να είναι 100% ελληνικό το μέλι. Διότι εδώ τώρα τι γίνεται; Δίνοντας αυτό το χαλαρό νομοθετικό πλαίσιο, καθώς δεν υπάρχει ο έλεγχος με τους κόκκους γύρης για να το χαρακτηρίσει ελληνικό, είναι προς όφελος των εισαγωγέων και μεγάλων εμπόρων. Αυτοί τα «οικονομάνε» -να το πω απλά- και μένουν εκτός οι απλοί παραγωγοί.

Να θυμίσουμε εδώ και να πούμε μπράβο -υπό την έννοια ότι το λύσαμε, μετά από παρέμβαση, αν θέλετε, και της Ελληνικής Λύσης- για το μέτρο 11. Να φανταστείτε ότι τότε που το επιλύσατε το ζήτημα η μελισσοκομία δεν χαρακτηριζόταν καν γεωργική δραστηριότητα. Δηλαδή το έντομο έπρεπε να πάρει το επίδομα και ο μελισσοκόμος θεωρούνταν ο τυποποιητής.

Άρα, λοιπόν, εδώ –για να κλείσω και την πρωτολογία μου- πρέπει να γίνει γυρεοσκοπική μέθοδος αυστηρή για να μην μπορεί ένας έμπορος με τόσο μικρή περιεκτικότητα ελληνικού μελιού να το χαρακτηρίζει ελληνικό.

Το δεύτερο είναι ότι πρέπει να δούμε το θέμα και γεωχωρικά. Δηλαδή, την ονομασία προέλευσης, να δούμε από πού προέρχεται αυτό το μέλι, ποια είναι η ακολουθία των παραστατικών δελτίων αποστολής και τιμολογίων. Διότι δεν μπορεί να το βαφτίζει ο καθένας ελληνικό.

Στο σημείο αυτό να θυμίσω ότι πέρυσι το Πάσχα έγινε κάτι, επίσης, παραπλανητικό για τον καταναλωτή. Ελπίζω φέτος να το δείτε: Οι σφραγίδες που υπήρχαν στα αμνοερίφια -το φέρνω ως παράδειγμα- ήταν όλες μπλε. Είναι βέβαια και το χρώμα της Νέας Δημοκρατίας, αλλά δεν ήξερε ο καταναλωτής άμα είναι εισαγωγής…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

Έχουν γίνει αντιληπτά τα ερωτήματά σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Το φέρνω ως παράδειγμα αυτό το περσινό, διότι τώρα πρέπει να γίνει γυρεοσκοπική μέθοδος αυστηρού νομοθετικού πλαισίου ώστε να κατοχυρώσει τους Έλληνες μικρούς μελισσοπαραγωγούς -και όχι μόνο- τι είναι ελληνικό μέλι, με γεωχωρικά brand name και να μπορούν οι άνθρωποι να έχουν, επιτέλους, καλύτερη διάθεση του δικού τους μελιού και να μην είναι μόνο βορά των μεγάλων εμπόρων, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ συνάδελφε, ειλικρινά χαίρομαι για την ερώτησή σας, χαίρομαι γιατί έχουμε κοινές ανησυχίες και πιστεύω κοινή προσέγγιση στον τρόπο που θα πρέπει να αναδειχθεί η αξία του ελληνικού μελιού.

Όπως είπατε, δώσαμε -και χρειάστηκε μεγάλη προσπάθεια- την ενίσχυση στους μελισσοκόμους και μάλιστα για πρώτη φορά ενισχύθηκαν και οι μη κατ’ επάγγελμα μελισσοκόμοι. Δεν ήταν απλό, γιατί οι ίδιοι οι μελισσοκόμοι δεν είχαν τα απαραίτητα στοιχεία. Εργάστηκαν σκληρά οι υπηρεσίες του Υπουργείου για να καταρτιστεί ο φάκελος και να μπορέσουμε να δώσουμε αυτήν την ενίσχυση των 8 ευρώ ανά κυψέλη στους κατ’ επάγγελμα μελισσοκόμους και 4 ευρώ στους μη κατ’ επάγγελμα.

Και στο πλαίσιο αυτής της προσπάθειας, επιτέλους, ξέρουμε πόσες κυψέλες έχουμε στην Ελλάδα, που είναι το πιο σημαντικό. Σκεφτείτε ότι η Ομοσπονδία των Μελισσοκόμων υπολόγιζε ότι είναι ένα εκατομμύριο και τελικά αποδείχθηκε ότι είναι ένα εκατομμύριο τετρακόσιες χιλιάδες κυψέλες στους κατ’ επάγγελμα και τριακόσιες χιλιάδες στους μη κατ’ επάγγελμα.

Αλλά τώρα, πέρα από την προσπάθεια που έγινε για να ενισχυθούνε οι μελισσοκόμοι, έχουμε και μία βάση. Ξέρουμε πόσες κυψέλες έχει η Ελλάδα, ξέρουμε πόσο ελληνικό μέλι παράγεται. Ο συνολικός προϋπολογισμός είναι 12 εκατομμύρια ευρώ. Αρχικά είχαν ζητήσει 10 εκατομμύρια, αλλά ανακαλύπτοντας ότι είναι πολύ μεγαλύτερος ο αριθμός των κυψελών απ’ ό,τι νόμιζαν οι μελισσοκόμοι, εξασφαλίσαμε άλλα 2 εκατομμύρια ευρώ για να είναι μια ικανοποιητική ενίσχυση.

Όμως -θα συμφωνήσετε- πως αυτή είναι μια ανάσα επιβίωσης. Για να μπορέσει να μακροημερεύσει, να αναπτυχθεί η ελληνική μελισσοκομία, θα πρέπει το ελληνικό μέλι να πάρει την αξία που του αξίζει. Και για να γίνει αυτό πρέπει να καταπολεμηθούν οι ελληνοποιήσεις και οι νοθεύσεις.

Έχουμε δημιουργήσει τα απαραίτητα θεσμικά εργαλεία. Τα πιο σημαντικά εργαλεία είναι η πλήρης ψηφιοποίηση του κλάδου της μελισσοκομίας, το Εθνικό Μελισσοκομικό Μητρώο, η ατομική ψηφιακή μελισσοκομική ταυτότητα και η διασύνδεση με την ψηφιακή πλατφόρμα e-honey για την αποτύπωση της αλυσίδας παραγωγής - εμπορίας και διακίνησης μελιού, την αποτύπωση του ισοζυγίου μελιού. Έτσι έχουμε μια πλήρη εικόνα για τους είκοσι έναν χιλιάδες μελισσοκόμους.

Να διευκρινίσω στο σημείο αυτό ότι ενισχύθηκαν όσοι είχαν από εκατόν δέκα κυψέλες και πάνω. Υπάρχουν ακόμα άλλες τετρακόσιες χιλιάδες κυψέλες μικρότερων παραγωγών, οι οποίοι έχουν από δέκα – δεκαπέντε κυψέλες. Έχουμε, λοιπόν, είκοσι έναν χιλιάδες μελισσοκόμους στους οποίους χορηγείται η ηλεκτρονική μελισσοκομική ταυτότητα για τις περιπτώσεις ελέγχου, για την παρακολούθηση των μετακινήσεων, για τον περιορισμό, την πρόληψη και την αντιμετώπιση κλοπών, την προσβασιμότητα των μελισσοκόμων στις κυψέλες τους, ιδιαίτερα σε εξαιρετικές περιστάσεις, όπως έντονα καιρικά φαινόμενα ή πυρκαγιές.

Έχουμε, πλέον, δηλαδή τη δυνατότητα να ιχνηλατούμε την πορεία του ελληνικού μελιού από την κυψέλη μέχρι το ράφι του σουπερμάρκετ, αλλά έχουμε τη δυνατότητα να παρακολουθούμε και τις εισαγωγές και τα λοιπά.

Έχουμε και σημαντικά χρηματοδοτικά εργαλεία. Θέλω να σας πω ότι στο πλαίσιο του Εθνικού Μελισσοκομικού Προγράμματος για τα έτη 2021 και 2022 η ενίσχυση ανά έτος ήταν 12.325.000 ευρώ. Η απορρόφηση αυτού του προγράμματος είναι άνω του 90%. Η ίδια ενίσχυση, το ίδιο ποσό θα είναι και για την επόμενη πενταετία. Έχουμε και το Πρόγραμμα Αγροτικής Ανάπτυξης στο οποίο για πρώτη φορά εντάχθηκε και η βιολογική μελισσοκομία, με πολύ μεγάλη ανταπόκριση.

Και επειδή στη γραπτή ερώτησή σας -δεν αναφερθήκατε, βέβαια, τώρα- λέγατε και για τις αποζημιώσεις, θέλω να σας πω ότι έχουν ενταχθεί στις αποζημιώσεις του ΕΛΓΑ νοσήματα όπως η σηψιγονία και η νοζεμίαση των μελισσοσμηνών, που έχουν ως αποτέλεσμα την εξασθένιση του μελισσοσμήνους σε βαθμό μη βιώσιμο και ο ΕΛΓΑ πλέον αποζημιώνει τα μελισσοσμήνη με 70 ευρώ ανά σμήνος. Έχουμε και το Πρόγραμμα Στήριξης Μελισσοκομίας στα μικρά νησιά του Αιγαίου. Είναι πολύ σημαντικό γιατί εκεί αντιμετωπίζουν μεγάλες δυσκολίες. Μιλάμε για ένα επιπλέον ποσό της τάξης του 1.800.000 ευρώ, που βγαίνει περίπου λίγο παραπάνω από 11 ευρώ ανά κυψέλη για τα μικρά νησιά του Αιγαίου.

Τώρα, σχετικά με την πάταξη του φαινομένου των ελληνοποιήσεων και νοθεύσεων έχω να πω ότι δεν είναι τόσο απλό το ζήτημα. Καλή είναι η γυρεοσκοπική ανάλυση, αλλά όπως έμαθα -γιατί έχω κάνει πάρα πολλές συναντήσεις με επιστήμονες και ερευνητές του κλάδου- είναι λίγο σαν το παιχνίδι του κλέφτη και του αστυνόμου. Δηλαδή, όσο εξελίσσεται ο έλεγχος, εφευρίσκονται και νέες μέθοδοι για να παρακάμπτεται ο έλεγχος.

Αλλά γι’ αυτό το ζήτημα θα μιλήσω εκτενέστερα στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Κύριε Μπούμπα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Αυτό, κύριε Υπουργέ, για την οικονομική ενίσχυση, το προλάβατε. Ήταν το δεύτερο σκέλος, διότι το κόστος παραγωγής έχει πάρει την ανιούσα εδώ και πάρα πολύ μεγάλο χρονικό διάστημα.

Όσον αφορά αυτό που είπατε ότι εφευρίσκουν μεθόδους νοθείας, είναι γεγονός. Πρώτα είναι το ντόπινγκ και μετά το αντιντόπινγκ, αλλά κάτι πρέπει να γίνει με τις δύο αυτές παραμέτρους. Αυτό με το συνολικό αριθμό κόκκων γύρης είναι πολύ σημαντικό, ξέρετε. Ο γυρεοσκοπικός έλεγχος, δηλαδή, και η ιχνηλασιμότητα είναι πάρα πολύ σημαντικά.

Η ιχνηλασιμότητα θα μας δείξει τη διαδικασία, την ακολουθία του μελιού από τον παραγωγό, από την κυψέλη στο ράφι. Εκεί, λοιπόν, μιλάμε για μία ιχνηλασιμότητα, η οποία πρέπει να είναι αυστηρή και αυτό μπορούμε να το βρούμε με τα παραστατικά.

Σε ό,τι αφορά τη γυρεοσκοπική, η γύρη θα μας δείξει πότε θεωρείται ένα μέλι ελληνικό. Εδώ τώρα να μην κρυβόμαστε. Εάν δούμε τα στατιστικά στοιχεία για τον κύκλο εργασιών εισαγωγής μελιού από γλυκαντικές ουσίες, να το πω απλά στην καθομιλουμένη; Δυο, τρεις, τέσσερις μεγαλέμποροι μελιού κονομάνε -ας μην κρυβόμαστε- πολύ χρήμα με brand name και τρομερό μάρκετινγκ.

Οι υπόλοιποι, λοιπόν, οι ίδιοι οι μελισσοπαραγωγοί και οι μελισσοκόμοι δεν μπορούν να έχουν ταυτότητα. Δεν μπορούν να έχουν αυτό το brand name, αλλά δεν μπορούν να έχουν την ελληνική σημαία, εάν θέλετε, διότι δεν έχουν το συσκευαστήριο. Δεν μπορούν να έχουν, δηλαδή, το σήμα. Γιατί; Ωραία, να γίνει το συσκευαστήριο και να τηρηθούν τα μέτρα υγιεινής. Όμως εκεί θέλουν και μια επιδότηση αυτοί, διότι είναι πολλά τα λεφτά για να κατασκευάσουν ένα συσκευαστήριο κατά τα πρότυπα του εμπόρου. Είναι τεράστιο το κόστος παραγωγής.

Βέβαια, η Ευρωπαϊκή Ένωση μας δίνει τη δυνατότητα να θεσπίσουμε εμείς κανόνες για ένα συσκευαστήριο. Δεν το έχουμε κάνει. Όμως εάν θέλουν οι απλοί μελισσοπαραγωγοί να έχουν τη δυνατότητα να έχουν το σήμα, πρέπει να τους δώσουμε τα εχέγγυα, τα κίνητρα και την οικονομική ενίσχυση, να βρούμε τον τρόπο, για να μπορούν και αυτοί να έχουν κατοχυρώσει το σήμα.

Όσον αφορά τώρα το άλλο σημαντικό κομμάτι που αφορά βέβαια στα υπόλοιπα προβλήματα, είναι καλό το μελισσοκομικό μέτρο για να ξεχωρίσει η ήρα από το στάρι, όπως λέμε, αλλά το θέμα είναι ότι οι άνθρωποι αυτοί αντιμετωπίζουν πολλά προβλήματα και στην επικονίαση και θέλουν την οικονομική ενίσχυση τώρα. Επίσης, αντιμετωπίζουν προβλήματα με τα δάση, διότι θα πάμε σε αντιπυρικές περιόδους όπου το καπνιστήρι απαγορεύεται. Έπρεπε να έχουμε ήδη φροντίσει μέσω του ΕΣΠΑ που έδινε λεφτά στο παρελθόν να κάνουμε και αντιπυρικές ζώνες για να κατοχυρωθούν οι μελισσοκόμοι στις δασικές εκτάσεις, όπου οι ίδιοι είναι πολύ προσεκτικοί γιατί είναι το επάγγελμά τους, αλλά πάντα ελλοχεύει ο επικίνδυνος.

Το τρίτο και πιο σημαντικό αυτή τη στιγμή που συζητάμε είναι η νοθεία του μελιού. Στα εκατό κιλά μέλι να βάλω ένα κιλό και να το βαφτίσω ελληνικό -πολύ ωραία- και να παραπλανάται ο καταναλωτής, να νομίζει ότι έχει πάρει ελληνικό μέλι και από κάτω να έχει γλυκαντικές ουσίες και διάφορα μέλια από όποιο κράτος μπορείς να φανταστείς.

Και το βασικό είναι ότι πριν από λίγο καιρό ο Ειδικός Φορέας Ελέγχου Τροφίμων, ο ΕΦΕΤ, ανακάλυψε ότι υπάρχουν αντιβιοτικά σε ελληνικά μέλια. Βγαίνει η Ομοσπονδία Μελισσοκόμων και λέει ότι στην Ελλάδα δεν χρησιμοποιείται τέτοιο αντιβιοτικό, χρησιμοποιείται στην Κίνα. Άρα, λοιπόν, είχαμε κινέζικο μέλι μέσα στο ελληνικό και, όπως είναι το κοκτέιλ μοχίτο, κάτι τέτοιο κάναμε δηλαδή και το τρώει ο καταναλωτής. Και δεν έχει απαντήσει ο ΕΦΕΤ σε αυτό που τους λένε οι μελισσοκόμοι, ότι εμείς δεν είχαμε ποτέ τέτοιου είδους αντιβιοτικά στην Ελλάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ τώρα μιλάμε για μια τροφή θρεπτικής αξίας που θα την πάρουν οι ευάλωτες ομάδες, άνθρωποι με χρόνιες παθήσεις και αθλητές. Το μέλι είναι πηγή ζωής και χωρίς τη μέλισσα δεν υπάρχει ζωή. Οι στατιστικές λένε μέχρι έξι μήνες, μετά παγώνουν τα πάντα, εάν δεν υπάρχει επικονίαση.

Το άλλο, όμως, κομμάτι είναι ότι πρέπει και να τους βοηθήσουμε σαν κορμό, δηλαδή, με το μελισσοκομικό μητρώο, τις ενισχύσεις στις κυψέλες, τα συσκευαστήρια, την πάταξη νοθείας και με τη μεταφορά των κυψελών από τους δρόμους που είναι απαγορευμένη. Οπότε, έχουν πάρα πολλά προβλήματα. Σας είπα ένα χαρακτηριστικό παράδειγμα, το μέτρο 11 δεν τους χαρακτήριζε καν ως γεωργική εκμετάλλευση και δραστηριότητα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Και ολοκληρώνω με αυτό. Εν κατακλείδι, πρέπει με ένα αυστηρό νομοθετικό πλαίσιο, να γίνει αυτό που ζητάνε, κύριε Υπουργέ μου, δηλαδή, ιχνηλασιμότητα αλλά και γυρεοσκοπικός έλεγχος αυστηρού νομοθετικού πλαισίου, για να περιορίσουν τη νοθεία του μελιού. Δεν μπορεί ένας έμπορος με ένα κιλό να βαφτίζει εκατό κιλά μέλι ως ελληνικό. Είναι παραπλάνηση και κοροϊδία του καταναλωτή.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ συνάδελφε, από την πρώτη στιγμή που ανέλαβα τα καθήκοντά μου ήταν προτεραιότητά μου το ελληνικό σήμα για το μέλι. Θεωρώ ότι ήταν μία απαραίτητη κίνηση για να αποκτήσει την αξία που του πρέπει το ελληνικό μέλι.

Τώρα, κινηθήκαμε σε δύο κατευθύνσεις. Η μία είναι η επιστημονική κατεύθυνση, δηλαδή το πώς θα κατοχυρώσουμε το ελληνικό μέλι. Συστάθηκε η επιστημονική ομάδα εργασίας, το Εθνικό Επιστημονικό Συμβούλιο για την προστασία και την ανάδειξη των ιδιαίτερων χαρακτηριστικών και της ποιότητας του ελληνικού μελιού, για να φτάσουμε στην καθιέρωση του ελληνικού σήματος.

Εκεί θα χαρώ να έρθετε μια μέρα να παρακολουθήσετε μια συνεδρίαση των επιστημόνων. Εμείς δεν είμαστε επιστήμονες, θα ακούσουμε. Θα δείτε ότι είναι πολύ εξελιγμένα τα πράγματα. Περιμένω τα αποτελέσματά τους, περιμένω κυρίως δύο πράγματα. Το πρώτο είναι ένα πρωτόκολλο αναλύσεων. Ένα μέλι, δηλαδή, θα πρέπει να περνάει από αυτές τις αναλύσεις για να εγκρίνεται και να αποδεικνύεται ως ελληνικό.

Επίσης, ζήτησα να αναδείξουν τις μοναδικές ιδιότητες που έχει κάθε είδος μελιού, τουλάχιστον τα πιο βασικά. Το πευκόμελο, το μέλι βελανιδιάς, το μέλι από ερείκη και από θυμάρι έχουν μοναδικές ιδιότητες. Οι Νεοζηλανδοί έχουν κάνει μια τρομερή παγκόσμια επιτυχία με το μέλι τους. Πρόκειται για ένα μέλι το οποίο δεν θα το έλεγα και ιδιαίτερα εύγευστο. Ανέδειξαν, λοιπόν, μία αντιοξειδωτική ιδιότητα του μελιού μανούκα, το προμόταραν καλά παγκοσμίως και το πουλάνε χρυσάφι.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ποιο κράτος είπατε;

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** ΗΝέα Ζηλανδία.

Λοιπόν, θα χαρώ να έρθετε να παρακολουθήσετε μία συνεδρίαση του επιστημονικού συμβουλίου. Άλλωστε, γίνεται με τηλεδιάσκεψη και μπορείτε και από το γραφείο σας. Είναι πολύ σημαντικό. Σημειωτέον, σε αυτές τις συζητήσεις συμμετέχουν και οι μελισσοκόμοι.

Τώρα, δεν αρκεί, γιατί η γυρεοσκοπική ανάλυση έχει διάφορες παραμέτρους. Είναι ανάλογα με το είδος του μελιού και ανάλογα με τη χρονιά που πέρασε. Το δουλεύουμε και πιστεύω ότι θα μπορέσουν οι επιστήμονες να μας δώσουν το εύρος των ορίων που πρέπει να έχει το ελληνικό μέλι.

Όμως πιο αποτελεσματικό τρόπο για την κατοχύρωση της ελληνικότητας του μελιού θεωρώ τον αγορανομικό τρόπο. Όπως σας είπα, χάρη στο ηλεκτρονικό μητρώο πλέον, χάρη στην πλατφόρμα e-honey μπορούμε πρώτα από όλα να ξέρουμε πόσο μέλι παράγεται στην Ελλάδα και πόσες χιλιάδες κυψέλες υπάρχουν. Σας είπα ότι ένα εκατομμύριο επτακόσιες χιλιάδες είναι μόνο όσων έχουν πάνω από εκατόν δέκα κυψέλες και συνολικά είναι δύο εκατομμύρια διακόσιες χιλιάδες κυψέλες. Άρα μπορούμε να ξέρουμε πόσο μέλι παράγεται και από εκεί και πέρα, μέσω της ηλεκτρονικής πλατφόρμας μπορούμε και παρακολουθούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Εσείς, δηλαδή, κύριε Μπούμπα, έχετε διακόσιες κυψέλες. Συνεπώς, μπορείτε να παράγετε -δεν θυμάμαι τώρα πόσο βγαίνει κατά μέσο όρο- τέσσερα ή πέντε κιλά μέλι ανά κυψέλη. Έτσι νομίζω ότι είναι. Άρα αυτή είναι η ποσότητα.

Πάμε, λοιπόν, στον τυποποιητή και θα χρησιμοποιήσω τον συνάδελφό μου, τον κ. Στύλιο. Ο κ. Στύλιος, λοιπόν, είναι ο τυποποιητής και λέει ότι διαθέτει στην αγορά δέκα τόνους μέλι. Ωραία, κύριε Στύλιο. Από ποιους μελισσοκόμους το πήρατε; Από τον κ. Μπούμπα και από τον κ. Χαρακόπουλο. Ωραία, πόσες κυψέλες έχουν αυτοί; Μπορεί να δικαιολογηθεί αυτή η ποσότητα που διαθέτετε στην αγορά σαν ελληνικό μέλι; Με αυτόν τον τρόπο ιχνηλατούμε την πορεία του μελιού και μπορούμε να ελέγξουμε εάν και πώς διατίθεται το ελληνικό μέλι.

Μόλις την περασμένη Τετάρτη είχαμε μια ευρεία σύσκεψη στο Υπουργείο με τη συμμετοχή της Ομοσπονδίας Μελισσοκόμων, των τυποποιητών, του ΕΦΕΤ, του ΕΛΓΟ-«ΔΗΜΗΤΡΑ» και των υπηρεσιακών παραγόντων, όλων, για να βρούμε τρόπους θωράκισης του ελληνικού μελιού. Είμαι πολύ αισιόδοξος ότι θα τα καταφέρουμε, γιατί έχουμε ήδη τα απαραίτητα εργαλεία -τα φτιάξαμε- και είναι πολύ εντυπωσιακή η δουλειά που έγινε στην ηλεκτρονική μας πλατφόρμα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Είναι πολύ σημαντική και η συνδρομή του ΕΦΕΤ σε αυτή τη διαδικασία. Οπότε να είστε σίγουρος ότι πολύ σύντομα θα φτάσουμε στην καθιέρωση του αδιάβλητου ελληνικού σήματος, που θα δώσει στους μελισσοκόμους μας το εισόδημα που θα τους επιτρέπει, όχι μόνο να επιβιώνουν, αλλά να αναπτύσσονται.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού – ΔΗΜΗΤΡΑ, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις για την ενίσχυση της αγροτικής ανάπτυξης».

Η Διάσκεψη των Προέδρων αποφάσισε στη συνεδρίασή της στις 16 Μαρτίου 2023 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το Σώμα συνεφώνησε.

Τον λόγο έχει η εισηγήτρια της Νέας Δημοκρατίας κ. Ελένη Μακρή-Θεοδώρου για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Ορίστε, κυρία Μακρή.

**ΕΛΕΝΗ ΜΑΚΡΗ - ΘΕΟΔΩΡΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, ο πρωτογενής τομέας ως βασικός πυλώνας ανάπτυξης της ελληνικής οικονομίας βρίσκεται στο επίκεντρο αυτής της Κυβέρνησης. Το αποδεικνύουν η εξασφάλιση νέων κοινοτικών πόρων από τη νέα Κοινή Αγροτική Πολιτική, τη νέα Κοινή Αλιευτική Πολιτική με το «Επιχειρησιακό Πρόγραμμα Αλιείας και Θάλασσας» από το Ταμείο Ανάκαμψης και Ανθεκτικότητας, αλλά και μία σειρά παρεμβάσεων, όπως η βελτίωση του θεσμικού πλαισίου, η ενίσχυση της επιχειρηματικότητας, η ενδυνάμωση της επενδυτικής κουλτούρας, η ενίσχυση της αγροτικής εκπαίδευσης, η διαφάνεια, η ενσωμάτωση νέων τεχνολογιών στον αγροτικό τομέα. Πρόκειται για πολιτικές που υπηρετεί και το παρόν σχέδιο νόμου.

Στους τρεις άξονες που αναπτύσσεται το νομοσχέδιο θεραπεύει σειρά θεμάτων. Στον πρώτο άξονα, σε έναν οργανισμό με δυσλειτουργίες, κατά γενική ομολογία -ο σύλλογος εργαζομένων στο υπόμνημά του προς τα μέλη της Επιτροπής Παραγωγής και Εμπορίου αναφέρει χαρακτηριστικά ό,τι μέχρι σήμερα έχει δομηθεί ένα θεσμικό πλαίσιο για να λειτουργεί κουτσά-στραβά- έχει σκοπό, λοιπόν, να δώσει τον βηματισμό που χρειάζεται, έτσι ώστε να είναι αποτελεσματικός και χρήσιμος για τον πολίτη.

Εξάλλου, η αναγκαιότητα βελτιώσεων αποδεικνύεται και στην πρόθεση της προηγούμενης κυβέρνησης το 2018, η οποία ναι μεν θέλησε να παρέμβει και κατέθεσε νομοσχέδιο, αλλά τελικά το απέσυρε. Τους λόγους εξηγήστε τους εσείς, κύριοι συνάδελφοι του ΣΥΡΙΖΑ.

Μιλάμε για τον Ελληνικό Γεωργικό Οργανισμό, για συντομία ΕΛΓΟ –«ΔΗΜΗΤΡΑ», ο οποίος συστάθηκε το 2011 ως καθολικός διάδοχος τεσσάρων ετερόκλητων εποπτευόμενων φορέων του Υπουργείου, δηλαδή του Εθνικού Ιδρύματος Αγροτικής Έρευνας, του Οργανισμού Γεωργικής Επαγγελματικής Εκπαίδευσης, Κατάρτισης και Απασχόλησης «ΔΗΜΗΤΡΑ», του Οργανισμού Πιστοποίησης και Επίβλεψης Γεωργικών Προϊόντων και του Ελληνικού Οργανισμού Γάλακτος και Κρέατος, με σκοπό κοινή διοίκηση και προϋπολογισμό λόγω της δημοσιονομικής κατάστασης στην οποία βρισκόταν η χώρα.

Σήμερα, έντεκα χρόνια μετά, ο οργανισμός αντιμετωπίζει ζητήματα ενιαίας ταυτότητας που τον εμποδίζουν να αναπτύξει ένα συνεκτικό και ολιστικό σχέδιο δράσης, διότι μέχρι σήμερα η οργάνωση και η λειτουργία του ήταν συνέπεια συγκυριακής και αποσπασματικής διαμόρφωσης είτε μέσω κοινών υπουργικών αποφάσεων είτε μέσω μεμονωμένων διατάξεων νόμου.

Σκοπός του προτεινόμενου νομοσχεδίου είναι η θέσπιση ενιαίου ρυθμιστικού πλαισίου για την οργάνωση και λειτουργία του, η θεσμική του θωράκιση, η λειτουργική ενοποίηση όλων των δραστηριοτήτων του και η βελτιστοποίηση της δράσης του σε ερευνητικό, εκπαιδευτικό και ελεγκτικό τομέα.

Ως προς τον ερευνητικό τομέα, αποτελεί καινοτομία η θέσπιση νέου συλλογικού οργάνου, της Επιτροπής Αγροτικής Έρευνας, με αντικείμενο την παροχή συμβουλευτικής υποστήριξης στο Υπουργείο Αγροτικής Ανάπτυξης και Τροφίμων για τη χάραξη αγροτικής πολιτικής.

Ως προς τον εκπαιδευτικό τομέα, προβλέπεται η ανάθεση στον ΕΛΓΟ –«ΔΗΜΗΤΡΑ» της οργάνωσης και λειτουργίας των δημόσιων ινστιτούτων επαγγελματικής κατάρτισης, αρμοδιότητας του Υπουργείου Αγροτικής Ανάπτυξης και Τροφίμων.

Ως προς τον ελεγκτικό τομέα, η θέσπιση του καινοτόμου μητρώου εμπειρογνωμόνων, στο οποίο δύνανται να εγγράφονται, πέραν των υπαλλήλων του οργανισμού, τρίτα φυσικά ή νομικά πρόσωπα, προκειμένου να αντιμετωπιστούν καταχρηστικές συμπεριφορές. Η προσθήκη τρίτων εξυπηρετεί την άμεση ανάγκη ελέγχων λόγω της γενικής παραδοχής έλλειψης προσωπικού και τις χρονοβόρες διαδικασίες προσλήψεων.

Άκουσα με πολύ προσοχή ενστάσεις συναδέλφων για τη συμμετοχή τρίτων προσώπων. Γιατί ενοχλεί η συμμετοχή πιστοποιημένων εμπειρογνωμόνων που θα συνδράμουν, εάν και εφόσον παραστεί ανάγκη σε ένα ελεγκτικό έργο μείζονος σημασίας, που είναι η ασφάλεια των αγροτικών προϊόντων; Το ερώτημα, λοιπόν, είναι αν θέλουμε να υπάρχουν ελεγκτικοί μηχανισμοί ή να μην γίνονται καθόλου έλεγχοι.

Στην ίδια κατεύθυνση βρίσκεται μία ακόμα καινοτομία, η σύσταση της επιτροπής για τον προσδιορισμό των ορίων απόδοσης γάλακτος, προκειμένου να υπάρχει ένα ξεκάθαρο τοπίο για το ποια είναι τα προσδιοριζόμενα όρια γάλακτος, ποια είναι τα προσδιοριζόμενα στοιχεία για την παραγωγή γαλακτοκομικών και τυροκομικών προϊόντων, έτσι ώστε η αξιολόγηση των παραβάσεων να είναι πιο εύκαιρη.

Αυτή την πρωτοβουλία την απορρίπτετε, κυρίες και κύριοι συνάδελφοι. Δηλαδή, λέτε σε μία μητέρα ότι δεν χρειάζονται επαρκείς έλεγχοι για το τι συστατικά θα περιέχει το γιαούρτι που τρώει το παιδί της, για να είναι γιαούρτι ή τύπος γιαουρτιού ή το να μπορεί να ανιχνευτεί αν η φέτα που αγοράζει ο καταναλωτής είναι φέτα ή είναι λευκό τυρί.

Προφανώς, δεν απορρίπτετε την ενίσχυση των ψηφιακών υπηρεσιών, αφού το νομοσχέδιο προβλέπει τον ορισμό του ΕΛΓΟ – «ΔΗΜΗΤΡΑ» ως αρμόδια αρχή λειτουργίας και διαχείρισης της ψηφιακής εφαρμογής «ΑΡΤΕΜΙΣ», με σκοπό τη συγκέντρωση και διαχείριση στοιχείων σχετικά με την παραγωγή, εισαγωγή, επεξεργασία και εμπορία συγκεκριμένων αγροτικών προϊόντων, που έρχεται να προστεθεί στη σειρά των ψηφιακών υπηρεσιών στον τομέα της γεωργίας, όπως είναι το μητρώο αγροτών και αγροτικών εκμεταλλεύσεων, το μητρώο εμπόρων ζώντων ζώων, το Greek Farms, το EasyAgroExpo κ.λπ..

Συμπερασματικά, από τις ρυθμίσεις σε αυτόν τον άξονα προκύπτουν οφέλη, όπως μεγαλύτερη αποτελεσματικότητα, βελτίωση των παρεχόμενων υπηρεσιών, αυξημένη αξιοπιστία του οργανισμού, με τεράστια συμβολή στη διατήρηση και προστασία της πλούσιας βιοποικιλότητας της πατρίδας μας.

Παρενθετικά, θα ήθελα να αναφέρω ότι στην εκλογική μου περιφέρεια, τη Φθιώτιδα και συγκεκριμένα στις Βαρδάτες, λειτουργεί μία εκ των πέντε εθνικών συλλογών διατήρησης γενετικού υλικού και συγκεκριμένα, η συλλογή ακρώδρυων, όπου γνωρίζω προσωπικά την επιμελή και αξιόλογη δουλειά των εργαζομένων για τη διατήρηση του φυσικού πλούτου της χώρας μας και τη διάσωση παραδοσιακών τοπικών ποικιλιών.

Ο δεύτερος άξονας του νομοσχεδίου επικεντρώνεται στον Παραδοσιακό Ελαιώνα της Άμφισσας, ενός εμβληματικού τόπου, μέρους του δελφικού τοπίου, του αρχαιότερου καταγεγραμμένου ελαιώνα της Ελλάδας, του μεγαλύτερου των Βαλκανίων και τόπου παγκόσμιας κληρονομιάς της UNESCO.

Μέρος του ελαιώνα καταστράφηκε από τις πυρκαγιές του περασμένου καλοκαιριού. Η σύσταση και λειτουργία ειδικού φορέα διαχείρισης του Παραδοσιακού Ελαιώνα Άμφισσας ως ενιαίου συνόλου από άποψη γεωργικής οικονομίας, ανάπτυξης και περιβαλλοντικής προστασίας θα συμβάλει στην αποκατάσταση, προστασία, ανάδειξη και βιώσιμη ανάπτυξή του. Ποιο θα είναι το αντικείμενο αυτού του φορέα; Η εκπόνηση και άμεση υλοποίηση με συγκεκριμένα έργα, καθώς και η παρακολούθηση της υλοποίησης δράσεων, προγραμμάτων, μελετών ή έργων που εκτελούνται από άλλους φορείς και όλα αυτά μέσα σε συγκεκριμένο, στενό χρονικό πλαίσιο.

Στον φορέα συμμετέχουν και ο Δήμος Δελφών και η Περιφέρεια Στερεάς Ελλάδας και πανεπιστήμια. Η χρηματοδότηση του φορέα θα προέρχεται από εθνικούς, ενωσιακούς ή διεθνείς πόρους που διατίθενται σε αυτόν λόγω της ένταξής του σε αντίστοιχα εγκεκριμένα χρηματοδοτικά προγράμματα. Επίσης, προβλέπεται η σύσταση, τήρηση και λειτουργία στον φορέα ενιαίου ηλεκτρονικού μητρώου καλλιεργητών ελαιώνα Άμφισσας και προσδιορίζεται ποιοι θα εγγράφονται σε αυτό. Τα οφέλη που θα προκύψουν από τη συγκεκριμένη ρύθμιση εδράζονται στο γεγονός της ανάδειξης του ελαιώνα ως πολιτιστικού αγαθού εκτός της αγροτικής ανάπτυξης, ενώ η λειτουργία του φορέα αφορά και στον εν γένει πληθυσμό της περιοχής.

Στον τρίτο άξονα του νομοσχεδίου αντιμετωπίζονται ζητήματα που αφορούν στην ενίσχυση της αγροτικής ανάπτυξης. Επιλύονται επιμέρους προβλήματα τα οποία λειτουργούν ανασταλτικά στη στήριξη και ανάπτυξη του αγροτικού τομέα. Ημερολογιακές παρατάσεις σε παραχωρησιούχους καλλιεργητές ακινήτων, σε νέους αγρότες και σε επαγγελματίες αγρότες προκειμένου να στηριχθούν και οι ίδιοι και η αγροτική παραγωγή. Αξιοποίηση ακινήτων διαχείρισης του Υπουργείου Αγροτικής Ανάπτυξης και Τροφίμων σε μεγάλες επενδύσεις στον πρωτογενή τομέα. Άνευ λόγου θεωρώ οι αντιδράσεις, όταν η αποεπένδυση πλήττει τον πρωτογενή τομέα με συνέπειες στην ανταγωνιστικότητα και την αναπτυξιακή δυναμική του αγροτικού τομέα της χώρας. Επίλυση χρόνιου ζητήματος από τις αποκαλυφθείσες εκτάσεις γης της λίμνης Κάρλας με σκοπό την υποστήριξη της τοπικής αγροτικής παραγωγής. Διασφάλιση ότι οι ενισχύσεις συγκεκριμένων μέτρων που προορίζονται για κτηνοτρόφους, αλιείς και υδατοκαλλιεργητές θα αξιοποιηθούν αποκλειστικά από τους ίδιους, διότι είναι αφορολόγητες, ακατάσχετες και ανεκχώρητες στα χέρια του δημοσίου ή τρίτων.

Σχετικά με το θέμα των επαγγελματικών δικαιωμάτων, με τον ν.4610 του 2019 η κυβέρνηση ΣΥΡΙΖΑ-ΑΝΕΛ μετέτρεψε τα τεχνολογικά εκπαιδευτικά ιδρύματα σε ανώτατα εκπαιδευτικά ιδρύματα με προχειρότητα, χωρίς μέριμνα για τα επαγγελματικά δικαιώματα των αποφοίτων και των παλιών ΤΕΙ και των νεοσύστατων τμημάτων ΑΕΙ. Αποτέλεσμα οι απόφοιτοι των νέων γεωπονικών τμημάτων δεν μπορούν να εγγραφούν στο Γεωτεχνικό Επιμελητήριο Ελλάδας και δεν μπορούν να ασκήσουν το επάγγελμά τους. Αποτελεί ένα σημαντικό πρόβλημα και ξέρω, κύριε Υπουργέ, ότι το εξετάζετε προκειμένου να φέρετε τη βέλτιστη δυνατή λύση. Άλλωστε, χθες είχατε και μία συνάντηση με εκπροσώπους του ΓΕΩΤΕΕ. Έχετε την πρωτοβουλία των κινήσεων και περιμένουμε τα αποτελέσματα.

Κυρίες και κύριοι συνάδελφοι, οι αγρότες μας περιμένουν τα μέτρα που προβλέπει το νομοσχέδιο για να επιλυθούν σημαντικά θέματα γι’ αυτούς. Δίνεται η δυνατότητα υλοποίησης μεγάλων επενδύσεων στον πρωτογενή τομέα που θα δώσουν ζωή και ευκαιρίες στην ύπαιθρο. Διασώζεται ένα οικοσύστημα -που για αιώνες ταυτίστηκε με ένα ισχυρό τοπόσημο της περιοχής-, ο Ελαιώνας της Άμφισσας.

Τέλος, ο ΕΛΓΟ – «ΔΗΜΗΤΡΑ» αποκτά ταυτότητα ως κύριος οργανισμός διαμόρφωσης της αγροτικής μας πολιτικής και σημαντικός φορέας ελεγκτικής δραστηριότητας στον αγροτικό τομέα. Θεωρώ ότι μία φράση του Τρούμαν αποτυπώνει με τον πιο εύγλωττο τρόπο τη σημασία που έχει η στήριξη στον αγροτικό τομέα: «Όταν οι αγρότες ευημερούν, ευημερεί και η χώρα. Όταν οι αγρότες έχουν προβλήματα, έχει προβλήματα και η χώρα.». Κατόπιν αυτών, σας καλώ να υπερψηφίσετε το παρόν σχέδιο νόμου.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ την κ. Μακρή για τη συνέπεια στον χρόνο.

Τον λόγο τώρα έχει ο εισηγητής του ΣΥΡΙΖΑ - Προοδευτική Συμμαχία κ. Κωνσταντίνος Μπάρκας για δεκαπέντε λεπτά.

Ορίστε, κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, από την αρχή εμείς ζητάμε την απόσυρση του νομοσχεδίου, διότι, όπως αναδείχθηκε και στις αρμόδιες επιτροπές κατά τη διάρκεια της συζήτησης του σχεδίου νόμου, είναι ένα σχέδιο νόμου το οποίο είναι συρραφή άρθρων όπου κανένα ζήτημα, κανένα πρόβλημα του Υπουργείου Αγροτικής Ανάπτυξης δεν επιλύουν. Παρά το γεγονός ότι εσείς έτσι το παρουσιάζετε, το μόνο που κάνει είναι να δημιουργεί περαιτέρω γραφειοκρατία σε έναν οργανισμό ο οποίος είχε προβλήματα και έχει προβλήματα. Η ακρόαση των φορέων ανέδειξε την μη αναγκαιότητα του σχεδίου νόμου. Ανέδειξε το γεγονός ότι όλοι οι φορείς που συμμετείχαν στην ακρόαση των φορέων δήλωσαν την άρνησή τους για το σχέδιο νόμου αυτό. Θεωρώ, λοιπόν, ότι το Υπουργείο οφείλει, αν θέλει, να μην μπει στον σχεδιασμό της Κυβέρνησης, του Πρωθυπουργού να καλύψει τον χρόνο που δημιουργήθηκε και να φέρει νομοσχέδια έως ότου οδηγηθεί η χώρα στις εκλογές. Θα πω μία κουβέντα και γι’ αυτό. Θεωρώ ότι πρέπει να αποσύρετε το νομοσχέδιο αυτό.

Είναι η πρώτη φορά, κύριε Πρόεδρε, που μου δίνεται η δυνατότητα να μιλήσω από το Βήμα της Βουλής μετά από το τραγικό δυστύχημα στα Τέμπη και την απώλεια τόσων ανθρώπινων ζωών. Θέλω και από αυτό το Βήμα να εκφράσω τα βαθύτατα συλλυπητήριά μου στις οικογένειες των παιδιών αυτών που χάθηκαν, ο ανθός της ελληνικής κοινωνίας. Νομίζω ότι είναι μεγάλη υποχρέωσή μας να μη χαθεί η μνήμη αυτών των ανθρώπων που χάθηκαν και πραγματικά να αναδείξουμε όλες τις ευθύνες και να μην μείνει καμία σκιά στη μνήμη των παιδιών αυτών, των ανθρώπων αυτών που χάθηκαν άδικα στο δυστύχημα αυτό.

Και νομίζω, κύριε Πρόεδρε, ότι δεν περιποιεί τιμή για την Ελληνική Δημοκρατία ο Έλληνας Πρωθυπουργός, μη αναγνωρίζοντας τον θεσμικό ρόλο που έχει, μη υπακούοντας στο Σύνταγμα της χώρας, να ανακοινώνει την ημερομηνία των εκλογών ή τις εκλογές μέσα από μία δημοσιογραφική συνέντευξη, μέσα από ένα πορτρέτο το οποίο του χάραξαν εχθές το βράδυ και παρουσιάστηκε στις τηλεοπτικές μας οθόνες. Ο Πρωθυπουργός αντιλαμβάνεται την πολιτική και τη θέση του πρωθυπουργού ως ένα επικοινωνιακό σόου, έναν επικοινωνιακό χρόνο. Αυτό έκανε και εχθές. Και νομίζω ότι με αυτόν τον τρόπο για μία ακόμα φορά ο Έλληνας Πρωθυπουργός, ο Κυριάκος Μητσοτάκης, δείχνει ασέβεια προς τους θεσμούς, προς την Ελληνική Δημοκρατία, προς το Σύνταγμα.

Είχε, βέβαια και μία ακόμα έκπληξη για την Ήπειρο. Θα αναφερθώ και εγώ στην περιφέρειά μου, την Ήπειρο. Είναι εδώ και ο Υφυπουργός Αγροτικής Ανάπτυξης, ο κ. Στύλιος, ο οποίος είναι και αυτός Ηπειρώτης. Είπε ο Πρωθυπουργός ότι δεν σκέφτεται καθόλου μα καθόλου ο ίδιος -να βγάλουμε από τον νου μας τον όποιο σχεδιασμό μπορεί να κάνει μία κυβέρνηση, ένας πολιτικός χώρος, ένα κόμμα το οποίο διεκδικεί τη διακυβέρνηση-, να βγάλουμε από το μυαλό μας την οποιαδήποτε σιδηροδρομική σύνδεση της Ηπείρου, του λιμανιού της Ηγουμενίτσας ως διακομιστικός κόμβος.

Κύριε Υπουργέ, το γνωρίζετε πάρα πολύ καλά. Θυμάμαι πάρα πολύ καλά και εσείς να το διεκδικείτε αυτό και όλος ο πολιτικός σας χώρος θα το διεκδικεί. Έχω την εντύπωση ότι όλοι όσοι βρίσκονται στη δημόσια σφαίρα και είναι εκλεγμένοι σε διάφορες θέσεις στην Ήπειρο και κατάγονται από τη δική σας πολιτική οικογένεια, το έχουν πει στο παρελθόν ότι είναι ένα έργο-τομή για την Ήπειρο. Ο Πρωθυπουργός εχθές το ξέκοψε. Νομίζω ότι για ακόμα μια φορά, ο Πρωθυπουργός γυρίζει την πλάτη στην Ήπειρο. Δεν σέβεται τους Ηπειρώτες.

Θεωρώ, λοιπόν, ότι θα πρέπει να κάνετε μία αναφορά στην ομιλία σας, μιας και βρισκόμαστε μπροστά σε προεκλογική περίοδο. Εγώ, τουλάχιστον, το κάνω. Θεωρώ ότι είναι αναγκαίο για την περιοχή μας. Από εκεί και πέρα, αφορά και εσάς και στον τρόπο με τον οποίον πολιτεύεστε και σέβεστε την περιοχή μας.

Κύριε Πρόεδρε, όσον αφορά στο νομοσχέδιο, από τις επιτροπές είπαμε ότι είναι ένα νομοσχέδιο-συρραφή άρθρων, είναι άρθρα τα οποία δεν φαίνεται να έχουν καμμία σχέση μεταξύ τους. Δεν λύνει κανένα πρόβλημα στον φορέα ΕΛΓΟ – «ΔΗΜΗΤΡΑ» όσον αφορά στον τρόπο λειτουργίας του. Παρά ταύτα, δημιουργεί νέες διευθύνσεις και αυτό που εμείς είπαμε και αναδείξαμε στις επιτροπές είναι ότι αυτός είναι και ο τρόπος με τον οποίο θέλετε να «βολέψετε» δικούς σας ανθρώπους σε θέσεις προϊσταμένων. Δεν βοηθά στην έρευνα, στην εκπαίδευση και στην κατάρτιση, στην πιστοποίηση και στους ελέγχους που πρέπει να γίνονται για τη γεωργία και για τα αγροτικά προϊόντα κομβικής σημασίας.

Εμείς, θεωρούμε, ότι οι έλεγχοι για νοθεία, για ελληνοποιήσεις, για την ποιότητα των προϊόντων και την αισχροκέρδεια που υπάρχει στην αγορά, είναι μία καθολική απαίτηση όλων των παραγωγικών φορέων και των καταναλωτών.

Ο κ. Στουρνάρας εχθές επιφύλαξε μία ακόμα έκπληξη για τον ελληνικό λαό, είπε ότι οι αυξήσεις οι οποίες έχουν παρατηρηθεί τα τελευταία χρόνια λόγω του πληθωρισμού είναι εδώ για να μείνουν και το μόνο που θα μειωθεί είναι ο ρυθμός της αύξησης. Όχι η αύξηση, αλλά ο ρυθμός της αύξησης.

Η εκπαίδευση των αγροτών και η κατάρτιση των νέων και νεοεισερχομένων, η επαφή με τις νέες τεχνολογικές εφαρμογές και η διάχυση της γνώσης είναι κομβικά ζητήματα για την περιοχή και για την εποχή μας.

Ο ΕΛΓΟ – «ΔΗΜΗΤΡΑ» παρ’ όλο που υπήρξε μία συγκόλληση τεσσάρων προϋπαρχόντων οργανισμών του Υπουργείου Αγροτικής Ανάπτυξης και παρ’ όλο που λειτουργεί για έντεκα χρόνια τώρα με μία κοινή Υπουργική Απόφαση και χωρίς νόμο, επιβίωσε και απέδειξε ότι ακόμα και κάτω από αυτές τις συνθήκες μπορεί να ανταποκριθεί στις αρμοδιότητες που ασκεί.

Χρειάζεται, όμως, ένα στρατηγικό σχέδιο που να απαντά στα παραπάνω ζητήματα. Εδώ, όμως, έχουμε ένα σχέδιο νόμου το οποίο δεν ανταποκρίνεται ούτε στο ελάχιστο στα παραπάνω στρατηγικά διακυβεύματα, που καλείται να επιτελέσει ο ΕΛΓΟ – «ΔΗΜΗΤΡΑ». Αντίθετα πρόκειται για μία διαιώνιση διά νόμου ενός συνονθυλεύματος αντικειμένων, σκοπών και αρμοδιοτήτων, χωρίς κεντρική συνδετική γραμμή. Πρόκειται για ένα πολύ πρόχειρο κείμενο που σε καμμία περίπτωση δεν αποτελεί ολοκληρωμένο νόμο.

Αν δούμε τα δύο πρώτα άρθρα, προτείνονται πάρα πολλές επιτροπές και όργανα διοίκησης με αποτέλεσμα, λόγω της υποστελέχωσης που έχει ως οργανισμός, οι μισοί υπάλληλοι να έχουν θέσεις ευθύνης. Εν τέλει, διατηρεί τους τρεις ξεχωριστούς οργανισμούς χωρίς να δημιουργεί ένα συνδετικό νομικό πρόσωπο ιδιωτικού δικαίου με τις διευθύνσεις να συνεργάζονται μεταξύ τους. Δεν έχει καμμία πρόβλεψη για περιφερειακή αποκέντρωση, αλλά, ενώ πρόκειται για ένα τεράστιο γεωγραφικό δίκτυο δομών, όλα διοικούνται από την κεντρική διοίκηση.

Ο οργανισμός παραμένει ξεκομμένος από τις αντίστοιχες υπηρεσίες του Υπουργείου, ακόμα και από αυτές που έχει απόλυτη συνάφεια και παρεμφερή αντικείμενα.

Το παρόν σχέδιο νόμου σε καμμία περίπτωση δεν διασφαλίζει την ενίσχυση της έρευνας, αφού δεν απαντά στο αν θα υπάρχει εθνική ερευνητική στρατηγική και ποιος θα τη χαράσσει. Αντίθετα, ως σκοπός παραμένει μόνο η επιβολή προτάσεων στα όργανα διοίκησης του οργανισμού για θέματα συνεργειών για την προώθηση της έρευνας, της καινοτομίας και των νέων τεχνολογιών στον αγροδιατροφικό τομέα στο πλαίσιο των προτεραιοτήτων μόνο της Κοινής Αγροτικής Πολιτικής.

Η ανυπαρξία οποιουδήποτε πλαισίου στόχων και στρατηγικού σχεδιασμού με τη συνεργασία του Υπουργείου Αγροτικής Ανάπτυξης, η απουσία οποιασδήποτε στρατηγικής λειτουργικής σχέσης και κάποιου τύπου διασύνδεσης με τις υπηρεσίες του Υπουργείου Αγροτικής Ανάπτυξης και την καθόλα αρμόδια Υπηρεσία Έρευνας Καινοτομίας και Εκπαίδευσης, έχει ως αποτέλεσμα τα ερευνητικά προγράμματα και οι κατευθύνσεις να μην ακολουθούν ή να μην εντάσσονται σε έναν γενικότερο σχεδιασμό.

Ενώ υπάρχει Γενική Διεύθυνση Μεταφοράς Γνώσης, λείπει ο λειτουργικός μηχανισμός για τη μεταφορά τεχνογνωσίας και αποτελεσμάτων της έρευνας στην πράξη, με συνέπεια η αγροτική έρευνα να μην εκπληρώνει πλήρως τον ρόλο της ως εργαλείο ανάπτυξης της αγροτικής παραγωγής.

Η υλοποίηση των δράσεων κατάρτισης νέων αγροτών, που δεν περιορίστηκε μόνο στην υποχρεωτική από την ευρωπαϊκή νομοθεσία βασική εκπαίδευση των ενταγμένων στα ευρωπαϊκά προγράμματα νέων αγροτών, δεν αρκεί. Δεν προβλέπεται καμμία ουσιαστική επαγγελματική κατάρτιση για το σύνολο των αγροτών με έναν γενικότερο σχεδιασμό ανάπτυξης με γνώμονα τις πραγματικές και διαρκώς μεταβαλλόμενες ανάγκες του αγροτικού κόσμου.

Παρατηρείται μία πρωτοφανής αδυναμία στήριξης των προϊόντων της χώρας, προστασίας των προϊόντων ΠΟΠ. Η Κυβέρνηση με την έως τώρα επιλογή της υποστελέχωσης και της υποχρηματοδότησης των κρίσιμων για τον έλεγχο των τροφίμων οργανισμών ΕΦΕΤ και ΕΛΓΟ, υποσκάπτει τη διασφάλιση υγιεινών, ασφαλών και ποιοτικών τροφίμων και της δημόσιας υγείας των πολιτών στη χώρα μας, ενώ ταυτόχρονα θέτει σε κίνδυνο τη φήμη εμβληματικών προϊόντων μας στις διεθνείς αγορές. Δίδεται έτσι χώρος για την έξαρση των ελληνοποιήσεων που νοθεύουν σημαντικά ελληνικά προϊόντα, αλλά και τον ανταγωνισμό.

Με το δαιδαλώδες σύστημα των αλληλεπικαλυπτόμενων αρμοδιοτήτων με άλλους φορείς, η λειτουργία του συστήματος ελέγχων και διασφάλισης ποιότητας των αγροτικών προϊόντων παραμένει προβληματικότατη και αναποτελεσματικότατη. Η Κυβέρνηση της Νέας Δημοκρατίας δεν έχει ακόμη, ως όφειλε, συστήσει και λειτουργήσει μία ενιαία αρχή ελέγχων όπως προβλέπεται από τον κανονισμό 625.

Επιτρέψτε μου να πω, κύριε Πρόεδρε, ότι με τον τρόπο με τον οποίον, σύμφωνα με την παράγραφο 2 του άρθρου 18, περιλαμβάνει την εκχώρηση μέρους της πορείας του έργου σε ιδιώτες ελεγκτές εμπειρογνώμονες, ανοίγει ο δρόμος για την εκχώρηση του ελεγκτικού έργου σε ελεγκτές, φυσικά πρόσωπα ή νομικά πρόσωπα, εκτός ΕΛΓΟ. Η ανάθεση ελεγκτικών καθηκόντων σε τρίτα φυσικά ή νομικά πρόσωπα γίνεται με τη σύναψη σύμβασης η οποία συνεπάγεται την αυτοδίκαιη ένταξη των προσώπων αυτών στο μητρώο ελεγκτών εμπειρογνωμόνων του ΕΛΓΟ – «ΔΗΜΗΤΡΑ» και περιλαμβάνει κατ’ ελάχιστον ως όρους τις τεχνικές υποχρεώσεις εκτέλεσης των ελεγκτικών καθηκόντων επιτόπιων ή διοικητικών ελέγχων και τη διενέργεια ελέγχων.

Αυτό, κύριε Υπουργέ, κατά την άποψή μας, θα πρέπει να υπόκειται σε πλήρη ανεξαρτησία και σε πλήρη αμεροληψία και δυστυχώς, με τον τρόπο με τον οποίον εσείς νομοθετείτε, αυτό δεν συμβαίνει.

Εν τέλει το παρόν σχέδιο νόμου δεν επιλύει τα υπαρκτά προβλήματα του ΕΛΓΟ – «ΔΗΜΗΤΡΑ», αντίθετα εγείρει πρόσθετα ως προς την αποστολή της αγροτικής έρευνας και του οργανισμού γενικότερα. Δεν μπορεί να επαφίεται η λειτουργική οντότητα στην κατάρτιση του ιστορικού κανονισμού λειτουργίας, ο οποίος αναβαθμίζεται σε ρόλο νόμου για τον ΕΛΓΟ – «ΔΗΜΗΤΡΑ».

Όσον αφορά στο δεύτερο μέρος, για τον Ελαιώνα της Άμφισσας, το Υπουργείο Ενέργειας κατάργησε τους φορείς διαχείρισης για τους οικοτόπους. Αυτό δημιουργεί πολύ σοβαρά προβλήματα. Ο φορέας έρχεται με τη μορφή νομικού προσώπου ιδιωτικού δικαίου, αλλά χωρίς να καθορίζεται το ποσό χρηματοδότησης με το οποίο θα λειτουργεί και δεν είναι σαφές που θα συμβάλλει. Δεν καθορίζεται ούτε ποιο θα είναι το πλαφόν διοικητικών εξόδων των μελετών και των επενδύσεων. Από προσωπικό προβλέπονται μόνο πέντε εργαζόμενοι με απόσπαση από τον δημόσιο τομέα, που προφανώς θα γίνει και αυτό, όπως είδαμε και σε άλλες περιπτώσεις, με τη μέθοδο του ρουσφετιού.

Οι δύο πυρκαγιές στον Ελαιώνα της Άμφισσας έχουν αφήσει τις προστατευόμενες ελιές περίπου στα τέσσερις χιλιάδες στρέμματα. Η Κυβέρνηση δεν έχει σχέδιο για το πως θα προφυλαχθεί ο ελαιώνας από επόμενες φωτιές και πως θα αποκατασταθεί με πρόγραμμα εκρίζωσης ή αποζημίωσης των απολεσθέντων εσόδων αυτών των ανθρώπων που πλήγηκαν από τις πυρκαγιές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και επιτρέψτε μου, κύριε Πρόεδρε, να ολοκληρώσω με ένα θέμα –αναφέρθηκε και η εισηγήτρια της Νέας Δημοκρατίας- για το οποίο νομίζω ότι έχει γίνει πολύς λόγος. Αφορά, κύριε Πρόεδρε, στην αναγνώριση των επαγγελματικών δικαιωμάτων των φοιτητών πενταετούς φοίτησης των γεωπολιτικών σχολών της χώρας. Είναι ένα ζήτημα το οποίο κατά τη διάρκεια της συζήτησης στην επιτροπή όλοι είπαμε ότι μπορεί να λυθεί από κοινού. Είναι κοινή η στόχευση να αναγνωρίσουμε εν τέλει τα επαγγελματικά δικαιώματα σε φοιτητές που του χρόνου ολοκληρώνουν τις σπουδές τους και βγαίνουν από μία πανεπιστημιακή σχολή πενταετούς φοίτησης χωρίς επαγγελματικά δικαιώματα.

Κύριε Υφυπουργέ, το γνωρίζετε πάρα πολύ καλά. Είστε από μία εκλογική περιφέρεια όπου έχετε τέτοια σχολή. Και νομίζω ότι είναι ευθύνη όλων μας, κύριε Υπουργέ, να το λύσουμε το θέμα αυτό. Γνωρίζω ότι τουλάχιστον δική σας πρόθεση είναι αυτό να λυθεί. Βλέπω ότι έχει κατατεθεί και μία τροπολογία ενός Βουλευτού της Νέας Δημοκρατίας, ο οποίος το ίδιο επισημαίνει και λέει ότι θα πρέπει να λύσουμε το θέμα αυτό.

Οι περισσότερες γεωπονικές σχολές στη χώρα αυτή τη στιγμή βρίσκονται υπό κατάληψη. Οι φοιτητές το μόνο αίτημα που βάζουν είναι να αναγνωριστούν τα επαγγελματικά τους δικαιώματα ως απόφοιτοι γεωπολιτικών σχολών πενταετούς φοίτησης και η δυνατότητά τους να μπορούν να εγγραφούν στο ΓΕΩΤΕΕ.

Νομίζω, κύριε Υπουργέ, ότι είναι απόλυτα δική μας ευθύνη, σκεπτόμενοι το μέλλον της χώρας, σκεπτόμενοι τα παιδιά που ολοκληρώνουν του χρόνου τις σπουδές τους, να τελειώσουμε το ζήτημα αυτό. Θα αφήσω στην άκρη τους υπαινιγμούς της εισηγήτριας της Νέας Δημοκρατίας για το νόμο Γαβρόγλου. Θα το αφήσω στην άκρη αυτό. Νομίζω ότι και εσείς ο ίδιος, κύριε Υπουργέ, το αφήνετε στην άκρη αυτό αναγνωρίζοντας την ανάγκη επίλυσης του συγκεκριμένου ζητήματος.

Εμείς είμαστε εδώ να αναδείξουμε το θέμα. Σεβόμενοι τη σκέψη του Υπουργείου να καταθέσει τροπολογία στο συγκεκριμένο νομοσχέδιο, δεν έχουμε προβεί σε δική μας κατάθεση τροπολογίας, ακριβώς γιατί υπήρχε, αν θέλετε, η εντός εισαγωγικών «συμφωνία» ότι μπορούμε όλοι μαζί να το λύσουμε το θέμα αυτό. Θα περιμένουμε μέχρι το πέρας της συζήτησης του νομοσχεδίου, επειδή ακόμη δεν έχω δει σχετική υπουργική τροπολογία –είδα μία που δεν αφορά στο θέμα αυτό- να κατατεθεί από το αρμόδιο Υπουργείο.

Εμάς είναι βέβαιο ότι θα μας βρείτε σύμφωνους για πάρα πολλούς λόγους και γιατί εμείς ως κυβέρνηση φτιάξαμε τα πενταετή αυτά προγράμματα, αλλά και γιατί θεωρούμε ότι είναι απόλυτα σωστό αυτά τα παιδιά τα οποία ολοκληρώνουν την πενταετή τους φοίτηση σε ένα πανεπιστημιακό τμήμα, σε ένα γεωπονικό πανεπιστημιακό τμήμα, να έχουν τη δυνατότητα των επαγγελματικών δικαιωμάτων και όλων των δικαιωμάτων που απορρέουν για όλους τους φοιτητές που βγαίνουν από πανεπιστημιακά τμήματα όλης της χώρας.

Θεωρώ ότι θα λάβετε υπ’ όψιν σας όλες τις διαμαρτυρίες που γίνονται, τις καταλήψεις στα τμήματα. Φαντάζομαι ότι είστε γνώστης όλων των απόψεων των πρυτανικών αρχών, των καθηγητών των σχολών αυτών και των φοιτητών. Στην επιτροπή ήρθε και ο πρύτανης του Μεσογειακού Πανεπιστημίου όπου υπάρχει σχετική σχολή και μας είπε την άποψη των πρυτανικών αρχών.

Θεωρώ, λοιπόν, κύριε Υπουργέ, ότι είναι υπεύθυνη στάση το θέμα αυτό να λυθεί σήμερα γιατί αφορά στο δικό σας Υπουργείο. Το ξαναλέω μία φορά ακόμα. Εμείς σεβαστήκαμε τη δική σας πρόθεση για την κατάθεση της τροπολογίας και δεν καταθέσαμε τροπολογία. Παρ’ όλα αυτά, θέσαμε και θέτουμε το θέμα και όλοι οι Βουλευτές του ΣΥΡΙΖΑ οι οποίοι θα μιλήσουν σήμερα στο νομοσχέδιο αυτό, θα βάλουν το θέμα αυτό για την αναγκαιότητα αναγνώρισης των επαγγελματικών δικαιωμάτων των φοιτητών πενταετούς φοίτησης των γεωπολιτικών σχολών της χώρας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα δύο μαθήτριες και μαθητές και δύο εκπαιδευτικοί συνοδοί τους από το Δημοτικό Σχολείο Κολλεγίου Αθηνών.

Η Βουλή σάς καλωσορίζει και σας εύχεται καλή πρόοδο!

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής από το ΠΑΣΟΚ - Κίνημα Αλλαγής κ. Ανδρέας Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, βρισκόμαστε μία ανάσα πριν από τη λήξη της κυβερνητικής θητείας της Νέας Δημοκρατίας και καλό θα είναι να κάνουμε έναν απολογισμό της αγροτικής της πολιτικής, της πολιτικής που ακολουθούσαν τα σχεδόν τέσσερα χρόνια της διακυβέρνησής σας.

Τα συμπεράσματα, ωστόσο, είναι άκρως απογοητευτικά. Και δεν το λέμε μόνο εμείς το υποστηρίζουν και οι αγρότες της χώρας, οι οποίοι όλα αυτά τα χρόνια είδαν το κόστος παραγωγής και ενέργειας να εκτοξεύεται, να μην μπορούν να ανταπεξέλθουν στις οικονομικές τους υποχρεώσεις και παράλληλα να μη βρίσκουν καμμία ουσιαστική στήριξη από την πολιτεία.

Η αγροτική σας πολιτική στερείται οράματος και ολοκληρωμένης στρατηγικής, είναι αποσπασματική, πρόχειρη και καθαρά διαχειριστικού χαρακτήρα, όπως άλλωστε είναι και η πολιτική σας σε όλα τα κρίσιμα ζητήματα. Κατά τη διάρκεια της διακυβέρνησης σας, πλην της ιδιωτικοποίησης και προαγωγής του ιδιωτικού έναντι του δημοσίου τομέα, δεν έχουμε διαπιστώσει άλλη μακροπρόθεσμη στρατηγική. Γι’ αυτό να μην απορούμε για το γεγονός ότι η χώρα μας δεν μπορεί να ακολουθήσει τις άλλες χώρες της Ευρωπαϊκής Ένωσης στην ταχύτητα προσαρμογής στις νέες συνθήκες και στις απαιτήσεις των καιρών στον αγροτικό τομέα.

Ποια ήταν, λοιπόν, η πολιτική σας για τον αγροτικό τομέα αυτά τα σχεδόν τέσσερα χρόνια; Δεν είχατε κανένα σχεδιασμό, δεν δώσατε καμμία προοπτική στους αγρότες, για να αναδιοργανωθεί η γεωργία, η κτηνοτροφία και η αλιεία μας, ώστε να αντιμετωπίσει μία ενδεχόμενη επισιτιστική κρίση και να διασφαλίσει την ασφάλεια τροφίμων στο εσωτερικό της χώρας.

Συνδιαλεχθήκατε επιλεκτικά και κατά το δοκούν για τον καθορισμό των εθνικών προτεραιοτήτων της νέας ΚΑΠ και δεν ακούσατε τα αιτήματα των αγροτών και τις πραγματικές ανάγκες του παραγωγικού τομέα της χώρας. Λάβατε ανεπαρκή μέτρα για την ενίσχυση του αγροτικού εισοδήματος, τα οποία, μάλιστα, σε πολλές περιπτώσεις εξαιρούσαν μεγάλη μερίδα του αγροτικού κόσμου από τις πληρωμές. Δώσατε προκαταβολές για ζημιές στις αγροτικές καλλιέργειες, με πρόχειρο υπολογισμό και τρόπο, με αποτέλεσμα πολλοί αγρότες αργά ή γρήγορα να αναγκαστούν να επιστρέψουν χρήματα στον ΕΛΓΑ.

Επιδεικνύετε αδυναμία στο θέμα της στήριξης των προϊόντων ΠΟΠ και επιπλέον δείξατε ολιγωρία στο θέμα των παράνομων ελληνοποιήσεων γαλακτοκομικών προϊόντων, που είναι από τα βασικά προβλήματα που ταλαιπωρούν την ελληνική κτηνοτροφία, αλλά και τους καταναλωτές.

Επί των ημερών της διακυβέρνησής σας, η ψαλίδα των τιμών από το χωράφι στο ράφι αυξήθηκε υπέρμετρα επιβαρύνοντας τους καταναλωτές και επιστρέφοντας ψίχουλα στους παραγωγούς. Η πολιτική σας για τους εργάτες γης είναι αλλοπρόσαλλη και ευνοεί τη γραφειοκρατία και τις αγκυλώσεις.

Έχετε προκαλέσει τεράστιες αρρυθμίες στη λειτουργία του ΟΠΕΚΕΠΕ, με αποτέλεσμα να σημειωθούν λάθη στην πληρωμή της ενιαίας ενίσχυσης, να εκκρεμούν άλλες πληρωμές και να βρίσκεται στον αέρα η έναρξη υποβολής δηλώσεων ΟΣΔΕ για το 2023. Να σημειωθεί ότι στα τελευταία τέσσερα χρόνια της διακυβέρνησής σας αλλάξατε τέσσερις προέδρους στον ΟΠΕΚΕΠΕ. Πώς θα μπορέσει, λοιπόν, ο οργανισμός να λειτουργήσει ομαλά και με συνέχεια; Πότε επιτέλους θα βάλετε τέρμα στην προβληματική λειτουργία του ΟΠΕΚΕΠΕ, ώστε να πληρώνονται έγκαιρα, χωρίς λάθη και με διαφάνεια οι ενισχύσεις και να μην ταλαιπωρούνται κάθε χρόνο οι αγρότες;

Δεν προχωρήσατε σε αλλαγή των κανονισμών του ΕΛΓΑ που πια δεν ανταποκρίνονται στις επιπτώσεις της κλιματικής κρίσης και στις ζημιές που αυτή προκαλεί.

Έχετε αντιληφθεί την κατάσταση που επικρατεί αυτή τη στιγμή στον ΕΛΓΑ, πόσο υποστελεχωμένος είναι από γεωπόνους, κτηνιάτρους και στα υποκαταστήματα σε όλη τη χώρα, αλλά και στο προσωπικό που υπάρχει στην κεντρική υπηρεσία του ΕΛΓΑ; Τι κάνετε για να ενισχύσετε τον οργανισμό, έναν οργανισμό που είναι κρίσιμος για τη στήριξη του αγροτικού εισοδήματος;

Δεν έχουν προχωρήσει τα αρδευτικά έργα στη χώρα με την ταχύτητα που θα έπρεπε. Το νερό γίνεται όλο και πιο ακριβό και δυσεύρετο. Χαρακτηριστικό παράδειγμα ο Ανάβαλος στην περιοχή μου, στην Αργολίδα, ένα έργο που έχει μπει στις καλένδες. Υπόσχεται, μάλιστα, η Κυβέρνηση να δοθεί νερό και σε όμορους νομούς, αλλά αυτή τη στιγμή η Αργολίδα δεν το έχει δει. Ένα επιπλέον πρόβλημα που προκύπτει τώρα τελευταία είναι ότι έχει υποστεί μεγάλη υφαλμύρωση το νερό του Αναβάλου, γιατί έχουμε εισχώρηση θαλασσινού νερού στη διαδρομή του, γεγονός που χρήζει και περαιτέρω μελέτης, αλλά και έργων.

Στο ίδιο περιορισμένο κάδρο κινείται και το νομοθετικό έργο του Υπουργείου Αγροτικής Ανάπτυξης, το οποίο μετά από τέσσερα χρόνια είναι φτωχό και απολύτως αναντίστοιχο με τις προσδοκίες των καιρών και των αγροτών. Χαρακτηριστικό παράδειγμα το νομοσχέδιο που συζητάμε σήμερα.

Όπως είναι γνωστό, ο ΕΛΓΟ – «ΔΗΜΗΤΡΑ» συστάθηκε το 2011 και προέκυψε από τη συνένωση τεσσάρων εποπτευόμενων φορέων του Υπουργείου Αγροτικής Ανάπτυξης και Τροφίμων σε έναν οργανισμό με κοινή διοίκηση και προϋπολογισμό. Η ενέργεια αυτή, όταν έγινε από τον Κώστα Σκανδαλίδη, όπως και η εξυγίανση του ΕΛΓΑ, ήταν αποτέλεσμα της βασικής προγραμματικής θέσης του ΠΑΣΟΚ πριν από το 2009 για συνολική αναδιοργάνωση των υπηρεσιών του Υπουργείου Αγροτικής Ανάπτυξης και Τροφίμων και των οργανισμών του. Επιχειρήθηκε, λοιπόν, το 2011 να ρυθμιστεί στη χώρα το τρίπτυχο «αγροτική έρευνα, γεωργική επαγγελματική εκπαίδευση και κατάρτιση, διασφάλιση ποιότητας», γεγονός που αποτελούσε αδήριτη ανάγκη για τον εκσυγχρονισμό του αγροτικού τομέα και ήταν βασικό αίτημα των αγροτών.

Για πόσα χρόνια ακούγαμε το σύνθημα ή τον στόχο «Ο γεωπόνος στο χωράφι»; Δυστυχώς, ακόμη και σήμερα αυτός ο στόχος δεν έχει γίνει πράξη. Είναι γεγονός ότι εδώ και καιρό ο ΕΛΓΟ – «ΔΗΜΗΤΡΑ» δεν επιτελεί αποτελεσματικά τον ρόλο του, με ευθύνη της Κυβέρνησης, λόγω της υποστελέχωσης και της υποχρηματοδότησης. Πρόκειται για έναν ακόμα παραγωγικό μηχανισμό που φθίνει, καθώς -παρά το καταστατικό του και τον σκοπό ίδρυσής του- η πλειοψηφία των αγροτών δεν αισθάνονται ότι μπορούν να βασίζονται σε βοήθεια, στήριξη και καθοδήγηση.

Σύμφωνα με όσα οι εκπρόσωποι των συνεταιρισμών αναφέρουν, σήμερα δεν πραγματοποιούνται σεμινάρια, ενημερώσεις ή ημερίδες για τους νέους ευρωπαϊκούς κανονισμούς, όπως για τον νέο κανονισμό για τα φυτοφάρμακα, για τον οποίο οι αγρότες δεν έχουν καμμία γνώση ακόμη, παρ’ όλο που έχει ήδη ψηφιστεί από το Ευρωκοινοβούλιο.

Και σας ερωτώ: Για τη διαμόρφωση του συγκεκριμένου σχεδίου νόμου κάνατε επαρκή διαβούλευση με τους αγρότες, τους κτηνοτρόφους, τους αλιείς και τους φορείς τους; Γιατί εκφράστηκαν έντονες διαμαρτυρίες ότι δεν προηγήθηκε εκτενής συζήτηση και ανταλλαγή απόψεων για ζητήματα άκρως σοβαρά που αφορούν στην παραγωγή, στη μεταποίηση, στην εμπορία, στην εκπαίδευση, στη διασφάλιση ποιότητας της παραγωγής και της διακίνησης των αγροτικών προϊόντων.

Το παρόν σχέδιο νόμου είναι ένα ευχολόγιο, ένα γενικό περίγραμμα διάρθρωσης και οργάνωσης του ΕΛΓΟ – «ΔΗΜΗΤΡΑ», για την εξειδίκευση και την υλοποίηση του οποίου χρειάζονται πλήθος κανονιστικών πράξεων και εγκυκλίων. Το ζητούμενο είναι αν μπορεί να ανταποκριθεί στην ανάγκη για έναν σύγχρονο αγροδιατροφικό τομέα με τη δημιουργία καινοτόμων προϊόντων και υπηρεσιών που θα επιτρέψουν τη μείωση του υψηλότατου κόστους παραγωγής και τη διαφοροποίηση στον ανταγωνισμό και στην καλύτερη διείσδυση στις αγορές, διότι αυτός πρέπει να είναι ο στόχος, εάν θέλουμε έναν βιώσιμο, ανθεκτικό αγροτικό τομέα που να μπορεί να στηρίζει την ελληνική οικονομία. Αυτή είναι η απαίτηση των καιρών και των αγροτών μας.

Θεωρείτε, λοιπόν, ότι με το παρόν νομοσχέδιο παρέχετε εκσυγχρονισμό και ευελιξία στον οργανισμό, ότι ανταποκρίνεται στις πραγματικές ανάγκες των παραγωγών και στα προβλήματα ή στα θέματα που αντιμετωπίζουν στην παραγωγική διαδικασία, ότι διασφαλίζει την ενίσχυση της έρευνας και τη χάραξη εθνικής ερευνητικής στρατηγικής;

Πρέπει να γίνει κατανοητό ότι χωρίς εξειδικευμένο προσωπικό και ξεκάθαρο όραμα για το που θέλουμε να πάμε τον αγροτικό τομέα, που να στρέψουμε τις καλλιέργειες και πως να στηρίξουμε ουσιαστικά τη μικρομεσαία καλλιέργεια, κτηνοτροφία και αλιεία δεν θα μπορέσουμε να δημιουργήσουμε έναν φορέα ισχυρό και δυναμικό. Είναι χαρακτηριστικό ότι το προσωπικό για τους ελέγχους δεν επαρκεί. Το σημαντικό αυτό ζήτημα, όπως και άλλα κρίσιμα λειτουργικά ζητήματα του οργανισμού, μετατίθενται σε έναν εσωτερικό κανονισμό χωρίς να υπάρχει χρονοδιάγραμμα, χωρίς να γνωρίζουμε λεπτομέρειες και για το περιεχόμενό του και χωρίς να έχουμε καμμία διασφάλιση ότι θα γίνουν νέες προσλήψεις. Αντίθετα, ο φόβος ότι θα μονιμοποιηθεί η συνεργασία με τους ιδιώτες ως αντιστάθμισμα έλλειψης προσλήψεων είναι βάσιμος και διάχυτος.

Κατά την επεξεργασία του νομοσχεδίου στις επιτροπές ζητήσαμε στοιχεία για την κατάσταση του προσωπικού αυτή τη στιγμή στον οργανισμό. Ποιοι υπηρετούν; Σε ποιες θέσεις και ποιες ειδικότητες και ποιες ελλείψεις υπάρχουν; Επίσης, ρωτήσαμε για ποιον λόγο αφαιρείτε τον διευθύνοντα σύμβουλο και φέρνετε δύο αντιπροέδρους στο διοικητικό συμβούλιο. Απάντηση, όμως, δεν λάβαμε.

Εν προκειμένω, φέρνετε στο παρά πέντε των εκλογών ένα νομοσχέδιο που δημιουργεί έναν «υπεροργανισμό» σε θολό τοπίο, χωρίς να διασφαλίζεται ούτε η στελέχωσή του με επαρκές προσωπικό ούτε η οικονομική του χρηματοδότηση, αλλά και διοικητικά δεν μπορεί να στηρίξει επαρκώς τους αγρότες και τους κτηνοτρόφους, εάν δεν είναι ισχυρή η παρουσία του στη διοίκηση του φορέα και αν δεν συμμετέχουν στη λειτουργία και αξιοποίηση του βασικού ψηφιακού εργαλείου «ΑΡΤΕΜΙΣ» που σχεδιάστηκε και λειτουργεί για την προστασία των προϊόντων ζωικής παραγωγής.

Εν ολίγοις, ακόμα και ο εκσυγχρονισμός του ΕΛΓΟ – «ΔΗΜΗΤΡΑ» δεν είναι δυνατόν να γίνει αποσπασματικά και μεμονωμένα. Πρέπει να ανήκει σε έναν μακροπρόθεσμο συνολικό σχεδιασμό για τον αγροτικό τομέα της χώρας με σαφείς και ξεκάθαρους στόχους.

Στο νομοσχέδιο που συζητούμε σήμερα περιλαμβάνεται επίσης και η σύσταση και η λειτουργία του φορέα διαχείρισης του Παραδοσιακού Ελαιώνα Άμφισσας. Επισημαίνω για άλλη μία φορά την ανάγκη ο φορέας αυτός να ξεκινήσει να λειτουργεί άμεσα, χωρίς γραφειοκρατικές και πελατειακές αγκυλώσεις, σε πλήρη σύνδεση με την τοπική κοινωνία και τις ιδιαίτερες συνθήκες και ανάγκες της. Όπως είναι γνωστό, ο Παραδοσιακός Ελαιώνας Άμφισσας κάηκε δύο φορές με τελευταία την πυρκαγιά που σημειώθηκε στις 4 Ιουλίου του 2022, προκαλώντας τη θλίψη, αλλά και τον θυμό των κατοίκων της Φωκίδας. Αποτελεί ένα μοναδικό οικοσύστημα στο οποίο βασίζεται η οικονομική και τουριστική ανάπτυξη της Φωκίδας και οι όποιες περιβαλλοντικές και οικονομικές πληγές έχουν ανοίξει πρέπει να κλείσουν σύντομα. Όλες οι διαδικασίες του φορέα, του διοικητικού συμβουλίου και του προέδρου αυτού οφείλουν να ακολουθούν σαφείς κανόνες διαφάνειας και να μην αφήνουν περιθώρια αμφισβήτησης και αλληλοεπικάλυψης αρμοδιοτήτων.

Θα πρέπει, επίσης, να υπάρχει σαφήνεια σχετικά με τις αρμοδιότητες του φορέα, αλλά και των ΤΟΕΒ. Επίσης, θα πρέπει να επεκταθούν η ευθύνη και οι προβλέψεις του φορέα για έργα πυρασφάλειας, διαχείρισης υδατικών πόρων και έργα ευφυούς γεωργίας. Επίσης, θα πρέπει να ολοκληρωθεί άμεσα το αρδευτικό έργο που βρίσκεται αυτή τη στιγμή σε εξέλιξη στον ελαιώνα, να υπάρξει πρόβλεψη για μικρά έργα υδατικών πόρων, ώστε να εξασφαλιστεί νερό και μάλιστα, σε χαμηλή τιμή.

Αναφορικά με το διοικητικό συμβούλιο του φορέα, θεωρούμε ότι η τοποθέτηση του προέδρου θα πρέπει να γίνεται με διαφάνεια και αξιοκρατία κατόπιν δημόσιας προκήρυξης της θέσης και όλες οι αποφάσεις του ΔΣ να αναρτώνται στο «ΔΙΑΥΓΕΙΑ». Τέλος, θα πρέπει να εξασφαλιστεί η χρηματοδότηση για τη λειτουργία του.

Τώρα, όσον αφορά στο άρθρο 45 του νομοσχεδίου, ο Υπουργός στη συνεδρίαση των φορέων είπε ότι η διαδικασία παραχώρησης αγροτικής γης γίνεται για την ενίσχυση του πρωτογενούς τομέα και θέλω να εκφράσω τις εξής απορίες: Ποιος αγρότης ή έστω αγροτικός συνεταιρισμός έχει σήμερα τη δυνατότητα να προχωρήσει σε επένδυση ύψους, τουλάχιστον, 5 εκατομμυρίων ευρώ σε αγροτική γη εκατό στρεμμάτων; Σε ποιες εκτάσεις και τι είδους επενδύσεις αφορά αυτό το άρθρο δεν το γνωρίζουμε. Για ποιον λόγο δεν δημοπρατούνται οι εκτάσεις, παρά μόνο η παραχώρησή τους αποφασίζεται κατόπιν αίτησης του ενδιαφερόμενου και απόφαση του αρμοδίου οργάνου του Υπουργείου Αγροτικής Ανάπτυξης και Τροφίμων, δεν μας το απαντήσατε. Για το συγκεκριμένο άρθρο ζητάμε περισσότερες διευκρινίσεις και εξηγήσεις τις οποίες περιμένουμε να ακούσουμε.

Αναφορικά τώρα με τα επαγγελματικά δικαιώματα των αποφοίτων των γεωπονικών τμημάτων πενταετούς φοίτησης των Πανεπιστημίων Ιωαννίνων, Θεσσαλίας, Πατρών, Πελοποννήσου, του Ελληνικού Μεσογειακού Πανεπιστημίου Κρήτης, της Δυτικής Μακεδονίας και του Διεθνούς Πανεπιστημίου Ελλάδος μάς είπατε ότι θα φέρετε μία τροπολογία η οποία θα ρύθμιζε το θέμα. Μάλιστα, εχθές κάνατε και τη συνάντηση με το ΓΕΩΤΕΕ, το οποίο σας κατέθεσε τις προτάσεις του, για να προχωρήσετε στην τροπολογία. Δυστυχώς, όμως, μαθαίνουμε ότι το θέμα έχει μπλοκάρει. Θα αφήσετε σε κενό χιλιάδες φοιτητές που βλέπουν το εργασιακό τους μέλλον αβέβαιο; Δεν θα πρέπει να φέρετε την τροπολογία άμεσα;

Κύριε Υπουργέ, το νομοσχέδιο στο κομμάτι που αφορά τον ΕΛΓΟ – «ΔΗΜΗΤΡΑ» δεν ανταποκρίνεται στις σύγχρονες ανάγκες του αγροδιατροφικού τομέα. Κατά τη συνήθη νομοθετική τακτική σας, όμως, όλα αυτά τα χρόνια εμπλέκετε σε νομοσχέδια και τροπολογίες και άλλα ζητήματα, όπως αυτό που συζητείται σήμερα, που αφορά στον φορέα διαχείρισης του Ελαιώνα της Άμφισσας, προκειμένου να μας φέρετε σε δίλημμα και να αποσπάσετε κάθε φορά τη θετική μας ψήφο. Αντί να επικεντρώνετε τις προσπάθειές σας στην κατάρτιση νομοσχεδίων με όραμα για την ανάπτυξη του αγροτικού τομέα, τσουβαλιάζετε διατάξεις διαφορετικού περιεχομένου για να πετύχετε τους στόχους σας και να δικαιολογήσετε την ανικανότητά σας.

Σε κάθε περίπτωση, για εμάς, το ΠΑΣΟΚ - Κίνημα Αλλαγής, ο αγροτικός τομέας αποτελεί προτεραιότητα και πιστεύουμε ακράδαντα στη σημαντική συμβολή του στην οικονομική ζωή της χώρας. Δεν αρμόζει στον αγροτικό τομέα τέτοια αντιμετώπιση όπως αυτή που δέχεται αυτή τη στιγμή από την Κυβέρνησή σας.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για τη συνέπεια στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι έξι μαθήτριες και μαθητές και μία συνοδός εκπαιδευτικός από τη σχολή «Ι.Μ. Παναγιωτόπουλου».

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η ειδική αγορήτρια του Κομμουνιστικού Κόμματος Ελλάδας κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Είναι αλήθεια ότι οι ιδιωτικοποιήσεις είναι στο πνεύμα και στο γράμμα της αντιλαϊκής πολιτικής σας. Μάλιστα, επειδή είναι προεκλογική περίοδος έχετε ανεβάσει τις ταχύτητες σε πολύ υψηλό βαθμό. Γιατί το κάνετε; Μα, γιατί θέλετε να δώσετε στους μεγαλοεπιχειρηματίες νέα πεδία κερδοφορίας, γιατί αυτούς ευνοείτε κι όχι τις ανάγκες του λαού. Τους ενισχύετε και εν όψει της νέας καπιταλιστικής κρίσης που δείχνει τα δόντια της με την κατάρρευση δύο αμερικανικών τραπεζών και της ελβετικής, αλλά και των συνεπειών που θα έχουν, γιατί πάλι οι κρίσεις αυτές από τις πλάτες του λαού θα βγουν.

Τις επιπτώσεις των ιδιωτικοποιήσεων τις ζούμε και μέσα από το πολύνεκρο έγκλημα στα Τέμπη, που προσπαθείτε να συγκαλύψετε Κυβέρνηση και Αντιπολίτευση, ΣΥΡΙΖΑ και ΠΑΣΟΚ, και κυρίως την αιτία, που είναι η πολιτική απελευθέρωσης που υπηρέτησαν και υπηρετούν εναλλάξ οι κυβερνήσεις, Νέα Δημοκρατία, ΣΥΡΙΖΑ, ΠΑΣΟΚ, με βάση τις κατευθύνσεις της Ευρωπαϊκής Ένωσης, απειλώντας καθημερινά την ανθρώπινη ζωή. Γι’ αυτό και τα συνθήματα των κινητοποιήσεων να μπουν στο στόχαστρο οι πραγματικές αιτίες και οι ένοχοι που ευθύνονται γι’ αυτό το έγκλημα. Αυτό ζητάνε, ώστε να μην περιμένουμε το επόμενο έγκλημα που οδηγούν οι ράγες του κέρδους. Γι’ αυτό το χειρότερο είναι η αθώωση των πραγματικών ενόχων και η επιδίωξη συνέχισης και επιτάχυνσης της ίδιας ακριβώς πολιτικής που προκάλεσε το έγκλημα, όπως επεδίωξε με τη χθεσινή του ομιλία ο Πρωθυπουργός.

Τα αναφέρω γιατί και μέσα από αυτό το νομοσχέδιο που αφορά στον ΕΛΓΟ – «ΔΗΜΗΤΡΑ» είναι εμφανές ότι έρχεστε να κωδικοποιήσετε και να εμβαθύνετε τη λειτουργία του ΕΛΓΟ με καθαρά ιδιωτικοοικονομικά κριτήρια, που θα ιδιωτικοποιήσουν αρμοδιότητες της αγροτικής έρευνας και τον έλεγχο τροφίμων. Κωδικοποιείτε σε αντιδραστική κατεύθυνση αρμοδιότητες που άπτονται στην αύξηση της κερδοφορίας των μονοπωλίων, άμεσα και έμμεσα, του τομέα της αγροδιατροφής ευνοώντας μεταποιητές και εμπόρους. Τέτοιου είδους στρατηγική και λειτουργία υλοποιείτε και με τη σημερινή κατάσταση, όμως, κάνετε ένα επιπλέον πολύ μεγάλο βήμα με το παρόν νομοσχέδιο που αναβαθμίζετε και θεσμικά αυτή την αντιλαϊκή πολιτική.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Ο οργανισμός προήλθε το 2011 από τη συγχώνευση τεσσάρων νομικών προσώπων κατ’ απαίτηση των μνημονίων, που ψηφίσατε όλοι σας. Ωστόσο η συγχώνευση πολύ διαφορετικών ως προς το αντικείμενο οργανισμών -αγροτική έρευνα, αγροτική εκπαίδευση και κατάρτιση, έλεγχοι ποιότητας και γνησιότητας των αγροτικών προϊόντων και ούτω καθεξής- οδήγησαν τελικά στην υποβάθμισή τους. Και με το παρόν νομοσχέδιο αυτό το συνεχίζετε ακόμα πιο πολύ, σε σημείο που όλη οι συλλογικοί φορείς των εργαζομένων του ΕΛΓΟ, ο σύλλογος εργαζομένων, η ένωση ερευνητών κ.λπ. να ζητούν την απόσυρσή του. Γιατί; Γιατί δεν επιδέχεται βελτίωσης και μεροληπτεί υπέρ των ιδιωτικών συμφερόντων, όπως λένε και γράφουν.

Επίσης, για το προσωπικό του οργανισμού κατά τη μεταφορά του στο νέο νομικό πρόσωπο που δημιουργείτε δεν διασφαλίζεται κανένα από τα κεκτημένα εργασιακά δικαιώματα. Αντίθετα, θα βρεθούν σε παρόμοια κατάσταση όπως αυτές που ζήσαμε τα πρώτα χρόνια των μνημονιακών αναδιαρθρώσεων του δημόσιου τομέα, δηλαδή απώλεια θέσεων εργασίας, εργασιακών δικαιωμάτων και άλλα. Ναι, το νομοσχέδιο περιλαμβάνει δυνατότητες ιδιωτικοποίησης αρμοδιοτήτων, όπως η εκχώρηση των ελέγχων για τα ΠΟΠ και ΠΓΕ προϊόντα σε ιδιώτες, φυσικά ή νομικά πρόσωπα, καθώς θα μπορούν να εντάσσονται στο μητρώο ελεγκτών – εμπειρογνωμόνων, καθώς επίσης και είσοδο ιδιωτικών φορέων εκπαίδευσης στην παροχή των προγραμμάτων συνεχιζόμενης αγροτικής επαγγελματικής κατάρτισης μέσω συνεργασίας με τα αγροτικά κέντρα επιμόρφωσης και διά βίου μάθησης του ΕΛΓΟ.

Η παραπέρα εμβάθυνση λειτουργίας με ιδιωτικοοικονομικά κριτήρια είναι χαρακτηριστική αφού όσον αφορά στους οικονομικούς πόρους, εκτός από την κρατική χρηματοδότηση που και σήμερα δεν καλύπτει ούτε καν το 100% της μισθοδοσίας του προσωπικού του ΕΛΓΟ, περιλαμβάνεται σε αυτό το νομοσχέδιο ένας εκτενέστατος κατάλογος πηγών με χορηγήσεις, συμπράξεις με ιδιώτες, πωλήσεις προϊόντων και υπηρεσιών και ούτω καθεξής, αλλά και λειτουργία ειδικού λογαριασμού κονδυλίων έρευνας στη Διεύθυνση Έρευνας, που παραπέμπει στον νόμο Κεραμέως για τα πανεπιστήμια που έχει ξεσηκώσει όλον τον κόσμο. Η έμμεση εξυπηρέτηση της κερδοφορίας των μονοπωλιακών ομίλων της αγροδιατροφής κωδικοποιείται με τη λειτουργία της Διεύθυνσης Έρευνας, η οποία θα λειτουργεί ως ένα ευέλικτο και άμεσα διαθέσιμο τμήμα έρευνας και ανάπτυξης για τα μονοπώλια της αγροδιατροφής. Αυτόν τον χαρακτήρα είχε από σύστασης του ΕΛΓΟ –είναι του πρώην ΕΘΙΑΓΕ- αλλά τώρα ολοκληρώνεται με την πλήρη κωδικοποίηση που κάνετε.

Ταυτόχρονα, προβλέπεται ότι η ίδια η διοίκηση του ΕΛΓΟ μπορεί να αναθέτει αρμοδιότητες στον ΕΛΓΟ, εμβαθύνοντας τον επιτελικό χαρακτήρα του κράτους σε αντιδραστική κατεύθυνση, δεδομένου ότι μία νέα ανάγκη της αγοράς θα μπορεί άμεσα και γρήγορα με μία απλή απόφαση του ΔΣ να ανατίθεται στον ΕΛΓΟ και να υλοποιείται από τις μονάδες του ΕΛΓΟ. Βλέπετε για τις ανάγκες του κεφαλαίου δράτε πάρα πολύ γρήγορα. Τις ανάγκες του λαού τις ποδοπατάτε.

Θεσμοθετείται, λοιπόν, η παρέμβαση παραγόντων της αγοράς σε όργανο χάραξης στρατηγικής που θα έχει o ΕΛΓΟ, αλλά και αξιολόγησης μονάδων του. Στο συμβούλιο εμπειρογνωμόνων δύο από τα επτά μέλη θα είναι από την αγορά αγροδιατροφής. Στο σημερινό αντίστοιχο όργανο που είναι το επιστημονικό συμβούλιο, όλα τα μέλη είναι ακαδημαϊκοί ή ερευνητές.

Ωστόσο, αυτό που είναι προκλητικά κατακριτέο είναι οι συνθήκες εργασίας που θα επιδεινωθούν, αφού ο εσωτερικός κανονισμός λειτουργίας θα καθορίζεται με προεδρικό διάταγμα, θα αφορά τόσο στη διάρθρωση μονάδων, ινστιτούτα αγροτικής έρευνας, κέντρα αγροτικής εκπαίδευσης κ.λπ. όσο και το οργανόγραμμα.

Ο ΕΛΓΟ θα κληθεί να λειτουργήσει με αυξημένες ανάγκες σε προσωπικό με τον υφιστάμενο εσωτερικό κανονισμό λειτουργίας, αν και δημιουργούνται νέες διευθύνσεις και αυτοτελή γραφεία, χωρίς να προβλέπεται καμμία αύξηση των οργανικών θέσεων για να στελεχωθούν αυτές. Το ήδη ελλιπές προσωπικό -20% κενές θέσεις- θα κληθεί να στελεχώσει και τις νέες διευθύνσεις-γραφεία με αντικειμενική αύξηση του φόρτου και της εντατικοποίησης της εργασίας ή θα τα αναθέσετε σε ιδιώτες. Καθόλου απίθανο.

Αλλά και το διαχειριστικό σχέδιο του Παραδοσιακού Ελαιώνα Άμφισσας δεν έχει στόχο να στηρίξει τους ελαιοπαραγωγούς της περιοχής, που πολλοί είναι με μικρές εκμεταλλεύσεις, αλλά προωθείτε την ενοποίηση της παραγωγής και συγκέντρωσή της. Ο Παραδοσιακός Ελαιώνας της Άμφισσας κάηκε δύο φορές, με τελευταία την πυρκαγιά τον Ιούλιο του 2022, προκαλώντας θλίψη αλλά και οργή στους κατοίκους της Φωκίδας. Αυτό εκφράστηκε και από τους φορείς που καλέστηκαν στην επιτροπή, αφού ακόμη δεν έχει ληφθεί κανένα ουσιαστικό μέτρο για την ενίσχυση της πυρασφάλειας, αλλά και άρδευσης του ελαιώνα ούτε και αποζημιώσεις έχουν δοθεί.

Τα ερωτήματα που τέθηκαν στην ακρόαση των φορέων ήταν αμείλικτα. Πότε θα ολοκληρωθούν τα απαραίτητα έργα άρδευσης που να παρέχουν φτηνό νερό στους καλλιεργητές; Πότε θα εξασφαλιστεί η στελέχωση της πυροσβεστικής ή ακόμα της ΔΑΟΚ, ώστε να μην επαναληφθεί η καταστροφή;

Διότι είναι πραγματικά ανήκουστο να καίγεται υπεραιωνόβιος ελαιώνας τέτοιας έκτασης και σημασίας -που δεν κάηκε ποτέ στο παρελθόν-, ελαιώνας που θα έπρεπε να προστατεύεται με κάθε τρόπο. Όμως, αυτή είναι η εγκληματική πολιτική των κυβερνήσεων που υπηρετούν την κερδοφορία του κεφαλαίου. Στον βωμό των κερδών θυσιάζετε κάθε ουσιαστικό μέτρο πρόληψης των πυρκαγιών με την αναγκαία στελέχωση των υπηρεσιών, αλλά και με υποδομές.

Και σε ό,τι αφορά στο προϊόν, τσάμπα την πουλάνε την παραγωγή οι αγρότες, τσάμπα την παίρνουν οι μεγαλέμποροι και οι μεγαλοβιομήχανοι και είναι αυτοί που τις περισσότερες φορές κάνουν τις ελληνοποιήσεις, πατώντας και στο πλαίσιο της Ευρωπαϊκής Ένωσης που επιτρέπει τα πάντα στο όνομα της διεθνοποιημένης αγοράς.

Με το σχέδιό σας, λοιπόν, για διαχειριστικό φορέα δεν απαντάτε στις αγωνίες των αγροτών και των κατοίκων. Ούτε καν υπάρχει πρόνοια για την καταβολή αποζημιώσεων και την απαλλαγή του κανονισμού του ΕΛΓΑ, αλλά και των κρατικών ενισχύσεων από τους κάθε λογής κόφτες που πλήττουν ιδιαίτερα τους μικρούς καλλιεργητές που αναγκάζονται για να ζήσουν να κάνουν και άλλη δουλειά.

Ο συγκεκριμένος φορέας δεν απαντάει στα ερωτήματα και τις αγωνίες στήριξης των ελαιοπαραγωγών. Στόχος σας είναι η συγκέντρωση στους μεγάλους. Γι’ αυτό ακόμα και η δακοκτονία είναι πλημμελής και έχει απαξιωθεί ο ελαιώνας. Θέλετε να τον αναστήσετε με προδιαγραφές που δεν μπορούν να ανταποκριθούν οι μικροκαλλιεργητές. Αυτούς τους όρους και προϋποθέσεις βάζετε. Τους οδηγείτε να εγκαταλείψουν, να φύγουν και να πουλήσουν όσο όσο τα λιγοστά χωράφια τους.

Ουσιαστικά, τα σχέδιά σας διευκολύνουν τη διείσδυση των επιχειρηματικών συμφερόντων και καμμία σχέση δεν έχουν με την υποστήριξη μικροκαλλιεργητών που πλήττονται από το τεράστιο κόστος παραγωγής, τις εξευτελιστικές τιμές και την έλλειψη κρατικής μέριμνας και προστασίας συνολικά της παραγωγής.

Η προοπτική για τους παραγωγούς ελιάς και λαδιού της περιοχής περνάει μέσα από την αντιμετώπιση των περιορισμών της κοινής αγροτικής πολιτικής, την κρατική προστασία της τιμής του προϊόντος από τις πιέσεις των μεσαζόντων, τη μείωση του κόστους εφοδίων, της τιμής του ρεύματος, των καυσίμων, του νερού, των λιπασμάτων.

Σε αυτή την κατεύθυνση εμείς λέμε ότι πρέπει να στραφεί και ο αγώνας τους και να μην πιστέψουν τις ανέξοδες υποσχέσεις σας. Εξάλλου, φαίνεται καθαρά ότι στηρίζετε επιχειρηματικά συμφέροντα, αφού ουσιαστικά χαρίζονται σε μεγάλα επιχειρηματικά συμφέροντα εκτάσεις και ακίνητα του Υπουργείου Αγροτικής Ανάπτυξης, καθώς προβλέπεται η παραχώρησή τους έναντι τιμήματος και χωρίς δημοπρασία για σαράντα χρόνια με δικαίωμα παράτασης αλλά είκοσι, όταν ο ιδιώτης πρόκειται να επενδύσει τουλάχιστον 5 εκατομμύρια ευρώ. Ποιος τα έχει; Λιγοστοί, όχι βέβαια οι μικρομεσαίοι παραγωγοί.

Αλλά και για τη λίμνη της Κάρλας δεν προβλέπεται καν η ύπαρξη ζώνης προστασίας γύρω από την αποστραγγισμένη λίμνη, πράγμα που θα επιβαρύνει το περιβάλλον.

Σε ό,τι αφορά στο άρθρο σχετικά με το ότι η αποζημίωση του ΕΛΓΑ μπορεί να φτάνει ως το 100% της ασφαλιζόμενης αξίας απλώς με μία απόφαση του διοικητικού συμβουλίου του ΕΛΓΑ, είναι στα λόγια, καλλιεργείτε αυταπάτες, γιατί δεν αλλάζει η ουσία του κανονισμού. Δεν αποζημιώνει το 100% της ζημιάς, καθώς οι κόφτες που έχετε ισχύουν κανονικότατα.

Χαρακτηριστικά αναφέρουμε τον κόφτη στο άρθρο 7 του κανονισμού ασφάλισης του φυτικού κεφαλαίου του ΕΛΓΑ που εξακολουθεί να ισχύει. Με βάση το συγκεκριμένο άρθρο, από το ποσοστό ζημιάς του πορίσματος του ΕΛΓΑ αφαιρείται το 15% και η συνολική αξία που προκύπτει από τον τύπο υπολογισμού της ασφαλιζόμενης αξίας πολλαπλασιάζεται με τον συντελεστή 0,88. Άρα, απέχει παρασάγγας από το 100% της αποζημίωσης. Μην κοροϊδεύετε.

Καταψηφίζουμε, λοιπόν, τη μορφή ιδιωτικοποίησης του οργανισμού ΕΛΓΟ – «ΔΗΜΗΤΡΑ» και θεωρούμε ότι ο ερευνητικός, εκπαιδευτικός και ελεγκτικός ρόλος του ΕΛΓΑ θα πρέπει να είναι οργανωμένος έτσι που να υποστηρίζει επιστημονικά τους μικρομεσαίους αγροτοκτηνοτρόφους για την αντιμετώπιση οξυμένων προβλημάτων, όπως την προστασία της παραγωγής, την πρόληψη ασθενειών, την αύξηση της ποσότητας και ποιότητας των παραγόμενων προϊόντων τους, δηλαδή της παραγωγικότητας.

Σε μία τέτοια κατεύθυνση θα ενισχύεται η παραγωγή επαρκών, φτηνών, υγιεινών και ασφαλών προϊόντων για την κάλυψη των διατροφικών αναγκών του λαού και παράλληλα, ενίσχυση στο εισόδημα για τους μικρομεσαίους αγροτοκτηνοτρόφους, βελτιώνοντας ταυτόχρονα τις παραγωγικές δυνατότητες που διαθέτει η χώρα μας.

Ολοκληρώνω με μία τροπολογία που καταθέσαμε. Ζητάμε να πάψετε να ζητάτε να επιστρέψουν ποσά στους εργαζόμενους του ΕΛΓΟ – «ΔΗΜΗΤΡΑ» που δόθηκαν το 2014, αν και έχουν δικαιωθεί δικαστικά. Και, βέβαια, το κόψιμο ήταν απαίτηση των μνημονίων, γιατί ήδη οι μισθοί τους έχουν μειωθεί τουλάχιστον κατά 30% και ζητάτε μέσα από αυτήν την επιστροφή να μειωθούν ακόμη μία φορά σε συνθήκες ακρίβειας, ενεργειακής φτώχειας και ανασφάλειας.

Ζητάμε από τους συναδέλφους να ψηφιστεί αυτή η τροπολογία.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κυρία συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι έξι μαθήτριες και μαθητές και τέσσερις εκπαιδευτικοί συνοδοί τους από το Δημοτικό Σχολείο Αιγείρας Αχαΐας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Βιλιάρδος, ειδικός αγορητής της Ελληνικής Λύσης.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κυρία Πρόεδρε.

Καλημέρα στα παιδιά και καλή επιτυχία.

Κυρίες και κύριοι Βουλευτές, κύριε Υπουργέ, όπως είπαμε στην επιτροπή, μετά την καταστροφή του αγροτικού μας τομέα και την απραξία της Κυβέρνησης, για παράδειγμα με την υποχρηματοδότησή του στην πανδημία μόλις με 183 εκατομμύρια ευρώ –το τονίζω, εκατομμύρια- όταν δόθηκαν πάνω από 50 δισεκατομμύρια ευρώ στην κατανάλωση, μετά από τις αυξήσεις στο κόστος ενέργειας και πρώτων υλών, μετά από τις συζητήσεις τόσο με το Γεωπονικό Πανεπιστήμιο όσο και με την EY, κατατέθηκε προεκλογικά ένα νομοσχέδιο που δεν προσφέρει τίποτα, ενώ δεν έχει καμμία ουσιαστική κοστολόγηση.

Προφανώς η Κυβέρνηση δεν κατανοεί τη σπουδαιότητα του πρωτογενούς μας τομέα, όπου αρκεί κάποιος να σημειώσει ότι μία κατά πολύ μικρότερη σε έκταση χώρα, η Ολλανδία, εξάγει πολύ περισσότερα αγροτικά προϊόντα από όσα η Ελλάδα συνολικά προϊόντα, μαζί με τα πετρελαϊκά, με τον τουρισμό των 18 δισ. ευρώ και με τη ναυτιλία των πάνω από 20 δισ. Ευρώ. Η Ολλανδία εξήγαγε δηλαδή, αγροτικά μόνο προϊόντα -αγροτικά μόνο προϊόντα- πάνω από 100 δισ. ευρώ το 2021, από 91,7 δισεκατομμύρια ευρώ το 2017, όπως θα καταθέσουμε στα Πρακτικά, ενώ αποτελούν περί το 50% του εμπορικού της πλεονάσματος.

Η Ολλανδία έχει εμπορικό πλεόνασμα, όχι έλλειμμα 38,3 δισεκατομμύρια ευρώ όπως είχε η Ελλάδα το 2022. Το πόσο καταστροφικό είναι αυτό το εμπορικό έλλειμμα για το ΑΕΠ μας είναι εύλογο να το καταλάβει κάποιος, αφού είναι ένας από τους βασικούς συντελεστές του.

Εμείς, πάντως, έχουμε αναφερθεί από την πρώτη μέρα στη Βουλή στο πόσο αντίστοιχα σημαντικός θα μπορούσε να είναι ο κλάδος για τη χώρα μας, ενώ σε αυτόν έχουμε αφιερώσει το μεγαλύτερο μέρος του προγράμματός μας.

Θα επαναλάβουμε δε τα μέτρα που προτείναμε, κατά τη συζήτηση του προϋπολογισμού του 2023, για την άμεση ανακούφιση του αγροτικού μας τομέα, τότε, από τον πληθωρισμό, κάτι που συνεχίζει να συμβαίνει και σήμερα, τις έκτακτες ενισχύσεις που προτείναμε, ύψους τουλάχιστον 1 δισεκατομμυρίου ευρώ, οι οποίες ήταν οι εξής: πρώτον ενισχύσεις του κτηνοτροφικού μας τομέα με 500 εκατομμύρια ευρώ, για να αντεπεξέλθουν στις αυξήσεις οι υπάρχουσες μονάδες με βάση τους υπολογισμούς μας, δεύτερον περαιτέρω ενισχύσεις για την αύξηση της κτηνοτροφίας και της γεωργίας, μέσω προγραμμάτων εγγυοδοσιών από το Ταμείο Ανάκαμψης και από τις τράπεζες, και τρίτον ενισχύσεις 300 εκατομμυρίων ευρώ για λιπάσματα, όσο περίπου η αύξηση της αξίας τους. Για το αγροτικό πετρέλαιο δε, εκτός από τη μείωση του ειδικού φόρου κατανάλωσης, προτείναμε επιδότηση 200 εκατομμυρίων ευρώ. Όλα μαζί 1 δισεκατομμύριο ευρώ.

Εκτός αυτού, έχουμε προτείνει άλλα μέτρα με μακροπρόθεσμο ορίζοντα σχεδιασμού στο πρόγραμμά μας, τα οποία είναι τα παρακάτω: χαμηλό ΦΠΑ και απλούστευση των διαδικασιών για ακριτικές ορεινές περιοχές και μικρά νησιά, διευθέτηση των δασικών χαρτών με πρόσβαση στα βοσκοτόπια, αποκλεισμό των φωτοβολταϊκών από γη υψηλής παραγωγικότητας, εκτός αν είναι σε στέγες ή σε ικριώματα, καθώς επίσης από βοσκοτόπια, επαναδραστηριοποίηση της Ελληνικής Βιομηχανίας Ζάχαρης και των άλλων βιομηχανιών μεταποίησης του πρωτογενούς τομέα αγροεφοδίων όπως τα λιπάσματα, καθώς επίσης στήριξη της κλωστοϋφαντουργίας και των τροφίμων, επένδυση στην παραγωγή σπόρων με τράπεζες σπόρων. Για το σημείο αυτό ρωτήσαμε στην επιτροπή, χωρίς να πάρουμε απάντηση, σε ποια κατάσταση βρίσκεται η Τράπεζα Γενετικού Υλικού της Θεσσαλονίκης, η σημασία της οποίας είναι, κυριολεκτικά, ανυπολόγιστη για τη χώρα μας.

Συνεχίζω, συμβουλευτική συνδρομή σε αγρότες, έτσι ώστε να μη χαθούν οι ενισχύσεις της ΚΑΠ, της κοινής αγροτικής πολιτικής, λόγω της σύνδεσής τους με τα πράσινα μέτρα, το farm to fork, προώθηση της γεωργίας κλίματος, επιδοτήσεις για επενδύσεις σε θερμοκήπια και δικτυοκήπια, όπου η Ελλάδα έχει πραγματικά τεράστιες ελλείψεις, αυστηρούς ελέγχους στις ελληνοποιήσεις προϊόντων από τη Βουλγαρία και αλλού, κατάργηση δε των εισαγωγών από την Τουρκία, κεντρικό οργανισμό διευκόλυνσης της διάθεσης των προϊόντων του πρωτογενούς τομέα, ο οποίος θα ενημερώνεται όσον αφορά στις ποσότητες παραγωγής καθημερινά μέσω ειδικού λογισμικού, αύξηση της αγροτικής χρηματοδότησης -είναι πάρα πολύ σημαντικό- με ενίσχυση ή εγγυοδοσία έως 1 δισεκατομμύριο ευρώ, ίδρυση δε αγροτικής τράπεζας για τον σκοπό αυτό ή μέσω της Ελληνικής Αναπτυξιακής Τράπεζας επενδύσεων, τουλάχιστον, ως προς τα πράσινα προγράμματα, χρηματοδότηση από το Ταμείο Ανάκαμψης για τη χρήση νέας τεχνολογίας σε αυτοματισμούς και γεωργία ακριβείας. Εννοούμε εδώ το precision farming. Αυτό θα συμβεί, βέβαια, σε συνεργασία με τον επιστημονικό τομέα της χώρας.

Επίσης, χρηματοδότηση εισφορών για απασχολουμένους στον πρωτογενή τομέα και τέλος δημιουργία ενός κεντρικού οργάνου για τον πρωτογενή τομέα, που να δίνει τις σωστές κατευθύνσεις στους αγρότες, οι οποίες είναι απαραίτητες για να μπορέσουν να κάνουν σωστά τη δουλειά τους, κατά το παράδειγμα του Ισραήλ και που όπως ακούσαμε από τους φορείς ο ΕΛΓΟ – «ΔΗΜΗΤΡΑ» δεν μπορεί να το κάνει, γεγονός που μας επιβεβαίωσε.

Συνεχίζοντας τώρα με τα περιεχόμενα του νομοσχεδίου επιγραμματικά, στο πρώτο μέρος γίνεται μία διοικητική αναδιοργάνωση του ΕΛΓΟ – «ΔΗΜΗΤΡΑ», όσον αφορά σε διάφορες εκπαιδευτικές και συμβουλευτικές υπηρεσίες, στην έρευνα, στη διασφάλιση της ποιότητας και ανταγωνιστικότητας των αγροτικών προϊόντων, στους ελέγχους της παραγωγής, της ποιότητας και της διακίνησης των αγροτικών προϊόντων -τέλεια όλα στη θεωρία- και επίσης της καταγραφής, διατήρησης και αξιοποίησης των εθνικών φυτικών και ζωικών πόρων που σχετίζονται με τη γεωργία, τα τρόφιμα και με το περιβάλλον, μέσω ιδίως της τήρησης εθνικών συλλογών και τράπεζας γενετικού υλικού. Περιλαμβάνονται δε οργανωτικά θέματα του ΕΛΓΟ, οι πόροι του ΕΛΓΟ – «ΔΗΜΗΤΡΑ» και τα μισθολογικά επιδόματα του προσωπικού.

Το δεύτερο μέρος, επίσης συνοπτικά, αφορά στην αποκατάσταση, προστασία, ανάδειξη, βιώσιμη ανάπτυξη, καθώς επίσης την ολοκληρωμένη διοίκηση διαχείρισης και διαχείριση του Παραδοσιακού Ελαιώνα Άμφισσας, ο οποίος -όπως όλοι γνωρίζουμε- επλήγη πολύ σοβαρά από τις πυρκαγιές.

Στο τρίτο μέρος περιλαμβάνονται διάφορες ρυθμίσεις, όπως η παράταση παραχώρησης χρήσης αγροτικών ακινήτων σε αγρότες και ανέργους, οι αποζημιώσεις του τομέα αλιείας και της υδατοκαλλιέργειας για το διαφυγόν εισόδημα από τον πόλεμο στην Ουκρανία και από μέτρα εξυγίανσης του ζωικού κεφαλαίου, καθώς επίσης αποζημιώσεις του ΕΛΓΑ από ζημίες που προκλήθηκαν λόγω χαλαζοπτώσεων και πυρκαγιών.

Δεν παρέχεται, όμως, κόστος από το Γενικό Λογιστήριο του Κράτους, παρά το ότι αναφέρει ότι υπάρχει, ενώ όπου δεν παρέχεται κόστος δεν πρόκειται να γίνει απολύτως τίποτε, από τον ΕΛΓΟ, δηλαδή, κόστος, από τον φορέα για τον Ελαιώνα της Άμφισσας, καθώς επίσης από αποζημιώσεις του ΕΛΓΑ. Όλα αυτά έχουν κόστος και δεν αναφέρεται πουθενά από το Γενικό Λογιστήριο.

Αναλυτικότερα, στο πρώτο μέρος τώρα, όπως διαπιστώσαμε στην αιτιολογική έκθεση, ο ΕΛΓΟ – «ΔΗΜΗΤΡΑ», που δημιουργήθηκε κάτω από μνημονιακές εντολές για τη συγχώνευση φορέων το 2011 -πάντοτε ζητούσαν συγχώνευση φορέων η τρόικα και οι υπόλοιποι δανειστές- δεν έχει συνεκτική λειτουργία και ταυτότητα, ενώ δεν λειτούργησε ποτέ σωστά, γεγονός που σημαίνει πως πρόκειται για μία ακόμα από τις πολλές αποτυχίες των μνημονίων. Σε κάθε περίπτωση το σημερινό νομοσχέδιο εδώ δεν προσφέρει κάτι, πέρα από οργανωτικά θέματα, ενώ λείπει κάποιο όραμα ή σχέδιο.

Οι φορείς δεν διαμαρτυρήθηκαν ότι δεν υπήρξε εκτενής συνεργασία μαζί τους κατά την εκπόνηση του, πόσω μάλλον όταν η λειτουργία του οργανισμού πρέπει να είναι ανταποδοτική, αφού σημαντικό μέρος των εσόδων του είναι από τις εισφορές του. Εκτός αυτού αναφέρθηκε η υποστελέχωση του οργανισμού που δεν επιλύεται με το παρόν, αφού δεν αναφέρονται πουθενά προσλήψεις ενώ προβλέπεται συνδρομή από ιδιώτες για ελέγχους κ.λπ. που δεν είναι λύση και δεν δίνετε ούτε εδώ κοστολόγηση.

Όσον αφορά τώρα στην έδρα του ΕΛΓΟ – «ΔΗΜΗΤΡΑ» που ορίζεται στην Αθήνα, το σωστό θα ήταν να βρίσκεται στην επαρχία, εκεί δηλαδή που υπάρχει αγροτική παραγωγή, έτσι ώστε να βοηθήσει στην ανάπτυξη. Δεν έχει καμμία δουλειά να είναι η έδρα του στην Αθήνα.

Εμείς είμαστε υπέρ της αποκέντρωσης, σημειώνοντας πως ακόμα και η μετάβαση για την απολιγνιτοποίηση έχει έδρα την Αθήνα αντί την δυτική Μακεδονία όπου ευρίσκεται το κύριο έργο της. Δεν μπορεί να κατευθύνονται όλα από την Αθήνα.

Όπως είπε πάντως ο κ. Μόσχος στην ακρόαση των φορέων συνεχίζεται η νοθεία στα αγροτικά προϊόντα, εύλογα αφού στη Θεσσαλία με έναν ελεγκτή που θα πρέπει να ελέγξει σχεδόν το 65% της παραγωγής φέτας στην περιοχή, είναι αυτονόητο πως δεν μπορεί να υπάρξει έλεγχος.

Οι εργαζόμενοι, δε, αναφέρουν 80% έως 90% νοθεία, με ασυδοσία στην παραγωγή φέτας, ενώ, τελικά, το πρόστιμο για το γνωστό σκάνδαλο της νοθείας φέτας στις εξαγωγές, που μας εξευτέλισε διεθνώς, ήταν αστείο επειδή έγινε δήθεν χωρίς δόλο. Δεν υπήρχε δόλος, κατά λάθος έγινε!

Τέλος, στο άρθρο 25 δεν διευκρινίζεται η κινητή και ακίνητη περιουσία που μεταβιβάζεται από τους συγχωνευθέντες οργανισμούς στον ΕΛΓΟ - «ΔΗΜΗΤΡΑ», ενώ πολλά θέματα εναπόκεινται στη σύνταξη του εσωτερικού κανονισμού λειτουργίας που δεν υπάρχει, δεν κατατέθηκε. Εν προκειμένω ζητήσαμε, αφ’ ενός, μεν, να διερευνηθεί επακριβώς η περιουσία που μεταβιβάζεται, αφ’ ετέρου να υπάρξει διαβούλευση με τους αρμόδιους φορείς σχετικά με την εκπόνηση του εσωτερικού κανονισμού λειτουργίας -ζητήσαμε δηλαδή το αυτονόητο- καθώς επίσης να συζητηθεί στη Βουλή, πριν τεθεί σε ισχύ το σχέδιο νόμου και καταργηθούν οι προηγούμενες διατάξεις.

Γενικότερα, πάντως, ένα μεγάλο μέρος των διατάξεων έχουν τεχνικό χαρακτήρα, χωρίς να φαίνεται κάποιο ιδιαίτερα αξιόλογο στοιχείο για την αναβάθμιση του οργανισμού. Δυστυχώς, κάθε νομοσχέδιο που αφορά στην αγροτική ή κτηνοτροφική μας παραγωγή, ενδιαφέρεται γι’ αυτή μόνο σε ακαδημαϊκό επίπεδο ή για μικροκομματική επιδοματική πολιτική, χωρίς να την θεωρεί πραγματική πηγή πλούτου μαζί, βέβαια, με τη μεταποίηση της.

Σε κάθε περίπτωση θα πρέπει να προωθηθεί η αύξηση της παραγωγικότητάς της, του πρωτογενούς μας τομέα, με σύγχρονες τεχνολογίες αυτοματοποίησης, όχι να παραμένει η Ελλάδα προσκολλημένη σε ένα μοντέλο του 20ου αιώνα, εισάγοντας φτηνά εργατικά χέρια από τρίτες χώρες. Αυτή δεν είναι ούτε ανάπτυξη ούτε πρόοδος, ενώ μέσω του εκσυγχρονισμού θα έβρισκαν ευκαιρίες οι νέοι επιστήμονες μας αντί να φεύγουν στο εξωτερικό. Η γεωργία πια δεν είναι όπως παλιά. Σε μεγάλο βαθμό έχει μεγάλη επιστημονική εξέλιξη και, άρα αναντίστοιχη απασχόληση.

Συνεχίζοντας με το δεύτερο μέρος, αν και ο σκοπός κρίνεται θετικά, το θέμα είναι πως ο τρόπος με τον οποίο επιδιώκεται, είναι αμφιλεγόμενος. Οπότε θεωρούμε σχεδόν βέβαιο ότι δεν θα επιτευχθεί ο στόχος. Αρχικά συστήνεται ένα νομικό πρόσωπο ιδιωτικού δικαίου με την επωνυμία Φορέας Διαχείρισης Παραδοσιακού Ελαιώνα Άμφισσας, το οποίο θα λειτουργεί για την εξυπηρέτηση του δημοσίου συμφέροντος. Το συγκεκριμένο νομικό πρόσωπο αναφέρεται -στη θεωρία- πως θα έχει πλήρη διοικητική και οικονομική αυτοτέλεια, ενώ θα εποπτεύεται από τον Υπουργό Αγροτικής Ανάπτυξης.

Πώς γίνεται, όμως, να μιλάμε για διοικητική και οικονομική αυτοτέλεια του φορέα, όταν θα ελέγχεται και θα καθοδηγείται αποκλειστικά από Υπουργούς; Είναι αξιοπρόσεκτο, δε, ότι τα έσοδα αυτού του φορέα θα είναι επιχορηγήσεις, κυρίως από οικεία Υπουργεία, οπότε δεν θα έχει καμμία οικονομική αυτοτέλεια.

Με ποιους αλήθεια θα συνάπτει προγραμματικές συμβάσεις ο φορέας και ποιος θα επιλέγει τους αντισυμβαλλομένους για την υλοποίηση των σκοπών του παρόντος; Θα έχουμε ξανά απευθείας αναθέσεις κι εδώ; Εκτός αυτού, με τη σύσταση του φορέα, δημιουργείται αυτόματα αυξημένος κίνδυνος κατασπατάλησης χρημάτων από τη διοίκηση που επιλέγει και τοποθετεί κατά το μεγαλύτερο μέρος ο εκάστοτε Υπουργός και ο Περιφερειάρχης, οι δύο μαζί. Ως εκ τούτου, επειδή ο σκοπός του νομοσχεδίου είναι σημαντικός και αφορά στην προστασία του περιβάλλοντος του Ελαιώνα δεν θα έπρεπε η διοίκηση του φορέα να παραδοθεί σε κομματικά τοποθετημένα πρόσωπα, τα οποία, συνήθως, παρανομούν και αδιαφορούν για την εκπλήρωση των προβλεπομένων στόχων.

Κλείνοντας με το τρίτο μέρος, υπάρχουν ρυθμίσεις που τιτλοφορούνται ως διατάξεις για την ενίσχυση της αγροτικής ανάπτυξης, χωρίς, όμως, να διαπιστώνεται κάτι τέτοιο στην πραγματικότητα, αλλά μόνον ημίμετρα περιορισμένης ισχύος.

Ειδικότερα, αρχικά νομοθετείται παράταση έως το τέλος του 2023 της ισχύος των αποφάσεων παραχώρησης χρήσης ακινήτων επίσης για τη διάθεση σε νέους αγρότες και σε επαγγελματίες αγρότες των ανωτέρω αναφερομένων ακινήτων που έμειναν αδιάθετα. Οι ρυθμίσεις αυτές θα έπρεπε να έχουν μόνιμο χαρακτήρα όχι ευκαιριακό, προκειμένου να είναι διασφαλισμένοι, τόσο οι ενδιαφερόμενοι όσο και η αγροτική παραγωγή γενικότερα, έστω και σε αυτό το επίπεδο.

Περαιτέρω στο άρθρο 48 προκαλεί εντύπωση το ότι νομοθετείτε ρύθμιση τον Μάρτιο, τώρα, του 2023 για το ανώτατο ετήσιο όριο αποζημίωσης ανά αγροτεμάχιο σε διάφορες περιφερειακές ενότητες της χώρας από τις έντονες και εκτεταμένες χαλαζοπτώσεις που σημειώθηκαν τον Ιούνιο του 2022 και από τις πυρκαγιές που εκδηλώθηκαν στο χρονικό διάστημα από 1η Μαΐου του 2021 έως και την 30η Σεπτεμβρίου του 2021, δηλαδή ακόμη σχεδόν δύο χρόνια μετά από αυτά τα ζημιογόνα φαινόμενα. Δύο ολόκληρα χρόνια μετά.

Λογικά, λοιπόν, κατακρίναμε την απαράδεκτη κωλυσιεργία στην καταβολή των αποζημιώσεων των αγροτών, θεωρώντας πως πρέπει επιτέλους να νομοθετηθεί ρητά μια αυστηρή χρονικά προθεσμία καταβολής, αφού είναι παράλογο οι Έλληνες αγρότες να βρίσκονται στο έλεος της γραφειοκρατίας και της αδράνειας του εκάστοτε κρατικού μηχανισμού.

Στα πολύ αρνητικά του σχεδίου νόμου εισάγεται μία σειρά γραφειοκρατικών υποχρεώσεων στους δραστηριοποιημένους στην παραγωγή, μεταποίηση και εμπορία προϊόντων ελιάς στο άρθρο 49, την ώρα, μάλιστα, που όλα τα ουσιώδη ζητήματα θα καθοριστούν από τον αρμόδιο Υπουργό, ακόμη και οι κυρώσεις.

Το αρνητικότερο σημείο όλων, όμως, σημειώνεται ειδικά στην παράγραφο 1 του άρθρου 45, στην οποία προβλέπεται ουσιαστικά ότι οι συγκεκριμένες παραχωρήσεις μπορούν να πραγματοποιηθούν για την ίδρυση ή επέκταση τουριστικών μονάδων ή και ΑΠΕ. Είναι απαράδεκτο τα ακίνητα του Υπουργείου Αγροτικής Ανάπτυξης να παραχωρούνται για εγκαταστάσεις ανανεώσιμων πηγών ενέργειας, αφού, σε καμμία περίπτωση, δεν στηρίζουμε έτσι την πρωτογενή παραγωγή και τον αγροτικό τομέα.

Το ακριβώς αντίθετο συμβαίνει, σημειώνοντας πως η Κυβέρνηση νομοθέτησε τη δυνατότητα εγκατάστασης ΑΠΕ σε αγροτική γη υψηλής παραγωγικότητας. Αν είναι δυνατόν! Ενώ το πρόσφατο νομοσχέδιο του Υπουργείου Περιβάλλοντος προβλέπει ακόμη και απαλλοτριώσεις αγροτικής γης για την εγκατάσταση ΑΠΕ, καθώς επίσης μονάδες επεξεργασίας λυμάτων.

Τέλος, δυστυχώς, οι καταστροφικές επιλογές της Κυβέρνησης για τον πρωτογενή τομέα, πραγματικά δεν έχουν τελειωμό, χωρίς καμμία διάθεση αντιπολίτευσης, τεκμηριώνοντας πως δεν ενδιαφέρεται καθόλου. Δεν έδειξε καν την απαιτούμενη ευαισθησία στο πρόβλημα της αύξησης του κόστους παραγωγής, όσον αφορά στην ενέργεια, τα λιπάσματα και τις ζωοτροφές, ούτε καν στην πτώση της τιμής του βαμβακιού, όταν την ίδια στιγμή επιδοτεί με τεράστια ποσά τους παραγωγούς ρεύματος, το καρτέλ της ενέργειας.

Πώς είναι δυνατόν να έχει έτσι μέλλον ο πρωτογενής τομέας, παρά το ότι θα μπορούσε να επιλύσει όλα μας τα προβλήματα με κριτήριο χώρες, όπως η Ολλανδία ή και το Ισραήλ, που έχουν κάνει ακόμη και τις ερήμους τους εύφορες. Δεν είναι, δυστυχώς, δυνατόν. Δυστυχώς για όλους εμάς τους Έλληνες.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας ευχαριστώ, κύριε συνάδελφε.

Τον λόγο έχει ο ειδικός αγορητής του ΜέΡΑ25 κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κυρία Πρόεδρε. Να καλωσορίσω τους καλεσμένους μας που έχουν έρθει να μας δουν.

Κύριε Υπουργέ, κυρίες και κύριοι συνάδελφοι, το σημερινό σχέδιο νόμου του Υπουργείου Αγροτικής Ανάπτυξης και Τροφίμων αποτελείται από τρία μέρη. Το πρώτο μέρος αφορά στην οργάνωση και λειτουργία του Ελληνικού Γεωργικού Οργανισμού - «ΔΗΜΗΤΡΑ», το δεύτερο αφορά στη σύσταση και λειτουργία του φορέα διαχείρισης του παραδοσιακού ελαιώνα Άμφισσας και το τρίτο μέρος αφορά διατάξεις για την αγροτική ανάπτυξη.

Ο ΕΛΓΟ - «ΔΗΜΗΤΡΑ» ιδρύθηκε το 2011, με τη συγχώνευση τεσσάρων νομικών προσώπων εποπτευόμενων από τον Υπουργό Αγροτικής Ανάπτυξης και Τροφίμων, κάτω από μνημονιακές επιταγές. Η αγροτική έρευνα, οι ελεγκτικοί μηχανισμοί και η πιστοποίηση, όπως είναι σήμερα, δεν μπορεί να υπάρχουν σε έναν και τον ίδιο οργανισμό, τόνισαν οι φορείς στην επιτροπή.

Στον ΕΛΓΟ - «ΔΗΜΗΤΡΑ» υπάρχουν διαχρονικά υποστελέχωση και υποχρηματοδότηση και αυτά οδηγούν ως άλλοθι, τελικά, στη βήμα-βήμα ιδιωτικοποίηση του οργανισμού αντί της ενίσχυσής του. Έτσι υφίσταται ο κίνδυνος εξαφάνισης φυλών ελληνικών ζώων, όπως το ποίμνιο της ορεινής φυλής Ηπείρου, που είναι χαρακτηρισμένο ως φυλή προς εξαφάνιση. Για να διατηρηθεί η απειλούμενη αυτή προς εξαφάνιση φυλή, η ευθύνη της διατήρησής της κατέληξε στα χέρια ιδιώτη μέσω της περιφέρειας, διότι το 2021 πήρε σύνταξη ο τελευταίος σιτιστής του οργανισμού και τα ζώα θα ψοφούσαν.

Το ίδιο ισχύει για την ανεκτίμητης σημασίας και παρακαταθήκης για τη χώρα Τράπεζα Διατήρησης Γενετικού Υλικού, η οποία συνεχώς απαξιώνεται και υποβαθμίζεται, λόγω της αδυναμίας μέτρων για την αναπαραγωγή του φυτικού γενετικού υλικού που διατηρεί στις εγκαταστάσεις του.

Βρισκόμαστε μπροστά σε μια επισιτιστική κρίση στη χώρα μας και παγκοσμίως και βεβαίως και πρέπει να στηρίξουμε και να εμβαθύνουμε τη δυνατότητα της καλλιέργειας για λόγους αυτάρκειας και να δοθούν κίνητρα για την παραγωγή ποιοτικών προϊόντων του πρωτογενή τομέα.

Τι βλέπουμε, λοιπόν; Υποστελέχωση, υποχρηματοδότηση, εγκατάλειψη, κατάργηση υποδομών, κτηρίων, εξοπλισμού και απαξίωση λόγω των μνημονίων για την εξυπηρέτηση του δυσθεώρητου δημόσιου χρέους, το οποίο αντί να μειώνεται από το 2008 που ήταν περίπου 240 δισεκατομμύρια ευρώ, έχει φτάσει σήμερα στα 400 δισεκατομμύρια ευρώ και έτσι στο τέλος, έρχεται το ξεπούλημα, η ιδιωτικοποίηση.

Αυτές είναι οι προϋποθέσεις κάτω από τις οποίες το σχέδιο νόμου εκχωρεί σε ιδιώτες, φυσικά ή νομικά πρόσωπα, τον ελεγκτικό μηχανισμό του οργανισμού και για προϊόντα ονομασίας προέλευσης και για προϊόντα γεωγραφικής ένδειξης. Η ιδιωτικοποίηση επιφέρει συγκέντρωση στα χέρια λίγων, με καταστροφικές συνέπειες για την ασφάλεια των εργαζομένων, των προϊόντων και των καταναλωτών. Ο έλεγχος πρέπει να βρίσκεται σε δημόσια λογοκρισία και όχι στα χέρια ιδιωτών, όπως κάνει το σημερινό σχέδιο νόμου. Ένα παραπάνω, μάλιστα, σε μια περίοδο κατά την οποία η εφοδιαστική αλυσίδα της παγκοσμιοποιημένης οικονομίας έχει διαταραχθεί ανεπανόρθωτα με καταστροφικές συνέπειες.

Ο σύλλογος εργαζομένων του ΕΛΓΟ - «ΔΗΜΗΤΡΑ» σε ανοικτή συνεδρίαση του διοικητικού συλλόγου κατέληξε με απόλυτη ομοφωνία ότι -θα διαβάσω ακριβώς- «Το σημερινό σχέδιο νόμου αποτελεί μνημείο για τη φαυλότητα, προχειρότητα και κυρίως για τον αντιδραστικό προσανατολισμό του. Το μόνο όραμα είναι η κομματικοποίηση και η παράδοσή του σε ιδιωτικά επιχειρηματικά συμφέροντα» και συνεχίζει «…παραδίδει επισήμως τα κλειδιά του οργανισμού με τα περιουσιακά του στοιχεία και το προσωπικό του στους επιχειρηματίες και επιχειρεί να καταστήσει τα lobbies και επίσημα αφεντικά σε αυτόν». Και καταλήγει «Το σχέδιο νόμου πρέπει να αποσυρθεί, γιατί όχι μόνο δεν λύνει κανένα από τα υπάρχοντα προβλήματα του οργανισμού, αλλά δημιουργεί πολλά περισσότερα και πιο δύσκολα».

Το δεύτερο μέρος του σχεδίου νόμου, αποτελεί και αυτό μια φωτογραφική ρύθμιση, με τη σύσταση και λειτουργία φορέα διαχείρισης του Παραδοσιακού Ελαιώνα στην Άμφισσα. Στην Ελλάδα ο κλήρος είναι πολύ μικρός. Μέσω της απαξίωσης και καταστροφής, παραδείγματος χάριν από πυρκαγιές ή άλλα ακραία καιρικά φαινόμενα, οδηγούνται οι παραγωγοί να ξεπουλούν τις περιουσίες τους. Το ίδιο ισχύει και στην Άμφισσα όπου η γη θα συγκεντρωθεί σε χέρια λίγων.

Για τον Παραδοσιακό Ελαιώνα Άμφισσας πρωταρχικό μέλημα, για να μην εγκαταλειφθεί ο ελαιώνας είναι η εξασφάλιση μέσω των ΔΕΥΑ με τη χαμηλότερη δυνατή τιμή νερού σε αυτόν. Αυτό, όμως, αντικρούει πλήρως το άλλο σχέδιο νόμου του Υπουργείου Περιβάλλοντος που ψηφίστηκε χθες εδώ στην Ολομέλεια και έχει ξεσηκώσει θύελλα αντιδράσεων. Ουσιαστικά, ιδιωτικοποιεί το νερό, με επακόλουθο την κατακόρυφη αύξηση της τιμής του νερού. Να υπογραμμίσουμε ότι το 85% του νερού που καταναλώνεται στην ελληνική επικράτεια αφορά γεωργικούς σκοπούς.

Για την περαιτέρω αναβίωση του ελαιώνα, βεβαίως, απαιτείται και η προστασία του από τις πυρκαγιές. Αυτό για να επιτευχθεί χρειάζεται η Δασική Υπηρεσία με το απαραίτητο προσωπικό και μέσα που σήμερα δεν έχουν, διότι χωρίς αυτά ο ελαιώνας θα καταστραφεί. Χρειάζονται υποδομές, υποδομές που δεν υπάρχουν λόγω των μνημονίων και της φυλακής χρέους, που εσείς, οι τρεις μνημονιακές κυβερνήσεις, ΠΑΣΟΚ, Νέα Δημοκρατίας, ΣΥΡΙΖΑ, μας έχετε βάλει. Ο ελαιώνας στο τέλος θα ιδιωτικοποιηθεί και θα συγκεντρωθεί σε χέρια λίγων.

Για το τρίτο μέρος του σχεδίου νόμου, σχετικά με την ενίσχυση της αγροτικής ανάπτυξης, θα υπογραμμίσω ότι ο πρωτογενής τομέας, που είναι ο πιο σημαντικός κρίκος στην οικονομία γιατί αφορά τη διατροφική αλυσίδα, αφορά την επιβίωσή μας, είναι ο πιο αδύναμος σήμερα, όπως είπε ο κ. Παρόλας από τον Σύνδεσμο Ελλήνων Κτηνοτρόφων. Για ποια αγροτική ανάπτυξη συζητάμε, όταν η συνεισφορά του αγροτικού τομέα, του πρωτογενή τομέα, στο ΑΕΠ της χώρας συνέχεια μειώνεται, φθίνει, βάσει σχεδίων και προσταγών της Ευρωπαϊκής Ένωσης.

Τα κορυφαία προβλήματα της χώρας είναι το χρέος, το δημογραφικό και η απαξίωση, η διαχρονική υποβάθμιση και συρρίκνωση του πρωτογενή μας τομέα. Η αγροτική οικονομία μαστίζεται από το υψηλό κόστος παραγωγής, λόγω ενέργειας των καυσίμων, των λιπασμάτων, των προδιαγραφών της Ευρωπαϊκής Ένωσης και από την άλλη, από τις χαμηλές τιμές που εισπράττει ο παραγωγός από τα δίκτυα πώλησης των προϊόντων, όπως παραδείγματος χάριν από τα σουπερμάρκετ. Όποιος ελέγχει το όποιο δίκτυο, ελέγχει και το όποιο προϊόν.

Ο Έλληνας παραγωγός έχει να αντιμετωπίσει τον ανταγωνισμό από φθηνά εισαγόμενα από τρίτες χώρες προϊόντα, που δεν έχουν καν τις προδιαγραφές της παραγωγικής διαδικασίας που επιβάλλει η Ευρωπαϊκή Ένωση αλλά και παράνομες ελληνοποιήσεις ξένων φθηνών προϊόντων. Υπογράμμισε η κ. Κουτσανέλλου, Γραμματέας Συλλόγου Εργαζομένων στον ΕΛΓΟ - «ΔΗΜΗΤΡΑ» -τα διαβάζω ακριβώς: «Το νομοσχέδιο δεν επιλύει τα προβλήματα των αλληλοκαλύψεων των ελεγκτικών μηχανισμών. Δεν υπάρχει ο απαιτούμενος ενιαίος ελεγκτικός μηχανισμός, διότι αν υπήρχε, θα έχαναν τη θέση τους κάποιοι από το διοικητικό συμβούλιο, κάποιοι από τα πανεπιστήμια, κάποιοι από τις περιφέρειες, κάποιοι στα Υπουργεία και πάει λέγοντας. Δηλαδή νομοθετούμε για τους πολιτευόμενους και όχι για τους πολίτες, διότι δεν ενδιαφερόμαστε για τους κολλητούς μας. Ενδιαφερόμαστε μόνο για τους ειδικούς». Αυτό είπε η κ. Κουτσανέλλου και συνέχισε: «Ο οργανισμός δεν είναι ένας δημόσιος οργανισμός για την υπηρεσία του δημοσίου συμφέροντος, αλλά ένας οργανισμός για κυνηγούς θέσεων».

(Θόρυβος στην Αίθουσα)

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας παρακαλώ, λίγη ησυχία.

**ΓΕΩΡΓΙΟΣ ΛΟΓΙΑΔΗΣ:** Κλείνοντας, ως Βουλευτής από το Ηράκλειο Κρήτης θα ήθελα να αναφέρω και πάλι το θέμα που αναδείξαμε πρώτοι στην επιτροπή που αφορά την εκπαίδευση νέων ανθρώπων και τα επαγγελματικά τους δικαιώματα σχετικά με το Ελληνικό Μεσογειακό Πανεπιστήμιο στο Ηράκλειο. Το θέμα είναι τα επαγγελματικά δικαιώματα των αποφοίτων του Τμήματος Γεωπονίας, διότι η γνώση είναι βασικό θέμα για όλα αυτά τα προβλήματα.

Σήμερα φοιτούν σε αυτό εξακόσιοι τριάντα ένας φοιτητές. Το προπτυχιακό πρόγραμμα σπουδών του Τμήματος Γεωπονίας πιστοποιήθηκε πρόσφατα ως integrated master από την ΕΘΑΑΕ τον Νοέμβριο του 2022 με βαθμολογία ΤΕΙ. Όμως, στους διπλωματούχους του Τμήματος Γεωπονίας της Σχολής Γεωπονικών Επιστημών του Ελληνικού Μεσογειακού Πανεπιστημίου στο Ηράκλειο δεν αποδίδονται μέχρι σήμερα τα επαγγελματικά δικαιώματα ΠΕ γεωπόνων.

Οι άνθρωποι αυτοί είναι ξεκρέμαστοι. Έχουν πτυχία χωρίς αντίκρισμα. Η πολιτεία έχει ιδρύσει και πληρώνει για τις σχολές αυτές το προσωπικό. Οι γονείς πληρώνουν για τους φοιτητές για να εκπαιδευτούν, για να σπουδάσουν και αυτοί ζητούν το απολύτως αυτονόητο, να μπορούν να έχουν επαγγελματικά δικαιώματα και να εργαστούν. Μην τους το στερείτε. Λύστε το πρόβλημα άμεσα.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριοι συνάδελφοι, θα σας παρακαλέσω να κάνετε λίγη ησυχία στην Αίθουσα, όταν μιλάει συνάδελφος στο Βήμα.

Τελειώσαμε με τον κύκλο των εισηγητών και τώρα μπαίνουμε στον κύκλο των ομιλητών. Τον λόγο έχει ο κ. Μπουκώρος εκ μέρους της Νέας Δημοκρατίας.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, όλοι κατανοούμε τη σημασία του πρωτογενούς τομέα για την ελληνική κοινωνία και για την ελληνική οικονομία. Όλοι, αν θέλετε, δείχνουν μια αγωνία από το Βήμα της Βουλής, όταν πρόκειται για ζητήματα πρωτογενούς τομέα, αλλά σπανίως παρουσιάζεται μια συγκροτημένη πολιτική για την ενίσχυση του πρωτογενούς τομέα.

Και τι έχουμε με το σημερινό νομοσχέδιο; Έχουμε τη θεσμοθέτηση της δυνατότητας ελέγχου από πλευράς του ΕΛΓΟ - «ΔΗΜΗΤΡΑ». Νομοθετείται, δηλαδή, η ελεγκτική ευχέρεια ενός οργανισμού για σπουδαία για τη σημασία του πρωτογενούς τομέα προϊόντα, όπως είναι το γάλα και τα υπόλοιπα γαλακτοκομικά προϊόντα.

Είναι μια αποσπασματική νομοθετική παρέμβαση αυτή που καλούμαστε να ψηφίσουμε σήμερα ή έρχεται σε συνέχεια άλλων νομοθετικών πρωτοβουλιών που πήρε η παρούσα Κυβέρνηση; Σας θυμίζω ότι το 2020, επί Υπουργίας Μάκη Βορίδη, είχε ψηφιστεί ο νόμος για την πάταξη του μιμητισμού των ελληνικών προϊόντων, ο οποίος οδήγησε σε απτά και μετρήσιμα αποτελέσματα. Διότι τότε αυστηροποιήθηκαν, πολλαπλασιάστηκαν οι ποινές και τα διοικητικά πρόστιμα με εκείνο τον νόμο.

Μέχρι τότε λέγαμε ότι γίνονται αθρόες εισαγωγές γάλακτος, το οποίο βαπτίζεται ελληνικό και από το οποίο παράγεται φέτα, με αποτέλεσμα να πλήττεται και το ίδιο το εθνικό προϊόν ΠΟΠ, αλλά να πλήττονται και οι ίδιοι οι παραγωγοί, οι κτηνοτρόφοι μας, οι γαλακτοπαραγωγοί.

Έρχεται σήμερα ο Υπουργός, ο κ. Γεωργαντάς και οι συνεργάτες του και λένε ότι υπάρχει η βάση αυτού του νόμου που έφερε ορισμένα απτά αποτελέσματα -και θα σας πω στη συνέχεια ποια είναι τα απτά αποτελέσματα- και δίνουν στον οργανισμό ΕΛΓΟ μια ελεγκτική δεινότητα. Δηλαδή, όσα θέσπισε ο προηγούμενος νόμος να μπορούν να ελεγχθούν πλέον με επιστημονικό τρόπο.

Το βασικό, βέβαια, που κάνει η συγκεκριμένη διάταξη του σημερινού νόμου είναι ότι απαγορεύει ουσιαστικά, καθιστά απαγορευτική την επαφή ελέγχοντος και ελεγχόμενου. Δηλαδή, ο ΕΛΓΟ που θα κάνει τον έλεγχο, θα τον κάνει μέσα από επιστημονικά δεδομένα και μέσα από μια συγκεκριμένη επιστημονική μέθοδο, η οποία θεσμοθετείται και έχει να κάνει, κατ’ αρχάς, με τη δημιουργία της επιτροπής για τον προσδιορισμό ορίων αποδόσεων γάλακτος, που εκεί θα μπορούν να ελεγχθούν τα πάντα, ποσοτικά χαρακτηριστικά, ποιοτικά χαρακτηριστικά, ώστε να σφραγίσει εντελώς κάθε δυνατότητα νοθείας, παράνομης εισαγωγής, μιμητισμού, όπως λέμε, βασικών ελληνικών προϊόντων.

Για να δούμε πού οδήγησε ο προηγούμενος νόμος, που αυστηροποίησε τις ποινές. Διότι πριν την ψήφιση του νόμου του 2020 για τον μιμητισμό των ελληνικών προϊόντων γινόταν κυριολεκτικά πάρτι παράνομων εισαγωγών. Γιατί; Διότι υπήρχαν κάποια διοικητικά πρόστιμα λίγων χιλιάδων ευρώ, όπου, αν θέλετε, ο ελεγχόμενος έπαιρνε την ποινή το 2016 και μέχρι να πληρωθεί το ελάχιστο αυτό διοικητικό πρόστιμο μπορούσαν να περάσουν και τέσσερα και πέντε και έξι χρόνια. Ουσιαστικά καθίστατο ανενεργός ο νόμος και η όποια πρόβλεψη για διοικητικό πρόστιμο.

Ήρθε, λοιπόν, ο νόμος του 2020 και τι παρατηρήσαμε; Ενώ μέχρι τότε η τιμή του πρόβειου γάλακτος, που είναι το βασικό συστατικό για το εθνικό προϊόν, για το προϊόν ΠΟΠ φέτα ελληνική ήταν 85 λεπτά ανά λίτρο, άρχισε σταδιακά η τιμή του να ανεβαίνει και έφτασε μέχρι 1,35 ευρώ, 1,40 ευρώ και σήμερα μιλάμε για τιμές 1,60 ευρώ, 1,70 ευρώ, 1,80 ευρώ για τα βιολογικά γάλατα, δηλαδή υπερδιπλάσια τιμή παραγωγού μέσα σε τέσσερα χρόνια.

Αυτό ήταν η επιδίωξη όλων, αλλά στα λόγια. Η σημερινή Κυβέρνηση το νομοθέτησε με τον νόμο για τον μιμητισμό και έρχεται η σημερινή ηγεσία του Υπουργείου Γεωργίας με τις ελεγκτικές δυνατότητες που δίνει στον ΕΛΓΟ - «ΔΗΜΗΤΡΑ» να δώσει, αν θέλετε, μια απόλυτη κατοχύρωση στο ελληνικό γάλα και στα γαλακτοκομικά προϊόντα.

Αυτό δείχνει, λοιπόν, ότι δεν είναι αποσπασματική η πολιτική μας για τον πρωτογενή τομέα, ότι είναι συγκροτημένη, ότι είναι συντονισμένη και κυρίως, ότι είναι αποτελεσματική.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό την ανοχή σας, κυρία Πρόεδρε.

Διότι επί των ημερών της προηγούμενης κυβέρνησης μόνο από την ταπείνωση της τιμής γάλακτος οι Έλληνες κτηνοτρόφοι για τέσσερα χρόνια έχασαν πάνω από 100 εκατομμύρια ευρώ από τις τιμές παραγωγού και επί τέσσερα χρόνια συνεχώς, όσο και αν έχει ανέβει το κόστος παραγωγής -που κάνουμε ό,τι είναι δυνατόν για να περιορίσουμε αυτές τις συνέπειες και ενισχύοντας τις αγορές ζωοτροφών και με την επιστροφή του ειδικού φόρου κατανάλωσης για το πετρέλαιο και με πλήθος άλλων μέτρων- βλέπουν τον κόπο τους να αμείβεται, να επιβραβεύεται και να παίρνουν τιμές παραγωγού που αξίζει αυτό το προϊόν. Για πρώτη φορά το βλέπουν οι Έλληνες κτηνοτρόφοι.

Από εκεί και πέρα, θα ολοκληρώσω, κύριε Υπουργέ, αφού πω ότι υπερψηφίζουμε αυτές τις διατάξεις για τον ΕΛΓΟ - «ΔΗΜΗΤΡΑ», με τον φορέα διαχείρισης του Παραδοσιακού Ελαιώνα Άμφισσας, γιατί ακουμπάει σε ένα άλλο ηγετικό προϊόν, που είναι η ελιά και το λάδι, αντίστοιχης σημασίας με τη φέτα και άλλα προϊόντα.

Μετά από είκοσι χρόνια αγώνων και προσπαθειών, έχουμε τη δημιουργία του φορέα Παραδοσιακού Ελαιώνα Άμφισσας και ορθώς νομοθετείται σήμερα αυτός ο φορέας, που μπορεί να λειτουργήσει πιλοτικά.

Θα έλεγα μόνο δύο πράγματα, ότι πρέπει πραγματικά να εκπονηθεί και να υλοποιηθεί μια συγκροτημένη και εκτεταμένη πολιτική για τους παραδοσιακούς ελαιώνες στη χώρα μας, γιατί δεν είναι μόνο ο ελαιώνας της Άμφισσας που καλύπτει αυτά τα χαρακτηριστικά. Υπάρχουν πολλές περιοχές στη χώρα μας, η Κρήτη, η Μεσσηνία, η Λακωνία, η Μαγνησία -η εκλογική μου περιφέρεια- η Φθιώτιδα, η Χαλκιδική -ενδεχομένως, να ξεχνώ και ορισμένες άλλες περιοχές- που πληρούν τις προδιαγραφές.

Αξίζει τον κόπο, κύριε Υπουργέ, να δαπανηθούν χρήματα και ανθρώπινοι πόροι, επιστημονικοί, για μελέτες, ώστε να πάμε σε περισσότερους παραδοσιακούς ελαιώνες. Γιατί;

Θα σας μιλήσω για τη Μαγνησία. Έχουμε έναν πολύ συμπαγή αρχαίο ελαιώνα στο Πήλιο και στη νοτιοδυτική Μαγνησία, στις περιοχές Πτελεού, Αχιλλείου, Αμαλιάπολης, αλλά και σε ολόκληρο το Πήλιο.

Μιλάμε για ελαιώνες πεντακοσίων, εξακοσίων, επτακοσίων ετών, που είναι συμπαγείς ελαιώνες. Πρέπει, λοιπόν, να εκπονηθούν οι ανάλογες μελέτες και να εφαρμοστούν τα ανάλογα προγράμματα για να πάμε στις μεθόδους καλλιέργειας και μεταποίησης αυτού του ηγετικού προϊόντος, που είναι η ελιά και το λάδι, ούτως ώστε τη φήμη του προϊόντος να την ενισχύσουμε στις διεθνείς αγορές.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ, κύριε συνάδελφε, πρέπει να κλείσετε.

**ΧΡΗΣΤΟΣ ΜΠΟΥΚΩΡΟΣ:** Κλείνω αμέσως, κυρία Πρόεδρε.

Οφείλουμε, κύριε Υπουργέ, να εκπονήσουμε μια τέτοια πολιτική με πιλότο τον Παραδοσιακό Ελαιώνα της Άμφισσας και σε άλλες περιοχές της χώρας που πληρούν τις προδιαγραφές. Θα δώσει μεγάλη υπεραξία μια τέτοια πολιτική στην ελληνική ελιά και στο ελληνικό λάδι.

Υπερψηφίζουμε ασφαλώς το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Τον λόγο έχει τώρα ο κ. Κόκκαλης, εκ μέρους του ΣΥΡΙΖΑ.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, μιας και είναι από τα τελευταία νομοσχέδια αυτό το σημερινό και πιθανότατα το τελευταίο του Υπουργείο Αγροτικής Ανάπτυξης, κρίνω σκόπιμο έναν πολύ σύντομο απολογισμό του κυβερνητικού έργου, όσον αφορά τον πρωτογενή τομέα.

Το μοντέλο της ευρωπαϊκής αγροτικής παραγωγής αλλάζει και αλλάζει κάτω από τα νέα δεδομένα, όπως είναι η αύξηση του πληθυσμού της γης, αλλά και η μεγαλύτερη ανάγκη για τρόφιμα. Η κλιματική αλλαγή συμπιέζει και πιέζει τον πρωτογενή τομέα και σε συνδυασμό με το υψηλό κόστος παραγωγής, πιέζεται ακόμη περισσότερο η παραγωγικότητα του πρωτογενούς τομέα. Έχουμε συνεπώς να κάνουμε με μία δύσκολη εξίσωση, εν όψει και της νέας Κοινής Αγροτικής Πολιτικής και της Ευρωπαϊκής Πράσινης Συμφωνίας. Οι αγρότες μας πρέπει να παράγουν περισσότερα, πρέπει να παράγουν περισσότερα αλλά υπό άλλες συνθήκες. Πρέπει να παράγουν περισσότερα, ίσως και δυσκολότερα.

Αυτή την εξίσωση δεν μπορείτε να τη λύσετε, διότι αποτύχατε να θέσετε στόχους. Αποτύχατε να θέσετε και να δρομολογήσετε μια σοβαρή αγροτική πολιτική. Σε αυτή τη νέα, δύσκολη, όμως, πραγματικότητα, οφείλατε πάνω από όλα να προσαρμόσετε τους ανθρώπους του πρωτογενούς τομέα, βάζοντας στόχους, όπως: Πρώτον, η παραγωγή προϊόντων υψηλής ποιότητας. Δεύτερον, η διατροφική επάρκεια, η επισιτιστική ασφάλεια του πληθυσμού. Και τρίτον, το λιγότερο περιβαλλοντικό αποτύπωμα.

Αυτοί οι στόχοι, κυρίες και κύριοι συνάδελφοι, πρέπει να επιτευχθούν με συγκεκριμένα μέσα. Τα μέσα, όμως, αυτά προϋποθέτουν, όπως είπα, μια αγροτική πολιτική σοβαρή, με ένα ξεκάθαρο, διαφορετικό και πιο παραγωγικό μοντέλο, ένα μοντέλο που θα στηρίζεται σε άλλη νοοτροπία και όχι σε αυτή των προηγούμενων τριάντα ετών.

Πρώτα απ’ όλα, προϋποθέτει μια πολιτεία η οποία να είναι δίπλα στον άνθρωπο του πρωτογενούς τομέα είτε είναι αλιέας είτε είναι κτηνοτρόφος είτε είναι αγρότης. Δεύτερον, κατοχύρωση και πιστοποίηση του αγροτικού επαγγέλματος. Τρίτον, καταπολέμηση του φαινομένου της ερημοποίησης. Κακά τα ψέματα, το 52% του πληθυσμού της χώρας μας διαμένει σε αγροτικές περιοχές. Όλοι μας γνωρίζουμε ότι τα χωριά ερημώνουν. Χρειάζεται μια αντίστροφη και ανάστροφη αστυφιλία, με συγκεκριμένα κίνητρα, τα όποια κίνητρα θα προέρχονται από την αξιοποίηση της νέας Κοινής Αγροτικής Πολιτικής.

Σύμφωνα με τις παρατηρήσεις που δέχτηκε η Κυβέρνηση στο στρατηγικό σχέδιο το οποίο υπέβαλε στις Βρυξέλλες, δέχτηκε παρατήρηση ότι το πρόγραμμα «LEADER» δεν είναι αρκετό. Απαιτείται, συνεπώς, μια γενναία δημογραφική ανανέωση του πληθυσμού. Απαιτείται, πάνω απ’ όλα, ένα συμβόλαιο αλήθειας με τους ανθρώπους που θα εφαρμόσουν τη νέα Κοινή Αγροτική Πολιτική, να εξηγηθούν οι δυσκολίες, να εξηγηθούν οι νέες συνθήκες που επιβάλλει η νέα Κοινή Αγροτική Πολιτική.

Ένα άλλο μέσο, είναι ο υγιής συνεργατισμός. Εδώ πρέπει όλοι μας να καταλάβουμε ότι μόνο με την οργάνωση των παραγωγών μπορεί να επιτευχθεί η παραγωγικότητα και η αύξηση της ανταγωνιστικότητας του αγρότη μας, με παροχή συγκεκριμένων φορολογικών -και όχι μόνο- κινήτρων για την ανάπτυξη του υγιούς συνεργατικού σχήματος. Η δικαιολογημένη καχυποψία στους συνεταιρισμούς που έχουν οι αγρότες πρέπει, επιτέλους, να φύγει και στη θέση της να εγκατασταθεί ένα υγιές συνεργατικό πνεύμα.

Πέμπτο μέσο: Η προοπτική και η εξασφάλιση ενός δίκαιου εισοδήματος των αγροτών, όχι με πενιχρές αποζημιώσεις, αλλά με την αξιοποίηση όλων των ευρωπαϊκών οδηγιών, οι οποίες κάνουν λόγο για τον αδύναμο κρίκο στην αλυσίδα, ο οποίος είναι ο αγρότης. Κτηνοτροφία: Σε λίγα χρόνια, εάν δεν παρθούν ριζικά μέτρα, δεν θα υπάρχει δυστυχώς κτηνοτροφία στη χώρα μας.

Συνεπώς, κυρίες και κύριοι συνάδελφοι, στη χώρα μας σήμερα ο πρωτογενής τομέας δεν θέλει μόνο διαχειριστές εκ των υστέρων της δύσκολης πραγματικότητας, θέλει ένα νέο μοντέλο σοβαρής αγροτικής πολιτικής γιατί και στη διαχείριση των προβλημάτων του πρωτογενούς τομέα, πάλι, αποδειχθήκατε ανίκανοι. Στο σημείο αυτό να μετρήσω και να αναφέρω ενδεικτικά τις εκκρεμότητες στις αποζημιώσεις: Κάστανα, 150 ευρώ. Οι ίδιοι οι δήμαρχοι που σας υποστηρίζουν αναφέρουν ότι είναι πολύ λίγα. Μήλα, δε θα είναι τελικά 300 ευρώ. Σταφύλια, αχλάδια, περιμένουν τις αποζημιώσεις. Κελυφωτά, αμύγδαλα, παραμένουν αδιάθετες ποσότητες αυτή τη στιγμή στα αμύγδαλα. Καμμία ελπίδα, καμμία προοπτική.

Και κλείνω, κύριε Υπουργέ, με τα επαγγελματικά δικαιώματα των φοιτητών των γεωπονικών τμημάτων. Χτες καταλάβαμε ότι πράγματι έχετε τη διάθεση. Λύστε το θέμα. Όλοι συμφωνούμε. Λύστε το θέμα που ταλαιπωρεί εκατοντάδες φοιτητές και τους γονείς τους. Πρέπει να κατοχυρωθούν τα επαγγελματικά δικαιώματα των γεωπονικών τμημάτων. Θα περιμένουμε μέχρι και το τέλος της συνεδρίασης να βρεθεί η λύση, η οποία είναι επιβεβλημένη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει τώρα η κ. Λιακούλη, εκ μέρους του Κινήματος Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εξετάζουμε σήμερα ένα νομοσχέδιο του Υπουργείου Αγροτικής Ανάπτυξης με τον αγροτικό κόσμο στα κάγκελα. Το καταφέρατε πάλι, κύριε Υπουργέ! Και πέρυσι τα ίδια είχαμε και φέτος τα ίδια. Η αγροτική πολιτική φαίνεται ότι βρίσκεται στον αυτόματο πιλότο και δεν δείχνετε ότι σας νοιάζει και πολύ, εδώ που τα λέμε.

Αγρότες και κτηνοτρόφοι αυτή τη στιγμή πληρώνουν το μάρμαρο της κρίσης και μάλιστα ακριβά. Ασφυκτιούν κάτω από το βάρος του κόστους παραγωγής, απελπίζονται βλέποντας τις τιμές τους στο χωράφι και τη διαφορά μέχρι το ράφι, απογοητεύονται βλέποντας τους κόπους μιας χρονιάς να σαπίζουν στις αποθήκες ή στη γη και εξοργίζονται με τη νέα ΚΑΠ που αφήνει απ’ έξω τους καρπούς με κέλυφος και τα μήλα της Αγιάς εκτός συνδεδεμένων ενισχύσεων. Παράλληλα, αγωνιούν βρισκόμενοι στο έλεος μιας όχι κλιματικής αλλαγής πια, κύριε Υπουργέ, αλλά κλιματικής κατάρρευσης που πλήττει τα χωράφια διαδοχικά από τον πάγο, την πλημμύρα, την ανομβρία και φτου κι από την αρχή, περιμένοντας εσαεί αποζημιώσεις, ενισχύσεις και όποια ξεροκόμματα αποφασίζετε εσείς να τους πετάξετε και όποτε αποφασίζετε να τους τα πετάξετε.

Και εσείς τι κάνετε, αλήθεια; Αντί να ρυθμίζετε όλα αυτά τα προβλήματα, να δίνετε λύσεις για τον πρωτογενή τομέα και να δίνετε και ένα σχέδιο με βάση το οποίο θα ανταποκριθείτε στις ανάγκες της υπαίθρου, έχετε μια λειψή και πρόχειρη νομοθετική παρέμβαση για δύο αποσπασματικά θέματα σήμερα, εγείροντας ακόμη και από τους δικούς σας ανθρώπους σφοδρότατες αντιδράσεις. Ταυτόχρονα, όμως, αφήνετε ανέγγιχτα όλα τα μεγάλα, όλα τα σοβαρά και όλα τα φλέγοντα ζητήματα που θα έπρεπε τουλάχιστον, κύριε Υπουργέ, να τα αγγίξετε.

Αλήθεια, διαβάζοντας το νομοσχέδιο το οποίο φέρνετε σήμερα προς ψήφιση, αναρωτήθηκα σε τι από όλα αυτά που απασχολούν τον αγροτικό και κτηνοτροφικό κόσμο απαντάτε. Απαντάτε στους αγρότες και τους κτηνοτρόφους για το πολλαπλάσιο κόστος των ζωοτροφών, των λιπασμάτων, των κτηνιατρικών φαρμάκων και των αναλώσιμων της ενέργειας; Μου έδειχναν προχθές στο χωριό μου, κύριε Υπουργέ, τις καρτέλες που έχουν στα καταστήματα των γεωργικών εφοδίων. Είναι τέτοιες οι καρτέλες που φοβάται το μάτι του νοικοκύρη. Αυτό τι σημαίνει; Σημαίνει ότι δεν μπορούν να τα βγάλουν πέρα.

Τι απαντάτε στους κτηνοτρόφους για τα κριτήρια ενίσχυσης για τις ζωοτροφές που άφησαν χιλιάδες παραγωγούς χωρίς ενίσχυση και για την ανάγκη επιπλέον ενίσχυσης με τουλάχιστον άλλα 160 εκατομμύρια ευρώ, όπως σας ζητάνε εδώ και έναν χρόνο; Τι απαντάτε στους κτηνοτρόφους για την προστασία από τις αθέμιτες εμπορικές πρακτικές, τις ελληνοποιήσεις, την κερδοσκοπία και την εφαρμογή του «ΑΡΤΕΜΙΣ 2.0»; Τι απαντάτε στους μελισσοκόμους που κατέβηκαν και αυτοί στους δρόμους με τα δίκαια αιτήματά τους; Πρώτη φορά είδαμε τέτοια συμμετοχή στη διαμαρτυρία των μελισσοκόμων. Κλείσατε τα μάτια.

Τι απαντάτε στους αγρότες που βλέπουν την ενασχόληση με τη γη να καθίσταται ασύμφορη και παλεύουν με νύχια και με δόντια για να μην εγκαταλείψουν τα χώματα τους; Τι απαντάτε στους ελαιοπαραγωγούς, στους καστανοπαραγωγούς, στους αμυγδαλοπαραγωγούς, στους καπνοπαραγωγούς, στους βαμβακοπαραγωγούς, στους καλλιεργητές καλαμποκιού, στους παραγωγούς ακτινιδίων και όλων των προϊόντων της θεσσαλικής γης, για τους οποίους σας έχω καταθέσει αναρίθμητες ερωτήσεις; Τι απαντάτε στους αγρότες του θεσσαλικού κάμπου που βλέπουν τα αρδευτικά έργα να καρκινοβατούν και το πολύτιμο νερό για την άρδευση της διψασμένης γης να χάνεται στη θάλασσα;

Για να δω τι θα πείτε φέτος στο Κιλελέρ που θα έρθετε -πρώτα ο θεός!- την Κυριακή. Δεν ξέρω εάν θα έρθετε κιόλας, κύριε Υπουργέ. Εάν έρθετε, όμως, φαντάζομαι ότι δε θα μας πείτε αυτό που μας είπατε πέρσι, γιατί πέρσι μας είπατε ότι τον άλλο μήνα θα σας πω τι έχω να σας πω. Πέρασαν πολλοί μήνες από τότε όμως και δεν μας είπατε, κύριε Υπουργέ. Φαντάζομαι ότι αυτούς τους μήνες και αυτή τη φορά...

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Θα έρθω.

**ΕΥΑΓΓΕΛΙΑ ΛΙΑΚΟΥΛΗ:** Θα έρθετε. Χαίρομαι, λοιπόν, που θα έρθετε και θα μας πείτε όλα τα σπουδαία για τον Αχελώο, για τον οποίο με ερώτησή μου στην αρμόδια επιτροπή της Βουλής ως Αντιπρόεδρος των περιφερειών συζητήσαμε ευρύτατα για το θέμα του Αχελώου. Όταν μας φώναξε ο κ. Γεραπετρίτης -Υπουργός πολλαπλών καθηκόντων τώρα ο κ. Γεραπετρίτης- τότε στο Υπουργείο του ως Υπουργός Επικρατείας, απλώσατε τα σχέδια, βγάλατε έξω τα ρυάκια, τα ποτάμια και τις δεξαμενές για τον Αχελώο, αλλά έκτοτε σιγή ασυρμάτου, κουβέντα! Φαντάζομαι ότι την Κυριακή που θα έρθετε στο Κιλελέρ, θα έχετε να εξαγγείλετε κάτι για τον Αχελώο. Δεν είναι δυνατόν κοροϊδία τέσσερα χρόνια! Δεν θα το αντέξει ούτε το Κιλελέρ.

Τι απαντάτε, αλήθεια, στις σαράντα πέντε αγροτικές οικογένειες από τον Πρινιά Αγιάς που είναι δικαιούχοι του προγράμματος «Μακροχρόνια Παύση Γαιών» και αναμένουν χρήματα από το 2018 και σας είπαν ότι θα εγκαταλείψουν το χωριό τους; Αυτό σας είπαν. Τόσοι είναι όλοι-όλοι, αυτό είναι ολόκληρο το χωριό. Αυτό σας είπαν.

Άκουσα όλη τη συζήτηση που κάνατε για το συγκεκριμένο νομοσχέδιο. Κύριε Υπουργέ, όπως καταλάβατε κι εσείς και δεν ήταν υπονοούμενο, ήταν ευθύς ο αντίλογος όλων των φορέων, δεν ξέρω γιατί δεν το αποσύρατε.

Έχουμε και λέμε: Άκουσα τον σύλλογο εργαζομένων του ΕΛΓΟ - «ΔΗΜΗΤΡΑ» ο οποίος στηλιτεύει το νομοσχέδιο λέγοντας ότι δεν λύνει κανένα από τα προβλήματα των εργαζομένων, αντί να λύνει προβλήματα, δημιουργεί επιπλέον -διαβάζω από τα πρακτικά των επιτροπών-, αλλά γίνεται και εκχώρηση αρμοδιοτήτων σε ιδιώτες. Βάζετε πάλι τους ιδιώτες από το παράθυρο, η ιδεολογική εμμονή της Νέας Δημοκρατίας. Χθες τα είχαμε αυτά με το νερό, σήμερα τα έχουμε πάλι με τα αγροτικά και πού θα φτάσετε! Έχουμε εκλογές σε λίγο, όμως.

Σύνδεσμος Ελληνικής Κτηνοτροφίας, ο ΣΕΚ σας ζητά ξεκάθαρα να αποσυρθεί το νομοσχέδιο. Τονίζει ότι δημιουργείτε ακόμη περισσότερα προβλήματα από αυτά που υπάρχουν, ότι κατατέθηκε αιφνιδιαστικά και ότι δεν υπήρχε διαβούλευση. Δεν τους καλέσατε ποτέ να μιλήσετε. Μα και εσείς, γιατί δεν τους καλείτε να μιλήσετε; Τι φοβάστε, κύριε Υπουργέ; Ότι θα σας πουν τι οι άνθρωποι; Τη γνώμη τους για θέματα που τους αφορούν και αφορά την ίδια τη ζωή τους; Για τον τρόπο που ζουν, που καλλιεργούν και που αμείβονται; Για την αξιοπρεπή ζωή που διεκδικούν;

Να το αποσύρετε, όμως, σας ζητάει και ο Σύνδεσμος Ελληνικών Βιομηχανιών Γαλακτοκομικών Προϊόντων, ο ΣΕΒΓΑΠ. Το χαρακτηρίζει κατάπτυστο, απαράδεκτο και σας επιρρίπτει μάλιστα και αλαζονεία. Έτσι σας λέει. Θα απαντήσετε. Αντίθετη είναι και η Εθνική Διεπαγγελματική Οργάνωση Φέτας κάνοντας λόγο για αψυχολόγητη πρωτοβουλία του Υπουργείου. Από τα Πρακτικά διαβάζω, κύριε Υπουργέ. Δεν θα τα απαντήσετε όλα αυτά;

Πολλή μοναξιά, κύριε Υπουργέ, πολλή μοναξιά στην Κυβέρνησή σας τον τελευταίο καιρό με όλη την κοινωνία απέναντι. Τα ίδια ζήσαμε τις προηγούμενες μέρες με τα τρένα. Κανένας από εσάς δεν ήταν υπεύθυνος και όλα θα τα κάνετε. Χθες με τον κύριο Υπουργό Περιβάλλοντος όπου, αφού επιτέθηκε σε όλες τις ΔΕΥΑ της χώρας, έκανε τεράστια κωλοτούμπα προσπαθώντας να πάρει πίσω αυτά που είπε. Τα ίδια βιώνουμε με το άσπρο που προσπαθείτε να το κάνετε μαύρο. Ο αγροτικός και κτηνοτροφικός κλάδος χρειάζεται σεβασμό, ριζικές παρεμβάσεις και γενναίες πρωτοβουλίες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ξέρετε, κύριε Γεωργαντά, εγώ είμαι ένα παιδί της αγροτιάς και οι παππούδες μου ήταν κολλίγοι. Αυτό, λοιπόν, το έχω σαν παράσημο στο πέτο και σας το λέω με απόλυτη ειλικρίνεια μια που, μάλλον, αυτό θα είναι και το τελευταίο νομοσχέδιο του Υπουργείου Αγροτικής Ανάπτυξης πριν τις εκλογές. Οι άνθρωποι αυτοί που ανακάτεψαν τον ιδρώτα με το χώμα δεν είναι άνθρωποι κατώτερου θεού, κατώτερης τάξης και κατηγορίας. Δεν υπάρχουν ανώτεροι και κατώτεροι πολίτες ανάλογα με το εάν έχουν επιλέξει να ζουν στο αστικό κέντρο ή στην ύπαιθρο.

Το ΠΑΣΟΚ έχει αποδείξει πάμπολλες φορές ότι βάζει και προτάσσει την αγροτιά και την κάνει προμετωπίδα του αγώνα για γενναίες μεταρρυθμίσεις και πραγματικές παροχές. Εμείς αυτό που ζητάμε, λοιπόν, είναι ένα ολοκληρωμένο και πολύπλευρο σχέδιο παραγωγικής ανασυγκρότησης και βιώσιμης ανάπτυξης με μακρόπνοη πνοή. Έχουμε δέσμη προτάσεων για τον αγροτικό κόσμο. Τα έχουμε πει ξανά και ξανά.

Εγώ το μόνο που έχω να σας πω τελειώνοντας -και ευχαριστώ για την ανοχή σας, κυρία Πρόεδρε- είναι ότι ειδικά στη Λάρισα, στην καρδιά του κάμπου, στη Θεσσαλία, στην ατμομηχανή της παραγωγής οφείλετε, κύριε Υπουργέ, να είχατε ανταποκριθεί μέχρι σήμερα σε πολύ σοβαρά ζητήματα.

Όραμά μου -και το ανακοινώνω και από αυτό το Βήμα σήμερα- είναι να υπάρξει μία πιλοτική δομή πληροφόρησης και εκπαίδευσης των αγροτών για τις νέες τεχνολογίες, για τον τρόπο με τον οποίο θα αντιμετωπίσουν τις νέες παραγωγές και για τις νέες ευκαιρίες που δίνονται μέσα από τις ευρωπαϊκές πρακτικές. Και τι καλύτερο από το να αξιοποιήσετε την Αβερώφειο Σχολή.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, πρέπει να κλείσετε.

**ΕΥΑΓΓΕΛΙΑ ΛΙΑΚΟΥΛΗ:** Κλείνω, κυρία Πρόεδρε.

Κύριε Υπουργέ, για την Αβερώφειο Σχολή πρέπει να μιλήσετε την Κυριακή και σας το λέω ειλικρινά και με πολύ σεβασμό. Δεν είναι δυνατόν να σιωπάτε απέναντι σε ένα αίτημα όλης της κοινωνίας, όλης της Περιφέρειας Θεσσαλίας, όλων των φορέων, όλων των Βουλευτών. Η Αβερώφειος Σχολή είναι κεκτημένο της Θεσσαλίας και της Λάρισας και οφείλετε να ανταποκριθείτε με ειλικρίνεια και σεβασμό. Όχι αυτά που μας είπατε πέρσι. Τα φετινά να είναι τουλάχιστον ειλικρινή.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Κύριοι συνάδελφοι, ο χρόνος σας είναι επτά λεπτά και γνωρίζετε ότι υπάρχει ανοχή. Σας παρακαλώ πολύ, όμως, να μην ξεπερνάμε τόσο πολύ τον χρόνο, γιατί υπάρχει μεγάλος κατάλογος συναδέλφων.

Τον λόγο τώρα έχει εκ μέρους της Ελληνικής Λύσης ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πάρα πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, όσον αφορά τον ΕΛΓΟ - «ΔΗΜΗΤΡΑ», υπάρχουν «αμαρτίες» και γι’ αυτόν τον οργανισμό. Για παράδειγμα, εγώ κατάγομαι από τις Σέρρες, έναν καθαρά αγροκτηνοτροφικό νομό. Αν δείτε, εκεί οι κτηριακές εγκαταστάσεις είναι εγκαταλελειμμένες, αλλά δόθηκαν στους λαθρο-εισβολείς εκεί, για να έχουν να στεγάζονται. Δηλαδή, σε ό,τι εγκαταστάσεις είχε εκεί ο ΕΛΓΟ - «ΔΗΜΗΤΡΑ» εκεί πήγαν.

Όσον αφορά την έλλειψη προσωπικού, υπάρχουν ημερίδες, σεμινάρια τα οποία πρέπει να γίνονται, αλλά τα δίνουν σε ιδιώτες μελετητές, κύριε Υπουργέ, διότι υπάρχει έλλειψη προσωπικού. Δηλαδή, δίνουμε στους ιδιώτες πράγματα που πρέπει να ρυθμιστούν και να απαλειφθούν.

Κοιτάξτε τώρα πώς το φέρνει η μοίρα. Το πρωί ως Ελληνική Λύση είχαμε μία επίκαιρη ερώτηση για τη νοθεία μελιού. Διότι δεν υπάρχει αυστηρό νομοθετικό πλαίσιο για την γυρεοσκοπική και για την ιχνηλασιμότητα.

Τι σημαίνει αυτό; Γιατί έχουν αγωνία οι μελισσοκόμοι; Έχεις εκατό κιλά μέλι και βάζεις ένα κιλό ελληνικό μέλι και το κάνεις όλο ελληνικό, δηλαδή τα άλλα ενενήντα εννέα κιλά είναι από Βιετνάμ, είναι από Βουλγαρία κ.λπ.. Όμως, παραπλανάται ο καταναλωτής -εδώ είναι η κοροϊδία τώρα- γιατί πιστεύει ότι αγοράζει ελληνικό μέλι, ενώ δεν είναι ελληνικό. Υπάρχει και ένα συσκευαστήριο εν Ελλάδι, πατάει και μια ελληνική σημαία από πίσω όσον αφορά το «production». Όλα καλά! Τι παίρνουμε; Ελληνικό μέλι!

Κύριε Υπουργέ, ολίγον Σαρακατσάνος δεν γίνεται. Ή είσαι Σαρακατσάνος ή δεν είσαι. Εντάξει, κατά το ήμισυ. Εδώ τώρα εκατό κιλά μέλι και μόνο ένα κιλό ελληνικό και να το βαφτίζουμε όλο ελληνικό!

Πέρυσι τέτοια εποχή -γιατί έρχεται Πάσχα- πήγατε και βάλατε όλες τις σφραγίδες μπλε -το χρώμα της Νέας Δημοκρατίας- στα αμνοερίφια, είτε εγχώρια είτε εισαγωγής. Πήγαινε ο άλλος στο πολυκατάστημα, έβλεπε από απέναντι μπλε σφραγίδα, σου λέει «ελληνικό είναι». Πού να δει τα ψιλά γράμματα που γράφουν πάνω «Romania» ή «Bulgaria».

Πρέπει να υπάρχουν, λοιπόν, ξεκάθαρα πράγματα και όχι να παραπλανάμε τον καταναλωτή. Πρώτα ο καταναλωτής, γιατί όλοι είμαστε καταναλωτές. Και φυσικά, στήριξη του παραγωγού.

Χθες, λοιπόν, φέρατε αυτό το περιβόητο νομοσχέδιο περί της ρυθμιστικής αρχής, που ανοίξατε τη «βεντάλια», βάλατε μέσα και τα απόβλητα, στερεά και μη, βάλατε και την ύδρευση, βάλατε και την αποχέτευση.

Εγώ θα περίμενα να υπάρχει μία ορθολογιστική διαχείριση του νερού στο θέμα της άρδευσης. Τι γίνεται με την τιμοληψία στους τοπικούς οργανισμούς εγγείων βελτιώσεων; Παραδοσιακό καρούλι. Φεύγει το νερό από σαράντα μέτρα, χάνεται.

Εμείς στην Ελληνική Λύση και ο επικεφαλής μας, ο Κυριάκος Βελόπουλος, τι λέμε; «Σταγόνα» άρδευση, κατά τα ισραηλινά πρότυπα, που μας το πρότειναν. Στα υψώματα του Γκολάν, που είναι ερημικές εκτάσεις, το κατάφεραν. Γιατί δεν κάνουμε κάτι ανάλογο;

Αν δείτε τα στοιχεία για το νερό, με αφορμή το χθεσινό νομοσχέδιο που ανοίγει η κερκόπορτα ιδιωτικοποίησης, είναι ότι παγκοσμίως μόνο το 6% του νερού στον πλανήτη είναι πόσιμο. Φαντάζει νούμερο που δεν το ξέραμε. Το 94% δεν είναι πόσιμο και δεν θα γίνει ποτέ.

Δημιουργείτε μια ρυθμιστική αρχή, όπως και στην ενέργεια, όπου η ρυθμιστική αρχή -πρέπει να ξέρει ο καταναλωτής- δεν γίνεται και να ελέγξει το δημόσιο, γίνεται και να ελέγξει τον ιδιωτικό τομέα, όπως έχει γίνει και στο ηλεκτρικό ρεύμα.

Άρα, λοιπόν, ο ασκός του Αιόλου θα ανοίξει. Θα ανοίξει, λοιπόν, η κερκόπορτα εκεί για ιδιωτικές εταιρείες στο νερό και θα παίρνει τηλέφωνο η εισπρακτική εταιρεία στον κ. Βιλιάρδο και θα του λέει ότι «μου χρωστάτε 20 ευρώ, θα σας κόψω το νερό». Έχει κοπεί και το ρεύμα. Οπότε, ούτε ρεύμα ούτε νερό. Όλα καλά! Σε λίγο φέρτε και ένα νομοσχέδιο για τον αέρα, να τελειώνουμε. Δεν είναι έτσι τα πράγματα!

Δεύτερο. Όσοι δήμαρχοι ακούτε τώρα, όπου κι αν πρόσκειστε κομματικά, και στη Νέα Δημοκρατία, αυτό δεν είναι αυτοδιοίκηση, είναι ετεροδιοίκηση. Επιτελικό κράτος με ετεροδιοίκηση δεν γίνεται.

Ενισχύσατε τις οικονομικές επιτροπές, παραγκωνίσατε τη λεγόμενη «Εκκλησία του Δήμου», το «Εκ» και «καλό», και σιγά-σιγά τραβάτε το «χαλί» από την αυτοδιοίκηση, που τη χρωστάτε: Τα τέλη κυκλοφορίας, τα παρακρατηθέντα, τον λεγόμενο φόρο ζύθου. Δεν είναι επί του παρόντος. Ανοίγετε τον δρόμο για τα σαρανταπεντάρια. Κάνουν «αμαρτίες» στην αυτοδιοίκηση, αλλά στην ουσία είναι ετεροδιοίκηση, με αφορμή τη χθεσινή μέρα.

Τράπεζα σπόρων. Σας το είπε ο αγορητής μας. Έχουμε το γενετικό υλικό στη Θεσσαλονίκη, κύριε Υπουργέ, και το αρχιπέλαγος, αν θυμάμαι καλά, στη Σάμο. Οι σπόροι, αν εκλείψουν, δεν μπορούν να αναπαραχθούν από τη «μάνα» ελληνική γη. Άρα, λοιπόν, χάνεται «θησαυρός» που μπορούσαμε να τον εκμεταλλευτούμε.

Εγώ θέλω, λοιπόν, ο ΕΛΓΟ - «ΔΗΜΗΤΡΑ» να μιλάει για αλώνια, για κράνα, για νέες καλλιέργειες. Εμείς στην Ελληνική Λύση λέμε ότι υπάρχουν τα ποιοτικά χαρακτηριστικά, ιπποφαές, ρίγανη, βότανα.

Εγώ θέλω να ρωτήσω πού είναι ο κ. Άδωνις Γεωργιάδης να μας πει αν υπάρχει πλάνο αναλυτικό -γιατί και αυτός έχει μερίδιο ευθύνης- για το πρόγραμμα «ΑΓΡΟΔΙΑΤΡΟΦΗ» της Ευρωπαϊκής Ένωσης. Αν μας πείτε ότι θα δώσετε χρήματα για τους δρόμους, πρέπει να ξέρει ο κόσμος ότι έχει κλείσει το ταμείο.

Το Εθνικό Στρατηγικό Πλαίσιο Περιφερειακής Ανάπτυξης δίνει αυτή τη δυνατότητα στην αγροδιατροφή, δηλαδή τυποποίηση αγροτικών προϊόντων επιδοτούμενα «Από το αγρόκτημα στο πιάτο». Χρονικά λήγει το 2027.

Μην πούμε, κύριε Υπουργέ, ότι έχουμε χρόνο. Έχουμε και τις εκλογές τώρα κ.λπ.. Θα παρέλθει ο χρόνος. Δεν θα έχουμε υπερκεράσει γραφειοκρατικά εμπόδια στην Ελλάδα και θα χάσουμε χρήματα.

Μιλούσαμε για το νερό χθες, αλλά κουβέντα δεν γίνεται για τους ταμιευτήρες βρόχινου νερού, που μπορούν να δώσουν λύση σε πολλά νησιά που έχουν ανομβρία, αν το εκμεταλλευτούμε που χρηματοδοτούν.

Ο κ. Λιβανός είναι εδώ. Έχετε συνεννοηθεί, κύριε Λιβανέ, με τον κ. Συρίγο για την τροπολογία; Γιατί το πρωί είχαμε πάλι μια άλλη επίκαιρη ως Ελληνική Λύση. Και τι είπε ο κ. Συρίγος;

Εμείς είπαμε ότι υπάρχει ένα κοινωνικό φαινόμενο με κάποια πτυχία «φαντάσματα» που έχουν πάρει οι πτυχιούχοι των πρώην ΤΕΙ -αυτό που έκανε ο ΣΥΡΙΖΑ, που τα εξομοίωσε με πανεπιστημιακές σχολές- που δεν είναι κατοχυρωμένα τα επαγγελματικά τους δικαιώματα.

Προσέξτε τώρα. Έρχεται το Σ.τ.Ε. και δικαιώνει τους μηχανικούς ανακαίνισης κτηρίων με τρεις αποφάσεις και κατηγορεί τέσσερα Υπουργεία ότι κωλυσιεργούν, Ενέργειας, Παιδείας, Υποδομών, Περιβάλλοντος κ.λπ., και λέει το εξής. Έπρεπε να γίνει ένα διοικητικό πλαίσιο εξουσιοδοτημένο που να κατοχυρώνει τα επαγγελματικά δικαιώματα. Γιατί το λέμε αυτό; Διότι εξαιρέθηκαν δύο πρώην ΤΕΙ και τους πήρε η «μπάλα» όλους.

Το θέμα είναι άλλο. Εδώ πάτε να κάνετε μια εξαίρεση για τους γεωπόνους. Εμείς μαζί τους είμαστε στο να είναι κατοχυρωμένα τα επαγγελματικά δικαιώματα, αλλά δεν μπορείτε να κάνετε διακρίσεις αποφοίτων πρώην ΤΕΙ πρώτης και δεύτερης κατηγορίας. Δηλαδή, όπως το ζητούν και οι μηχανικοί, όπως το ζητούν και οι γεωπόνοι. Γιατί κάποτε οι γυμναστές σωματικής αγωγής και οι δάσκαλοι διετούς φοίτησης εναρμονίστηκαν με τις τεταρτοετείς σχολές και έκαναν σύντομα σεμινάρια. Δεν μπορούν να περιμένουν πότε θα συνεδριάσει η Εθνική Επιτροπή Ανώτατης Εκπαίδευσης, η ΕΘΑΑΕ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και τι θα γίνει; Ο πατέρας έχει πληρώσει από τον κάματό του τα μαλλιοκέφαλά του τέσσερα εξάμηνα, για να τελειώσει το παιδί του τη σχολή Δομικών ή Μηχανικών ή Γεωτεχνικών και περιμένει με αυτό το πτυχίο. Και ο κ. Συρίγος, που δεν είχα τριτολογία για να του απαντήσω, λέει ότι «μη λέτε ότι υπάρχει πτυχίο χωρίς αντίκρισμα». Μα, το πτυχίο το έχουμε. Δεν αμφισβητούμε το «επίσταμαι». Αλλά, όταν έχεις ένα πτυχίο και δεν μπορείς επαγγελματικά να ικανοποιηθείς συνειδητά, είναι σαν να μην έχει αντίκρισμα, διότι δεν το χρησιμοποιείς. Δεν είναι ντροπή η δουλειά, είναι ιερή. Δουλεύεις ντελιβεράς και περιμένεις πότε θα σου αναγνωρίσουν τα επαγγελματικά σου δικαιώματα, για να πας να δουλέψεις ως επιστήμονας.

Συνεννοηθείτε με τον κ. Συρίγο γι’ αυτή την τροπολογία, διότι πάλι θα έχετε «φατρίες», υπό την έννοια ότι θα βάζετε τους γεωτεχνικούς, θα αφήνετε τους μηχανικούς απ’ έξω. Έτσι δεν γίνεται. Όλοι οι πολίτες πρέπει να είναι ίσης κατηγορίας.

Έχουμε πάρα πολλά. Πού είναι η απονιτροποίηση; Προχωράει; Πού είναι το νομοθετικό πλαίσιο για τους συνεταιρισμούς;

Για να φρεσκάρουμε τη μνήμη, έχω υπηρετήσει, πέρα από τη δημοσιογραφία, και το συνεταιριστικό κίνημα. Η ισχύς εν τη ενώσει! Έχετε δώσει τη δυνατότητα στα διοικητικά συμβούλια των συνεταιρισμών να μπει ανταγωνιστής ιδιώτης και έχει δικαίωμα με την ψήφο του να καθορίσει αποφάσεις. Αυτά έπρεπε ήδη να τα έχετε δει.

Πρέπει επίσης να πούμε και κάτι άλλο. Οι βουβαλοτρόφοι…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κυρία Πρόεδρε. Ευχαριστώ για την ανοχή σας. Τελειώνω σε μερικά δευτερόλεπτα.

Όσον αφορά αυτούς τους ανθρώπους, από τον Δεκέμβριο «τρέχουν» οι υποχρεώσεις προς τρίτους και τώρα μπήκαν τα λεφτά τους για τα βουβάλια. Έχω πολλούς βουβαλοτρόφους στις Σέρρες. Οι άνθρωποι έχουν μια μοναδικότητα στο αντικείμενο. Ναι, αλλά τα χρέη προς τρίτους, τράπεζες κ.λπ., «τρέχουν». Πώς θα τα πληρώσουν; Το ίδιο και για άλλα είδη που θα μπορούσαν να έχουν πλουτοπαραγωγικό ιστό. Γιατί έχουμε φίλο που κατάφερε να κάνει τα γαϊδούρια κοπάδι στη Νιγρίτα. Είναι ο φίλος μου ο Διογένης.

Πρέπει να δείτε ακόμη τέτοιου είδους παραγωγή κτηνοτροφίας -παρακαλώ- και για το γαϊδουρινό γάλα. Θυμάστε τον κ. Μητσοτάκη που έλεγε σε πενήντα χιλιάδες κτηνοτρόφους ότι θα δώσει κάπου 75 εκατομμύρια ευρώ;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ξέρετε, κύριοι, πόσοι είναι οι κτηνοτρόφοι στην Ελλάδα; Πάνω από εκατόν είκοσι χιλιάδες, άρα, οι άλλοι δεν παίρνουν. Να μιλάμε με ακριβή νούμερα! Δεν φταίει ο Πρωθυπουργός, έτσι του έδωσαν τα νούμερα.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, ολοκληρώστε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ο πρωτογενής τομέας, λοιπόν και δη -παρακαλώ- ο αγροτοκτηνοτροφικός, όπως και οι αλιείς -γιατί έχουμε φέρει παράδειγμα στην Ελληνική Λύση και για την ιχθυοκαλλιέργεια- είναι πολύ βασικός πυλώνας.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ, με δυσκολεύετε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κυρία Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Κυρίες και κύριοι συνάδελφοι, η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για τη στήριξη της κοινωνίας και της επιχειρηματικότητας».

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα έξι μαθήτριες και μαθητές και τρεις εκπαιδευτικοί συνοδοί τους από το 1ο Γυμνάσιο Άργους.

Η Βουλή σάς καλωσορίζει, παιδιά!

(Χειροκροτήματα απ’ όλες τις πτέρυγες της Βουλής)

Και τον λόγο τώρα εκ μέρους της Νέας Δημοκρατίας έχει η κ. Σκόνδρα.

**ΑΣΗΜΙΝΑ ΣΚΟΝΔΡΑ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, είναι γνωστό ότι η Κυβέρνηση του Κυριάκου Μητσοτάκη στήριξε αποφασιστικά τον αγροτικό τομέα, αφ’ ενός έχοντας ως στόχο την ανάπτυξή του, αφ’ ετέρου την άμβλυνση των οικονομικών επιπτώσεων εξαιτίας των κρίσεων των τελευταίων ετών.

Το αρμόδιο Υπουργείο έχει προβεί σε παρεμβάσεις που καλύπτουν όλο το φάσμα των αναγκών και της προοπτικής του αγροτοκτηνοτροφικού κόσμου. Έχουμε νομοθετήσει για τη βελτίωση του θεσμικού πλαισίου και την ψηφιοποίηση των υπηρεσιών, δόθηκαν οικονομικές ενισχύσεις και φοροελαφρύνσεις, ενδυναμώθηκε η επενδυτική κουλτούρα για εκμεταλλεύσεις όλων των μεγεθών και η εκπαιδευτική διαδικασία για τους αγρότες. Ακόμη, ενισχύθηκαν οι αγροτοκτηνοτρόφοι, ώστε να αντιμετωπίσουν την αύξηση των τιμών αγροεφοδίων και ζωοτροφών, απόρροια της διεθνούς ενεργειακής κρίσης. Εξασφαλίστηκαν επιπλέον κοινοτικοί πόροι μέσω της ΚΑΠ και του Ταμείου Ανάκαμψης και Ανθεκτικότητας. Η πολιτική αυτή έχει αποδώσει καρπούς με ορατά αποτελέσματα στην εσωτερική επάρκεια αγαθών, αλλά και στις εξαγωγές των ελληνικών προϊόντων.

Ωστόσο, υπάρχουν ακόμα πολλά βήματα που μπορούν να γίνουν, ώστε ο πρωτογενής τομέας να αποδώσει πλήρως τις δυνατότητες που έχει σε μια χώρα παραδοσιακά γεωργική, όπως η δική μας.

Σήμερα συζητάμε μια νομοθετική πρωτοβουλία της Κυβέρνησης η οποία θα βάλει θεσμική και λειτουργική τάξη στον ΕΛΓΟ - «ΔΗΜΗΤΡΑ». Επίσης, ρυθμίζει εκκρεμή θέματα αρμοδιότητας του Υπουργείου αναφορικά με ακίνητα, αγροτικά ακίνητα, φορολογικά ζητήματα και θέματα ειδικότερα, όπως η σύσταση φορέα διαχείρισης του Παραδοσιακού Ελαιώνα Άμφισσας.

Κυρίες και κύριοι συνάδελφοι, το νομοσχέδιο προβλέπει για τον ΕΛΓΟ - «ΔΗΜΗΤΡΑ» την ενοποίηση όλων των δραστηριοτήτων του, ώστε να βελτιστοποιηθεί η δράση του σε όλους τους τομείς. Πρόκειται για έναν οργανισμό που προέκυψε το 2011 από τη συνένωση τεσσάρων εποπτευόμενων φορέων του Υπουργείου Αγροτικής Ανάπτυξης. Όμως, μετά από τόσα χρόνια λειτουργίας και παρ’ όλη τη συσσωρευμένη εμπειρία των στελεχών του αντιμετωπίζει ζητήματα που τον εμποδίζουν να αναπτύξει συνεκτικό και ολιστικό σχέδιο δράσης. Συνεπώς, η σχετική νομοθέτηση κρίνεται άμεση και αναγκαία.

Η σημερινή μορφή του οργανισμού δεν βοηθά στην αντιμετώπιση σύγχρονων προβλημάτων, όπως η κλιματική και επισιτιστική κρίση. Οι διαρθρωτικές αλλαγές στον σκοπό, τη λειτουργία, τη δομή και τα όργανα που τον συνεπικουρούν θα εξασφαλίσουν καλύτερες και ολοκληρωμένες υπηρεσίες για τους αγρότες μας. Η σωστή λειτουργία του ΕΛΓΟ - «ΔΗΜΗΤΡΑ» θα έχει ως αποτέλεσμα την ουσιαστική βοήθεια και στήριξη του αγροτικού κόσμου.

Τα δύο επόμενα μέρη του νομοσχεδίου περιλαμβάνουν διατάξεις για τη ρύθμιση, πρώτον, του ζητήματος της αποκατάστασης, προστασίας, ανάδειξης, βιώσιμης ανάπτυξης και διαχείρισης του Παραδοσιακού Ελαιώνα Άμφισσας και δεύτερον, ζητημάτων που αφορούν την ενίσχυση της αγροτικής ανάπτυξης.

Συνοπτικά, το Γ΄ Μέρος περιλαμβάνει την παράταση έως τις 31-12-2023 της ισχύος των αποφάσεων παραχώρησης χρήσης ακινήτων και διάθεσης ακινήτων του Υπουργείου Αγροτικής Ανάπτυξης σε νέους και σε επαγγελματίες αγρότες. Επίσης, περιλαμβάνει το αφορολόγητο και ακατάσχετο των ενισχύσεων που δόθηκαν λόγω του ρωσοουκρανικού πολέμου σε κτηνοτρόφους και αγρότες, αλλά και τις προϋποθέσεις διασφάλισης ποιότητας της ΠΟΠ ελιάς και ελαιολάδου.

Κυρίες και κύριοι συνάδελφοι, η περιφέρειά μου, η Καρδίτσα, βασίζεται στην αγροτική οικονομία. Η ζωή του τόπου μας είναι άρρηκτα συνδεδεμένη με τον κάμπο, τη γη, τα ζώα και την παραγωγή. Και εγώ η ίδια όλη μου τη ζωή θήτευσα σε οργανισμό που εποπτευόταν από το Υπουργείο Αγροτικής Ανάπτυξης σε θέσεις μάχιμες δίπλα στους αγρότες και στα προβλήματα που αντιμετωπίζουν.

Αναμφίβολα, η Νέα Δημοκρατία διαχρονικά στηρίζει τον αγροτικό κόσμο, όπως και τώρα η Κυβέρνηση Μητσοτάκη έχει επιλύσει πολλά ζητήματα και έχει αντιμετωπίσει τις έκτακτες και σε πολλές περιπτώσεις ακραίες συνθήκες που προέκυψαν, όπως για παράδειγμα ο «Ιανός» στην Καρδίτσα. Ωστόσο, ο αγροτικός κλάδος έχει ιδιαιτερότητες και χρήζει ετοιμότητας και επαγρύπνησης εκ μέρους της πολιτείας.

Καθοριστικό ρόλο σε αυτό έχουν οι αγροτικές υπηρεσίες, οι οργανισμοί, η δομή τους, η πλήρης στελέχωσή τους, η εκπαίδευση και οι διαδικασίες τους. Θετική η τεχνολογική παρέμβαση και η εξέλιξη με σκοπό την υποβοήθηση των αγροτών και την ίση μεταχείρισή τους. Όμως, όπως σε κάθε μετάβαση, απαιτείται χρόνος, προετοιμασία και συγκεκριμένη στρατηγική.

Να μην ξεχνάμε, αγαπητοί συνάδελφοι, ότι ένα μεγάλο ποσοστό αγροτοκτηνοτρόφων λόγω ηλικίας, γνώσεων, ή προσβασιμότητος δεν είναι εξοικειωμένοι με τη χρήση των νέων τεχνολογιών και αντιμετωπίζουν σημαντικά προβλήματα στις τυπικές τους υποχρεώσεις. Πολλές φορές, μάλιστα, επιβαρύνονται και οικονομικά. Στις εφαρμογές των ευρωπαϊκών κανονισμών θα πρέπει να υπάρχει πάντα μια εναλλακτική πρόβλεψη για την αντιμετώπιση προβλημάτων που μπορεί να προκύψουν.

Χαρακτηριστικό παράδειγμα η πιλοτική εφαρμογή φέτος της μεθόδου παρακολούθησης γης, του «monitoring», στο πλαίσιο της ενιαίας αίτησης ενίσχυσης για το 2022 στους Νομούς Καρδίτσας, Ημαθίας και Τρικάλων. Λόγω της υψηλής ακρίβειας και της λεπτομερειακής καταγραφής των αγροτεμαχίων από το σύστημα προέκυψαν πολλές αναντιστοιχίες, δημιουργώντας αναστάτωση στον αγροτικό κόσμο. Βέβαια, το Υπουργείο και ο ΟΠΕΚΕΠΕ άμβλυναν τα όποια προβλήματα κατόπιν εντατικής προσπάθειας.

Η ταχύτερη και δικαιότερη μέθοδος επίλυσης, όμως, τέτοιων ζητημάτων είναι οι επιτόπιοι έλεγχοι. Αυτό συνεπάγεται γεωτεχνικό προσωπικό και στελέχωση των υπηρεσιών.

Είναι ένα ζήτημα, κύριε Υπουργέ, που πρέπει να το δούμε το ταχύτερο δυνατό, διότι οι ελλείψεις είναι πραγματικά μεγάλες και όχι μόνο για τους επιτοπίους ελέγχους αλλά και συνολικά. Ξέρω ότι τα προβλήματα τα έχετε εντοπίσει τόσο ως Υπουργός όσο και ως Βουλευτής ενός αγροτικού νομού. Γνωρίζοντας, επίσης, την ορθολογιστική σας σκέψη, κύριε Υπουργέ, πιστεύω ότι θα λύσετε την εκκρεμότητα της προηγούμενης κυβέρνησης σχετικά με τα επαγγελματικά δικαιώματα των νεοσυσταθέντων γεωπονικών τμημάτων, όπως αναφέρθηκαν και οι προηγούμενοι συνάδελφοι, όπως ξέρω και την κάθετη απόφασή σας να λύσετε τις όποιες εκκρεμότητες υπάρχουν.

Κυρίες και κύριοι συνάδελφοι, είναι βαθιά πεποίθησή μου ότι ο αγροτικός τομέας μαζί με τη ναυτιλία και τον τουρισμό είναι οι τρεις βασικοί πυλώνες παραγωγικής δραστηριότητας της χώρας μας. Είναι ο τομέας που απασχολεί άμεσα ή έμμεσα πάνω από ένα εκατομμύριο οικογένειες, που συνεισφέρει άμεσα στην εθνική οικονομία, στο εμπορικό ισοζύγιο και στο ΑΕΠ. Επιπλέον, είναι εκείνος ο τομέας που μπορεί σε περιόδους κρίσεων να εξασφαλίσει επάρκεια αγαθών. Είναι εκείνος ο τομέας που μπορεί να λειτουργήσει ως βάση για μια νέα εκβιομηχάνιση της χώρας, δεδομένου ότι μπορεί να εξελιχθεί από πρωτογενή σε δευτερογενή ή τριτογενή και ούτω καθεξής.

Όσο με αφορά, από αυτό εδώ το Βήμα, αλλά και όποιο άλλο σημείο θα συνεχίσω να βρίσκομαι στο πλευρό του αγροτοκτηνοτροφικού κόσμου, θα συνεχίσω να επιδιώκω επίλυση προβλημάτων, την προώθηση δίκαιων θεμάτων που τους απασχολούν και θα στηρίζω κάθε πρόταση για την αναβάθμιση και τον εκσυγχρονισμό τους.

Ως εκ τούτου, κυρίες και κύριοι συνάδελφοι, υπερψηφίζω το νομοσχέδιο και προσυπογράφω κάθε θετική πρωτοβουλία της Κυβέρνησης Μητσοτάκη και του Υπουργού μας κ. Γεωργαντά.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Και τον λόγο τώρα έχει ο κ. Λιούπης εκ μέρους της Νέας Δημοκρατίας.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, εξαιρετικό το νομοσχέδιο για τον ΕΛΓΟ - «ΔΗΜΗΤΡΑ». Οργανώνει λύνει προβλήματα και βλέπει προς το μέλλον. Τα τελευταία χρόνια ο ΕΛΓΟ - «ΔΗΜΗΤΡΑ» έχει αναλάβει ένα μεγάλο αριθμό αρμοδιοτήτων μετά από τη συνένωση τεσσάρων φορέων, όπως προέκυψε το 2011.

Με τις σημερινές ρυθμίσεις επιδιώκεται η θέσπιση ενός περισσότερο συνεκτικού και ολοκληρωμένου πλαισίου λειτουργίας για τον σημαντικό αυτόν Οργανισμό. Ενισχύεται ο ΕΛΓΟ - «ΔΗΜΗΤΡΑ» για να διαδραματίσει ακόμα περισσότερο ενεργό ρόλο σε τομείς όπως, η κλιματική αλλαγή, η επισιτιστική κρίση, η συμβουλευτική υποστήριξη των γεωργών, η εκπαίδευση των αγροτών, η έρευνα, ο έλεγχος της ποιότητας των αγροτικών προϊόντων.

Ορίζεται, ξεκάθαρα εκτός άλλων, ότι αντικείμενο του οργανισμού είναι η υποστήριξη του Υπουργείου Αγροτικής Ανάπτυξης και Τροφίμων στη χάραξη αγροτικής πολιτικής. Καταγράφονται τα όργανα διοίκησης και η βασική οργανωτική δομή. Είναι άξιο λόγου ότι στο διοικητικό συμβούλιο του ΕΛΓΟ εκπροσωπείται ο αγροτικός κόσμος με την παρουσία εκπροσώπου της Εθνικής Ένωσης Αγροτικών Συνεταιρισμών. Προβλέπεται και η δημιουργία εσωτερικού κανονισμού λειτουργίας, όπως και επταμελές συμβούλιο εμπειρογνωμόνων.

Οι αρμοδιότητες του οργανισμού είναι πολλές. Ένα από τα πιο σημαντικά σημεία, αφορά στο κομμάτι της έρευνας. Λειτουργούν ινστιτούτα αγροτικής έρευνας και διέπονται από το ίδιο καθεστώς όπως, οι άλλοι ερευνητικοί φορείς. Τα ινστιτούτα υποβοηθούνται στην αποστολή τους από ειδικά επιστημονικά συμβούλια.

Στον ερευνητικό τομέα, δίνεται ιδιαίτερη βαρύτητα και αυτό αποδεικνύεται από τη σύσταση Επιτροπής Αγροτικής Έρευνας, ως ένα όργανο που επιφορτίζεται με την υλοποίηση των ερευνητικών στόχων με αυξημένες αρμοδιότητες. Μέλος της επιτροπής και εκπρόσωπος του Υπουργείου Αγροτικής Ανάπτυξης συμμετέχουν για να επιτευχθεί η καλύτερη δυνατή συνεργασία των δύο φορέων.

Ο ΕΛΓΟ- «ΔΗΜΗΤΡΑ» έχει και σημαντικές εκπαιδευτικές αρμοδιότητες, με τη λειτουργία δημοσίων ινστιτούτων επαγγελματικής κατάρτισης, αρμοδιότητας του Υπουργείου Αγροτικής Ανάπτυξης και Τροφίμων, όπως το παράρτημα του Αλμυρού που πολλά προσφέρει στην αγροτική εκπαίδευση στη Μαγνησία.

Ενισχύεται ο ελεγκτικός μηχανισμός του ΕΛΓΟ - «ΔΗΜΗΤΡΑ» και δημιουργείται για πρώτη φορά ηλεκτρονικό μητρώο ελεγκτών εμπειρογνωμόνων όπου καταγράφονται όλοι όσοι διενεργούν ελέγχους για λογαριασμό του οργανισμού. Κάποιες αντιρρήσεις που εκφράστηκαν σε σχέση με τη δυνατότητα να είναι ελεγκτές και ιδιώτες, κατά τη γνώμη μου δεν είναι λογικές. Η ίδια ρύθμιση υπήρχε και σε σχέδιο νόμου της προηγούμενης Κυβέρνησης και φυσικά είναι αναγκαία επιλογή για να έχουμε έναν ικανό αριθμό ελεγκτών και έναν επαρκή ελεγκτικό μηχανισμό.

Αν θυμάστε κύριε Υπουργέ, πριν δύο μήνες, όταν είχατε επισκεφθεί τον Αλμυρό, εκπρόσωποι των μεγάλων τυροκομείων της περιοχής μας ζήτησαν πολύ πιο συχνούς ελέγχους για να μπορέσουμε να διατηρήσουμε τα ΠΟΠ προϊόντα γάλακτος.

Σημαντική είναι η προσπάθεια που γίνεται για περαιτέρω προστασία των τυροκομικών προϊόντων ΠΟΠ με τη σύσταση σε ειδικής επταμελούς επιτροπής για τον προσδιορισμό των ορίων των αποδόσεων γάλακτος. Ο προσδιορισμός αυτός θα βοηθήσει να γίνουν πιο εύκολα αντιληπτές οι παραβιάσεις των προδιαγραφών για την παραγωγή προϊόντων ΠΟΠ στον ΕΛΓΟ - «ΔΗΜΗΤΡΑ» ανατίθεται και η διαχείριση ψηφιακής εφαρμογής «Άρτεμις», η οποία λειτουργεί μέσω του gov.gr και συγκεντρώνει όλα τα στοιχεία για την παραγωγή, επεξεργασία, εμπορία γάλακτος, γαλακτοκομικών προϊόντων, κρέατος και αυγών.

Η Αντιπολίτευση σε μεγάλο βαθμό συμφωνεί με τις αυξημένες ανάγκες που υπάρχουν στον αγροτικό κόσμο και τον περίπλοκο ρόλο που καλείται να παίξει ΕΛΓΟ - «ΔΗΜΗΤΡΑ» στη σύγχρονη εποχή. Η όποια κριτική φαίνεται να κατευθύνεται στον ισχυρισμό ότι το σημερινό νομοσχέδιο δεν είναι αρκετό για τους στόχους του. Ωστόσο, ο αντίλογος αυτός παραβλέπει ότι έχουμε μπροστά μας ένα σχέδιο-πλαίσιο και όχι όλες τις επιμέρους λεπτομέρειες για τον τρόπο λειτουργίας του ΕΛΓΟ.

Το σχέδιο που έρχεται προς ψήφιση είναι σε κάθε περίπτωση σαφές, αναλυτικό και περιεκτικό. Γι’ αυτό το υποστηρίζει και η Εθνική Ένωση Αγροτικών Συνεταιρισμών. Θα καλύψει μια απαίτηση ετών από πλευράς του αγροτικού κόσμου που αγωνιά προκειμένου να υπάρχουν όλες οι προϋποθέσεις και οι υποδομές ώστε να ξεπεραστούν χρόνια προβλήματα όπως οι ελλιπείς έλεγχοι σε ελληνοποιήσεις προϊόντων, αλλά και να δοθεί η κατάλληλη ώθηση στην ελληνική γεωργία μέσω της ανάπτυξης της έρευνας.

Το δεύτερο μεγάλο θέμα που επεξεργάζεται το σημερινό νομοσχέδιο είναι η ίδρυση του φορέα διαχείρισης του Παραδοσιακού Ελαιώνα της Άμφισσας. Γίνεται μια τεράστια προσπάθεια για τη διάσωση, προστασία και διαχείριση του ελαιώνα που είναι ο μεγαλύτερος στα Βαλκάνια και διαθέτει ελαιόδεντρα εκατοντάδων ετών. Θα καταρτιστεί και συγκεκριμένο σχέδιο δράσης ο νέος φορέας θα κληθεί να εφαρμόσει τα έργα που περιλαμβάνονται σε αυτό.

Συστήνεται και ηλεκτρονικό μητρώο καλλιεργητών του ελαιώνα και καταγράφονται όσοι καλλιεργούν στην περιοχή αυτή, είτε είναι κύριοι της έκτασης είτε ενοικιαστές. Στην υλοποίηση του σημαντικού αυτού έργου συμμετέχει και το Γεωπονικό Πανεπιστήμιο Αθηνών με όλα τα τεχνολογικά μέσα που θα αξιοποιούν την καλύτερη δυνατή προστασία του ελαιώνα με τελευταίας τεχνολογίας αισθητήρες για παθογόνους οργανισμούς και για την αξιοποίηση του συστήματος παρακολούθησης της παραγωγής των ελαιόδεντρων.

Κύριε Υπουργέ, αντίστοιχοι παραδοσιακοί ελαιώνες εκτός των άλλων, με ελαιόδεντρα εκατοντάδων ετών, υπάρχουν και στη Μαγνησία, στο Πήλιο και στον Πτελεό Αλμυρού, αναβαθμίδες και ξερολιθιές, με παραδοσιακό ελαιοτριβείο αιώνων. Αξίζει και εκεί να δούμε την προοπτική για τη δημιουργία ενός αντίστοιχου φορέα, αφού οι παραδοσιακοί ελαιώνες της νοτιοδυτικής Μαγνησίας αριθμούν πάνω από ένα εκατομμύριο ελαιόδεντρα.

Από τις λοιπές ρυθμίσεις του νομοσχεδίου ενδιαφέρον παρουσιάζει ότι ενισχύονται οι νέοι αγρότες με τη ρύθμιση που επιτρέπει να τους παραχωρηθούν αδιάθετα αγροτικά ακίνητα με απόφαση περιφερειάρχη σε εγγεγραμμένους ανέργους μέχρι τις 31-12-2023.

Κύριε Υπουργέ, επανέρχομαι στο καθολικό αίτημα, στην ανάγκη για επέκταση του προγράμματος νέων αγροτών σε όλους τους συγκεκριμένους φακέλους.

Τέλος, επιλύεται ένα χρόνιο ζήτημα που αφορά τις εκτάσεις που προέκυψαν από την αποστράγγιση της λίμνης Κάρλας και των οποίων το ιδιοκτησιακό καθεστώς τελούσε υπό αμφισβήτηση για δεκαετίες. Με τη σημερινή πρωτοβουλία του Υπουργείου Αγροτικής Ανάπτυξης αποκαθίστανται όλοι οι ιδιοκτήτες της περιοχής υπό προϋποθέσεις και ενισχύεται ακόμη περισσότερο η τοπική αγροτική παραγωγή.

Κλείνοντας, προκειμένου να έχουμε μια συνολική εικόνα του αξιόλογου έργου που επιτελεί και θέλουμε να επιτελεί και στο μέλλον ο ΕΛΓΟ - «ΔΗΜΗΤΡΑ», θέλω να ευχαριστήσω τη διοίκηση και τους εξαιρετικούς επιστήμονες που ανταποκρίθηκαν άμεσα στην πρόσκλησή μας για επίσκεψη πριν από λίγες μέρες Τσαγκαράδα του Πηλίου. Εκεί γίνεται, λοιπόν, μια προσπάθεια να χρονολογηθούν και να καταγραφούν πλάτανοι ηλικίας ακόμα και άνω των χιλίων πεντακοσίων ετών και υπεραιωνόβια κυπαρίσσια πεντακοσίων ως οκτακοσίων ετών σε ιστορικές πλατείες και ιστορικούς και παλαιούς ναούς. Θα συλλέγει γενετικό υλικό και στοιχεία για την ακριβή χρονολόγηση, αλλά μπορούμε ταυτοχρόνως να έχουμε και μια εικόνα της κλιματικής αλλαγής στο πέρασμα του χρόνου στις περιοχές μας και κατόπιν να δοθούν οδηγίες για την καλύτερη δυνατή προστασία αυτών των δένδρων που θα χαρακτηριστούν μνημεία φυσικής κληρονομιάς. Αντίστοιχη προσπάθεια είχε γίνει και το 2021 από τον ΕΛΓΟ - «ΔΗΜΗΤΡΑ», επίσης, για μια άγρια καστανιά στην Άνω Κερασιά Πηλίου, μαρτυρικό χωριό. Επομένως, θα χαρακτηριστούν μνημεία φυσικής και ιστορικής κληρονομιάς.

Επομένως, η αποστολή του ΕΛΓΟ - «ΔΗΜΗΤΡΑ» είναι πολύπλευρη, είναι μοναδική και αφορά το παρελθόν, το παρόν και το μέλλον της αγροτικής ζωής της χώρας μας, αλλά και την έρευνα, την εκπαίδευση, το περιβάλλον και αυτή η αποστολή γίνεται πιο εύκολη, πιο άρτια και πιο αποτελεσματική με τις ρυθμίσεις του σημερινού νομοσχεδίου.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο ο κ. Λιβανός εκ μέρους της Νέας Δημοκρατίας και αμέσως μετά ο Κοινοβουλευτικός Εκπρόσωπος του Κινήματος Αλλαγής ο κ. Σκανδαλίδης.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ευχαριστώ πολύ, κυρία Πρόεδρε, και ευχαριστώ πολύ και τον κ. Σκανδαλίδη που παραχώρησε τη θέση του για να προλάβω ένα αεροπλάνο.

Με την ευκαιρία ήθελα να τονίσω την παρουσία του κ. Σκανδαλίδη στο Κοινοβούλιο με τον ήπιο και ώριμο λόγο του, που, ιδιαίτερα στις δύσκολες στιγμές τις οποίες περνάμε, είναι χρήσιμος και για τη Βουλή, αλλά και για το πολιτικό μας σύστημα.

Αντιλαμβάνομαι ότι καταγράψατε και τις ιδέες σας για το μεταπολιτικό σύστημα, τις οποίες θα τις διαβάσουν με ενδιαφέρον και θεωρώ ότι από εκεί μπορούμε να ξεκινήσουμε σε ένα άλλο επίπεδο τη δουλειά μας μετά τις εκλογές, αλλά να φτάσουμε και ήπια στις εκλογές.

Πήρα τον λόγο για δύο λόγους, πρώτον, προφανώς για να στηρίξω και με την παρουσία μου εδώ στο Κοινοβούλιο την προσπάθεια που γίνεται από την Κυβέρνηση, από τον Υπουργό, τον κ. Γεωργαντά, από τον Υφυπουργό, τον κ. Στύλιο, από τους συνεργάτες τους, οι οποίοι μοχθούν για να παρουσιάσουν ένα καλό έργο και από το σύνολο των ενεργών υπαλλήλων του Υπουργείου που, σε αυτές τις δύσκολες μέρες που βιώνουμε όλοι, στηρίζουν τους Έλληνες παραγωγούς, τους Έλληνες αγρότες, τους Έλληνες κτηνοτρόφους.

Με την ευκαιρία, να επισημάνω την ανάγκη –έχει λεχθεί και από άλλους από αυτό το Βήμα- ενίσχυσης των ελέγχων και όσο το δυνατόν ενοποίησης των ελέγχων από τον ΕΛΓΟ, τον ΕΦΕΤ και το Υπουργείο και την επιτάχυνση –παράκληση, κύριε Υπουργέ- του «ΥΔΩΡ 2.0» που είναι ένα σημαντικό έργο που βλέπει στο μέλλον στις υποδομές.

Ο δεύτερος λόγος που ανεβαίνω στο Βήμα είναι για να μιλήσω για μία τροπολογία, στην οποία αναφέρθηκαν και συνάδελφοι Βουλευτές, την οποία κατέθεσα χθες και αφορά στα επαγγελματικά δικαιώματα περίπου τεσσάρων χιλιάδων νέων, οι οποίοι θέλουν να ασκήσουν το επάγγελμά τους μετά τις σπουδές τους.

Με τον ν.4610/2019 η κυβέρνηση ΣΥΡΙΖΑ-ΑΝΕΛ, τελευταία στιγμή, σε μία νύχτα ψήφισε την κατάργηση όλων αυτών των τεχνικών σχολών και μετέτρεψε τα τεχνολογικά ιδρύματα σε ανώτατα ιδρύματα. Ξέχασε όμως τότε να ρυθμίσει ακριβώς τα θέματα τα οποία αφορούν στα επαγγελματικά τους δικαιώματα. Έτσι περίπου τέσσερις χιλιάδες νέοι έχουν σήμερα το πρόβλημα ότι δεν μπορούν να ασκήσουν το επάγγελμά τους, στερούνται δηλαδή θεμελιωδών δικαιωμάτων.

Ιδιαίτερα η Κυβέρνησή μας, που έχει ως βασικό της πυλώνα την ενίσχυση των νέων –και αυτό αποδεικνύεται από το πρόγραμμα των νέων αγροτών που είναι υπερενισχυμένο και με πολλές δυνατότητες, γιατί ακριβώς πιστεύουμε στην εισδοχή νέων ανθρώπων στον πρωτογενή τομέα, για να στηρίξουμε την περιφερειακή ανάπτυξη- θεωρώ ότι πρέπει να κινηθεί σε αυτή την κατεύθυνση. Η προτεινόμενη διάταξη, με την προσθήκη των περιπτώσεων που έχω βάλει, αποσκοπεί ακριβώς στο να χορηγήσει στους αποφοίτους των ΤΕΙ το δικαίωμα άσκησης επαγγέλματος του γεωπόνου και της συνεπακόλουθης εγγραφής τους στο ΓΕΩΤΕΕ.

Από αυτά τα οποία έχω ακούσει, γνωρίζω πολύ καλά τη θέση του κ. Γεωργαντά, ο οποίος είναι υπέρ αυτής της διευθέτησης, καταλαβαίνω, αγαπητέ κύριε Μπάρκα και με τη δική σας τοποθέτηση, ότι και εσείς έχετε την ίδια άποψη, όπως και το ΠΑΣΟΚ και -απ’ ό,τι κατάλαβα- έχει μπερδευτεί ο κ. Μπούμπας.

Θυμίζω ότι με την παράγραφο 7 του άρθρου 3 του ν.4559/2018 οι σχολές ουσιαστικά είναι πιστοποιημένες από την ΕΘΑΑΕ. Σε κάθε περίπτωση, επειδή εμείς εδώ βρισκόμαστε όλοι για να λύνουμε ζητήματα και να βοηθάμε τον τόπο να πηγαίνει μπροστά και κυρίως να βοηθάμε τους νέους να βγαίνουν μπροστά, εγώ κατέθεσα αυτή την τροπολογία, για να ξαναμπεί αυτό το θέμα στον δημόσιο διάλογο και να έρθει το Υπουργείο να κάνει αυτό το οποίο –απ’ ό,τι έχω καταλάβει από τις συζητήσεις μας- είναι η πολιτική του.

Εάν τώρα κρίνετε, κύριε Υπουργέ, ότι πρέπει να αναδιατυπωθεί αυτή η διάταξη ή να περάσει με έναν άλλο τρόπο, αλλά επί της ουσίας να φτάσουμε σε αυτό τον στόχο, προφανώς και εγώ και οι συνάδελφοι Βουλευτές, οι οποίοι συμφωνούν από όλα τα κόμματα με τη λογική αυτής της διάταξης, θα την υπερψηφίσουμε.

Απευθύνω, λοιπόν, έκκληση να ολοκληρωθεί η διαδικασία αυτή σήμερα. Είμαι βέβαιος ότι σε αυτή την κατεύθυνση θα κινηθούν και οι εκπρόσωποι των άλλων κομμάτων, οι οποίοι θα μιλήσουν για το συγκεκριμένο θέμα.

Σε κάθε περίπτωση, επειδή νομίζω ότι όλοι έχουμε πάρει τα μηνύματά μας από αυτά τα οποία έχουν συμβεί στη χώρα το τελευταίο διάστημα, κλείνω με αυτό που ξεκίνησα, με την παρότρυνση σε όλους μας –και πρώτα από όλα στον εαυτό μου- να κρατήσουμε τους τόνους της αντιπαράθεσης όχι στα ζητήματα της γεωργίας και της κτηνοτροφίας, συνολικά της πολιτικής μας αντιπαράθεσης, στον δρόμο προς τις εκλογές σε ήπιους τόνους και να βρούμε τα πολλά που μας ενώνουν και να αφήσουμε πίσω αυτά που μας χωρίζουν.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο κ. Σκανδαλίδης, Κοινοβουλευτικός Εκπρόσωπος του Κινήματος Αλλαγής.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Υπουργέ, κυρίες και κύριοι συνάδελφοι, ξέρετε πολύ καλά ότι δεν παίρνω εύκολα τον λόγο για να μιλήσω για θέματα που έχουν μιλήσει οι συνάδελφοί μου και ιδιαίτερα ο εισηγητής μας που είχε μια πολύ τεκμηριωμένη και ολοκληρωμένη άποψη για το νομοσχέδιο και την είπε με λεπτομέρειες, όπως και η κ. Λιακούλη και όσοι άλλοι θα ακολουθήσουν από δω και πέρα.

Παίρνω τον λόγο γιατί έχω μια προσωπική ευαισθησία. Έτυχε να έχω ασχοληθεί επισταμένα ως Υπουργός Αγροτικής Ανάπτυξης με τον συγκεκριμένο οργανισμό και θέλω να κάνω μερικές παρατηρήσεις.

Πρώτον, η ανάγκη δημιουργίας του οργανισμού ήταν γνωστή από πολύ παλαιότερα. Υπήρχε στο Υπουργείο και στις υπηρεσίες του μια πολυδιάσπαση, ένας κατακερματισμός, παράλληλες και μη τεμνόμενες πουθενά διαδικασίες. Η έρευνα ήταν για τους ερευνητές, η εκπαίδευση για τους εκπαιδευτές και η πιστοποίηση για τους ειδικούς που μπορούσαν να κρίνουν τα προϊόντα.

Η πολυδιάσπαση του προσωπικού ήταν απίστευτη. Θα πω ένα παράδειγμα. Υπήρχαν πάνω από δέκα εργαστήρια μυδοτροφίας που έκαναν έρευνα, τα οποία ήταν μονομελή: ήταν το γραφείο και ο ερευνητής και ο καθένας διεκδικούσε για τον εαυτό του ουσιαστικά την ερευνητική δουλειά, σε ένα Υπουργείο που είχε ένα ενιαίο αντικείμενο και που θα μπορούσε η έρευνα αυτή να αποτελεί προϊόν μιας συλλογικής προσπάθειας.

Οι εκπαιδευτικές δομές ήταν τυπικές, σε τελείως αρχαϊκή μορφή, καμμία σχέση με την εξέλιξη της γνώσης, η δε πιστοποίηση υπόθεση των ειδικών. Οι ειδικοί έλεγαν, ας πούμε, με τις δικές τους διαδικασίες, χωρίς να προηγείται καμμία οριζόντια σχέση, διάλογος ή οτιδήποτε άλλο. Θυμάμαι τη μεγάλη αδυναμία που είχε το θέμα των ελληνικών σπόρων, οι οποίοι ποτέ δεν έμπαιναν σε μια ουσιαστική λειτουργία και δεν υπήρχε καμμία σύνδεση με τη μεταποίηση και τις εξαγωγές.

Θέλαμε, λοιπόν, να υπάρξει ένας οργανισμός, που να συνδέσει, την έρευνα, την εκπαίδευση και την πιστοποίηση. Η δημιουργία του οργανισμού έγινε μετ’ εμποδίων. Πήγαμε στο Ισραήλ για να δούμε τις εμπειρίες αυτές. Πήγαμε στην Αμερικανική Σχολή στη Θεσσαλονίκη για να δούμε τον τρόπο καλλιέργειας και τις πρότυπες μορφές παραγωγής είτε κτηνοτροφικών προϊόντων είτε φυτικών προϊόντων. Πήγαμε σε διάφορες ημερίδες στην Ευρωπαϊκή Ένωση για να δούμε πώς οργανώνονται οι ομάδες παραγωγών γύρω από αυτά.

Έτσι λοιπόν, πήραμε μια απόφαση να δημιουργήσουμε τον Ελληνικό Γεωργικό Οργανισμό «ΔΗΜΗΤΡΑ» ενώνοντας την έρευνα του ΕΘΙΑΓΕ, την επαγγελματική εκπαίδευση του ΟΓΕΕΚΑ, την πιστοποίηση του ΟΠΕΓΕΠ, και τη διάθεση και τον έλεγχο του γάλακτος και του κρέατος, του ΕΛΟΓΑΚ.

Και τότε υπήρξαν μεγάλα εμπόδια. Έγινε μεγάλη συζήτηση και υπήρχαν και τότε αντιδράσεις σοβαρές γιατί πραγματικά κάθε τι που αλλάζει την κατάσταση στους δημόσιους υπαλλήλους, το αντιμετωπίζουν οι άνθρωποι με μια δικαιολογημένη –θα έλεγα- ευαισθησία, διότι έχουν συνηθίσει οι πολιτικοί να μην δίνουν ποτέ ολοκληρωμένες απόψεις για τα πράγματα που τους αφορούν.

Έγινε λοιπόν αυτή η συνένωση, με πλήρη διάταξη, προσωπικό και διευθύνσεις, και άρχισε να λειτουργεί. Θέλω εδώ –το νιώθω ηθική μου υποχρέωση- να μνημονεύσω τον άνθρωπο που ανέλαβε να φτιάξει τον οργανισμό τότε. Ήταν ο Καθηγητής Βασίλης Γκίκας, ο οποίος δυστυχώς χάθηκε πολύ νέος, ένας εξαιρετικός επιστήμονας, που ήταν και ο πρώτος Πρόεδρος του οργανισμού.

Άρχισε λοιπόν να λειτουργεί ο οργανισμός, γιατί τότε μπορούσε με μια κοινή απόφαση του Υπουργού Οικονομικών και του Υπουργού Αγροτικής Ανάπτυξης να αλλάξει, να συνενωθούν οργανισμοί. Ήταν η εποχή της κυβέρνησης Παπαδήμου.

Και στο τέλος της θητείας της Κυβέρνησης καταφέραμε να φτιάξουμε έναν νόμο τον οποίο καταθέσαμε στη Βουλή. Στην κυβέρνηση συμμετείχε και η Νέα Δημοκρατία. Υπήρχε στο εσωτερικό της κυβέρνησης μια αντιπαράθεση, δεν ήθελε η Νέα Δημοκρατία, επειδή ήταν το τέλος της θητείας της κυβέρνησης, να το ψηφίσει. Ήθελε πιθανά να το ψηφίσει μόνη της μετά, στις επόμενες εκλογές. Δεν με ενδιαφέρει αυτό. Το αποσύραμε γιατί μπορούσε η κυβέρνηση να περάσει έναν νόμο εναντίον της Νέας Δημοκρατίας. Δεν γινόταν αυτό. Αυτό για την ιστορία.

Πρέπει να πω ότι πέρασαν έντεκα ολόκληρα χρόνια. Πάλι στο τέλος της θητείας της Κυβέρνησης πέρασαν δύο περίοδοι Κοινής Αγροτικής Πολιτικής. Και θέλω εδώ να αναφέρω αυτό που έχει μαλλιάσει η γλώσσα μου να το λέω στην Αίθουσα αυτή, αυτό το δυστύχημα της ασυνέχειας του κράτους, την αδυναμία οποιασδήποτε κυβέρνησης έρχεται να παραλάβει μια οποιαδήποτε πρόταση από οποιοδήποτε κόμμα -πολλές φορές και του ίδιου κόμματος- και να μπορεί να την εφαρμόσει ή να δει τις ατέλειές της και να την αλλάξει. Αν η πρόταση αυτή είχε προτεραιότητα να συμβεί, έπρεπε να γίνει. Δεν γινόταν ποτέ. Και μετά μιλάμε πώς εκτροχιάζονται τα τρένα, γιατί δεν ξεκινάμε ποτέ από εκεί που το αφήσαμε για να πάμε ένα βήμα πιο πέρα. Αυτή, λοιπόν, η ασυνέχεια του κράτους δεν είναι τυχαία, γιατί συνδυάζεται με την έλλειψη πολιτικής βούλησης από τις κυβερνήσεις.

Πέρασαν έκτοτε τρεις κυβερνήσεις. Πέρασαν έντεκα χρόνια. Παρακολούθησα τον διάλογο που έγινε αυτόν τον καιρό. Σαν να άκουγα τις ίδιες συζητήσεις, τα ίδια θέματα, τις ίδιες διεκδικήσεις -δίκαιες και άδικες- με την ίδια φρασεολογία. Και ερωτώ: Μια μεταρρυθμιστική δύναμη, όποια και να είναι αυτή, όπως κι αν λέγεται, ό,τι κι αν πιστεύει για τον εαυτό της, θα μπορούσε ποτέ να συζητήσει με τον εαυτό της και να αποφασίσει ότι πρέπει να αλλάξει μια τακτική και να μπορεί να προχωρήσει η συνέχεια του κράτους, η ανάγκη των μεταρρυθμίσεων και όλα αυτά; Εμφανιζόμαστε μετά από έντεκα ολόκληρα χρόνια που έγιναν επαναστάσεις και στον αγροτικό χώρο να συζητάμε τα ίδια πράγματα, με την ίδια χαμηλή -αν θέλετε- απόδοση, με τον ίδιο ελλιπή διάλογο, με την ίδια ελλιπή διαβούλευση.

Έρχομαι τώρα να πω μια κουβέντα για τον νόμο, ότι έχει δίκιο ο εισηγητής μας. Είναι ένα ευχολόγιο. Δεν έχει ένα πλαίσιο εφαρμογής. Έχει περιγραφή των αρμοδιοτήτων, αλλά είναι, κύριε Υπουργέ, ένας νόμος όπως τον διάβασα που προϋποθέτει πάλι, για άλλη μια φορά, πλήθος κανονιστικών πράξεων και εγκυκλίων προκειμένου να γίνει πράξη. Και ξέρω πολύ καλά πότε μια κυβέρνηση δεν μπορεί εύκολα να φτιάξει απλά μια κοινή υπουργική απόφαση, πολύ πιο αργά ένα προεδρικό διάταγμα, ακόμα πιο αργά να αλλάξει έναν οργανισμό. Δεν υπάρχουν ποτέ στους νόμους μας εφαρμοστικά σχέδια των μεταρρυθμίσεων και αυτό αποτελεί μεγάλη ένδεια για το ελληνικό Κοινοβούλιο. Μπορεί να είναι αγνή η πρόθεση, να θέλετε πραγματικά να φτιάξετε έναν οργανισμό που να λειτουργεί σύγχρονα. Η μέθοδος που ακολουθείτε είναι λάθος.

Πριν τελειώσω, θέλω να πω το εξής. Τι δείχνει αυτή η πρόταση; Ότι παρά τις φραστικές διακηρύξεις δεν υπάρχει ολοκληρωμένη στρατηγική στον αγροτικό τομέα. Πώς συνδέονται οι στόχοι του ΕΛΓΟ με τον σύγχρονο αγροδιατροφικό τομέα; Πώς συνδέονται οι ελληνικοί σπόροι με την περαιτέρω έρευνα; Πώς συνδέεται ο υγιής ανταγωνισμός με τα προϊόντα ολικής ποιότητας; Πώς συνδέεται με τις περιφερειακές δομές; Τι έγιναν οι περιφερειακές συμπράξεις που νομοθετήσαμε; Τι έγιναν οι περιφερειακές στρατηγικές; Τι έγινε η συμβολαιακή γεωργία και σε τι κλίμακα υπάρχει σήμερα στην αγροτική μας πολιτική; Τι έγινε η σύνδεση με το Μητρώο Εμπόρων που δεν λειτούργησε ποτέ και που θα ήταν ακριβώς αυτό που θα εμπόδιζε τους μεσάζοντες να κλέβουν τον ιδρώτα του παραγωγού; Τι έγινε με την πολιτική των εξαγωγών;

Και κυρίως, πώς ενώνονται οι παραγωγοί με τη μεταποίηση για να πάμε σε προϊόντα ολικής ποιότητας, που θα ήταν μια ατμομηχανή για την ανάπτυξη της χώρας, που θα έδινε και στον τουρισμό ποιότητα και στη βάση της κοινωνίας μας και της οικονομίας μας αναπτυξιακούς ρυθμούς που θα την καθιστούσαν ανθεκτική και θα έδιναν τη δυνατότητα να υπάρχει προστιθέμενη αξία στην ελληνική παραγωγή και τη δυνατότητα να αποκτήσουν ένα τέτοιο όνομα τα προϊόντα μας στο εξωτερικό που να μπορούν να γίνουν συνώνυμο της τουριστικής -αν θέλετε- ανάπτυξης, όχι μονάχα ως δωμάτια και ξενοδοχεία που τα αγοράζουν οι ξένοι, αλλά ως ένα πρότυπο αγροδιατροφικό, το οποίο ο ξένος θα το καταλάβει και θα το συνδέσει με την ιστορία, τον πολιτισμό και το περιβάλλον της χώρας;

Αυτός ο βιώσιμος ανθεκτικός αγροτικός τομέας, μια ατμομηχανή της νέας ανάπτυξης δυστυχώς δεν είναι στη λογική της Κυβέρνησης. Είναι πολύ ελκυστική η αυτοαναγόρευση κομμάτων ή πολιτικών ως μεταρρυθμιστικών, ως μεγάλων διαρθρωτικών αλλαγών. Βάζουμε τίτλους στα νομοσχέδιά μας. Και δεν μιλάω γι’ αυτό το συγκεκριμένο. Βάζουμε τίτλους οι οποίοι πολλές φορές είναι κενοί περιεχομένου, διότι από κάτω το νομοσχέδιο κάθε άλλο παρά μεταρρύθμιση αποτελεί.

Μια πραγματική μεταρρυθμιστική δύναμη στη χώρα σήμερα έπρεπε να κάνει τεράστια βήματα και άλματα μπροστά και όχι να διαχειρίζεται την υπόθεση της οικονομίας, της ανάπτυξης και της προοπτικής της χώρας με μόνο προεκλογικά κριτήρια και προεκλογικούς σκοπούς.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο έχει ο κ. Ανδριανός εκ μέρους της Νέας Δημοκρατίας.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, με το νομοσχέδιο που συζητάμε σήμερα επιλύεται μια σημαντική εκκρεμότητα που εδώ και πάνω από δέκα χρόνια εμποδίζει τον ΕΛΓΟ-«ΔΗΜΗΤΡΑ» να αναπτύξει πλήρως το σημαντικό του έργο, συμβάλλοντας ακόμη αποτελεσματικότερα στην αρωγή των Ελλήνων παραγωγών και στην πολύπλευρη ανάπτυξη της εθνικής μας οικονομίας.

Ο ΕΛΓΟ-«ΔΗΜΗΤΡΑ» συστάθηκε το 2011, ως γνωστόν, με τη συγχώνευση τεσσάρων φορέων στο πλαίσιο των έκτακτων και οξύτατων δημοσιονομικών αναγκών της περιόδου. Συγκεκριμένα συγχωνεύθηκαν στον νέο φορέα το Εθνικό Ίδρυμα Αγροτικής Έρευνας, ο Οργανισμός Γεωργικής Επαγγελματικής Εκπαίδευσης Κατάρτισης και Απασχόλησης «ΔΗΜΗΤΡΑ», ο Οργανισμός Πιστοποίησης και Επίβλεψης Γεωργικών Προϊόντων και ο Ελληνικός Οργανισμός Γάλακτος και Κρέατος.

Παρ’ όλα αυτά, η οργανωτική δομή του ενιαίου φορέα δεν συμβάλλει κατά τρόπο αποτελεσματικό στη διαμόρφωση ενιαίας ταυτότητας και στη διατύπωση και την εκτέλεση ενός συνολικού σχεδιασμού για την πρωτογενή παραγωγή και την αγροτική πολιτική της χώρας. Είναι χαρακτηριστικό πως όλα αυτά τα χρόνια οι βασικές ανάγκες οργάνωσης και λειτουργίας του ΕΛΓΟ-«ΔΗΜΗΤΡΑ» ρυθμίζονται αποσπασματικά και κυρίως μέσω επιμέρους κοινών υπουργικών αποφάσεων.

Με την αναδιοργάνωση, λοιπόν, που εισάγει το παρόν νομοσχέδιο δίνει στον ΕΛΓΟ-«ΔΗΜΗΤΡΑ» τη δυνατότητα με τρόπο ενιαίο και περιεκτικό να ενισχύσει την αποτελεσματικότητά του σε κρίσιμους τομείς, όπως η παροχή συμβουλευτικών υπηρεσιών στο αρμόδιο Υπουργείο Αγροτικής Ανάπτυξης και Τροφίμων για τη χάραξη της αγροτικής πολιτικής, η παροχή συμβουλευτικών υπηρεσιών εκπαίδευσης και κατάρτισης στους παραγωγούς, η αγροτική έρευνα και η διασφάλιση της ποιότητας των αγροτικών προϊόντων, ο έλεγχος της παραγωγής της ποιότητας και της καταγραφής, διατήρησης και αξιοποίησης των φυτικών και ζωικών πόρων της πατρίδας μας.

Ιδιαίτερα σε ό,τι αφορά τη σημασία της έρευνας αλλά και της πιστοποίησης και της διασφάλισης της ποιότητας των αγροτικών μας προϊόντων, τα θετικά αποτελέσματα στην παραγωγή προστιθέμενης αξίας και την εισαγωγή αποτελεσματικότερων και φιλικότερων προς το περιβάλλον πρακτικών είναι πλέον ξεκάθαρη σε κάθε παραγωγό. Αναφέρω μόνο ενδεικτικά τη θετική ώθηση που δίνει η πιστοποίηση ΠΟΠ στα προϊόντα μας, αλλά και η σύγχρονη και συστηματική καλλιέργεια παραδοσιακών ποιοτικών ποικιλιών ή και νέων που ανταποκρίνονται στις περιβαλλοντικές συνθήκες της εκάστοτε περιοχής, καθώς και στις προτιμήσεις και τις ανάγκες των καταναλωτών.

Πράγματι, ο πρωτογενής τομέας εδώ και χρόνια αντιμετωπίζει προβλήματα. Κανείς δεν λέει και δεν ισχυρίζεται ότι έχει λύσει όλα τα προβλήματα που υπάρχουν, όπως το κόστος της παραγωγής, οι αυξήσεις στα καύσιμα, στο ηλεκτρικό ρεύμα, τα λιπάσματα, τα φυτοφάρμακα, τις ζωοτροφές. Όμως, έχει αποδείξει αυτή η Κυβέρνηση ότι είναι δίπλα στον αγρότη, δίπλα στον κτηνοτρόφο, δίπλα στην πρωτογενή παραγωγή. Αυτός είναι εθνικός στόχος και το αποδεικνύει με τη στήριξη βεβαίως που κάνει μέσα στα δημοσιονομικά περιθώρια που υπάρχουν -και το έχει αποδείξει επανειλημμένως- και στα αποτελέσματα της κλιματικής κρίσης.

Η κλιματική κρίση δεν είναι κλιματική αλλαγή. Είναι κλιματική κρίση και είναι εδώ, κύριοι συνάδελφοι. Για παράδειγμα, στην Αργολίδα τα ακραία καιρικά φαινόμενα, σε συνδυασμό με άλλους παράγοντες, όπως η μεγάλη έλλειψη εργατικών χεριών, επηρέασαν έντονα τη συγκομιδή, τη διαλογή και τη συσκευασία της κλημεντίνης τον περασμένο Νοέμβριο και τον Δεκέμβριο, με αποτέλεσμα μεγάλες ποσότητες ουσιαστικά να μείνουν στα δέντρα και να καταστραφούν.

Αντίστοιχη ζημιά μάλιστα υπέστησαν και οι παραγωγοί βερίκοκων στην Αργολίδα το 2021. Είναι, λοιπόν, επιτακτικό να αναζητηθούν και επιπλέον τρόποι στήριξης και αποζημίωσης, όπως μέσω των de minimis, καθώς οι πληγέντες παραγωγοί και κτηνοτρόφοι μας δίνουν συχνά αγώνα επιβίωσης σε εξαιρετικά δύσκολες συνθήκες λόγω και της πολυμέτωπης εξωγενούς κρίσης.

Καθώς μάλιστα το υπό συζήτηση νομοσχέδιο αφορά τον ΕΛΓΟ–«ΔΗΜΗΤΡΑ» θέλω να επισημάνω, κύριε Υπουργέ, την ανάγκη να αξιοποιηθούν και οι εγκαταλειμμένες μέχρι σήμερα εγκαταστάσεις του οργανισμού στη Νέα Κίο στην Αργολίδα, για να καλυφθούν οι μεγάλες και σημαντικές ανάγκες της πρωτογενούς παραγωγής της ευρύτερης περιοχής. Θα είναι κρίμα αυτές οι εγκαταστάσεις να αφεθούν να ρημάζουν. Συνεπώς, οφείλουμε να πράξουμε ό,τι χρειάζεται προκειμένου να αξιοποιηθούν με τον καλύτερο τρόπο.

Ακόμη θέλω να επισημάνω το πρόβλημα που έχει προκύψει με τους πολυάριθμους επιλαχόντες νέους αγρότες που έχουν μείνει εκτός από τα προγράμματα στήριξης και κινδυνεύουν πλέον να μείνουν εκτός και από τα προγράμματα βελτίωσης. Πρέπει, κύριε Υπουργέ, να το δείτε αυτό το ζήτημα -είμαι σίγουρος ότι σας απασχολεί- καθώς αυτοί οι παραγωγοί έχουν μεγάλη ανάγκη στήριξης στα πρώτα βήματά τους, αλλά και οι τοπικές κοινωνίες έχουν ανάγκη τους νέους ανθρώπους να μείνουν στον τόπο τους για να προκόψουν στη δουλειά τους, ώστε να αντιμετωπιστεί η ερήμωση της περιφέρειας.

Τέλος, θέλω να υπογραμμίσω την ανάγκη να τρέξουν γρήγορα οι διαδικασίες για την υλοποίηση των επιμέρους έργων του Αναβάλου στην Αργολίδα, αυτού του σημαντικού έργου πνοής, όπως κατ’ επανάληψη έχουμε πει. Ιδίως φέτος οι ανάγκες είναι τεράστιες καθώς η ανομβρία των τελευταίων μηνών, σε συνδυασμό με τον κίνδυνο της υφαλμύρινσης, δοκιμάζει τις αντοχές του αργολικού πεδίου και απειλεί τη βιωσιμότητα της πρωτογενούς παραγωγής. Πράγματι έχουν γίνει σημαντικά βήματα στον τομέα αυτό. Είχαμε βεβαίως το πρόβλημα με την εργολαβία στο τμήμα Κουτσοπόδι - Φίχτια - Μυκήνες, ένα έργο 8 εκατομμυρίων, που ο εργολάβος δεν ανέλαβε το έργο και πηγαίνουμε σε νέα προκήρυξη. Αναμένεται, από ό,τι έχω ενημερωθεί, η προκήρυξη του έργου για την Ερμιονίδα, η λύση των προβλημάτων που υπάρχουν στους αγωγούς της Επιδαύρου. Πράγματι έχουμε μια πολύ καλή συνεργασία με τον κ. Παπαγιαννίδη, τον Γενικό Γραμματέα Ευρωπαϊκών Πόρων και πραγματικά θέλω και από το Βήμα της Βουλής να τον ευχαριστήσω για τη στήριξη στην πορεία αυτού του έργου, αλλά και στα επιμέρους έργα για τους ΤΟΕΒ.

Θέλω επίσης να πω ότι πράγματι αυτό το έργο της υφαλμύρινσης πρέπει να το δούμε πλέον και να γίνει και μια μελέτη -το έθεσε και ο συνάδελφος πριν- στο Φράγμα του Αναβάλου. Γιατί εμείς έχουμε κάνει πραγματικά ένα μεγάλο έργο εκσυγχρονισμού, επιπλέον τώρα μια αντλία, περίπου 1.350.000, όμως πρέπει να δούμε και την κεντρική επιπλέον εγκατάσταση, γιατί πράγματι υπάρχει αύξηση της υφαλμύρινσης. Επομένως πρέπει να γίνει μια μελέτη για το πώς μπορεί να γίνει επεξεργασία ώστε να γίνει καλύτερο, πιο ποιοτικό το νερό που φτάνει στα δέντρα των παραγωγών.

Κυρίες και κύριοι συνάδελφοι, η αποτελεσματική αγροτική πολιτική στη χώρα μας εξαρτάται από τέσσερις κυρίως παράγοντες: από την πολιτική βούληση της Κυβέρνησης, από την υλοποίηση των αναγκαίων έργων υποδομής, από την ανταπόκριση των δομών και των διαδικασιών στα σύγχρονα ζητήματα και τις ανάγκες και από την αποτελεσματικότητα στην αντιμετώπιση των έκτακτων γεγονότων, όπως αυτά που αφορούν ακραία καιρικά φαινόμενα.

Η θεσμική αναδιοργάνωση του ΕΛΓΟ–«ΔΗΜΗΤΡΑ» -όπως βεβαίως και του ΕΛΓΑ, που πρέπει να γίνει- είναι ένα βήμα καθώς μπορεί να ξεκλειδώσει ένα σημαντικό δυναμικό ανάπτυξης για ολόκληρη την εθνική μας οικονομία και ιδίως για τους παραγωγούς, που δίνουν σήμερα σε μεγάλο ποσοστό μια άνιση μάχη με τις συνέπειες της εξωγενούς κρίσης και τα φαινόμενα της κλιματικής κρίσης. Η σημερινή Κυβέρνηση έχει αποδείξει και καθημερινά αποδεικνύει τη βούλησή της να αποδώσει στον πρωτογενή τομέα τη σημασία που του αρμόζει μέσα στο νέο παραγωγικό πρότυπο της χώρας, στηρίζοντας ενεργά και ουσιαστικά τους παραγωγούς, ιδιαίτερα σε περιόδους κρίσης όπως η σημερινή.

Θέλω, κυρία Πρόεδρε, για μισό λεπτό την ανοχή σας, για να μην δημιουργούνται εντυπώσεις και παραπληροφόρηση, γιατί πραγματικά υπήρχε ένα όργιο φημολογίας ότι κινδυνεύουν οι παραγωγοί που πήραν τις αποζημιώσεις των 300 ευρώ στην Αργολίδα να επιστρέψουν τα χρήματα. Πριν είκοσι μέρες που είχα τη συνάντηση με τον κ. Λυκουρέντζο με διαβεβαίωσε ότι κατόπιν όλων των διαδικασιών και βεβαίως της εξέτασης των ενστάσεων, που είναι σε εξέλιξη, η απώλεια παραγωγής που αποζημιώνεται με 0,22 λεπτά το κιλό για τα πορτοκάλια, προσδιορίζει στην ουσία την αποζημίωση σε 300 ευρώ ανά στρέμμα και ότι δεν πρόκειται κανείς από τους παραγωγούς να αδικηθεί. Γιατί μεσοσταθμικά η ζημιά είναι το 65%, άρα το 65% με 0,22 λεπτά τιμή προσδιορίζει την αποζημίωση σε 300 ευρώ το στρέμμα. Επίσης του ζήτησα και δεσμεύτηκε και πράγματι είπε ότι κακώς κρατήθηκαν από τον ΕΛΓΑ σε ορισμένους παραγωγούς που είχαν άλλα προϊόντα και ήταν να αποζημιωθούν, όπως βερίκοκα, εκεί κρατήθηκαν οι αποζημιώσεις για τα πορτοκάλια. Κακώς κρατήθηκαν και θα επιστραφούν και αυτά τα χρήματα.

Ευχαριστώ πολύ, κυρία Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει τώρα ο κ. Κέλλας εκ μέρους της Νέας Δημοκρατίας.

**ΧΡΗΣΤΟΣ ΚΕΛΛΑΣ:** Ευχαριστώ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, με το παρόν σχέδιο νόμου προάγεται αφ’ ενός η αναβάθμιση της λειτουργίας ενός φορέα της πολιτείας που συμβάλλει αποδεδειγμένα στην ανάπτυξη της πρωτογενούς παραγωγής και στη διασφάλιση της ποιότητας των τροφίμων αφ’ ετέρου δίνεται λύση σε ένα μεγάλο πρόβλημα που αντιμετωπίζει μέρος του αγροτικού κόσμου της Θεσσαλίας και εισάγονται ρυθμίσεις για την αγροτική ανάπτυξη. Πρόκειται συνολικά για ένα νομοθέτημα το οποίο εξυπηρετεί το δημόσιο συμφέρον και υπό φυσιολογικές συνθήκες θα έπρεπε να ψηφιστεί από όλες τις παρατάξεις της Βουλής. Ωστόσο, επειδή βρισκόμαστε σε προεκλογική περίοδο κι ο μεν ΣΥΡΙΖΑ δεν καταγράφει θετικές επιδόσεις ούτε η πλειοψηφία της Ελάσσονος Αντιπολίτευσης, καλούμαστε να επισημάνουμε τα αυτονόητα και στη σημερινή συνεδρίαση.

Επιτρέψτε μου να ξεκινήσω με ένα θέμα το οποίο αφορά τη Θεσσαλία και ιδιαίτερα τον Νομό Λαρίσης, όπου διευθετείται οριστικά το χρονίζον θέμα των αγροτικών ιδιοκτησιών στην περιοχή της λίμνης Κάρλας. Θέλω να ευχαριστήσω δημόσια τον Υπουργό κ. Γεωργαντά και τις υπηρεσίες του, που τηρώντας τη δέσμευσή του ξεκαθαρίζει άπαξ διά παντός το ιδιοκτησιακό καθεστώς των αγροτεμαχίων της περιοχής, τα οποία αποδίδονται στους νόμιμους κατόχους τους.

Με το παρόν νομοσχέδιο το δημόσιο παραιτείται από τα δικαιώματα κυριότητας των καλλιεργήσιμων εκτάσεων και οι συντοπίτες μας θα εργάζονται στη γη τους απρόσκοπτα, χωρίς να βρεθούν ξανά αντιμέτωποι με δυσάρεστες εκπλήξεις, όπως αυτή με το Κτηματολόγιο, όπου είδαν αδικαιολόγητα τις περιουσίες τους να αμφισβητούνται έπειτα από δεκαετίες νόμιμης κατοχής. Να υπενθυμίσουμε στο σημείο αυτό ότι το ζήτημα της εκμετάλλευσης των καλλιεργήσιμων εκτάσεων που προέκυψαν μετά την αποξήρανση της λίμνης Κάρλας και κατέστησαν κατάλληλες για καλλιέργεια διευθετήθηκε κατ’ αρχήν το 1983 με νομοθετική ρύθμιση.

Με το άρθρο 46 ο κ. Γεωργαντάς δίνει οριστική λύση στο πρόβλημα, με το δημόσιο να παραιτείται από τα δικαιώματα κυριότητος τόσο για τις περιπτώσεις που οι αγρότες μας κατέχουν τη συγκεκριμένη γη με νόμιμους τίτλους όσο και για εκείνες τις περιπτώσεις όπου οι καλλιεργητές νέμονται τα αγροτεμάχια από το 2003 μέχρι και σήμερα.

Οι αγρότες από την περιοχή του Καλαμακίου, της Ελάφου του Δήμου Αγιάς και άλλων περιοχών σε άλλα παρακάρλια χωριά, με τους οποίους έχουμε κατ’ επανάληψη συνεργαστεί στο παρελθόν για το συγκεκριμένο θέμα, υποδέχονται με ικανοποίηση τη ρύθμιση του άρθρου 46 και, κύριε Υπουργέ, σας μεταφέρω και συλλογικά τις ευχαριστίες αυτών των ανθρώπων.

Τώρα όσον αφορά τον κορμό του νομοσχεδίου, το μέρος που αφορά τον ΕΛΓΟ-«ΔΗΜΗΤΡΑ», κι εδώ, αγαπητοί συνάδελφοι της Αντιπολίτευσης, είστε αρνητικοί ή για να το πω καλύτερα, αρνητές κάθε μεταρρύθμισης. Τι προβλέπεται στις συγκεκριμένες διατάξεις; Η λειτουργική ενδυνάμωση ενός οργανισμού που συμβάλλει στη χάραξη και την άσκηση των δημόσιων πολιτικών, οι οποίες αφορούν τον τομέα της γεωργίας.

Θέλουμε ή δεν θέλουμε να εκσυγχρονίζεται η παραγωγή και να προσφέρεται στους αγρότες τεχνογνωσία, ώστε να ενισχύεται η ανταγωνιστικότητα της αγροτικής μας οικονομίας;

Με το νέο πλαίσιο λειτουργίας του φορέα, το Υπουργείο Αγροτικής Ανάπτυξης εστιάζει στην υποστήριξη των αγροτών και τη σύγχρονη παροχή επαγγελματικής εκπαίδευσης, την ανάπτυξη της αγροτικής έρευνας και την ενίσχυση των ελεγκτικών αρμοδιοτήτων του φορέα.

Η οργάνωση και η λειτουργία των δημόσιων ινστιτούτων επαγγελματικής κατάρτισης, των ΔΙΕΚ, του Υπουργείου Αγροτικής Ανάπτυξης από τον ΕΛΓΟ-«ΔΗΜΗΤΡΑ» σε συνδυασμό με την προώθηση συνεργειών των ινστιτούτων με ερευνητικά κέντρα και πανεπιστημιακά ινστιτούτα της Ελλάδας και του εξωτερικού συνιστούν δύο κρίσιμους άξονες για το μέλλον και τη γεωργία.

Η μετάδοση γνώσεων στους αγρότες μας, ιδίως στους νέους που επιθυμούν να δουλέψουν στον πρωτογενή τομέα, αποτελεί καθήκον της πολιτείας, ώστε η ελληνική περιφέρεια να παραμείνει ζωντανή.

Σε ό,τι αφορά τις διατάξεις για την αγροτική ανάπτυξη, πέραν αυτών που αναφέρονται στην Κάρλα, θα πρέπει να σημειωθεί ότι δίνονται λύσεις και σε άλλα ζητήματα που απασχολούν τους αγρότες. Δεν νομίζω να υπάρχει κανείς που διαφωνεί με τις διατάξεις του διαστήματος παραχώρησης χρήσης αδιάθετων αστικών ακινήτων σε επαγγελματίες, νέους αγρότες και εγγεγραμμένους στον ΟΑΕΔ έως 31 Δεκεμβρίου του 2023. Πρόκειται για παραχώρηση η οποία θα γίνει με σειρά προτεραιότητας για τρία χρόνια.

Σημαντική επίσης είναι και η προστασία των ενισχύσεων για την εξυγίανση του ζωικού κεφαλαίου και τις υδατοκαλλιέργειες, οι οποίες δίδονται στους δικαιούχους ως αποζημίωση για τις επιπτώσεις του πολέμου στην Ουκρανία και κηρύσσονται στο παρόν νομοθέτημα ως ακατάσχετες και αφορολόγητες. Δεν υπάρχει αμφιβολία ότι τα συγκεκριμένα μέτρα είναι προς όφελος του αγροτικού κόσμου και θα έπρεπε να στηριχθούν και από την Αντιπολίτευση.

Και έρχομαι, τέλος, κύριε Υπουργέ, σε δύο θέματα που σας επεσήμανα και κατά τη συνεδρίαση της επιτροπής. Παρ’ ότι δεν περιλαμβάνονται στο παρόν νομοσχέδιο, έχουν ζωτική σημασία για τον αγροτικό και κτηνοτροφικό κόσμο. Κάρτα αγρότη από τις τράπεζες Πειραιώς και Εθνική. Τώρα οι αγρότες, κύριε Υπουργέ, έχουν ανάγκη τα αγροεφόδια και τις ζωοτροφές. Τώρα, κύριε Υπουργέ, έχουν ανάγκη από τη ρευστότητα. Οι τράπεζες κωλυσιεργούν με διάφορες προφάσεις. Σας ζητώ να πιέσετε για την άμεση εφαρμογή τους.

Θέμα δεύτερο. Θα επανέλθω στο θέμα της αμοιβής της χιλιομετρικής απόστασης των ελεγκτών του ΕΛΓΑ. Οι συγκεκριμένοι υπάλληλοι χρειάζονται να μετακινούνται τάχιστα σε περιοχές όπου εκδηλώνονται ακραία καιρικά φαινόμενα που προκαλούν ζημιές στην παραγωγή. Η πραγματογνωμοσύνη πρέπει να γίνει άμεσα. Έχουν ζητήσει να εξαιρεθούν από τον ν.4336 του 2015, ο οποίος στην περίπτωσή τους είναι πρακτικά ανεφάρμοστος.

Τι λέει ο εν λόγω νόμος; Προβλέπει μετακίνηση με υπηρεσιακά αυτοκίνητα. Ο ΕΛΓΑ δεν διαθέτει υπηρεσιακά αυτοκίνητα. Με το ΚΤΕΛ δεν είναι δυνατόν να φτάσουν στις αγροτικές περιοχές, γι’ αυτό οι υπάλληλοι χρησιμοποιούν είτε τα ιδιωτικής χρήσεως αυτοκίνητά τους με δική τους ευθύνη ή ενοικιαζόμενα αυτοκίνητα, που όμως και το κόστος εκτοξεύει στα ύψη και τους ίδιους ταλαιπωρούν.

Ως εκ τούτου, σας παρακαλώ -και νομίζω ότι συμφωνείτε και εσείς με αυτό- να επιτρέψετε τη χρήση των ΙΧ αυτοκινήτων με ταυτόχρονη αύξηση της χιλιομετρικής αποζημίωσης, λόγω αύξησης της τιμής των καυσίμων. Έτσι και το δημόσιο γλιτώνει χρήματα, γιατί η συγκεκριμένη δαπάνη είναι χρηματοδοτούμενη, και οι ελεγκτές θα κάνουν καλύτερα τη δουλειά τους και ο αγροτικός κόσμος θα εξυπηρετείται.

Τώρα και θα ήθελα να πω κάτι που είπαν και προηγούμενοι συνάδελφοι, για το ζήτημα των πτυχιούχων των ΑΤΕΙ που κατέστησαν πανεπιστήμια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κυρία Πρόεδρε.

Είναι τα θέματα των επαγγελματικών δικαιωμάτων των πτυχιούχων των γεωπονικών τμημάτων και άλλων αντικειμένων, οι οποίοι βρίσκονται σε αβεβαιότητα και πρέπει να διασφαλιστούν.

Κι επειδή πριν άκουσα από τους συναδέλφους του ΣΥΡΙΖΑ και του ΠΑΣΟΚ – ΚΙΝΑΛ και από τους Λαρισαίους συναδέλφους ότι για τα μήλα, λέει, εξήγγειλε ο Υπουργός 300 ευρώ, ότι δεν θα πληρωθούν και αν θα τα πάρουν, για τα κάστανα τα ίδια, για τα ροδάκινα, για τα βερίκοκα, κυρίες και κύριοι συνάδελφοι, εγώ κατανοώ την αγωνία του κάθε συναδέλφου και υποψήφιου Βουλευτή, κατανοώ επίσης την προσπάθεια να πάρουν όσο το δυνατόν περισσότερες ψήφους, όμως κανείς δεν μπορεί να αμφισβητήσει ότι αυτή η Κυβέρνηση, η Κυβέρνηση του Κυριάκου Μητσοτάκη, στάθηκε έμπρακτα τα τριάμισι αυτά χρόνια στο πλευρό του αγροτικού κόσμου. Ένα δισεκατομμύριο ευρώ δόθηκαν στον ΕΛΓΑ αποζημιώσεις μέχρι σήμερα την τριετία που πέρασε.

Και τα μήλα θα αποζημιωθούν, αγαπητοί συνάδελφοι, όπως το υποσχέθηκε ο Υπουργός και η Κυβέρνηση, και τα κάστανα θα αποζημιωθούν. Να μου πείτε ότι καθυστέρησαν; Ίσως να συμφωνήσω ότι καθυστέρησαν. Να μου πείτε ότι για τα κάστανα δεν είναι ικανοποιητικές οι τιμές, ότι οι καστανοπαραγωγοί που είναι και πολλοί στο Νομό Λαρίσης δεν είναι ευχαριστημένοι; Να συμφωνήσω κι εγώ μαζί τους. Όμως τα υπόλοιπα δεν έχουν θέση. Και για τα ροδάκινα έχουν εξαγγελθεί οι τιμές και θα πληρωθούν άμεσα. Εξάλλου ο κ. Κόκκαλης ξέρει πάρα πολύ καλά, διετέλεσε και Υφυπουργός, ότι για να πληρωθούν τα συγκεκριμένα πράγματα χρειάζονται κάποια συγκεκριμένη διαδικασία.

Και βέβαια δεν ήμασταν εμείς, αγαπητοί συνάδελφοι του ΣΥΡΙΖΑ -και βλέπω εδώ και τον κ. Αποστόλου και τον κ. Αραχωβίτη, τους εκλεκτούς συναδέλφους-, που καταργήσαμε το αγροτικό πετρέλαιο. Εσείς τον καταργήσατε το αγροτικό πετρέλαιο. Εμείς είμαστε αυτοί που το επαναφέραμε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε.

**ΧΡΗΣΤΟΣ ΚΕΛΛΑΣ:** Και το επαναφέραμε σε μια πάρα πολύ δύσκολη οικονομική συγκυρία. Και μην μου πείτε ότι είναι ψίχουλα αυτά που δώσαμε. Ναι, δεν είναι πολλά αυτά που δώσαμε για το αγροτικό πετρέλαιο και τα ξαναδίνουμε και την επόμενη χρονιά. Εσείς ό,τι ήταν ψίχουλα τα καταργείτε; Γι’ αυτό καταργήσατε και το ΕΚΑΣ; Επειδή ήταν ψίχουλα και αυτό;

Και βεβαίως, ξέρετε ότι αυτή η Κυβέρνηση στάθηκε έμπρακτα στο πλευρό του αγρότη και με επιδοτήσεις και με ενισχύσεις και με προκαταβολές και με τον «Ιανό» άλλαξε τον νόμο για τις αποζημιώσεις και τον πήγε στο 100%.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε.

**ΧΡΗΣΤΟΣ ΚΕΛΛΑΣ:** Επομένως, νομίζω ότι δεν πρέπει να λέτε τέτοια πράγματα. Και να σας πω, τελειώνοντας, ότι το γάλα…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ, έχετε κλείσει με το νομοσχέδιο.

**ΧΡΗΣΤΟΣ ΚΕΛΛΑΣ:** Τελειώνω, κυρία Πρόεδρε, συγγνώμη.

Και το γάλα το παραλάβαμε το 2019 στα 80 λεπτά και σήμερα έχει 1,70 ευρώ. Και αυτό δεν έγινε τυχαία.

Κλείνοντας, το παρόν νομοσχέδιο συμβάλλει στην αγροτική ανάπτυξη της χώρας και λύνει ένα χρονίζον πρόβλημα για τη Θεσσαλία και τον Νομό Λάρισας.

Φρονώ ότι όσοι από τους συναδέλφους της Αντιπολίτευσης νοιάζονται πρώτιστα για τον αγροτικό κόσμο και δευτερευόντως για τα ποσοστά των δημοσκοπήσεων θα το υπερψηφίσουν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και τρεις εκπαιδευτικοί συνοδοί τους από το Κολλέγιο Northgo της Ολλανδίας.

Καλωσορίσατε στο ελληνικό Κοινοβούλιο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Και έχω να πω πολλά για την Ολλανδία. Δεν ξέρω αν τα παιδιά καταλαβαίνουν ή αν τους μεταφράζετε. Έχει μεγάλο ενδιαφέρον γιατί θα πούμε πολλά πράγματα για την Ολλανδία τώρα και έτυχε να έχουμε επισκέπτες από την Ολλανδία.

Εγώ, κυρία Πρόεδρε, αφού σας ευχαριστήσω που μου δίνετε τον λόγο, να πω ότι εδώ μιλάμε για τις διαχρονικές ευθύνες του πολιτικού συστήματος.

Κύριε Γεωργαντά, κατ’ αρχάς, να πω ότι πολιτικά είστε ευλογημένος. Δηλαδή έχετε ένα Υπουργείο, στο οποίο εάν υπήρχε ο προγραμματισμός, ο κυβερνητικός στόχος, η διάθεση και η γνώση του εκάστοτε Υπουργού, μπορείτε να κάνετε θαύματα. Γιατί μιλάμε για εμάς, για την Ελληνική Λύση, για τον πυλώνα της ελληνικής οικονομίας, την πρωτογενή παραγωγή.

Άρα λοιπόν θα πρέπει να είστε πολύ ικανοποιημένος που είχατε το Υπουργείο αυτό. Το ζητούμενο είναι ότι όπως και εσείς, όπως και οι προκάτοχοί σας, δυστυχώς, δεν κάνατε τίποτα σημαντικό, ουσιώδες για τον πρωτογενή τομέα.

Το να ακούω τους συναδέλφους που προηγήθηκαν για το πόσο νοιάστηκε η Κυβέρνηση αυτή για τον αγροτικό κόσμο, το μόνο που μας προκαλεί περισσότερο είναι οργή και θλίψη.

Πριν σας παρουσιάσω αμείλικτα στοιχεία, κύριε Υπουργέ, θα κάνω μια μικρή εισαγωγή, λέγοντας ότι για εμάς, από το 2019 που μπήκαμε, από τις προγραμματικές δηλώσεις ακόμα της Ελληνικής Λύσης -το πρόγραμμά μας το αναφέρει αυτό- ο πρωτογενής τομέας είναι ο πυλώνας της οικονομίας μας και μόνο αυτός και ακολουθούν τα υπόλοιπα, η ναυτιλία, ο τουρισμός κ.λπ..

Ο πρωτογενής τομέας και η γεωργία γενικώς ήταν ο πυλώνας της ανάπτυξης της χώρας, κύριε Υπουργέ, και της ευημερίας τις προηγούμενες δεκαετίες, τις πολύ προηγούμενες δεκαετίες. Όσο λοιπόν η Ελλάδα είχε δυνατό πρωτογενή τομέα είχαμε και δυνατή περιφέρεια. Σήμερα, με τη συρρίκνωση του πρωτογενούς τομέα, η περιφέρεια αδειάζει, χωριά ερημώνουν, η χώρα συρρικνώνεται, και αν θέλετε ουσιαστικά πυροβολούμε τα πόδια μας.

Κι εδώ υπάρχουν διαχρονικές ευθύνες. Όπως με τον ΟΣΕ για παράδειγμα, αυτό δεν ήταν ένα τυχαίο γεγονός και αναδείχθηκαν τώρα όλες οι παθογένειες του συστήματος τα τελευταία σαράντα με πενήντα χρόνια, στην ίδια λογική κινείται πιστεύω και ο πρωτογενής τομέας. Δηλαδή φέρουν ευθύνες πάρα πολύ μεγάλες όλες οι κυβερνήσεις, θα πω, από τη Μεταπολίτευση και μετά, αλλά κυρίως τα τελευταία είκοσι με είκοσι πέντε χρόνια.

Ξέρετε, κύριε Υπουργέ, σήμερα δεν παράγουμε τίποτα. Θα σας το αποδείξω σε λίγο με στοιχεία και με νούμερα. Είναι εντυπωσιακό για παράδειγμα, κυρίες και κύριοι, ότι η Ελλάδα παράγει –ακούστε- μόνο το 40% των οσπρίων που καταναλώνει. Θα πάω μετά και σε άλλα, και στο γάλα, και στο κρέας, και στα υπόλοιπα.

Είμαστε μια χώρα με συγκριτικά πλεονεκτήματα, είμαστε ο επίγειος παράδεισος, έχουμε τα καλύτερα χώματα, τα καλύτερα νερά, τον καλύτερο ήλιο. Δηλαδή οι συνθήκες είναι ιδανικές. Και σε αυτό φταίτε όλοι. Ξέρετε, δεν επενδύουμε στον πρωτογενή τομέα. Δεν επενδύουμε στην αγροτική παραγωγή. Έχουμε μείνει ακόμα στη γαλότσα, στη λάσπη και στο φτυάρι.

Δεν είναι έτσι. Εδώ μιλάμε για μια πολύ μεγάλη βιομηχανία. Θα μπορούσαμε κάλλιστα να συνδέσουμε -και ακούστε εδώ τώρα αυτό το παράδοξο, και απευθύνομαι κυρίως στις Ελληνίδες και τους Έλληνες που μας παρακολουθούν- την αγροτική παραγωγή, κύριε Υπουργέ, με τον τουριστικό κλάδο, ο οποίος σήμερα χρησιμοποιεί ελληνικά προϊόντα σε ποσοστό λιγότερο από 60%.

Χαιρόμαστε το καλοκαίρι. Εννοείται χαιρόμαστε που έχουμε αύξηση του τουρισμού και χτυπάμε μεγάλα νούμερα, ιδίως φέτος που ήταν και οι τιμές αυξημένες και ο πληθωρισμός κι όλα αυτά. Αλλά το εντυπωσιακά στενάχωρο είναι ότι από τα χρήματα που εισπράττουμε, αυτά φεύγουν όλα συνάλλαγμα έξω για να καλύψουμε τις ανάγκες μας, λόγω της αύξησης των τουριστών, για να τους ταΐσουμε. Γιατί τα πάντα τα εισάγουμε. Άρα ουσιαστικά είναι η μία ή η άλλη. Αυξάνουμε τα έσοδα από τον τουρισμό, την ίδια ώρα όμως αυξάνονται και οι εισαγωγές μας για να μπορέσουμε να ανταποκριθούμε στο να ταΐσουμε, να σιτίσουμε, να τους κοιμίσουμε τους ανθρώπους αυτούς, γιατί δεν έχουμε τίποτα εμείς σαν παραγωγή.

Επίσης, σήμερα η μέση ηλικία των παραγωγών είναι υψηλή. Είναι οι πατεράδες μας, οι θείοι μας κ.λπ.. Οι νέοι άνθρωποι δεν έχουν κίνητρο να ασχοληθούν με τον πρωτογενή τομέα. Και όχι να ασχοληθούν οι ίδιοι, αλλά εδώ δεν βρίσκουμε εργάτες γης.

Η λύση δεν είναι να νομοθετεί ο Μηταράκης, α, να φέρνω από το Πακιστάν ή το Μπαγκλαντές, να συνάπτω διμερείς συμβάσεις, να έρθουν αυτοί οι άνθρωποι. Πρέπει να βρούμε το αίτιο που οι άνθρωποι αυτοί δεν πάνε να δουλέψουν στα χωράφια μας.

Υπάρχει έλλειμμα κατάρτισης. Υπάρχει έλλειμμα κατάρτισης των παραγωγών και υπάρχει κι ένα χάσμα -δείτε τώρα, γι’ αυτό σας λέω εδώ ότι είναι πολύ σημαντικό το Υπουργείο που έχετε- ένα πολύ μεγάλο χάσμα μεταξύ της έρευνας και της πρακτικής. Η αναγνωρισιμότητα των προϊόντων μας στην Ευρωπαϊκή Ένωση είναι πολύ χαμηλή, ενώ θα έπρεπε να είναι πολύ υψηλή. Το 77% των εκμεταλλεύσεων αφορά εκτάσεις μικρότερες –κι αυτό είναι πολύ μεγάλο θέμα- των πενήντα στρεμμάτων. Έτσι τι σημαίνει αυτό; Ότι και τα κόστη είναι υψηλότερα -ο άλλος έχει δέκα στρέμματα, δώδεκα, δεκαεπτά, είκοσι πέντε- και είναι και χαμηλότερη η απόδοση.

Υπάρχει μια απάντηση, κύριε Υπουργέ, σε ερώτηση δική μας, της Ελληνικής Λύσης, και απαντάει ο ΕΛΓΟ και το Υπουργείο στη δική μας ερώτηση για τις εισαγωγές γάλακτος. Δείτε τώρα. Το 2021 λοιπόν, μας απαντάει το Υπουργείο, αυξήθηκαν οι εισαγωγές γάλακτος της Ελλάδος συγκριτικά με το 2020 -και τα νούμερα που θα σας πω είναι σε τόνους- κάναμε εισαγωγή δεκατέσσερις χιλιάδες τόνους αγελαδινού, είκοσι χιλιάδες τόνους γάλακτος πρόβειου, έξι χιλιάδες τόνους γίδινου -επιπλέον αυτά, όχι στο σύνολο- σε σχέση με το 2020.

Τι σημαίνει αυτό; Ότι το 2021, κύριε Υπουργέ -δεν ξέρω αν είχατε αναλάβει τότε ή όχι, νομίζω όχι- κάναμε σαράντα χιλιάδες τόνους εισαγωγή γάλακτος επιπλέον συγκριτικά με το 2020. Αυτό δείχνει, λοιπόν, ότι ο πρωτογενής τομέας καταρρέει. Άρα λοιπόν πρέπει να στοχεύσουμε κάπου δομικά για να ανασυγκροτήσουμε τον πρωτογενή τομέα και να μην κάνουμε ψιλικατζίδικα πράγματα και τσαπατσουλιές, ίσα όσα βλέπει η πεθερά.

Κόστος παραγωγής δυσβάσταχτο. Το ζωικό κεφάλαιο. Υπάρχουν ακόμα περιπτώσεις -το γνωρίζετε πάρα πολύ καλά, μιας κι είστε Βουλευτής περιφέρειας- στις οποίες οι αιγοπροβατοτρόφοι δεν κρατάνε καν τα αρνιά τους. Δεν συμφέρει πλέον, δεν συμφέρει.

Όλα θα τα καταθέσω στα Πρακτικά, όλα. Διότι πραγματικά, επειδή μας πονάει το ζήτημα αυτό, ο πρωτογενής τομέας και η μεταποίηση προϊόντων, πάρα πολύ και πιστεύουμε πάρα πολύ σε αυτό, το 50% τοις εκατό του προγράμματός μας είναι βασισμένο πάνω εδώ. Το εννοούμε δηλαδή και θεωρούμε ότι μπορούμε να κάνουμε θαύματα. Θα σας πούμε μετά πώς.

Διάβαζα ότι είναι στα όρια του αφανισμού η κτηνοτροφία στην Ηλεία. Είναι σε απόγνωση οι κτηνοτρόφοι. Διαβάζω ότι δεν μας φτάνει το γάλα για τη φέτα, για να κάνουμε φέτα, και υπάρχουν καταγγελίες για εισαγωγή γάλακτος από τη Σαρδηνία, για τα τυριά που πρέπει να παρασκευάζονται μόνο από ντόπιο γάλα της περιοχής.

Κρέας. Δείτε τώρα το κρέας. Αν συνεχιστεί, λέει, το αυξημένο κόστος παραγωγής χωρίς να ληφθούν συγκεκριμένα μέτρα, τα επόμενα δύο χρόνια -όχι το 2050, τα επόμενα δύο χρόνια- θα υπάρξει σοβαρή έλλειψη πρόβειου γάλακτος με ό,τι συνέπειες μπορεί να είναι αυτό. Η Ελλάδα εισάγει –ακούστε, κυρίες και κύριοι, ακούστε, συνέλληνες- από τη Γαλλία σαράντα χιλιάδες τόνους βόειου κρέατος. Συνολικά από όλες τις άλλες εισάγει πενήντα χιλιάδες τόνους.

Ας πούμε τώρα ένα υποθετικό σενάριο, χτύπα ξύλο, γίνεται πόλεμος, κλείνουν τα πάντα, πόσο μπορούμε να φάμε, τι επάρκεια έχουμε σε κρέας. Η αυτάρκεια της χώρας μας σε κρέας, στο χοιρινό είναι 35%, στα πουλερικά είναι 75%. Το υπόλοιπο όλο το εισάγει.

Αυτές είναι οι μεγάλες παθογένειες που ευθύνεται το πολιτικό σύστημα, η Νέα Δημοκρατία, ο ΣΥΡΙΖΑ, το ΠΑΣΟΚ. Και ο ΣΥΡΙΖΑ, στο κομμάτι που κυβέρνησε τη χώρα αυτή. Και δεν ασχολήθηκε ποτέ κανείς σοβαρά με τον πρωτογενή τομέα.

Τι κάνουν τώρα οι άλλες χώρες; Λένε, κύριε Γεωργαντά, ότι η καλύτερη ιδέα είναι η κλεμμένη ιδέα. Γι’ αυτό σας λέω ότι είστε ευλογημένος που έχετε αυτό το Υπουργείο και πρέπει να μοχθήσετε. Έχετε τη δυνατότητα να δείξετε αποτελέσματα άμεσα, να πείτε «Όχι, εγώ θα διεκδικήσω, θα επενδύσω στην έρευνα, στην τεχνολογία και δεν θα δώσω μόνο 100 εκατομμύρια για να επενδύσω στον αγροτικό τομέα, όταν έχω δανειστεί 50 δισεκατομμύρια μόνο για να τα ρίξω στην αγορά».

Η Ισπανία εξάγει στην κεντρική Ευρώπη, όπερ σημαίνει Γαλλία, Γερμανία, Ηνωμένο Βασίλειο, Ιταλία, Ολλανδία, πάνω από πέντε εκατομμύρια τόνους λαχανικών και άλλα πέντε εκατομμύρια τόνους φρούτα. Η Ισπανία! Δύο μέρη στην Ισπανία, η Ανδαλουσία και η Βαλένθια, που είναι οι top τουριστικές περιοχές, είναι πρώτες στη γεωργική παραγωγή.

Γι’ αυτό λέμε ότι καλός ο τουρισμός, ο οποίος έχει μια επισφάλεια ξέρετε, γιατί να με την κρίση δύο χρόνια κλείσαμε και πάθαμε μεγάλη ζημιά. Αυτά είναι έρευνα της ελληνικής πρεσβείας στη Μαδρίτη, Οκτώβριος του 2019, αυτά τα στοιχεία που σας δίνω.

Και πάμε τώρα στο παράδειγμα της Ολλανδίας, αν και τα παιδιά από την Ολλανδία έφυγαν από την Αίθουσα. Γι’ αυτό λέμε ότι μπορούμε να κάνουμε θαύματα. Τι είναι η Ολλανδία; Η Ολλανδία έχει μια έκταση, κύριε Γεωργαντά, όσο έχει η Μακεδονία και η Θράκη μας μαζί. Αυτή είναι η Ολλανδία σαν έκταση. Και είναι από τους μεγαλύτερους εξαγωγείς γεωργικών προϊόντων και γεωργικής τεχνολογίας.

Δείτε τώρα: Το 53,9% της Ολλανδίας είναι αγροτική γη, καλλιεργήσιμες εκτάσεις και βοσκοτόπια. Το 2021, πριν από δύο χρόνια, οι ολλανδικές εξαγωγές γεωργικών προϊόντων έφτασαν τα 105 δισεκατομμύρια. Δηλαδή η Ολλανδία, που είναι ίσα με την Πελοπόννησο, ίσα με τη Μακεδονία και τη Θράκη, έκανε εξαγωγές 105 δισεκατομμύρια, η Ολλανδία, όταν εμείς ως Ελλάδα -και η Ολλανδία κάνει εξαγωγές 117 δισεκατομμύρια μόνο με αγροτικά προϊόντα- με αγροτικά προϊόντα, με διυλιστήρια, με τουρισμό, με όλα κάνουμε 100 δισεκατομμύρια. Φανταστείτε τη διαφορά.

Δείτε τώρα τι έχουν κάνει οι άνθρωποι. Οι Ολλανδοί είναι πρωτοπόροι στην παραγωγή λαχανικών ανά στρέμμα καλλιέργειας, δηλαδή, τι παράγω ανά στρέμμα. Με κάθετες καλλιέργειες, με υψηλή τεχνολογία, με παραγωγή σπόρων, με χρήση ρομποτικής, κύριε Γεωργαντά, για το μάζεμα της σοδειάς, με καινοτομίες, με μειωμένη χρήση νερού, με χαμηλό αποτύπωμα άνθρακα. Δείτε τι κάνει η επιστήμη τώρα, πού το έχουν πάει οι άνθρωποι! Κι εμείς -το ξαναλέω- είμαστε με την τσάπα και τη γαλότσα μες στη λάσπη!

Με τα θερμοκήπιά τους να αυξάνουν την παραγωγή ανά στρέμμα σήμερα η Ευρώπη, κύριε Υπουργέ, τρώει ντομάτα Ολλανδίας, η οποία βλέπει τον ήλιο με το κυάλι! Δηλαδή συγκριτικά με την Ελλάδα, ας πούμε, τον παράδεισο τον επίγειο, σύμφωνα με την «WASHINGTON POST», κύριε Γεωργαντά -γι’ αυτό σήμερα ήρθαμε να σας δώσουμε κάποια στοιχεία και να μιλήσουμε μόνο για τον πρωτογενή τομέα- διαθέτει η Ολλανδία 97.125 στρέμματα καλλιεργειών σε θερμοκήπια και παράγει σε ένα στρέμμα όσα παράγουν οι άλλοι σε δέκα στρέμματα παραδοσιακής καλλιέργειας σε χώμα.

Η αναλογία είναι ένα προς δέκα! Φοβερό; Επίσης η Ολλανδία παράγει τέσσερα εκατομμύρια αγελάδες, δεκατρία εκατομμύρια χοίρους, εκατόν τέσσερα εκατομμύρια κοτόπουλα ετησίως. Η Ολλανδία είναι ο μεγαλύτερος εξαγωγέας κρέατος στην Ευρώπη, που είναι –το ξαναλέω- σαν την Πελοπόννησο. Η κυριαρχία της Ολλανδίας στο πεδίο των εξαγωγών οφείλεται κυρίως –δείτε- στους πόρους για έρευνα και ανάπτυξη. Επένδυσαν οι άνθρωποι δηλαδή σε έρευνα και ανάπτυξη.

Σε μια εποχή που κανείς δεν ξέρει τι ξημερώνει, η Ολλανδία –η επισιτιστική κρίση έχει έρθει, τα λέγαμε από το 2021, τα έλεγε ο δικός μας Πρόεδρος και εσείς δεν ακούγατε- είναι από τις πρώτες χώρες σε παραγωγή και εξαγωγή τροφίμων, την ίδια ώρα η Ελλάδα που λούζεται όλο τον χρόνο από ήλιο, έχει μεγάλες αναξιοποίητες εκτάσεις, σε όσες βέβαια δεν φύτρωσαν ανεμογεννήτριες. Βαδίζει, όσον αφορά τον αγροτικό τομέα, με το γνωστό σε εσάς «πάμε και όπου βγει». Ακόμα κι εδώ είμαστε «πάμε και όπου βγει».

Αυτά λοιπόν τα λέμε, γιατί πραγματικά ενδιαφερόμαστε και πιστεύουμε ακράδαντα ως Ελληνική Λύση ότι μόνο με την παραγωγή πλούτου μπορεί η Ελλάδα, η ελληνική οικονομία να αναταχθεί, να δημιουργήσουμε θέσεις εργασίας, να κρατήσουμε τα νιάτα μας εδώ και να υπάρχει αυτή η αλυσίδα η επαγγελματική που θα φέρει και τα παιδιά μας πίσω αλλά θα δώσει και δουλειά στον Έλληνα. Πρέπει να αρχίσουμε να παράγουμε πλούτο και να σταματήσουμε να παράγουμε χρέη, δανεικά και οτιδήποτε άλλο. Αυτή είναι για εμάς η λύση.

Και αφού αφιέρωσα αρκετό χρόνο, θα κάνω ένα πολύ μικρό σχόλιο για τη συνέντευξη του Πρωθυπουργού χθες στον κ. Θεοδωράκη. Χθες το βράδυ, κύριε Γεωργαντά, βλέποντας τη συνέντευξή του, μου ήρθε ένα σύνθημα από μία παλιά διαφήμιση, «σαράντα πέντε κατασκευαστές πλυντηρίων συνιστούν Θεοδωράκη»! Τέτοιο ξέπλυμα δεν έχω ξαναδεί. Τέτοιο ξέπλυμα στον Πρωθυπουργό, τέτοιο πλυντήριο Σταύρος, δεν το έχω ξαναδεί. Φοβερό ξέπλυμα το χθεσινό. Δούλευε το τύμπανο. Βγήκε κρυστάλλινος ο Πρωθυπουργός, πεντακάθαρος, άστραφτε. Φοβερό! Βέβαια αυτά ο κόσμος τα βλέπει.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Τι άλλο ζήσαμε χθες; Τον Πρωθυπουργό ο οποίος παίζει με τους θεσμούς, και δεν ανακοινώνει τις εκλογές. Ακόμη και ο φασίστας Ερντογάν έχει ανακοινώσει ότι 14 Μαΐου θα γίνουν εκλογές στην Τουρκία. Εδώ ακόμα παίζετε με τους θεσμούς και δεν ανακοινώνετε πότε θα γίνουν εκλογές. Και το ανακοίνωσε στην τηλεόραση. Αντί να έρθει στη Βουλή, αντί να πάει στην Πρόεδρο της Δημοκρατίας, αποφάσισε να ανακοινώσει τις εκλογές σε μια συνέντευξή του! Ε, σου λέει, έλα εδώ ρε Σταύρο να με ξεπλύνεις, να σου δώσω και μια είδηση. Τι να κάνουμε; Έτσι είναι αυτά, δούναι και λαβείν.

Και δείτε κάτι άλλο που μου έκανε εντύπωση. Γιατί αυτά μας ενοχλούν στη χώρα αυτή. Δηλαδή μας ενοχλεί αυτό που κουβεντιάζουμε σήμερα εδώ για τον πρωτογενή τομέα και όλοι σαν τις κλαίουσες κάνετε πως δεν ξέρετε, αλλά εσείς κυβερνάγατε τόσα χρόνια. Ο πρωτογενής τομέας δεν διαλύθηκε επειδή ήταν ανάδρομος ο Ερμής. Διαλύθηκε γιατί οι πολιτικές ήταν αυτές. Για τα τρένα, ας πούμε, εξαιτίας των πολιτικών σας φτάσαμε εδώ που φτάσαμε. Και επίσης χθες μίλησε ο Πρωθυπουργός για το βαθύ κράτος με τις πολλές παθογένειες –λέει- και είχε πάρει και ένα θλιμμένο ύφος.

Μιλούσε για το βαθύ κράτος ο Πρωθυπουργός, κύριε Γεωργαντά, αλλά συγγνώμη που ήταν ο κ. Μητσοτάκης; Είκοσι τρία χρόνια από τη Μεταπολίτευση και μετά κυβέρνησε η Νέα Δημοκρατία. Δηλαδή φύτρωσε ο κ. Μητσοτάκης ξαφνικά χθες; Είκοσι τρία χρόνια από τη Μεταπολίτευση και μετά κυβερνούσε η Νέα Δημοκρατία. Από αυτά τα είκοσι τρία χρόνια, τα τέσσερα κυβερνάει ο ίδιος! Είναι Βουλευτής δεκαεννέα χρόνια από τον Μάρτιο του 2004. Ποιοι έφτιαξαν αυτό το βαθύ κράτος για το οποίο μιλούσε χθες; Παρθενογένεση είναι το βαθύ κράτος; Φύτρωσε, μιας και μιλάμε για τον πρωτογενή τομέα; Τι είναι, ζιζάνιο; Φύτρωσε μόνο του; Ποιος έκανε αυτό το βαθύ κράτος; Δεν έχει μέρος ευθύνης; Δεκαεννέα χρόνια είναι Βουλευτής, είκοσι τρία χρόνια κυβερνάει το κόμμα του, τέσσερα χρόνια κυβερνάει ο ίδιος. Ποιοι έφτιαξαν το κράτος με τις παθογένειες, με τις μαύρες τρύπες, με τον ΟΣΕ, με την Ολυμπιακή, με τις εταιρείες, τα χρέη των δισεκατομμυρίων και όλα τα υπόλοιπα;

Μιλάει για αξιοκρατία, για στελέχωση του δημοσίου με ικανούς -μου θυμίζει το παραμύθι σας το πολιτικό το 2019 με τους άριστους και με το επιτελικό κράτος, τα ίδια λέτε και τώρα- και όχι ψηφοφόρους της Νέας Δημοκρατίας. Μιλάει για διορισμούς που δεν είναι κομματικοί. Μιλάει για ΑΣΕΠ, για διαφάνεια, για κανονική αξιολόγηση. Ο επικεφαλής μιας Κυβέρνησης τα λέει αυτά που ξόδεψε 10 δισεκατομμύρια σε απευθείας αναθέσεις. Ε όχι, ρε παιδιά! Μας είδατε αλευρωμένους και μας περάσατε για μυλωνάδες;

Είναι δυνατόν, κύριε Γεωργαντά, να λέει τέτοια πράγματα ο Πρωθυπουργός; Άμοιρος ευθυνών είναι; Αλλά ξέρω, δεν γνώριζε. Δεν γνώριζε ο άνθρωπος. Δεν γνώριζε για τα τρένα, δεν γνώριζε για τις υποκλοπές, δεν γνώριζε για τα χιόνια, δεν γνώριζε για τις φωτιές. Γενικώς δεν γνωρίζει τίποτα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Επιτρέψτε μου μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα έξι μαθήτριες και μαθητές και τέσσερις εκπαιδευτικοί συνοδοί τους από το 1ο Γυμνάσιο Άργους, δεύτερο τμήμα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Αποστόλου Ευάγγελος από πλευράς ΣΥΡΙΖΑ. Θα ακολουθήσει η κ. Παπαδημητρίου, η κ. Γκαρά, η κ. Τελιγιορίδου και μετά είναι ο Υπουργός, κ. Γεωργαντάς.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, η ανάγκη για την αναβάθμιση του θεσμικού πλαισίου λειτουργίας του ΕΛΓΟ-«ΔΗΜΗΤΡΑ» απασχόλησε και τη δική μου θητεία στο Υπουργείο Αγροτικής Ανάπτυξης και Τροφίμων. Γι’ αυτό και είχαμε προχωρήσει το 2018 σε συνεργασία με τη διοίκηση και τους εργαζόμενους του οργανισμού στη σύνταξη και επεξεργασία ενός προπλάσματος νομοσχεδίου, το οποίο και θέσαμε στη διαδικασία της εσωτερικής διαβούλευσης μέσα από την οποία αναδείχθηκαν πολλά ζητήματα, τα οποία αποφασίσαμε να τα προσεγγίσουμε πριν τα καταθέσουμε σε δημόσια διαβούλευση.

Με το ίδιο βασικά νομοσχέδιο άρχισε και η δική σας διαβούλευση με τους ερευνητές και τους εργαζόμενους. Το νομοσχέδιο όμως που δημοσιεύθηκε μετά την διαβούλευση είναι εντελώς διαφορετικό από αυτό που συζητήσαμε. Δεν διασφαλίζει, λένε οι ερευνητές, σε καμμία περίπτωση την ενίσχυση της έρευνας, ούτε παρέχει γενικότερα το ρυθμιστικό πλαίσιο για την επίτευξη της αποστολής του οργανισμού. Αντίθετα αφήνει πολλά περιθώρια για διαφορετικές ερμηνείες και κατευθύνσεις σύμφωνα με τις προσωπικές επιλογές της εκάστοτε διοίκησης. Γι’ αυτό και το χαρακτηρίζει, όπως λένε οι ίδιοι οι εργαζόμενοι, η ημιτέλεια και η αποσπασματικότητα. Όλα επαφίονται σε έναν εσωτερικό κανονισμό λειτουργίας που θα ρυθμίσει ένα πλήθος πραγμάτων και θεμάτων, αν και γνωρίζουμε ότι ενδεχομένως να μην βγει ποτέ ή αν βγει θα ρυθμίζει θέματα -όπως προανέφερα- που θα θέτουν οι εκάστοτε διοικήσεις.

Για να αποφευχθεί αυτό, θα πρέπει κύριε Υπουργέ να καταφύγετε σε έναν εσωτερικό κανονισμό ο οποίος θα αποτελεί ένα προεδρικό διάταγμα τεράστιο, μεγαλύτερο ακόμα και από αυτό τον νόμο.

Όσον αφορά κύριε Υπουργέ την απόπειρά σας να εξισώσετε τη δική μας πρόταση με τη δική σας προκειμένου να εισάγετε τον ιδιωτικό τομέα στους ελέγχους, καλό είναι να μην εκτίθεστε άλλο. Γιατί εμείς πουθενά δεν αναφερόμαστε σε νομικά πρόσωπα εταιρείες και ούτε είχαμε προβλέψει κάτι τέτοιο. Η πρότασή μας αφορούσε σε φυσικά πρόσωπα για μητρώο ελεγκτών επιθεωρητών εμπειρογνωμόνων, όπου ο τελικός έλεγχος ανήκει στο δημόσιο.

Ειλικρινά, δεν ξέρω γιατί το Υπουργείο επί τέσσερα χρόνια δεν συνέχισε τη δική μας προσπάθεια.

Κύριε Υπουργέ, οι εργαζόμενοι στον ΕΛΓΟ-«ΔΗΜΗΤΡΑ» και όλοι οι εμπλεκόμενοι φορείς απέρριψαν το νομοσχέδιό σας ως απαράδεκτο. Αλήθεια, για ποιους νομοθετείτε, αν όχι για αυτούς που τους αφορά άμεσα και θα κληθούν να εφαρμόσουν τον συγκεκριμένο νόμο; Ποιοι είναι, τελικά, οι ευνοούμενοί σας;

Για τα επαγγελματικά δικαιώματα των γεωτεχνικών σχολών, επιτέλους -για να μην το επικαλεστείτε-, λύνεται ένα πρόβλημα που έχει ως αφετηρία την ανάδειξη των συγκεκριμένων σχολών ως πανεπιστημιακές. Και αυτό ήταν δική μας ρύθμιση. Εμείς διασφαλίσαμε τον ερευνητικό χαρακτήρα του ΕΛΓΟ με τον ν.4558/2018, όπου στο διοικητικό συμβούλιο του ΕΛΓΟ δόθηκαν αρμοδιότητες ερευνητικού κέντρου.

Ο ΕΛΓΟ-«ΔΗΜΗΤΡΑ» έχει τις προϋποθέσεις να αποτελέσει το βασικότερο εργαλείο υπεράσπισης της ποιοτικής υπόστασης του αγροδιατροφικού τομέα της χώρας μας. Παραθέτω μερικές κομβικές δραστηριότητες που πρέπει να στηριχθούν.

Οι σχολές του ΕΛΓΟ-«ΔΗΜΗΤΡΑ» έχουν μεγάλη ιστορική παράδοση και προσφορά αγροτικής εκπαίδευσης στην Ελλάδα. Είναι στενά δεμένες με τον τόπο λειτουργίας τους και αποτελούν σημεία αναφοράς στις περιοχές τους. Ενισχύστε τους.

Η συνεχής ενσωμάτωση της παραγόμενης νέας γνώσης και πληροφορίας που παράγονται από την αγροτική έρευνα είναι καθοριστικής σημασίας, διότι από αυτές εξαρτάται η διατήρηση και η αύξηση της παραγωγικότητας.

Σε σχέση με την Τράπεζα Γενετικού Υλικού στη Θέρμη της Θεσσαλονίκης που εγκαινιάσαμε το 2018, οφείλουμε όλοι μας να βοηθήσουμε να μεγιστοποιήσει τη λειτουργία της, μετατρέποντάς τη σε μια κιβωτό παραδοσιακών ποικιλιών και σπόρων. Η χώρα μας αποτελεί ένα από τα σημαντικότερα κέντρα ενδημισμού της Ευρώπης και της Μεσογείου με χίλια διακόσια εβδομήντα δυο ενδημικά είδη, ποσοστό 2,2% του συνολικού αριθμού των φυτικών ειδών. Ένα τεράστιο πλούτο φυτογενετικών πόρων, μια κληρονομιά που αναμένει τη συστηματική και αειφόρο αξιοποίησή της.

Οι δυνατότητες, βέβαια, του ΕΛΓΟ έχουν σημαντική παρέμβαση και σε χώρους που λειτουργούν συμπληρωματικά με τον αγροτικό και είναι το δασικό οικοσύστημα της χώρας μας. Καταφέραμε να αξιοποιήσουμε τη δουλειά του Ινστιτούτου Μεσογειακών Δασικών Οικοσυστημάτων στις βοσκήσιμες γαίες που θεσμοθετήσαμε, εντάσσοντας σε αυτές τις δασικές εκτάσεις με χαμηλή δασική βλάστηση, πράγμα που αποδέχθηκε η Ευρωπαϊκή Επιτροπή, δίνοντάς μας τη δυνατότητα ένα μεγάλο μέρος των βοσκήσιμων εκτάσεων που να χαρακτηρίζονται και ως επιλέξιμες για τις ενισχύσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου είναι κομβικό το σημείο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ένα λεπτό.

**ΕΥΑΓΓΕΛΟΣ ΑΠΟΣΤΟΛΟΥ:** Σημαντική για τον ΕΛΓΟ ήταν και η συμμετοχή των ερευνητών του στην εκπόνηση του πορίσματος Γκολντάμερ για τις πυρκαγιές, ένα πρόπλασμα που υπάρχει αυτή την ώρα στα συρτάρια του Υπουργείου.

Οι έλεγχοι των προϊόντων ΠΟΠ και ιδιαίτερα της φέτας που εκτελεί ο ΕΛΓΟ στερούνται επιστημονικής και αντικειμενικής προσέγγισης, με αποτέλεσμα να μην μπορούμε ως πολιτεία να υλοποιήσουμε και κυρίως, να εισπράξουμε τα σχετικά πρόστιμα. Προσέξτε το αυτό το πράγμα.

Γιατί δεν εφαρμόζετε την υποχρεωτική αναγραφή προέλευσης του γάλακτος και του κρέατος σε ζωικά προϊόντα που κατοχυρώσαμε με νόμο μετά από μια έντονη και επίπονη διαβούλευση στο πλαίσιο της Ευρωπαϊκής Επιτροπής, με σκοπό τη διαφάνεια της αγοράς για την αποφυγή παραπλάνησης του καταναλωτή;

Εδώ σημειώνω και την αναγκαιότητα εφαρμογής του ενιαίου συστήματος ελέγχου. Τα πράγματα το ξέρετε, κύριε Υπουργέ, δεν πήγαν καλά με την προστασία των ΠΟΠ και ΠΓΕ προϊόντων μας και ειδικά της φέτας. Δεν έχω χρόνο. Η μάχη είχε χαθεί από τον Οκτώβρη του 2014, όταν προήδρευε της Ευρωπαϊκής Επιτροπής ο πρώην Πρωθυπουργός, ο κ. Σαμαράς.

Ένα ερώτημα μόνο, κύριε Υπουργέ. Έχουμε δυνατότητες έστω και αυτή την ώρα να ανατρέψουμε την κατάσταση; Μετά την πρόσφατη κύρωση με τον Καναδά τα πράγματα δυσκολεύουν. Μόνη μας ελπίδα είναι να ζητήσουμε, να ζητήσετε και να πετύχουμε την επανεξέταση του πρωτοκόλλου 3 για την πλήρη προστασία της φέτας και της ελιάς Καλαμάτας. Τολμήστε το. Μην το ξεχνάτε αυτό το πράγμα.

Τελειώνω, κυρίες και κύριοι συνάδελφοι, με τον ελαιώνα της Άμφισσας. Αυτό που νομίζω ότι θα τον υπερασπιστεί είναι η διαχείρισή του και η ανάδειξή του ως κομμάτι του δελφικού τοπίου. Αυτή την ώρα προέχει η ολοκλήρωση του έργου της άρδευσης. Υπάρχουν τα χρήματα για τη συγκεκριμένη διαδικασία. Πρέπει άμεσα να προχωρήσετε.

Σας ευχαριστώ, κυρίες και κύριοι συνάδελφοι, που με ακούσατε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει η κ. Άννα Μάνη - Παπαδημητρίου από τη Νέα Δημοκρατία.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, είναι πλέον κοινώς αποδεκτό ότι ο πρωτογενής τομέας και η περαιτέρω ανάπτυξη κάθε αγροτικής δραστηριότητας εξαρτώνται από τον βαθμό προσαρμογής τους στις νέες συνθήκες που έχουν διαμορφώσει η εξέλιξη της τεχνολογίας, η κλιματική αλλαγή και προσφάτως και η ενεργειακή κρίση. Μέσα σε ένα νέο και ιδιαίτερα ανταγωνιστικό περιβάλλον με πολλαπλές προκλήσεις η ανάγκη για εκπαίδευση και διαρκή επιμόρφωση των αγροτών μας, για παράδειγμα σε σύγχρονες καλλιεργητικές μεθόδους καθώς και στη χρήση της ψηφιακής τεχνολογίας, είναι μεγαλύτερη από ποτέ.

Εν όψει των παραπάνω, η Κυβέρνηση και το Υπουργείο Αγροτικής Ανάπτυξης έχουν θέσει ψηλά στην ατζέντα τους την κατάρτιση και παροχή συμβουλευτικών υπηρεσιών στους αγρότες μας, ιδίως στη νέα γενιά, στο πλαίσιο μιας συστηματικής προσπάθειας, για να γίνει πράξη η μετάβαση του πρωτογενή τομέα στη νέα εποχή.

Σημαντικό βήμα στην επίτευξη του στόχου αυτού αποτελεί και το σημερινό νομοσχέδιο, με το οποίο αναβαθμίζεται ο Ελληνικός Γεωργικός Οργανισμός «ΔΗΜΗΤΡΑ», ο βασικός φορέας για την οργάνωση και τη λειτουργία της γεωργικής επαγγελματικής εκπαίδευσης και κατάρτισης.

Με τις προτεινόμενες διατάξεις θεσπίζεται ένα ενιαίο ρυθμιστικό πλαίσιο οργάνωσης και λειτουργίας του ΕΛΓΟ-«ΔΗΜΗΤΡΑ», ώστε ο οργανισμός να βελτιώσει ακόμα περισσότερο τις ερευνητικές, εκπαιδευτικές, ελεγκτικές και συμβουλευτικές υπηρεσίες του. Πολύτιμες υπηρεσίες, όπως για παράδειγμα η συμβουλευτική υποστήριξη που παρέχει προς το Υπουργείο Αγροτικής Ανάπτυξης και Τροφίμων για τη χάραξη της αγροτικής πολιτικής, αλλά και σημαντικές υπηρεσίες που σχετίζονται με την επαγγελματική κατάρτιση και συνεχή επιστημονική αρωγή των αγροτών, με την αγροτική έρευνα αλλά και με τους ελέγχους για τη διασφάλιση της ποιότητας των αγροτικών προϊόντων και την προστασία τους από παράνομες ελληνοποιήσεις.

Από τις επιμέρους ρυθμίσεις θα ήθελα να σταθώ στη σημαντική καινοτομία, τη δημιουργία ενός νέου οργάνου, της Επιτροπής Αγροτικής Έρευνας, η οποία θα θέτει τις προτεραιότητες με βάση τις ανάγκες της αγοράς και θα αποτελεί τον επιστημονικό σύμβουλο του Υπουργείου. Στόχος η σύνδεση της έρευνας και της καινοτομίας με τις πραγματικές ανάγκες, ώστε να έχουμε νέα ποιοτικά προϊόντα και νέες εκμεταλλεύσεις.

Επίσης, εξίσου σημαντική είναι και η εκπαιδευτική αναβάθμιση του ΕΛΓΟ-«ΔΗΜΗΤΡΑ», στον οποίο ανατίθεται η λειτουργία των δημοσίων ΙΕΚ του Υπουργείου. Όπως προανέφερα, οι προκλήσεις της παρούσας συγκυρίας αλλά και οι σημαντικές αλλαγές που επιφέρει η νέα ΚΑΠ, η οποία εστιάζει στην κλιματική αλλαγή και στην αυξημένη αιρεσιμότητα, καθιστούν την εκπαίδευση των αγροτών μας πιο επιβεβλημένη από ποτέ. Πρέπει οι παραγωγοί μας, οι κτηνοτρόφοι μας, οι αλιείς μας να είναι πλέον πλήρως καταρτισμένοι, να γνωρίζουν, για παράδειγμα, πότε και πώς θα χρησιμοποιούν τα λιπάσματα και τα φυτοφάρμακα, πότε και πώς θα προφυλαχθούν από τα ακραία καιρικά φαινόμενα, πώς να χρησιμοποιούν τις νέες τεχνολογίες, σε ποιες καλλιέργειες πρέπει να στραφούν, πώς θα εφαρμοστεί η Ευρωπαϊκή Πράσινη Συμφωνία, που είναι ο θεμέλιος λίθος της νέας ΚΑΠ. Ο ΕΛΓΟ-«ΔΗΜΗΤΡΑ» θα έχει αποφασιστικό ρόλο στην προσπάθεια αυτή.

Πρόκειται για ένα σημαντικό έργο της ηγεσίας του Υπουργείου Αγροτικής Ανάπτυξης και των άξιων συνεργατών των Υπουργών. Προετοιμάζουμε τους παραγωγούς μας για τη μετάβαση στη νέα εποχή και αυτό το κάνουμε σοβαρά και υπεύθυνα.

Κυρίες και κύριοι συνάδελφοι, η Κυβέρνηση αυτή και ο ίδιος ο Πρωθυπουργός στηρίζουν έμπρακτα τον αγροτικό κόσμο της χώρας και σε αντίθεση με τα παχιά λόγια του ΣΥΡΙΖΑ, μιλάμε με έργα, μιλάμε με αριθμούς. Για τη μετάβαση της αγροτικής ανάπτυξης στη νέα εποχή, η Κυβέρνηση έχει εξασφαλίσει 19,3 δισεκατομμύρια ευρώ από τη νέα ΚΑΠ και περισσότερα από 2 δισεκατομμύρια ευρώ από το Ταμείο Ανάκαμψης. Ήδη χθες, ο Υπουργός, ο κ. Γεωργαντάς, βρισκόταν και πάλι στις Βρυξέλλες για ακόμα μια διεκδίκηση για τους αλιείς μας και τους αγρότες μας.

Και πέραν των παραπάνω, θέλω να αναφερθώ και σε μια κορυφαία δράση, το Πρόγραμμα Νέων Αγροτών, το μεγαλύτερο που πραγματοποιήθηκε στην Ελλάδα έως σήμερα, το οποίο επέκτεινε η Κυβέρνηση και αύξησε τον αριθμό των δικαιούχων. Είναι ένα πρόγραμμα που έδωσε τη δυνατότητα να λάβουν οι νέοι αγρότες επιδότηση έως 40.000 ευρώ, ποσό υπερδιπλάσιο από το προηγούμενο πρόγραμμα. Είναι ένα πολύτιμο εργαλείο, για να επιστρέψουν οι νέοι μας στην περιφέρεια και στον πρωτογενή τομέα και το οποίο θα συντελέσει αποφασιστικά στη δημογραφική ανανέωση του αγροτικού πληθυσμού.

Κύριε Υπουργέ, στο σημείο αυτό θα ήθελα να εστιάσω στα ζητήματα της εκλογικής μου περιφέρειας. Γνωρίζετε καλά ότι η οικονομία της Πιερίας στηρίζεται κατ’ εξοχήν στην αγροτική παραγωγή. Είναι αδιαμφισβήτητο ότι η Κυβέρνησή μας, η Κυβέρνηση της Νέας Δημοκρατίας και το Υπουργείο έχουν στηρίξει τον αγροτικό κόσμο όλης της χώρας, αλλά και του τόπου μου.

Παρ’ όλη τη στήριξη, όμως, οι αγρότες του τόπου μου, οι αγρότες της Πιερίας έχουν πληγεί έντονα τα τελευταία χρόνια και έχει συρρικνωθεί σημαντικά το εισόδημά τους λόγω των πολλών και γνωστών παραγόντων, από την ενεργειακή κρίση, το αυξημένο κόστος παραγωγής, τις χαμηλές τιμές πώλησης, τα ακραία καιρικά φαινόμενα. Και παρ’ όλο που, πράγματι, έχουν λάβει αποζημιώσεις από τον ΕΛΓΑ, όπως λέει και ο λαός μας, από τη ζημία κέρδος δεν βγαίνει.

Οι καπνοπαραγωγοί, οι ροδακινοπαραγωγοί της Πιερίας περιμένουν στήριξη, κύριε Υπουργέ, όπως έλαβαν εξάλλου πρόσφατα στήριξη οι ίδιες παραγωγές άλλων νομών και είναι οι μόνοι που δεν συμπεριλήφθηκαν και πιστεύω ότι δεν πρέπει να αδικηθούν.

Κλείνοντας, θα εστιάσω και στο ακτινίδιο, που επίσης έχει πληγεί έντονα. Δεν πρέπει να στηρίξουμε περαιτέρω ένα προϊόν που είναι κατά 95% εξαγώγιμο, που φέρνει κάθε χρόνο σημαντικό συνάλλαγμα στη χώρα μας, που έχει κρατήσει τη νεολαία μας στην περιφέρεια, που διαφαίνεται ότι θα έχει εξαιρετικές προοπτικές;

Είμαι βέβαιη, κύριε Υπουργέ, ότι και πάλι θα δείξετε την ίδια ευαισθησία και θα κάνετε ό,τι είναι δυνατόν για την ανεύρεση των αναγκαίων πόρων για τη στήριξη των παραπάνω παραγωγών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τώρα την κ. Γκαρά Αναστασία από τον ΣΥΡΙΖΑ.

**ΑΝΑΣΤΑΣΙΑ ΓΚΑΡΑ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, σε δεινή κατάσταση βρίσκεται ο αγροτικός και κτηνοτροφικός κόσμος, όπως και το σύνολο των παραγωγικών δυνάμεων στη χώρα μας. Οι πολιτικές αυτής της Κυβέρνησης καταδικάζουν σε αφανισμό τον πρωτογενή τομέα, καταδικάζουν ένα δυναμικό κομμάτι της οικονομίας μας, που μπορεί να συμβάλλει στην αυτάρκεια και την ανάπτυξη της χώρας.

Ο Νομός Έβρου, μια κατ’ εξοχήν αγροτική περιοχή, αντιμετωπίζει πάρα πολλά προβλήματα και η κατάσταση είναι τραγική. Η επίθεση που δέχονται οι αγρότες και οι κτηνοτρόφοι στον νομό στο εισόδημά τους τα τελευταία τριάμισι χρόνια είναι πρωτοφανής. Απειλείται η ίδια η επιβίωσή τους. Οι κραυγές είναι πάρα πολύ δυνατές, αλλά εσείς δεν τις ακούτε. Το κόστος παραγωγής, ιδιαίτερα σε ό,τι αφορά την ενέργεια, το πετρέλαιο, τα αγροεφόδια, τις ζωοτροφές, την άρδευση, παραμένει σε τρομακτικά υψηλά επίπεδα, προκαλώντας οικονομική ασφυξία.

Την ίδια στιγμή, οι επιδοματικές πολιτικές που ακολουθεί η Κυβέρνηση, η διάλυση των ελεγκτικών μηχανισμών διαιωνίζουν τα φαινόμενα ακρίβειας και αισχροκέρδειας σε βάρος παραγωγών, αλλά και καταναλωτών. Τα έργα υποδομής στον νομό βρίσκονται στο μηδέν, οι αναδασμοί παραμένουν κολλημένοι, οι υπηρεσίες του ΕΛΓΑ υποστελεχωμένες και ο κανονισμός του ΕΛΓΑ απαρχαιωμένος.

Σε ό,τι αφορά τις πληρωμές, το ένα φιάσκο διαδέχεται το άλλο, το σύστημα πληρωμών του ΟΠΕΚΕΠΕ είναι σε διάλυση, με λάθη, αποκλεισμούς και πάρα πολλές καθυστερήσεις. Η επιστροφή του ειδικού φόρου κατανάλωσης δόθηκε σε λίγους και αυτοί κουτσουρεμένη. Προχωρήσατε σε κατάτμηση συνδεδεμένης ενίσχυσης βοοειδών στην Περιφέρεια Ανατολικής Μακεδονίας - Θράκης, που κλείνει το μάτι σε εισαγωγές και παράνομες ελληνοποιήσεις. Σας είχαμε προειδοποιήσει να μην προχωρήσετε σε αυτή την κατάτμηση.

Οι μηλοπαραγωγοί του Έβρου μένουν εκτός ενισχύσεων de minimis. Οι παραγωγοί σπαραγγιού και σκόρδου αντιμετωπίζουν τεράστιες δυσκολίες, κυρίως στις εξαγωγές, όπως και οι μελισσοκόμοι στον νομό, ενώ η κατάργηση συνδεδεμένων ενισχύσεων, με επιλογή της Κυβέρνησης της Νέας Δημοκρατίας, από τη νέα ΚΑΠ έρχεται να οξύνει περισσότερο το πρόβλημα.

Χιλιάδες βιοκαλλιεργητές στον Έβρο αποκλείστηκαν από την πρόσκληση του Μέτρου 11 και άλλοι τόσοι αποκλείστηκαν από τα σχέδια βελτίωσης, ενώ είχαν όλα τα προαπαιτούμενα. ΤΟΕΒ και ΓΟΕΒ βρίσκονται υπό κατάρρευση λόγω των ανατιμήσεων στο ρεύμα και όλα αυτά και πολλά ακόμη τα έχουμε αναδείξει με παρεμβάσεις μας στη Βουλή.

Όμως, αδιαφορείτε, κύριοι Υπουργοί. Αδιαφορείτε επιδεικτικά για τα πραγματικά προβλήματα, οδηγώντας τον Έβρο, τη Θράκη σε ερημοποίηση. Αρκείστε να μιλάτε για τη σημασία του πρωτογενούς τομέα, ως πυλώνα ανάπτυξης, αλλά στην πράξη δίνετε στην πρωτογενή παραγωγή το ένα χτύπημα μετά το άλλο.

Και η απόδειξη έρχεται και σήμερα. Σε αυτή τη ζοφερή κατάσταση για τους αγρότες δεν φέρνετε ένα νομοσχέδιο ενίσχυσης της πρωτογενούς παραγωγής ή αντιμετώπισης των προβλημάτων, αλλά μικρής κλίμακας παρεμβάσεις στη λειτουργία του ΕΛΓΟ-«ΔΗΜΗΤΡΑ», που και αυτές δεν δίνουν ουσιαστική λύση. Διότι παραμένουμε μια χώρα με χαμηλές επενδύσεις στην έρευνα, χαμηλή ενσωμάτωση στη γνώση και τη σύνδεση με την πρωτογενή και αγροτική παραγωγή και χαμηλό ποσοστό σύγχρονων αγροτικών επιχειρήσεων.

Δεν παρεμβαίνετε με το συγκεκριμένο νομοσχέδιο στα συστήματα γνώσης, καινοτομίας και ενσωμάτωσης αυτής. Δεν επενδύετε στην εκπαίδευση, δεν αναβαθμίζετε τα δημόσια ΙΕΚ του οργανισμού. Μάλιστα, υποβαθμίζετε και τις γεωπονικές σχολές, όπως το Τμήμα Αγροτικής Ανάπτυξης Ορεστιάδας. Υποχρηματοδότηση, υποστελέχωση και εφαρμογή της ελάχιστης βάσης εισαγωγής, με εισακτέους φέτος μόλις σαράντα οκτώ φοιτητές.

Παράλληλα, έχετε αφήσει σε εκκρεμότητα την αναγνώριση των επαγγελματικών δικαιωμάτων των γεωπονικών σχολών πενταετούς φοίτησης, που αναβαθμίστηκαν επί ΣΥΡΙΖΑ, κρατώντας σε ομηρία ουσιαστικά τους φοιτητές σε αυτές τις σχολές.

Φέρνετε, όμως, ένα νομοσχέδιο, κύριοι Υπουργοί, που περιγράφει γενικόλογα τη δομή του ΕΛΓΟ-«ΔΗΜΗΤΡΑ», αλλά η εφαρμογή παραπέμπεται στο αόριστο μέλλον, με προεδρικό διάταγμα. Δεν παραλείπετε, βέβαια και εδώ να προβλέπετε νέες θέσεις διευθυντικών και μόνο στελεχών σε έναν οργανισμό τραγικά υποστελεχωμένο.

Κυρίες και κύριοι συνάδελφοι, η εκπαίδευση των αγροτών και η κατάρτιση των νέων, η επαφή με τις νέες τεχνολογικές εφαρμογές και η διάχυση της γνώσης είναι κύρια ζητούμενα της σύγχρονης εποχής. Ο ΕΛΓΟ-«ΔΗΜΗΤΡΑ», παρ’ όλο που λειτουργούσε με πολλά προβλήματα, απέδειξε ότι μπορεί να ανταποκριθεί στις αρμοδιότητες αυτές.

Αντί, όμως, να ενισχύσετε τη λειτουργία του, αντί να ενισχύσετε τους ελέγχους -την περίοδο, μάλιστα, ανεξέλεγκτων ελληνοποιήσεων- εσείς επιλέγετε να παραχωρήσετε τους ελεγκτικούς μηχανισμούς σε ιδιωτικές εταιρείες, ενώ δεν προβλέπετε τίποτα για την πιστοποίηση, τη μεταποίηση ή την επαγγελματική κατάρτιση. Στο νομοσχέδιο δεν υπάρχει, επίσης, η παραμικρή αναφορά ή πρόβλεψη για περιφερειακή αποκέντρωση, ενώ πρόκειται για ένα μεγάλο δίκτυο δομών που απλώνεται γεωγραφικά στο σύνολο της χώρας.

Αλήθεια, έτσι θεωρείτε πως θα ενισχύσετε και θα αναζωογονήσετε την ελληνική περιφέρεια και τους οργανισμούς και τις δομές που δραστηριοποιούνται σε αυτή;

Τα ζητήματα του πρωτογενούς τομέα, κυρίες και κύριοι, είναι πάρα πολύ σοβαρά και τα προβλήματα οδηγούν τους παραγωγούς σε αδιέξοδο και την αγροτική περιφέρεια σε ερημοποίηση.

Δυστυχώς, η Κυβέρνηση της Νέας Δημοκρατίας έχει αφήσει απροστάτευτους αγρότες, κτηνοτρόφους, επαγγελματίες του χώρου. Η αδιαφορία της είναι εκκωφαντική και οι πληγές που δημιουργεί είναι πάρα πολύ βαθιές. Και δεν πρόκειται για ανικανότητα της Κυβέρνησης. Πρόκειται για συγκεκριμένη σχεδιασμένη πολιτική επιλογή.

Οι Βουλευτές και τα στελέχη του ΣΥΡΙΖΑ δεν αρκεστήκαμε μόνο σε ανάδειξη των προβλημάτων του πρωτογενούς τομέα. Έχουμε προτείνει συγκεκριμένες λύσεις και πολιτικές και έχουμε δεσμευτεί για τη μη καταβολή του ειδικού φόρου κατανάλωσης σε όλα τα καύσιμα των αγροτικών μηχανημάτων, οριζόντια μείωση της τιμής του ηλεκτρικού ρεύματος μέσω της επιβολής πλαφόν, μείωση του ΦΠΑ στα γεωργικά εφόδια, αλλά και στα τιμολόγια πώλησης εγχώριων αγροτικών προϊόντων, ενίσχυση για αγορά ζωοτροφών και λιπασμάτων για όσο διαρκεί η κρίση ακρίβειας, άμεση επιστροφή στην κανονικότητα των άμεσων και δίκαιων πληρωμών από τον ΟΠΕΚΕΠΕ, καταβολή ενισχύσεων χωρίς αποκλεισμούς, με δικαιοσύνη και διαφάνεια, ανακατεύθυνση του Ταμείου Ανάκαμψης και όλων των χρηματοδοτικών εργαλείων για τη στήριξη της πρωτογενούς παραγωγής και των ανθρώπων που δραστηριοποιούνται σε αυτή. Επίσης, τη στήριξη νέων αγροτών, την ενίσχυση των συνεταιρισμών και της συμμετοχής των αγροτών σε ανανεώσιμες πηγές ενέργειας, την άμεση ρύθμιση των χρεών στον αγροτικό και κτηνοτροφικό τομέα που δημιουργήθηκαν την περίοδο της πανδημίας, την προστασία της ενυπόθηκης αγροτικής γης και αρκετές άλλες προτάσεις.

Κυρίες και κύριοι -και κλείνω με αυτό- για την αξιοπρεπή διαβίωση και εργασία του λαού μας, για την επιβίωση και αναζωογόνηση της ελληνικής υπαίθρου, για την ενίσχυση της πρωτογενούς παραγωγής, για τον εκσυγχρονισμό του αγροτικού χώρου και την ενίσχυση της έρευνας και της εκπαίδευσης, απαιτείται άμεση πολιτική αλλαγή. Άμεση πολιτική αλλαγή για ουσιαστική παραγωγική ανασυγκρότηση, με όραμα και στρατηγική.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στην κ. Τελιγιορίδου Ολυμπία από τον ΣΥΡΙΖΑ. Όπως ανακοινώθηκε και πιο πριν, θα ακολουθήσει ο Υπουργός Αγροτικής Ανάπτυξης, ο κ. Γεωργαντάς, μετά ο Κοινοβουλευτικός Εκπρόσωπος του Κομμουνιστικού Κόμματος, ο κ. Καραθανασόπουλος και συνεχίζουμε τον κατάλογο μετά.

Ορίστε, κυρία Τελιγιορίδου, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, για να μπορέσει ο ΕΛΓΟ – «ΔΗΜΗΤΡΑ» να επιτελέσει τον ρόλο του για την ανάπτυξη της έρευνας και της καινοτομίας, για την εκπαίδευση και την κατάρτιση των αγροτών, για τους ελέγχους και το χτύπημα των ελληνοποιήσεων και για τη δημιουργία ποιοτικών προϊόντων με ασφάλεια, οφείλει το έργο του να είναι ενταγμένο σε ένα σχεδιασμό εθνικής στρατηγικής. Αυτό, σε αυτό το νομοσχέδιο, δεν υπάρχει.

Το νομοσχέδιο αυτό δεν εμφυσείται από ένα στρατηγικό οραματικό και υλοποιήσιμο στόχο, με χαρακτηριστικότερο το γεγονός ότι μετατρέπει τον οργανισμό από Οργανισμό Κοινής Ωφέλειας με σαφείς αρμοδιότητες και στόχους, σε ένα Συμβουλευτικό Οργανισμό. Ακόμη όμως και εκεί που επιχειρεί να δώσει κάποιες λύσεις σε οργανωτικό επίπεδο, είναι ανεπαρκές και ελλειπτικό.

Για να μπορέσεις να δώσεις τέτοιες λύσεις σε έναν οργανισμό, χρειάζεται να λάβεις υπόψη σου τέσσερις παραμέτρους: Τη διοικητική του δομή, το ανθρώπινο δυναμικό, τη χρηματοδότηση και την επάρκεια πόρων και τη συμμετοχή των φορέων με συνεννόηση και συνεργασία. Το νομοσχέδιο, όμως, αυτό, τι κάνει;

Όσον αφορά τον διοικητικό μηχανισμό, δημιουργεί νέες διευθύνσεις, με πολλά διευθυντικά στελέχη και πολλές θέσεις ευθύνης -ανάλογο παράδειγμα έχουμε και το τι έκανε η Κυβέρνηση στη ΔΕΗ- αλλά λείπει από αυτή τη διοικητική -υποτίθεται- μεταρρύθμιση η αναφορά σε συγκεκριμένους κλάδους της πρωτογενούς παραγωγής, λείπει η αναφορά στη μεταποίηση και στην εμπορία και δεν υπάρχει καμμία περιφερειακή οργάνωση.

Όσον αφορά το ανθρώπινο δυναμικό, ο οργανισμός ήδη είναι υποστελεχωμένος. Δεν υπάρχει στο νομοσχέδιο αυτό καμμία αναγνώριση συλλογικών δικαιωμάτων και κυρίως μισθολογικών, καμμία ρύθμιση για προβλήματα των εργαζομένων -όπως για παράδειγμα τα 176 ευρώ επί εποχής 2014 που ζητούνται πίσω σε μια περίοδο τεράστιας οικονομικής κρίσης. Δεν υπάρχει καμία πρόβλεψη για συμβασιούχους που επί χρόνια καλύπτουν πάγιες και διαρκείς ανάγκες και καμία απόφαση για μόνιμο προσωπικό.

Όσον αφορά τη χρηματοδότηση, δεν υπάρχει καμμία μέριμνα κρατικής χρηματοδότησης, καθώς ακόμη και τα προγράμματα, για παράδειγμα, γίνονται μέσω του ΕΣΠΑ. Έχουμε ήδη το παράδειγμα των έξι ΔΙΕΚ, δημοσίων ΙΕΚ, του οργανισμού που χρηματοδοτούνται και υποβαθμίστηκαν για τα επαγγελματικά τους προσόντα.

Να πούμε, επίσης, ότι στους πόρους του οργανισμού σημαντικό ρόλο παίζει ο τομέας της παραγωγής που συμβάλλει με τις εισφορές του προς τον οργανισμό, χωρίς να έχει ουσιαστικά ανταποδοτικά οφέλη.

Όσον αφορά τη συμμετοχή των φορέων, οι ίδιοι λένε ότι υπήρξε απουσία διαβούλευσης, απουσία συνεργασίας και ελλιπής εκπροσώπηση. Το τόνισαν αυτό και οι εργαζόμενοι και οι ερευνητές και οι φορείς.

Όλα στο νομοσχέδιο αυτό πηγαίνουν σε μία γενική αναφορά που επιδέχεται πλήθος ερμηνειών. Παραπέμπονται τα επιμέρους που έπρεπε στο νομοσχέδιο να υπάρχουν σε έναν εσωτερικό κανονισμό. Όλα παραπέμπονται, δηλαδή, σε προεδρικά διατάγματα, σε επόμενες υπουργικές αποφάσεις και επόμενες εγκυκλίους, μετάθεση αποφάσεων και μάλιστα δίνεται και δυνατότητα υπερεξουσίας του διοικητικού συμβουλίου, που μπορεί να ορίζει τις αρμοδιότητες του οργανισμού.

Τίποτε, λοιπόν, δεν ξεκαθαρίζει επί της ουσίας, γεγονός που είμαστε βέβαιοι ότι όχι μόνο δεν θα λύσει υπάρχοντα προβλήματα, αλλά θα δημιουργήσει και επιπλέον.

Έλεγχοι: Ήδη από το Μάιο του 2021 η Κυβέρνηση της Νέας Δημοκρατίας έχει ακυρώσει όλο το σύστημα επιβολής κυρώσεων παρά την πολυδιαφημισμένη -υποτίθεται- νομοθετική πρωτοβουλία επί εποχής κ. Βορίδη κι έχετε καταστήσει δυνητική την επιβολή διοικητικών και ποινικών κυρώσεων, ακόμη και σε περιπτώσεις διαπίστωσης μη ασφαλών τροφίμων.

Έχουμε τονίσει πάρα πολλές φορές ότι υπάρχει η αναγκαιότητα της θέσπισης μιας ενιαίας αρχής για όλους τους ελέγχους και αναμόρφωση του θεσμικού πλαισίου ελέγχων και κυρώσεων, σύμφωνα με τον Κανονισμό 625, που έχει όλο πισωγυρίσματα με αυτή την Κυβέρνηση. Αντ’ αυτών, προχωράτε σε ιδιωτικοποίηση ελέγχων ακόμη και για τα ΠΟΠ και ΠΓΕ προϊόντα, με αδιαφάνεια, με πλήρη κατάρρευση των ελεγκτικών μηχανισμών, ακόμη και την υποβάθμιση ουσιαστικά του συστήματος «ΑΡΤΕΜΙΣ» που μέσω των ισοζυγίων, για παράδειγμα στο γάλα, με βάση την κοινή υπουργική απόφαση που είχαμε κάνει εμείς για τους ελέγχους των ισοζυγίων στο γάλα και που αυτό οδήγησε στην αύξηση της τιμής του, βλέπουμε ότι και αυτό έχει απαξιωθεί, με αποτέλεσμα να μην υπάρχει ουσιαστικό χτύπημα των ελληνοποιήσεων.

Επίσης, να επισημάνω ότι στον ΕΛΓΟ – «ΔΗΜΗΤΡΑ» υπάρχουν δύο εγκεκριμένα από την Ευρωπαϊκή Ένωση προγράμματα για τη φέτα και τα βιολογικά προϊόντα που δεν έχουν προχωρήσει. Χάνονται πόροι ουσιαστικοί για το εθνικό μας προϊόν.

Επιπρόσθετα, κάνετε μία επιτροπή εμπειρογνωμόνων που μπορεί να οδηγήσει σε εξωτερικές παρεμβάσεις χωρίς δημόσια λογοδοσία και χωρίς τη συμμετοχή των διεπαγγελματικών.

Και αφού πρώτα τονίσω την αναγκαιότητα να υπάρξει η δυνατότητα κατοχύρωσης επαγγελματικών δικαιωμάτων για όλες τις γεωπονικές σχολές, τελειώνω με ένα σχόλιο όσον αφορά την παραχώρηση γης χωρίς δημοπρασία για σαράντα συν είκοσι χρόνια σε όσους επενδύουν πάνω από 5 εκατομμύρια ευρώ.

Θα σας αναφέρω εδώ πόση αντίφαση υπάρχει λέγοντας μία περίπτωση από ένα χωριό στη δική μου περιοχή, το χωριό Πολυάνεμος στα ελληνοαλβανικά σύνορα είκοσι πέντε κατοίκων. Εκεί δεν μιλάμε για καμμία παραχώρηση. Γίνεται δημοπρασία, στην οποία αναγκάζονται οι δυο-τρεις κτηνοτρόφοι που είναι στην περιοχή να χτυπήσουν με τίμημα που δεν μπορούν να πληρώσουν, για να μην αφήσουν τυφλούς τους βοσκοτόπους τους και να μη μπορούν αν δεν πάρουν τις εκτάσεις αυτές να έχουν πρόσβαση ούτε στις ποτίστρες.

Παρ’ όλο που το θέμα αυτό πηγαίνει στην Περιφέρεια Δυτικής Μακεδονίας, θα πρέπει να το δείτε, γιατί και το Υπουργείο έχει υποχρέωση εφαρμογής του νόμου, ο οποίος δεν εφαρμόζεται και αντί να πάει με το άρθρο 7 του ν.4061, πάει με το άρθρο 10 και αναγκάζει ανθρώπους που δίνουν μάχη και που ζουν σε ένα χωριό, επαναλαμβάνω, των είκοσι πέντε κατοίκων να φύγουν και αυτοί από εκεί.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επειδή υπήρξαν κάποιες αλλαγές, συνεχίζουμε με τον κατάλογο των ομιλητών.

Καλούμε στο Βήμα την κ. Κυριακή Μάλαμα, θα ακολουθήσει ο κ. Χαρακόπουλος, μετά θα μιλήσει ο κ. Καραθανασόπουλος, Κοινοβουλευτικός Εκπρόσωπος του ΚΚΕ, η κ. Τζάκρη και μετά ο Υπουργός.

Κυρία Μάλαμα, έχετε τον λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, εάν υπάρχει σήμερα ένας δημόσιος φορέας που είναι θεματοφύλακας της βιώσιμης ανάπτυξης της υπαίθρου, αυτός δεν είναι άλλος από τον ΕΛΓΟ-«ΔΗΜΗΤΡΑ». Ο ΕΛΓΟ-«ΔΗΜΗΤΡΑ» έχει έναν τριπλό ρόλο, ο οποίος είναι κομβικός για το αύριο της ελληνικής γεωργίας, της κτηνοτροφίας και της μελισσοκομίας: να ελέγχει, να εμβαθύνει στην έρευνα των επιστημών της φυτικής και ζωικής παραγωγής και να καταρτίζει τους αγρότες, τους κτηνοτρόφους και τους μελισσοκόμους στις καλλιεργητικές και διαχειριστικές τους πρακτικές.

Ο ΕΛΓΟ-«ΔΗΜΗΤΡΑ», όμως, παρ’ όλο που έχει αυτή την κρίσιμη θέση στην αλυσίδα της πρωτογενούς παραγωγής, δεν αντιμετωπίστηκε από την παρούσα Κυβέρνηση, όπως επιτάσσουν οι ανάγκες της ελληνικής υπαίθρου. Ακριβώς επειδή ο ρόλος του ΕΛΓΟ-«ΔΗΜΗΤΡΑ» είναι να αναπτύσσει και να εμβαθύνει βιώσιμες πρακτικές, οι οποίες πολλές φορές συγκρούονται με μεγάλα αγροβιομηχανικά συμφέροντα, η Κυβέρνηση αυτή προσπάθησε να τον απαξιώσει και σήμερα επιδιώκει να του επιβάλει μια επικίνδυνη νεοφιλελεύθερη λογική λειτουργίας.

Συγκεκριμένα, με το άρθρο 13 του νομοσχεδίου η ηγεσία του Υπουργείου Αγροτικής Ανάπτυξης και Τροφίμων ανοίγει στην κυριολεξία την κερκόπορτα στα μεγάλα λόμπι της αγροβιομηχανίας για να υπαγορεύουν τι ερευνά, τι θα ερευνήσει ο ΕΛΓΟ-«ΔΗΜΗΤΡΑ», πού θα κατευθύνει αυτή την έρευνά του και σε ποιους τομείς θα εστιάσει μέσα από μια επιτροπή πλήρως ελεγχόμενη από τον εκάστοτε Υπουργό και με ελάχιστη συμμετοχή σε αυτή των ερευνητών του ΕΛΓΟ-«ΔΗΜΗΤΡΑ».

Στον άλλο κρίσιμο τομέα των ελέγχων η ηγεσία του Υπουργείου Αγροτικής Ανάπτυξης ολοκληρώνει την καταστροφική της οπτική όσον αφορά τον φορέα. Επιτρέπει την είσοδο ιδιωτών ελεγκτών για την επιτέλεση του ελεγκτικού έργου του ίδιου του οργανισμού, δημιουργώντας έτσι μια τεράστια τρύπα στους ελέγχους με δεδομένο ότι ο ελεγχόμενος μέσα από θυγατρικά σχήματα μπορεί να γίνει και ελεγκτής του εαυτού του. Αυτή η διάταξη είναι ολέθρια για κρίσιμα προϊόντα, όπως είναι η φέτα και το μέλι.

Αυτές οι δύο διατάξεις σε συνδυασμό μπορούν να δημιουργήσουν ένα ολέθριο υπόβαθρο για την ελληνική πρωτογενή παραγωγή. Μεγάλες βιομηχανίες που είναι ήδη εδώ θα μπορούν να επιβάλουν τις κατευθύνσεις και τα συμπεράσματα των ερευνών του ΕΛΓΟ-«ΔΗΜΗΤΡΑ» και μετά να έρχονται οι θυγατρικές τους εταιρείες μέσα από ιδιώτες ελεγκτές και να πιστοποιούν ως ασφαλή μεταποιημένα αγροτικά προϊόντα, τα οποία όμως έχουν υποστεί επικίνδυνες καλλιεργητικές πρακτικές για το περιβάλλον και για την υγεία.

Για να δώσουμε ένα απλό παράδειγμα, στη Χαλκιδική λειτουργεί το Μελισσοκομικό Ινστιτούτο του ΕΛΓΟ-«ΔΗΜΗΤΡΑ». Εκεί οι επιστήμονες ερευνούν τις επιπτώσεις της χρήσης φυτοφαρμάκων στην επικονίαση των μελισσών. Εάν αύριο ισχύσει το νομοσχέδιό σας, μια πολυεθνική εταιρεία που εμπορεύεται ένα φυτοφάρμακο μπορεί να επιβάλει φραγμούς σε αυτή την έρευνα και στη συνέχεια, οι ιδιώτες ελεγκτές να βεβαιώσουν ότι δεν υπάρχουν επικίνδυνα ίχνη αυτού του φυτοφαρμάκου στο μέλι ή ότι το συγκεκριμένο φυτοφάρμακο δεν απειλεί τους αγρότες που το μεταχειρίζονται. Έχουν συμβεί αυτά. Έχουν συμβεί σε χώρες που έχουν καταργήσει τον δημόσιο χαρακτήρα της έρευνας και των ελέγχων στην αγροτική παραγωγή.

Για να μη μιλήσουμε βέβαια για τη νοθεία στο γάλα, στη φέτα και στο μέλι. Εκεί έχετε αφήσει τα συμφέροντα αχαλίνωτα. Αφήνετε έρμαιο τον κτηνοτρόφο και έρχεστε τώρα να θεσμοθετήσετε την κατάργηση κάθε ελέγχου και συνολικά -συνολικότατα!- του πλαισίου της διασφάλισης της ποιότητας των ΠΟΠ προϊόντων που παράγονται από γάλα μέσα από μία αδιαφανή επιτροπή με το άρθρο 19.

Εμείς σας λέμε ότι η έρευνα, ο έλεγχος και η πρότυπη κατάρτιση στον πρωτογενή τομέα πρέπει να είναι δημόσια μέσα από ένα ισχυρό ΕΛΓΟ-«ΔΗΜΗΤΡΑ». Πρέπει να στελεχωθεί ο φορέας, δεν πρέπει να παραδοθεί το έργο του σε ιδιώτες και πρέπει να στηριχθούν τα ερευνητικά ινστιτούτα με κάθε τρόπο.

Επαναλαμβάνουμε με αυτή την ευκαιρία την ανάγκη δημιουργίας ενός δημόσιου ΙΕΚ Μελισσοκομίας στις εγκαταστάσεις του Ινστιτούτου Μελισσοκομίας του ΕΛΓΟ-«ΔΗΜΗΤΡΑ» στη Χαλκιδική. Είναι μια περιοχή με πάρα πολύ μεγάλη μελισσοκομική παράδοση και η δημιουργία μιας τέτοιας δομής μπορεί να συμβάλει σε ένα καλύτερο μέλλον για τη μελισσοκομία στο σύνολό της και να δημιουργήσει προϋποθέσεις για μια βιώσιμη ανάπτυξη του πρωτογενούς τομέα της χώρας μας μέσα από πραγματική επιστημονική κατάρτιση των μελισσοκόμων μας.

Επίσης, θα ήθελα να κρούσω τον κώδωνα του κινδύνου και για το άρθρο 46, το οποίο επιτρέπει στην κυριολεξία τη σαλαμοποίηση των γεωργικών εκτάσεων του Υπουργείου Αγροτικής Ανάπτυξης και Τροφίμων και την εκχώρησή τους σε επενδυτικά συμφέροντα. Με το άρθρο αυτό ενδέχεται το Υπουργείο να επανέλθει σε μια απαράδεκτη στόχευση για τη δημιουργία φωτοβολταϊκού σταθμού στο αγρόκτημα του Αγίου Μάμα της Χαλκιδικής που είναι μία περιοχή απαράμιλλης φυσικής αξίας και κρίσιμης για τη γεωργία, τη μελισσοκομία και την περιβαλλοντική αειφορία της περιοχής. Να προσέξουμε πολύ αυτό το άρθρο, γιατί ενδέχεται να επαναφέρει εν κρυπτώ τους σχεδιασμούς που ανασχέσαμε με τις συλλογικές μας αντιδράσεις και παρεμβάσεις πριν από λίγο διάστημα.

Κλείνοντας, να μου επιτρέψετε να αναφερθώ σε ένα πολύ σοβαρό ζήτημα που αφορά το Υπουργείο σας και μου κοινοποιήθηκε πριν από λίγα λεπτά από το γραφείο του Δημάρχου της Νέας Προποντίδας της Χαλκιδικής. Ο δήμαρχος κρούει τον κώδωνα του κινδύνου για το μοναδικό μνημείο του μετοχικού συγκροτήματος της Νέας Τρίγλιας. Το μνημείο αυτό έχει περιέλθει σε πάρα πολύ άσχημη κατάσταση, επειδή το Υπουργείο Αγροτικής Ανάπτυξης και Τροφίμων δεν μεταβιβάζει τη χρήση γης για να προχωρήσουν οι αναστηλωτικές εργασίες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σας καλούμε, λοιπόν, τώρα από αυτό το Βήμα της Βουλής να προχωρήσετε άμεσα στην ικανοποίηση του αιτήματος του Δήμου Προποντίδας για να σωθεί το μνημείο αυτό. Βέβαια, στο συγκεκριμένο θέμα θα επανέλθουμε και με κοινοβουλευτικό έλεγχο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μάλαμα.

Τώρα θα δώσουμε τον λόγο στον κ. Μάξιμο Χαρακόπουλο από τη Νέα Δημοκρατία.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, οι προκλήσεις των τελευταίων ετών, από την κλιματική και υγειονομική κρίση μέχρι την ενεργειακή κρίση και την απειλή της επισιτιστικής ασφάλειας, καθιστούν αναγκαία την αναδιάρθρωση των οργανισμών που αφορούν την πρωτογενή παραγωγή. Και αυτό γιατί οι κρίσεις σε οποιονδήποτε τομέα επιφέρουν αλυσιδωτές επιπτώσεις και στην πρωτογενή παραγωγή.

Είναι αλήθεια ότι με τη συγχώνευση των τεσσάρων πρώην φορέων του Υπουργείου Αγροτικής Ανάπτυξης, δηλαδή του Εθνικού Ιδρύματος Αγροτικής Έρευνας, ΕΘΙΑΓΕ, του Οργανισμού Γεωργικής Επαγγελματικής Εκπαίδευσης, Κατάρτισης και Απασχόλησης, ΟΓΕΕΚΑ – «ΔΗΜΗΤΡΑ», του Οργανισμού Πιστοποίησης και Επίβλεψης Γεωργικών Προϊόντων, ΟΠΕΓΕΠ, και του Ελληνικού Οργανισμού Γάλακτος και Κρέατος, ΕΛΟΓΑΚ, υπό την σκέπη του ΕΛΓΟ – «ΔΗΜΗΤΡΑ», επιχειρήθηκε να αποσοβηθούν οι αρνητικές παράμετροι από τη διάσπαση των αντικειμένων που αφορούσαν την αγροτική παραγωγή, να εξοικονομηθούν πόροι και να υπάρξουν ωφέλειες από την κοινή διοίκησή τους.

Μετά, όμως, από μια υπερδεκαετή περίοδο ανακατατάξεων και προκλήσεων, είναι εύλογη η θεσμική και λειτουργική αναβάθμιση του οργανισμού. Στη σύγχρονη εποχή αυτό που περιμένει η παραγωγική βάση, οι αγρότες και οι κτηνοτρόφοι μας, είναι ένας οργανισμός που θα προάγει την έρευνα και θα τη διαχέει στον παραγωγό, που θα τον προστατεύει επαρκώς από τα φαινόμενα νοθείας, με αυστηρούς ελέγχους εντός και εκτός συνόρων -θα επανέλθω σε αυτό- και θα παρέχει αξιόπιστες και σύγχρονες υπηρεσίες εκπαίδευσης.

Υπό αυτό το πρίσμα, είναι θετική η σύσταση επταμελούς επιτροπής αγροτικής έρευνας, η οποία θα μεριμνά για την αξιολόγηση των ινστιτούτων αγροτικής έρευνας, καθώς και για την αποτελεσματικότητα και τη σύνδεση της έρευνας με την κοινωνία.

Κομβικής σημασίας για το μέλλον και τη βελτίωση της ανταγωνιστικότητας της αγροκτηνοτροφικής παραγωγής είναι η έρευνα να μην παραμένει στα χαρτιά, αλλά να περνά στην αγορά και ειδικά στον παραγωγό, ο οποίος πρέπει να είναι μέτοχος της όλης ερευνητικής διαδικασίας.

Για το έτερο πολύ σημαντικό κομμάτι των ελέγχων, το οποίο έχει ταλανίσει πολλάκις την αξιοπιστία εμβληματικών προϊόντων μας, όπως η φέτα, αλλά και άλλα προϊόντα προστατευόμενης προέλευσης, με την εμφάνιση «μαϊμού» προϊόντων στα ράφια σουπερμάρκετ του εξωτερικού, θεωρώ ιδιαίτερα σημαντική τη διάταξη που δίνει τη δυνατότητα να ανιχνεύεται η αλλαγή «μανδύα» από όσους παρανομούν, αισχροκερδούν, εκθέτουν τη χώρα, εκμεταλλεύονται τον μόχθο των παραγωγών και απλά αλλάζουν ονομασία ώστε να συνεχίσουν την καταστροφική τους δραστηριότητα.

Επίσης σημαντική για τη βελτίωση της ελεγκτικής διαδικασίας είναι και η πρόβλεψη για αύξηση των ημερών μετακίνησης του προσωπικού του οργανισμού για ελέγχους από εξήντα σε εκατό ογδόντα ημέρες.

Δυστυχώς όμως, κύριε Υπουργέ, τα φαινόμενα νοθείας και εξαπάτησης των καταναλωτών συνεχίζονται. Όπως καταγγέλλει η Ομοσπονδία Κτηνοτροφικών Συλλόγων Θεσσαλίας, εταιρία που και στο παρελθόν παραβίασε τους κανόνες παραγωγής και διακίνησης φέτας ΠΟΠ πρωταγωνιστεί και πάλι με παρασκευή τυριού τύπου φέτας από αγελαδινό γάλα.

Καταθέτω στα Πρακτικά την καταγγελία των κτηνοτρόφων, που διαμαρτύρονται ότι δεν γίνονται έλεγχοι ή ότι οι έλεγχοι που γίνονται είναι αμελητέοι.

(Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στη σωστή κατεύθυνση αναμφίβολα είναι η λειτουργία επιτροπής από ειδικούς επιστήμονες και εκπρόσωπο της Διεπαγγελματικής Οργάνωσης Φέτας για τον προσδιορισμό των ορίων των αποδόσεων γάλακτος κατά την παραγωγή των τυροκομικών προϊόντων ΠΟΠ, καθώς το κομμάτι αυτό είναι μεν τεχνικό, αλλά και σπουδαίας σημασίας για την ταυτότητα των ΠΟΠ τυροκομικών μας προϊόντων.

Επιτρέψτε μου, κυρίες και κύριοι συνάδελφοι, να σταθώ ιδιαίτερα στο άρθρο 46, με το οποίο δίνεται επιτέλους λύση στο πρόβλημα των καλλιεργήσιμων εκτάσεων της λίμνης Κάρλας που κατείχαν κάτοικοι των παρακάρλιων χωριών και δεν είχαν αμφισβητηθεί από το δημόσιο τα τελευταία σαράντα χρόνια. Η διαδικασία αποτύπωσης των ιδιοκτησιών στο Κτηματολόγιο περιέπλεξε την κατάσταση, με αποτέλεσμα οι ιδιοκτήτες που μεταβίβασαν τις περιουσίες τους νόμιμα, που απέδιδαν από το 1983 φόρους και επίσης χρηματοδοτήθηκαν γι’ αυτά τα χωράφια μέσω προγραμμάτων του Υπουργείου Αγροτικής Ανάπτυξης και Τροφίμων να αδυνατούν να τα κατοχυρώσουν στο Κτηματολόγιο.

Για το ζήτημα είχαμε κατ’ επανάληψη συνεργασία με την ηγεσία του Υπουργείου Αγροτικής Ανάπτυξης και τον Γενικό Γραμματέα της Κυβέρνησης, τον κ. Κουτνατζή, για την εξεύρεση λύσης.

Σας ευχαριστώ και προσωπικά, κύριε Υπουργέ, που ακούσατε τα εύλογα επιχειρήματα των κατοίκων των παρακάρλιων και σήμερα δίνετε λύση στο δίκαιο αίτημά τους.

Επιτρέψτε μου όμως, κύριε Υπουργέ, να αναφερθώ και σε ορισμένα ζητήματα που χρήζουν απαντήσεων. Όπως γνωρίζετε, η έγκαιρη παρουσία γεωπόνων του ΕΛΓΑ στα χωράφια για την εκτίμηση των ζημιών είναι καθοριστικής σημασίας για την ορθή αποτύπωσή τους.

Νομίζω, λοιπόν, ότι είναι εύλογο το αίτημα επανεξέτασης του καθεστώτος των μετακινήσεων των εργαζομένων του ΕΛΓΑ και της αναπροσαρμογής προς τα πάνω, εξαιτίας και της αύξησης των τιμών των καυσίμων, της χιλιομετρικής απόστασης για τις μετακινήσεις τους.

Τέλος, κύριε Πρόεδρε, θα πρέπει να δοθεί άμεσα λύση στο ζήτημα της αναγνώρισης των επαγγελματικών δικαιωμάτων των αποφοίτων από τα νεοσυσταθέντα γεωπονικά τμήματα. Δυστυχώς, η συγχώνευση των ΤΕΙ με πανεπιστήμια έγινε από την προηγούμενη κυβέρνηση στο «πόδι», χωρίς πρόνοια για τα επαγγελματικά δικαιώματα των αποφοίτων των νέων τμημάτων.

Κύριε Υπουργέ, σε λίγες μέρες θα έχουμε ορκωμοσία αποφοίτων χωρίς επαγγελματικά δικαιώματα. Για το ζήτημα, όπως ξέρετε, έχω ασκήσει κοινοβουλευτικό έλεγχο. Το θέτω και από το Βήμα της Βουλής. Και ευελπιστώ, κύριε Υπουργέ, να δώσετε λύση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Χαρακόπουλο.

Θα δώσουμε τον λόγο τώρα στον Κοινοβουλευτικό Εκπρόσωπο του Κομμουνιστικού Κόμματος, τον κ. Νίκο Καραθανασόπουλο. Μετά θα ακολουθήσει ο κ. Χαρίτου από τον ΣΥΡΙΖΑ και ο Υπουργός.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Επειδή γενικεύτηκε η συζήτηση, θα αναφερθώ στα συνολικότερα ζητήματα, μια και η ειδική αγορήτρια του ΚΚΕ, η συντρόφισσα Διαμάντω Μανωλάκου, αναφέρθηκε με πλήρη επάρκεια στο συγκεκριμένο νομοσχέδιο.

Ακούσαμε και πάλι λόγια αγάπης για τους αγρότες, μέχρι και τον στίχο του γνωστού τραγουδιού «και εμένα ο παππούλης μου ήταν…». Δεν είπε αγρότης, είπε κολίγος.

Ποιος φταίει που οι βιοπαλαιστές αγρότες στη συντριπτική τους πλειοψηφία το μόνο που κάνουν είναι να συσσωρεύουν χρέη, να μην μπορούν να καλλιεργήσουν τη γη, όταν την καλλιεργούν να μην έχουν ένα εισόδημα που να καλύπτει τις ανάγκες τους, που οδηγούνται στο να πουλάνε τη γη τους και να συγκεντρώνεται σε όλο και λιγότερα χέρια ή να αλλάζει η χρήση γης; Ποιος φταίει, αλήθεια, που ερημώνει η ύπαιθρος;

Υπάρχει ένας εύσχημος τρόπος να συγκαλύψουμε τις ταξικές αντιθέσεις που υπάρχουν στην ύπαιθρο. Και ποιος είναι αυτός; Να καλύπτουμε τα πάντα κάτω από τον όρο «αγροτική οικονομία» ή «αγροτική παραγωγή», για να συγκαλύψουμε την τεράστια διαστρωμάτωση που υπάρχει στην αγροτική παραγωγή. Δηλαδή, ένα πολύ μεγάλο μέρος αριθμητικό είναι οι βιοπαλαιστές αγρότες με μικρό κλήρο στην πλειοψηφία τους. Και ένας μικρό μέρος, αλλά σημαντικό όσον αφορά τους όρους της παραγωγικής δραστηριότητας, είναι οι μεγάλες καπιταλιστικού χαρακτήρα επιχειρήσεις στην ύπαιθρο.

Και αυτά βεβαίως τα δύο τμήματα δεν έχουν κοινά συμφέροντα, έχουν αντικρουόμενα συμφέροντα. Ο θάνατος του βιοπαλαιστή αγρότη και η συγκέντρωση της γης σε όλο και λιγότερα χέρια -καπιταλιστικού χαρακτήρα επιχειρήσεις στην ύπαιθρο- είναι η ζωή για το μεγάλο κεφάλαιο.

Αλλά για να δούμε, για τους βιοπαλαιστές αγρότες που ενδιαφέρεται το ΚΚΕ, γιατί δεν μπορεί να τα τσουβαλιάζουμε όλα, ποια είναι τα προβλήματα που αντιμετωπίζουν; Πρώτο είναι το κόστος παραγωγής. Ποιος ευθύνεται που χρόνο με τον χρόνο αυξάνεται με γεωμετρική πρόοδο το κόστος παραγωγής; Ποιος καθορίζει το κόστος παραγωγής; Δεν το καθορίζουν, πρώτα απ’ όλα, οι επιχειρηματικοί όμιλοι, τα μονοπώλια και οι πολυεθνικές που τους προμηθεύουν τα αγροτικά μηχανήματα, τους σπόρους, τα λιπάσματα, τα φυτοφάρμακα και πάει λέγοντας; Τι συμφέρον έχουν οι επιχειρηματικοί αυτοί όμιλοι; Να πουλάνε ακριβά, άρα να αυξάνουν το κόστος παραγωγής για τον αγρότη.

Δεύτερον, το κόστος παραγωγής δεν καθορίζεται από ένα κατ’ εξοχήν εχθρικό για τον βιοπαλαιστή αγρότη κράτος; Παράδειγμα, ενέργεια. Υπάρχουν πάρα πολλές κτηνοτροφικές στάνες στην ύπαιθρο, στην Πελοπόννησο, οι οποίες δεν έχουν ρεύμα. Γιατί; Γιατί πρέπει ο ίδιος ο αγρότης να πληρώσει το δίκτυο που θα του πάει το ρεύμα στη στάνη, πράγμα το οποίο είναι απαγορευτικό, ενώ αντίθετα το αστικό κράτος σπεύδει να δημιουργήσει δίκτυα για τα φωτοβολταϊκά πάρκα και για τα αιολικά πάρκα, για τα αρπακτικά της πράσινης ενέργειας. Για τους κτηνοτρόφους, όμως, κανένα πρόγραμμα να αξιοποιηθούν κονδύλια που τα πληρώνουν οι ίδιοι, τα πληρώνουμε εμείς, είναι της Ευρωπαϊκής Ένωσης είτε κρατικά, για να πάει το ηλεκτρικό δίκτυο και να τους πάει ρεύμα.

Δεύτερον, το νερό. Άκουσα με θράσος και από τον εισηγητή του ΠΑΣΟΚ αλλά και από Βουλευτή της Νέας Δημοκρατίας από την Αργολίδα για τον Ανάβαλο. Μα δεν ντρέπονται; Ο Ανάβαλος είναι υπόθεση από τη δεκαετία του ’70 να γίνει εκεί το φράγμα για να μπορέσει να υδροδοτηθεί και ο κάμπος της Αργολίδας και το Άργος και το Ναύπλιο με πλούσιο νερό. Ακόμα και η Αττική θα μπορούσε. Κι όμως, όλο αυτό το νερό τόσες δεκαετίες πάει στη θάλασσα. Και τώρα μαζί με τη θάλασσα αρχίζει να χαλάει και η ποιότητα του νερού του Ανάβαλου. Γιατί δεν έγινε αυτό το φράγμα ποτέ;

Ποιος αυξάνει, λοιπόν, το κόστος παραγωγής που χρειάζεται να κάνουν γεωτρήσεις σε τεράστιο βάθος; Όλες οι κυβερνήσεις, Νέα Δημοκρατία, ΠΑΣΟΚ και ΣΥΡΙΖΑ. Για παράδειγμα, για το φράγμα του Πείρου, το ΚΚΕ επέμενε ότι το φράγμα του Πείρου δεν μπορεί να είναι μόνο φράγμα ύδρευσης, αλλά και άρδευσης. Ποιο ήταν το αποτέλεσμα; Να μην προβλεφθεί η άρδευση για το φράγμα του Πείρου και ο κάμπος της δυτικής Αχαΐας να έχει στεγνώσει από υπόγεια ρεύματα που τα εμπλούτιζαν τα ποτάμια, γιατί συγκέντρωσαν τα νερά στο φράγμα. Αποτέλεσμα οι γεωτρήσεις πόσα μέτρα να φτάνουν, κύριε Υπουργέ; Πεντακόσια μέτρα γεώτρηση για να μπορέσουν να καλλιεργήσουν τα χωράφια τους. Ξέρετε τι κόστος σημαίνει πεντακόσια μέτρα γεώτρησης και για την κατασκευή και για τη λειτουργία της γεώτρησης με την εκτόξευση του ρεύματος και του πετρελαίου;

Τρίτον, και Νέα Δημοκρατία και ΠΑΣΟΚ και ΣΥΡΙΖΑ διατηρούν το απαράδεκτο προνόμιο για τους εφοπλιστές να έχουν αφορολόγητο πετρέλαιο, ενώ για τους αγρότες όχι. Να πληρώνουν φόρο και ΦΠΑ και ειδικό φόρο κατανάλωσης και να τους επιστρέφουν ένα πολύ μικρό κομμάτι από το τεράστιο κόστος. Δεν φταίτε γι’ αυτή την κατάσταση; Πώς θα επιβιώσουν στην ύπαιθρο;

Πέρα από τα ζητήματα αυτά, υπάρχουν ζητήματα επιστημονικής βοήθειας. Με ποιους γεωπόνους, με ποιους κτηνιάτρους βοηθάτε τους αγροτοκτηνοτρόφους για να μπορέσουν να καλλιεργήσουν τη γη και να αυξήσουν την παραγωγή τους; Δεν υπάρχουν. Καταφεύγουν στους ιδιώτες. Και πώς θα ζήσει μια οικογένεια στην ύπαιθρο, όταν έχει όλα αυτά τα προβλήματα να αντιμετωπίσει και ταυτόχρονα δεν υπάρχουν σχολεία, δεν υπάρχουν κέντρα υγείας, δεν υπάρχουν οι απαραίτητες υποδομές που να διασφαλίζουν μια ποιότητα ζωής στην ύπαιθρο, από υποδομές πρόσβασης, μέχρι υποδομές προστασίας της ανθρώπινης ζωής και της αξιοπρέπειας;

Να, λοιπόν, γιατί λέμε ότι το εχθρικό κράτος ευθύνεται, γιατί έχει ως επιλογή του να στηρίξει τους μεγάλους επιχειρηματικούς ομίλους. Και από αυτή την άποψη, γι’ αυτό ακριβώς ξεφυτρώνουν μεγάλοι επιχειρηματικοί όμιλοι μέσα από αυτήν την πολιτική την κρατική τη διαχρονική, καπιταλιστικού χαρακτήρα επιχειρήσεις όπως είναι στη φράουλα στην περιοχή της Αχαΐας και της Ηλείας ή όπως είναι στη Δράμα τα μεγάλα αγροκτήματα τα οποία είναι άμεσα συνδεδεμένα με εταιρείες έτοιμου φαγητού ή με διατροφικές εταιρείες. Να, λοιπόν, ποιον χαρακτήρα θέλετε να δώσετε.

Δεύτερο ζήτημα. Η ζωή του αγρότη δεν καθορίζεται από το σε ποια τιμή πουλάει την παραγωγή του; Ένα είναι το κόστος και δεύτερον η τιμή πώλησης της παραγωγής του. Ποιος καθορίζει την τιμή πώλησης της παραγωγής; Οι εταιρείες αγροτοδιατροφής. Και τι τη θέλουν την αγροτική παραγωγή; Ως πρώτη ύλη. Άρα, λοιπόν, συμπιέζουν την πρώτη ύλη που είναι η αγροτική παραγωγική δραστηριότητα, η αγροτική παραγωγή, για να έχουν κέρδη. Να, λοιπόν, που και το κέρδος και στην υπόθεση του κόστους, αλλά και στην υπόθεση της τιμής διάθεσης παίζει καθοριστικό ρόλο. Γι’ αυτό ακριβώς αγοράζουν τζάμπα επί της ουσίας την αγροτική παραγωγή, για να μειώσουν το δικό τους κόστος και να αυξήσουν τα κέρδη τους.

Και σε όλα αυτά βεβαίως τι έχουμε επιπλέον; Έχουμε και την Κοινή Αγροτική Πολιτική που είναι σε βάρος της φτωχομεσαίας αγροτιάς και επί της ουσίας αποδεικνύεται με την Κοινή Αγροτική Πολιτική ως ο βασικός αντίπαλος των αναγκών των βιοπαλαιστών αγροτών. Άρα, λοιπόν, κέρδος καπιταλιστικό, πολιτική της Ευρωπαϊκής Ένωσης και εχθρικό κράτος αποτελούν τον βασικό αντίπαλο -γιατί όλα μαζί αυτά είναι μια σύμφυση- των βιοπαλαιστών αγροτών, με αποτέλεσμα να συσσωρεύουν χρέη όλο και περισσότεροι οι αγρότες. Να έχεις μια αγροτική τράπεζα που υποθηκεύσει την αγροτική γη για να τους δώσει δάνεια στο σύνολό της και σήμερα αυτή έχει μεταβιβαστεί στην τράπεζα Πειραιώς. Να είναι πάνω από το 50% των βιοπαλαιστών αγροτών ανασφάλιστοι. Δεν μπορούν να πληρώσουν ούτε αυτή την ετήσια εισφορά στον πρώην ΟΓΑ, στον ΕΦΚΑ για να μπορέσουν να έχουν ιατροφαρμακευτική περίθαλψη και ασφάλιση. Την αγροτική παραγωγή να είναι υποχρεωμένοι να την ασφαλίσουν και ταυτόχρονα ο ΕΛΓΑ να βάζει κόφτες στην αποζημίωση από τις καταστροφές που πάθανε.

Δεν αποζημιώνετε κατά 100% -και αυτό είναι καθαρό- την παραγωγή, ό,τι κι αν λέτε, ό,τι κι αν διαδίδετε. Για παράδειγμα, φτάνει μόνο το άρθρο 7 του Κανονισμού Ασφάλισης Φυτικού Κεφαλαίου του ΕΛΓΑ. Τι λέει αυτό το άρθρο; Προσέξτε, ότι αφαιρείται από το ποσοστό της ζημιάς ένα 15%. Η συνολική αξία που προκύπτει υπολογίζεται με συντελεστή 0,88. Δηλαδή άμα το βάλουμε το 15% και το 0,88, το 85% της ζημιάς που έπαθε με το 0,88, ποιον συντελεστή μας δίνει; Δίνει 0,748. Άρα, λοιπόν, στην καλύτερη περίπτωση 75% να αποζημιωθεί η ζημιά την οποία έπαθε.

Δεύτερον, όταν βάζετε ασφαλιστική αξία με βάση την οποία υπολογίζεται η αποζημίωση, από πού και ως πού λοιπόν καθορίζετε αυθαίρετα ότι, για παράδειγμα, σε ένα στρέμμα παραγωγής ροδάκινου αντιστοιχούν δυόμισι τόνοι, όταν σε πάρα πολλές περιπτώσεις η παραγωγή είναι μεγαλύτερη από δυόμισι τόνους; Αυτοί δεν είναι κόφτες; Αυτοί δεν μειώνουν το σύνολο της αποζημίωσης; Άρα, λοιπόν, δεν έχουμε 100% αποζημίωση για το σύνολο των καταστροφών. Αντίθετα, οι επιχειρηματικοί όμιλοι που δραστηριοποιούνται στην ύπαιθρο, όχι μόνο συγκεντρώνουν τη γη, όχι μόνο επιδοτούνται για να αναπτύξουν τις επενδύσεις τους, έχουν και μια σειρά άλλα προνόμια.

Δεύτερο ζήτημα, δεν είναι πρόβλημα η αλλαγή χρήσης γης; Εμείς λέμε ναι, είναι τεράστιο πρόβλημα η αλλαγή χρήσης γης, γιατί σε γη υψηλής παραγωγικότητας αναπτύσσονται οι ΑΠΕ, τα φωτοβολταϊκά, καταστρέφουν την παραγωγική δραστηριότητα τα αιολικά πάρκα ή και οι μεγάλες τουριστικές επενδύσεις. Να, λοιπόν, πώς ακόμη περισσότερο συγκεντρώνεται η αγροτική δραστηριότητα σε όλο και λιγότερα χέρια και μειώνεται η παραγωγή.

Δεύτερο ζήτημα το οποίο πρέπει να μπει στη συζήτηση: Αγροτική παραγωγή για ποιον; Όλα τα άλλα κόμματα, Νέα Δημοκρατία, ΣΥΡΙΖΑ, ΠΑΣΟΚ, Ελληνική Λύση, τι λέτε; Εξωστρέφεια και τουρισμός.

Δηλαδή, η παραγωγή για ποιον θα κατευθύνεται; Για τις εξαγωγές και για τους τουρίστες που έρχονται στην Ελλάδα; Και ο ελληνικός λαός με τι θα καλύψει τις διατροφικές του ανάγκες;

 Εμείς λέμε ότι το πρώτο και βασικό είναι να καλυφθούν οι διατροφικές ανάγκες του λαού και ό,τι περισσεύει, βεβαίως, να πάει και στην εξαγωγή, να πάει και σε άλλες οικονομικές δραστηριότητες. Αλλά άμα δεν ταΐσω τον λαό, πώς θα ζήσει; Άρα το κυρίαρχο είναι αυτό. Λέμε, λοιπόν, ότι χρειάζεται αγροτική παραγωγή για να καλυφθούν οι διατροφικές ανάγκες του λαού με ασφαλή και υψηλής ποιότητας αγροτικά προϊόντα. Να, λοιπόν, η δεύτερη τεράστια ειδοποιός διαφορά.

Γι’ αυτόν ακριβώς τον λόγο και το παράδειγμα που έφερε ο Κοινοβουλευτικός Εκπρόσωπος, αλλά και ο ειδικός αγορητής της Ελληνικής Λύσης περί Ολλανδίας είναι ακριβώς ένα παράδειγμα το οποίο, επιταχύνει τις καπιταλιστικές επιχειρήσεις. Γιατί στην Ολλανδία τι υπάρχουν; Πολυεθνικές οι οποίες έχουν υπό την ευθύνη τους και τον έλεγχο την αγροτική παραγωγή, ξεκινώντας από την «NESTLE» και μια σειρά άλλες.

Εδώ πέρα δεν έχουμε αυτή την κατάσταση. Έχουμε τους αγρότες, τους βιοπαλαιστές. Τι τους λέμε, λοιπόν; Ή θα ακολουθήσετε τη βίαιη εκτόπιση για να αναπτυχθούν οι μεγάλες βιομηχανίες, οι καπιταλιστικές ή διαφορετικά δεν θα μπορέσετε να επιβιώσετε. Και με τον ένα και με τον άλλο τρόπο χαμένοι δηλαδή. Να, λοιπόν, που οδηγούν αυτά τα στοιχεία.

Εμείς λέμε καθαρά, επειδή ακριβώς υπάρχει ελληνική ιδιομορφία, που είναι κατατεμαχισμένος ο αγροτικός κλήρος και μικρός, πώς θα λυθεί αυτό το πρόβλημα, του να μπορεί να υπάρξει μία σύγχρονη σε επιστημονική βάση ανάπτυξη της αγροτικής παραγωγής; Ή με τον καπιταλιστικό δρόμο του βίαιου ξεκληρίσματος της φτωχομεσαίας αγροτιάς και τη συγκέντρωση της γης ή με τον σοσιαλιστικό δρόμο. Δεν υπάρχει άλλος δρόμος.

Ο σοσιαλιστικός δρόμος τι σημαίνει; Κοινωνικοποιώ τη γη και μάλιστα οι αγρότες, οι παραγωγοί οι οποίοι θα υπάρχουν, θα έχουν την πλήρη προστασία του σοσιαλιστικού κράτους. Και τι σημαίνει αυτό; Θα έχουν, πρώτα από όλα, από τον κλάδο τον κοινωνικοποιημένο της παραγωγής αγροτικών μηχανημάτων, εφοδίων, τράπεζα σπόρων, τη δυνατότητα να καλλιεργούν και να αναπτύσσουν σε επιστημονική βάση, αξιοποιώντας τους γεωπόνους, τους κτηνιάτρους, να αναπτύσσουν σε επιστημονική βάση την παραγωγική δραστηριότητα, ούτως ώστε να παράγουν υψηλής ποιότητας και υψηλής αξίας αγροτικά προϊόντα.

Έτσι, λοιπόν, οι σημερινοί αγώνες των αγροτών, των βιοπαλαιστών, απέναντι και στην σημερινή Κυβέρνηση, όπως, και στις προηγούμενες έχουν έναν κεντρικό στόχο. Ποιος είναι αυτός; Να μπορούν ακριβώς οι αγρότες μέσα από τη σοδειά που πουλάνε, να καλύπτουν και το κόστος παραγωγής και να έχουν διασφαλισμένες τιμές πώλησης των προϊόντων. Τι σημαίνει διασφαλισμένη τιμή; Κάλυψη κόστους παραγωγής και ταυτόχρονα εισόδημα για να μπορούν να καλλιεργήσουν τη γη τους, αλλά και για να μπορούν να ικανοποιήσουν τις βασικές ανάγκες τις δικές τους αλλά και των οικογενειών τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα αξιοποιήσω και τη δευτερολογία μου.

Και έρχομαι σε ένα ζήτημα που συζητιέται για τους αποφοίτους των γεωπολιτικών σχολών. Μα καλά, δεν έχετε ίχνος αξιοπρέπειας, πολιτικής εννοώ; Νέα Δημοκρατία ΠΑΣΟΚ και ΣΥΡΙΖΑ δεν εφαρμόζετε κατά γράμμα στα ζητήματα της ανώτατης εκπαίδευσης την πολιτική της Ευρωπαϊκής Ένωσης με επίκεντρο τη Συνθήκη της Μπολόνιας; Τι λέει η Συνθήκη της Μπολόνιας; Κατηγοριοποίηση των πτυχίων της ανώτατης εκπαίδευσης, πτυχία χωρίς δικαιώματα και αποσύνδεση των επαγγελματικών δικαιωμάτων από τα πτυχία. Αυτή την πολιτική δεν εφαρμόζετε ως κυβερνήσεις;

Και τώρα έρχεστε υποκριτικά και λέτε ότι θέλετε να δώσετε επαγγελματικά δικαιώματα στους αποφοίτους των νέων γεωπολιτικών σχολών. Σας έπιασε ο πόνος, αλήθεια, όταν έχετε τσακίσει τους νέους επιστήμονες κυριολεκτικά με τις πολιτικές σας, με πτυχία που δεν έχουν αντίκρισμα, με πτυχία που είναι αποσυνδεδεμένα με τα επαγγελματικά δικαιώματα; Έχει, αλήθεια, ο πολιτικός μηχανικός επαγγελματικά δικαιώματα με το πτυχίο του; Όχι. Για να εγγραφεί στο ΤΕΕ χρειάζεται ειδική διαδικασία. Έχει ο οικονομολόγος επαγγελματικά δικαιώματα μόνο με το πτυχίο του; Όχι. Θέλει ειδική διαδικασία για να εγγραφεί, να γίνει λογιστής, να περάσει από εξετάσεις. Άρα, λοιπόν, τα πτυχία είναι αποσυνδεδεμένα τα επαγγελματικά δικαιώματα.

Δεύτερον, για τι είδους επαγγελματικά δικαιώματα μιλάμε σε μια αγορά εργασίας, η οποία θεωρεί κόστος την εργατική δύναμη, γι’ αυτό θέλει να τη συμπιέσει και να μην έχει δικαιώματα επαγγελματικά, για να μπορεί ακριβώς να δουλεύει με μπλοκάκια, για να μπορεί να δουλεύει σε συνθήκες εντατικοποίησης και με μισθούς πείνας, να είναι αναλώσιμοι.

Οι πτυχιούχοι πολιτικοί μηχανικοί που δουλεύουν με μπλοκάκια, έχουν επαγγελματικά δικαιώματα; Και τι τα έχουν κάνει; Τα έχουν κορνιζάρει, για να δουλεύουν με μπλοκάκια και να τους πετάει η επιχείρηση όποτε θέλει στον δρόμο γιατί δεν της καλύπτει πλέον τις ανάγκες; Αυτή την αγορά εργασίας δεν διαμορφώσατε ως κυβερνήσεις όλοι σας; Αυτά τα πτυχία χωρίς επαγγελματικά δικαιώματα δεν διαμορφώσατε όλοι σας. Αυτή η τύποις ανωτατοποίηση που έκανε ο ΣΥΡΙΖΑ τι ήταν; Πετάξατε στα σκυλιά, επί της ουσίας, τα νέα παιδιά, να τα κατασπαράξουν. Τέτοια ανωτατοποίηση κάνετε. Γιατί; Γιατί έχουμε πτυχία πολλαπλών ταχυτήτων. Και ήρθε μετά η Κεραμέως και διεύρυνε την κατηγοριοποίηση των πτυχίων στην ίδια λογική.

Εμείς, λοιπόν, τι λέμε στα νέα παιδιά και στους φοιτητές αυτών των γεωπολιτικών σχολών; Πρώτον, ότι πρέπει να υπάρξει ουσιαστική αναβάθμιση της ανώτατης εκπαίδευσης. Δεύτερον, προγράμματα σπουδών που να αντιστοιχούν στο επιστημονικό αντικείμενο και όχι σκόρπιες διδακτικές μονάδες δεξιά και αριστερά. Και τρίτον, λέμε ότι το πτυχίο πρέπει να αποτελεί τη μοναδική προϋπόθεση για να μπορέσουν να αποκτήσουν επαγγελματικά δικαιώματα. Αυτή είναι η συνολική πρόταση του ΚΚΕ.

Συμπερασματικά, λοιπόν, και στα ζητήματα της αγροτικής παραγωγής και των προβλημάτων που αντιμετωπίζουν οι βιοπαλαιστές αγρότες και στα προβλήματα που αντιμετωπίζουν οι νέοι φοιτητές, που αναφερθήκαμε, ποιος είναι ο πραγματικός αντίπαλος; Το κέρδος και η ικανοποίηση των αναγκών και των συμφερόντων των επιχειρηματικών ομίλων. Αυτός είναι ο πραγματικός αντίπαλος που έχουν να αντιμετωπίσουν. Αυτός είναι ο πραγματικός αντίπαλος που στηρίζετε όλοι σας.

Όλα τα άλλα κόμματα έχουν αντίπαλό τους στην πολιτική της Ευρωπαϊκής Ένωσης που την έχετε υπηρετήσει με συνέπεια και πιστότητα όλοι σας. Και βεβαίως ένα κράτος το οποίο δεν έχει παθογένειες -έχει και τέτοιες, αλλά δεν είναι αυτό το βασικό του- είναι εχθρικό, γιατί είναι αστικό κράτος και γιατί αυτό το αστικό κράτος ικανοποιεί τα συμφέροντα των επιχειρηματικών ομίλων και όχι τα συμφέροντα του λαού.

Έτσι, λοιπόν, όσοι κινούμαστε στις «ράγες» του συστήματος το οποίο υπηρετείτε και εξωραΐζετε, τόσο τα δικαιώματα, οι ανάγκες, ακόμη και η ζωή των εργαζομένων, των επαγγελματιών, των βιοπαλαιστών αγροτών, της νέας γενιάς θα θυσιάζονται στον βωμό του καπιταλιστικού κέρδους.

Άρα, λοιπόν, μονόδρομο αποτελεί η σύγκρουση με τον πραγματικό αντίπαλο, αλλά και με τα κόμματα που υπηρετούν αυτόν τον πραγματικό αντίπαλο ή καλλιεργούν αυταπάτες για το σύστημα, για να μπορεί να είναι την επόμενη μέρα ισχυρός ο λαός στον δρόμο της ανατροπής με ισχυρό ΚΚΕ. Γι’ αυτό είναι και -κατά τη γνώμη μας- ελπιδοφόρο το κίνημα αυτό που έχει βάλει ως προμετωπίδα ότι δεν θα ξεχαστεί το έγκλημα στα Τέμπη, με σύνθημα: «Ή τα κέρδη τους ή η ζωή μας». Και από αυτή την άποψη, αυτό το σύνθημα οδηγεί στο βάθεμα της ριζοσπαστικοποίησης της νέας γενιάς, αλλά και ευρύτερων λαϊκών στρωμάτων, την μετατρέπει σε στάση ζωής ενάντια στο κοινωνικό, οικονομικό, αλλά και πολιτικό σύστημα το οποίο τους τσακίζει και σε συμπόρευση με το ΚΚΕ, το μοναδικό κόμμα που βρίσκεται για πάνω από ένα αιώνα απέναντι σε αυτό το σάπιο, διεφθαρμένο σύστημα, το καπιταλιστικό.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο των ομιλητών και καλούμε στο Βήμα τον κ. Χαρίτου Δημήτριο από τον ΣΥΡΙΖΑ.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, μπροστά στην παγκόσμια επισιτιστική κρίση και τις τεράστιες ανάγκες παραγωγής αγροδιατροφικών προϊόντων που αντί να λειτουργήσουν ως καταλύτης για τη διαμόρφωση ενός εθνικού στρατηγικού σχεδίου με προσδιορισμένους στόχους, ώστε ταχύτατα να αντιμετωπιστούν τα χρόνια διαρθρωτικά προβλήματα του αγροτικού τομέα, μεταξύ άλλων της ηλικιακής σύνθεσης, της ενσωμάτωσης της νέας τεχνολογίας και της καινοτομίας, ώστε η χώρα μας να αξιοποιήσει τα ισχυρά συγκριτικά πλεονεκτήματα που διαθέτει, εσείς, κύριοι, τι κάνετε; Κινείστε χωρίς σχέδιο, χωρίς συγκεκριμένες στοχεύσεις στο τι θέλουμε να πετύχουμε, ενώ οι πρωτοβουλίες σας έχουν αποσπασματικό χαρακτήρα.

Αυτό επιβεβαιώνεται και με το σημερινό νομοσχέδιο. Σε ποια από τα κομβικά ζητήματα ευθύνης του Ελληνικού Γεωργικού Οργανισμού - ΔΗΜΗΤΡΑ, όπως της έρευνας, της εκπαίδευσης και κατάρτισης, της πιστοποίησης και των ελέγχων, δίνετε απάντηση;

Το καίριο ζήτημα της έρευνας από το πολλαπλασιαστικό υλικό, το γενετικό έως τις φυλές ζώων, της φυτοπροστασίας, χωρίς την ύπαρξη εθνικής στρατηγικής, έχει αφεθεί αποκλειστικά ως πεδίο στον ιδιωτικό τομέα. Η αναγκαία σήμερα εκπαίδευση και κατάρτιση ιδιαίτερα των νεοεισερχόμενων αγροτών εξαντλείται σχεδόν αποκλειστικά από τον οργανισμό στην υλοποίηση προγραμμάτων κατάρτισης νέων γεωργών, περιορισμένης και αμφίβολης αποτελεσματικότητας.

Η διατήρηση, κύριοι, σε ατροφία του οργανισμού με την υποστελέχωση και την υποχρηματοδότησή του, η διατήρηση των αλληλοκαλυπτόμενων αρμοδιοτήτων σε άλλους φορείς ακυρώνουν τον ελεγκτικό ρόλο φορέων, όπως του ΕΦΕΤ και του ΕΛΓΟ, ενώ η εκχώρηση μέρους του έργου τους σε ιδιώτες –όπως προβλέπει το άρθρο 18- δεν αποτελεί απάντηση στο πρόβλημα των ελέγχων, αλλά οδηγεί στην περαιτέρω απαξίωση του οργανισμού.

Η έξαρση της μάστιγας των ελληνοποιήσεων ιδιαίτερα στο γάλα, που πρωτοστατούν κυρίως μεγάλα συμφέροντα στον τομέα, πλήττουν βίαια το εισόδημα των κτηνοτρόφων, αλλά και τις μικρότερες επιχειρήσεις του κλάδου. Σας έχουν κατατεθεί συγκεκριμένες προτάσεις από εκπροσώπους των κτηνοτρόφων, προτάσεις που μάλιστα δοκιμάστηκαν πιλοτικά.

Εσείς, κύριοι, δεν θέλετε να συγκρουστείτε με τα συμφέροντα που κινούνται ολιγοπωλιακά!

Θα ήθελα ακόμη να σημειώσω ότι στην αρμοδιότητα του ΕΛΓΟ-«ΔΗΜΗΤΡΑ» βρίσκονται για χρόνια εγκαταλελειμμένες εκτάσεις στον πρώην Κτηνοτροφικό Σταθμό Κομοτηνής, μέσα στον αστικό ιστό της πόλης, και παρά το γεγονός ότι έχουν κατατεθεί συγκεκριμένες προτάσεις για αξιοποίηση, αυτές παραμένουν στα αζήτητα.

Κυρίες και κύριοι, όσοι σήμερα εμπλέκονται στον πρωτογενή τομέα της οικονομίας κινούνται σε ένα καθεστώς αβεβαιότητας, ιδιαίτερα αυτοί που παράγουν, οι αγρότες, οι κτηνοτρόφοι, οι αλιείς, οι μελισσοκόμοι. Η τεράστια εκτίναξη του κόστους της παραγωγής στο ηλεκτρικό ρεύμα, στα καύσιμα, τα αγροεφόδια, τις ζωοτροφές δεν αντισταθμίζονται με τις ισχνές ενέσεις ενίσχυσης, με πιο αδικημένους τους αιγοπροβατοτρόφους μας.

Κύριοι, βρισκόμαστε μπροστά στη νέα καλλιεργητική χρονιά, αλλά και στην εφαρμογή της νέας ΚΑΠ με πληθώρα αναπάντητων ερωτημάτων, κυρίως όμως χωρίς ουσιαστική ρευστότητα του αγροτικού κόσμου. Αναγκάζονται να καταφεύγουν στους μεταποιητές, αφού το τραπεζικό σύστημα μέσω της κάρτας αγρότη αδυνατεί να στηρίξει το πραγματικό κόστος της παραγωγής.

Το κόστος της λίπανσης υπερδιπλασιάστηκε και εσείς για την περσινή χρονιά ούτε το 10% δεν καλύψατε, ενώ για τη φετινή είναι άγνωστοι ακόμα οι τύποι των λιπασμάτων που θα επιδοτηθούν, ενώ οι αγρότες έχουν ήδη ρίξει τα λιπάσματα στα χωράφια.

Οι αιγοπροβατοτρόφοι βρίσκονται σε πραγματικό αδιέξοδο. Τους υποσχεθήκατε, κύριε Υπουργέ, 8 ευρώ ανά ζώο και πήραν μόνο 5,5 έως 6 ευρώ στην καλύτερη περίπτωση. Αν παραμείνουν καθηλωμένες οι τιμές γάλακτος στον παραγωγό, σε συνδυασμό με τη δραματική μείωση της ενίσχυσης του πρασινίσματος -αφού ούτε το 20% δεν θα εισπράξουν από αυτόν οι κτηνοτρόφοι-, τότε είναι αμφίβολο από το φθινόπωρο πόσοι θα αντέξουν να κρατήσουν τα ζωντανά και βιώσιμες τις εκμεταλλεύσεις τους.

Σκεφτήκατε την αδικία που υφίστανται οι παράκτιοι αλιείς με την επιστροφή του φόρου, επιστροφή του πετρελαίου κίνησης, όταν ορίσατε δύο μόνο κλίμακες για χορήγηση 1.300 ευρώ σε σκάφη έως δώδεκα μέτρα και 13.000 ευρώ σε σκάφη άνω των δώδεκα μέτρων; Είναι φανερό ποιους θέλετε να ενισχύσετε, κύριοι.

Σκεφτήκατε πώς θα ανταπεξέλθουν οι μελισσοκόμοι της ειδικής κατάστασης με 4 ευρώ ανά κυψέλη και με την προϋπόθεση να έχουν πάνω από εκατόν δέκα;

Κυρίες και κύριοι συνάδελφοι, η εφαρμογή από φέτος της νέας ΚΑΠ έχει προκαλέσει μεγάλη αβεβαιότητα στον αγροτικό κόσμο και δικαιολογημένα, αφού έως και σήμερα παραμένουν αναπάντητα πληθώρα ερωτημάτων με ευθύνη σας λόγω της έλλειψης προετοιμασίας και των συνεχών αλλαγών στη διοίκηση του ΟΠΕΚΕΠΕ.

Το ενδεχόμενο απώλειας ενισχύσεων από τους παραγωγούς ή καταλογισμού σε βάρος της χώρας δεν αποτελεί κινδυνολογία, αλλά δυστυχώς μια οδυνηρή πραγματικότητα. Πόσο ενημερωμένη φαντάζεστε ότι είναι η μεγάλη πλειοψηφία των αγροτών που θα κληθεί να επιλέξει τα οικολογικά σχήματα που θα αντικαταστήσουν εν μέρει την ενίσχυση του πρασινίσματος; Αντιλαμβάνεστε τις επιπτώσεις που θα υπάρξουν στην καταβολή αυτών των ενισχύσεων;

Την ερχόμενη χρονιά λήγει το πρόγραμμα της νιτρορύπανσης, ενώ η Ροδόπη έχει αποκλειστεί από τη συνδεδεμένη ενίσχυση του καλαμποκιού σε περιοχές που δεν συνδέονται με το πρόγραμμα. Περαιτέρω, η καπνοκαλλιέργεια, κύριοι, χωρίς καμμία απολύτως στήριξη οδηγείται όχι μόνο απλώς σε συρρίκνωση, αλλά σε πλήρη εγκατάλειψη από τους παραγωγούς.

Ως γνωστόν, κύριε Υπουργέ, λόγω του πολυτεμαχισμού του κλήρου, της έλλειψης αναδασμών, οι αγρότες αναγκάζονται να ανταλλάσσουν μεταξύ τους αγροτεμάχια για να μειώσουν το κόστος της παραγωγής. Πώς θα γίνει ηλεκτρονική εγγραφή των μέχρι τώρα χειρόγραφων ενοικιαστήριων στο σύστημα του ΟΣΔΕ, διασφαλίζοντας ταυτόχρονα τη μη ύπαρξη φοροαποφυγής;

Και το μεγαλύτερο ερώτημα, κύριοι: Πότε θα ανοίξει το σύστημα του ΟΣΔΕ; Είχατε ανακοινώσει ότι θα και από την 1η του περασμένου μήνα. Μάλλον δεν έχει συνειδητοποιηθεί τι πρόκειται να συμβεί με αυτή την καθυστέρηση.

Για ποια στήριξη των αγροτών γίνεται λόγος; Εντάσσονται στο πρόγραμμα και ενώ την πρώτη χρονιά λαμβάνουν δικαιώματα από το εθνικό απόθεμα για όσα στρέμματα καλλιεργούν, τα επόμενα χρόνια που υποχρεώνονται σε τετραπλάσια και πενταπλάσια στρέμματα να διατηρούν, κρατούν τα ίδια αρχικά δικαιώματα. Πόσο βιώσιμες μπορούν να διατηρηθούν οι εκμεταλλεύσεις τους;

Κάτι ακόμη. Από το τέλος του περασμένου χρόνου αναμένουν να ανακοινωθούν οι δικαιούχοι αγρότες μεγάλων επενδυτικών σχεδίων από τους πόρους του Ταμείου Ανάκαμψης. Δώστε τους επιτέλους μια υπεύθυνη απάντηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Μιλάτε διαρκώς για τα προβλήματα της άρδευσης, τα υλοποιούμενα αρδευτικά έργα. Ξεχνάτε όμως ότι εγκαταλείψατε ένα ζωτικής σημασίας έργο για τη Ροδόπη, του Φράγματος του Κομψάτου, που μπορεί να ανακόψει την επαπειλούμενη ερημοποίηση του μεγαλύτερου θρακικού κάμπου.

Θα άξιζε, κύριε Υπουργέ, επειδή ακολουθείτε στο Βήμα, να δώσετε ορισμένες πειστικές απαντήσεις σε αυτά τα ερωτήματα.

Ευχαριστώ πολύ για την ανοχή σας, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Χαρίτου.

Θα δώσουμε τώρα το λόγο στον Υπουργό Αγροτικής Ανάπτυξης και Τροφίμων, τον κ. Γεωργαντά.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριοι συνάδελφοι, δεν ξέρω τι στοίχειωνε το νομοσχέδιο για την αναβάθμιση, την ανασυγκρότηση, την ανάταξη -όπως θέλετε πείτε την- του ΕΛΓΟ-«ΔΗΜΗΤΡΑ» όλα αυτά τα χρόνια, καθώς επιχειρήθηκε τρεις φορές να συζητηθεί. Για διαφορετικούς λόγους την κάθε μία φορά δεν κατάφερε να συζητηθεί. Ίσως τελικά είναι αυτό που στοιχειώνει τον ελληνικό πρωτογενή τομέα.

Ήρθε η ώρα νομίζω -και είναι μια μέρα και απολογισμού για μένα- να δούμε πραγματικά μερικά ζητήματα κατάματα και να δώσουμε απαντήσεις σε θέματα, τα οποία τίθενται όχι τόσο εντός της Αιθούσης -χωρίς να απαξιώνω τη συζήτηση που έγινε και τα ζητήματα τα οποία ανέδειξαν κάποιοι συνάδελφοι-, αλλά να δώσουμε μια απάντηση στους παραγωγούς που μας ακούν.

Με λύπη μου παρακολούθησα ότι τα δύο τρίτα περίπου του χρόνου της ομιλίας των συναδέλφων αναφέρονταν μόνο σε τοπικά ζητήματα ή σε ζητήματα ενισχύσεων, επιδοτήσεων, όπως λέμε στην επαρχία. Ναι, πρέπει να φύγουμε από αυτή τη νοοτροπία του να αντιμετωπίζουμε το Υπουργείο Αγροτικής Ανάπτυξης και Τροφίμων μόνο ως μία δυνατότητα ενίσχυσης παραγωγών.

Υπάρχουν οι θεσμοθετημένες δομές οι οποίες υπηρετούν αυτό τον κανόνα, είναι ο ΕΛΓΑ. Και οφείλω να αναφέρω εδώ ότι αυτά τα τριάμισι δύσκολα χρόνια της κλιματικής αλλαγής και των πολύ μεγάλων συνεπειών στις παραγωγές στάθηκε στο ύψος του, όχι μόνο ο ΕΛΓΑ, αλλά και η Κυβέρνηση. Δόθηκαν πάνω από 1 δισεκατομμύριο ευρώ αποζημιώσεις, όχι μόνο από τις εισφορές των αγροτών, αλλά 360 εκατομμύρια ευρώ περίπου από τον κρατικό προϋπολογισμό. Και μπορέσαμε με αυτό τον τρόπο να δώσουμε τη δυνατότητα στους παραγωγούς μας να ενισχυθούν, για να μπορέσουν να έχουν τη δυνατότητα να ξανακαλλιεργήσουν.

Υπάρχουν, επίσης, θεσμοθετημένες διαδικασίες, το λεγόμενο de minimis, οι αποζημιώσεις ήσσονος σημασίας. Μπορεί να ευελπιστεί κάποιος ή μπορεί κάποιος συνάδελφος να πιστεύει ότι μέσα από αυτή τη διαδικασία μπορεί να στηριχθεί ο ελληνικός πρωτογενής τομέας, ή ότι αυτό είναι που χρειάζεται ο ελληνικός πρωτογενής τομέας; Με τα 50 εκατομμύρια ευρώ τον χρόνο περίπου αυτής της δυνατότητας θα στηρίξουμε τους Έλληνες παραγωγούς; Τους δημιουργούμε προσδοκίες πολλές φορές, τους κοροϊδεύουμε ουσιαστικά, δίνοντάς τους απλά την ελπίδα μιας κάποιας ενίσχυσης. Και μίλησα σε πρώτο πληθυντικό πρόσωπο ως μέρος του πολιτικού προσωπικού της χώρας.

Αυτό που οφείλουμε να κάνουμε είναι να τους δώσουμε ελπίδα, όχι όμως έτσι αόριστα, αλλά συγκροτημένα μέσα από συγκεκριμένες θεσμικές παρεμβάσεις. Θεσμικές!

Και λυπάμαι πολύ που σε ένα τόσο -κατά την άποψή μου- σοβαρό και εμβληματικό νομοσχέδιο -και θα πω γιατί το θεωρώ σοβαρό και εμβληματικό- δεν άκουσα συγκεκριμένες προτάσεις, προσθήκες, τροποποιήσεις που πρέπει να γίνουν σε αυτό.

Είμαι υποχρεωμένος να αναφέρω -κατά την άποψή μου- τρεις προηγούμενες παρεμβάσεις-μεταρρυθμίσεις που έγιναν κατά τη διάρκεια αυτών των δεκατριών μηνών που υπηρετώ στο Υπουργείο Αγροτικής Ανάπτυξης.

Η πρώτη είναι ότι πλέον οι δηλώσεις ΟΣΔΕ είναι στο gov.gr, είναι στο δημόσιο νέφος. Ο τρόπος και η διαδικασία με την οποία πλέον θα γίνονται οι δηλώσεις, η αξιολόγησή τους και η ενίσχυση των αγροτών είναι πλέον τελείως διαφορετικός, αντικειμενικός, αξιόπιστος, δίκαιος και χωρίς επιβαρύνσεις για τους αγρότες που δεν είχαν καμία ανάγκη να τις έχουν στην πλάτη τους. Ναι, η «μετάδοση» αυτού του πολύ δύσκολου στοιχήματος μπορεί κάποια στιγμή να είχε και κάποιες μικρές ολιγωρίες, πολύ μικρές. Σε κάθε νέο σύστημα συμβαίνει αυτό. Όμως, νομίζω ότι το τελικό αποτέλεσμα το οποίο όλοι πρέπει να προασπίσουμε και να διαφυλάξουμε είναι αυτό που πραγματικά δημιουργεί ένα νέο πλαίσιο για τους αγρότες μας για την επόμενη μέρα.

Αναφέρομαι σε μια δεύτερη παρέμβαση, αυτή που είναι σε εξέλιξη αυτή τη στιγμή. Είναι για τα Διαχειριστικά Σχέδια Βόσκησης, απαραίτητο στοιχείο για να μπορέσουμε να μιλήσουμε για την κτηνοτροφία της επόμενης ημέρας για πάρα πολλούς λόγους, όχι απλά για να εξαλειφθούν οι όποιες παρατυπίες, παρανομίες, καταχρήσεις, όχι μόνο για αυτό που είναι αναγκαίο να γίνει, για να σταματήσουν οι καταλογισμοί από την Ευρωπαϊκή Επιτροπή. Είναι σημαντικό να δημιουργηθεί πλαίσιο πάνω στο οποίο θα μπορεί με τη συμμετοχή των κτηνοτρόφων ανά περιφέρεια να γίνει η ανάπτυξη της κτηνοτροφίας, οι παρεμβάσεις επάνω στους βοσκότοπους και προχωράμε σε αυτό απόλυτα αποφασισμένοι για να το ολοκληρώσουμε.

Και θα μου επιτρέψετε να αναφερθώ και σε μία άλλη πολύ σημαντική παρέμβαση, την οποία, δυστυχώς, σήμερα δεν την άκουσα από κανέναν από εσάς. Είναι η ενίσχυση του συνεργατισμού στη χώρα, αλλά όχι ως ευχολόγιο, ως ουσιαστική παρέμβαση. Χωρίς τα συνεργατικά σχήματα ενισχυμένα μπορούμε να ελπίζουμε ότι ο αγρότης θα έχει πραγματικά προστιθέμενη αξία στην παραγωγή του, χωρίς τις ενώσεις παραγωγών, χωρίς τους συνεταιρισμούς ενισχυμένους για να είναι και ανταγωνιστικοί στο ευρωπαϊκό πεδίο και όχι μόνο στο ευρωπαϊκό;

Όμως, εμείς δεν έχουμε μόνο ευχολόγια, φέραμε συγκεκριμένη διάταξη που δεν έχει ξαναέρθει ποτέ και δίνει έκπτωση στον φόρο εισοδήματος των φυσικών προσώπων που συμμετέχουν σε συνεταιρισμούς κατά 50%. Και λυπάμαι που το αναφέρω, ότι δυστυχώς δεν υπερψηφίστηκε από όλα τα κόμματα του Σώματος μια πολύ σημαντική παρέμβαση.

Και βεβαίως, στο Διοικητικό Συμβούλιο του ΕΛΓΟ-«ΔΗΜΗΤΡΑ» έχουμε για πρώτη φορά εκπρόσωπο από την ΕΘΕΑΣ. Οφείλουμε να το κάνουμε, να στηρίξουμε αυτή την προσπάθεια, να ανατάξουμε τον συνεργατισμό στη χώρα. Μιλάει ένας Βουλευτής της Νέας Δημοκρατίας. Ήλπιζα ότι τα κόμματα που θέλουν να αναφέρουν ότι υπερασπίζονται τέτοιες πολιτικές σήμερα θα αναδείκνυαν αυτές τις πρωτοβουλίες που είναι υπέρ του συνεργατισμού.

Και έρχομαι στο συγκεκριμένο νομοσχέδιο. Έχω τρία άρθρα μπροστά μου. Θα σας διαβάσω μόνο τρία άρθρα αυτού του νομοσχεδίου, γιατί πιστεύω ότι πραγματικά σήμερα επιχειρείται μία μεγάλη τομή, μία μεγάλη τομή η οποία δεν λύνει τα ζητήματα -οφείλω να το πω- δείχνει την κατεύθυνση, βάζει μια πρώτη βάση, για να έρθει αυτή η βάση να υποστηριχθεί και να στηριχθεί από κάθε επόμενο Υπουργό Αγροτικής Ανάπτυξης, για να μπορέσουμε να φτάσουμε σε ένα αποτέλεσμα όπως όλοι το επιθυμούμε. Γιατί ο ΕΛΓΟ-«ΔΗΜΗΤΡΑ» πρέπει να έχει έναν ρόλο, πρέπει να είναι ο θεσμικός σύμβουλος του Υπουργείου Αγροτικής Ανάπτυξης στα ζητήματα χάραξης αγροτικής πολιτικής, όπως τα προτεραιοποιεί και τα θέτει ο εκάστοτε Υπουργός και εκείνος να έχει την επιστημονική στήριξη και θωράκιση μέσα από τη δυνατότητα που έχει πραγματικά αυτός ο πολύ καλός οργανισμός και μέσα από την έρευνα και μέσα από την κατάρτιση να στηρίξει τις προσπάθειες που γίνονται πολύ πιο επείγουσες, γιατί έχουμε να αντιμετωπίσουμε κλιματική κρίση, έχουμε να αντιμετωπίσουμε επισιτιστική κρίση.

Κρατάω μια κουβέντα του κ. Σκανδαλίδη, «όχι η έρευνα για την έρευνα», συμφωνούμε απόλυτα. Δεν πρέπει η έρευνα να είναι υπηρέτης στην ανάγκη άσκησης εφαρμοσμένης αγροτικής πολιτικής; Δεν πρέπει να είναι εργαλείο στα χέρια κάθε Υπουργού; Δεν πρέπει να δίνονται κατευθύνσεις, να προτεραιοποιούνται οι ανάγκες, να απαντάει ο ΕΛΓΟ-«ΔΗΜΗΤΡΑ» μέσα από τα ερευνητικά του κέντρα και τους ερευνητές στις μεγάλες ανάγκες του πρωτογενή τομέα και όχι να έρχεται στο γραφείο κάθε Υπουργού κάθε ιδιώτης-μελετητής και να του προσφέρει μία πρόταση, η οποία δήθεν θα δώσει λύσεις σε ένα ζήτημα; Δεν απαξιώνω αυτές τις προσπάθειες, αλλά εμείς πρέπει να ξεκινήσουμε από τον ΕΛΓΟ-«ΔΗΜΗΤΡΑ» και από τη δομή του.

Διαβάζω, λοιπόν, το άρθρο 13: «Δημιουργείται Επιτροπή Αγροτικής Έρευνας» -ακούστε λίγο δυο διατάξεις, διαβάζω όπως είναι γραμμένο- «στην αποκλειστική αρμοδιότητα του διοικητικού συμβουλίου του ΕΛΓΟ παραμένει ιδίως η έγκριση ανά τετραετία και σε κάθε περίπτωση εντός του πρώτου τριμήνου από την ανάληψη της θητείας κάθε διοικητικού συμβουλίου των ερευνητικών στόχων του οργανισμού στη βάση των αναγκών του αγροτικού τομέα κατόπιν εισήγησης της Επιτροπής Αγροτικής Έρευνας, στην οποία συμμετέχουν οι ερευνητές». Πλέον δεν θα έχουμε ερευνητικά προγράμματα απλά για να τα έχουμε. Σίγουρα θα υπάρχουν και κάποια τέτοια, αλλά βάζουμε προτεραιότητες και σε αυτές τις προτεραιότητες οι οποίες θα τίθενται ανά θητεία διοικητικού συμβουλίου, όπως λέει στην παράγραφο 6, «ο Υπουργός Αγροτικής Ανάπτυξης και Τροφίμων μπορεί να αιτηθεί απευθείας από την Επιτροπή Αγροτικής Έρευνας απολογισμό του ερευνητικού έργου που έχει διεξαχθεί. Μπορεί να αιτηθεί και την οργάνωση και διεξαγωγή έρευνας επί συγκεκριμένου ζητήματος, εφόσον κρίνει αυτό σκόπιμο» -ακούστε- «για να εξασφαλιστεί η διασύνδεση της διεξαγόμενης αγροτικής έρευνας με τις τρέχουσες εξελίξεις του αγροδιατροφικού τομέα».

Υπάρχουν ζητήματα που πρέπει να απαντηθούν, για να μπορούν να γίνουν στη συνέχεια εφαρμοσμένη αγροτική πολιτική, ευθύνη του εκάστοτε Υπουργού να το πράξει αυτό. Όμως, τα εργαλεία και τα μέσα θα μας τα δώσει ο ΕΛΓΟ-«ΔΗΜΗΤΡΑ» μέσα από τη νέα δομή, έτσι όπως τη δημιουργούμε.

Άρθρο 19: «Προσδιορισμός των ορίων αποδόσεων γάλακτος».

Συγγνώμη, κύριοι συνάδελφοι, από ελάχιστους αναφέρθηκε η σημαντικότητα της συγκεκριμένης διάταξης.

Κρατάω από τον κ. Αποστόλου αυτό που είπε κάποια στιγμή αναφερόμενος στη φέτα: «χρειάζεται μια επιστημονική και αντικειμενική προσέγγιση προκειμένου να μη γίνεται αντικείμενο νοθείας». Μάλιστα.

Έγιναν πολλές προσπάθειες -δεν απαξιώνω καμία από αυτές- και μέσα από το «ΑΡΤΕΜΙΣ» και μέσα από το ισοζύγιο γάλακτος, μέσα από τους ελέγχους. Όμως κάθε φορά υπάρχει κάτι καινούργιο, το οποίο πρέπει να το αντιμετωπίσουμε. Υπάρχει κάτι καινούργιο από αυτούς που θέλουν να νοθεύσουν τα γαλακτοκομικά προϊόντα, τον πλούτο αυτό της χώρας. Και όσον αφορά αυτόν τον προσδιορισμό των ορίων αποδόσεως γάλακτος, πλέον θα γίνεται με έναν απόλυτα επιστημονικό και αντικειμενικό τρόπο από μία επιτροπή στην οποία εκτός από τον υπεύθυνο του ΕΛΓΟ – «ΔΗΜΗΤΡΑ» για τη διασφάλιση της ποιότητας, θα έχουμε τρεις καθηγητές πανεπιστημίου, έναν εκπρόσωπο από το Υπουργείο Αγροτικής Ανάπτυξης, έναν από τον ΕΛΓΟ – «ΔΗΜΗΤΡΑ» και έναν εκπρόσωπο της διεπαγγελματικής οργάνωσης. Πρόταση της διεπαγγελματικής είναι ουσιαστικά η συγκεκριμένη επιτροπή, η οποία θα βάλει το πλαίσιο αποδόσεως, τα πρωτεϊνικά κλάσματα για παράδειγμα, οπότε χωρίς να γίνεται έλεγχος από την αρχή εκεί που παράγεται το προϊόν, αλλά από το ράφι, από την εστίαση, να μπορούμε με απόλυτα επιστημονικό και αντικειμενικό τρόπο, όπως θα καταλήξει η επιτροπή, να βλέπουμε ποιος κάνει παρεμβάσεις στο παραγόμενο προϊόν, ποιος το νοθεύει και στη συνέχεια να έχει το βάρος της απόδειξης της όποιας απόκλισης και βεβαίως, αν δεν μπορεί αυτό να γίνει, να έχουμε τις ποινές οι οποίες -να το αναφέρω εδώ αυτό- θα προβλεφθούν συνολικά -γιατί δεν μπορούσε να είναι στον νόμο- με υπουργικές αποφάσεις που θα εκδοθούν στη συνέχεια. Δεν είναι, λοιπόν, αυτό το άρθρο πάρα πολύ σημαντικό για την καταπολέμηση της νοθείας σε όλα τα γαλακτοκομικά προϊόντα με έναν απόλυτα επιστημονικό και αντικειμενικό τρόπο κι αυτό γίνεται για πρώτη φορά;

Έρχομαι στο άρθρο 49, που το θεωρώ επίσης εμβληματικό, γιατί σε ένα πολύ ιστορικό προϊόν -και δίνει τον τόνο και για παρόμοια προϊόντα, που μπορεί να ακολουθήσει κάτι αντίστοιχο- δημιουργεί τις συνθήκες για να παρακολουθήσουμε ακριβώς με το ελαιοκομικό μητρώο τι γίνεται με τους παραγωγούς, τι γίνεται με τους μεταποιητές, τι γίνεται με τις παραδόσεις, έτσι ώστε να έχουμε μια απόλυτη εικόνα με το ελαιοκομικό μητρώο για ένα προϊόν το οποίο βλέπετε τι πλούτο φέρνει φέτος στη χώρα μας, το οποίο όμως βασανίζεται και αυτό από πολλές περίεργες πρακτικές.

Αυτά τα τρία άρθρα, τα οποία απλά ανέφερα, εγώ τα θεωρώ εμβληματικά. Το ένα σε σχέση με την έρευνα, το άλλο σε σχέση με τον έλεγχο και το άλλο σε σχέση με τη θεσμοθέτηση μητρώου είναι νομίζω σημαντικά για να καταδείξουν την προσπάθεια που γίνεται μέσα από ένα νομοθέτημα που έρχεται έντεκα χρόνια μετά τη λειτουργία του ΕΛΓΟ – «ΔΗΜΗΤΡΑ» όπως τον γνωρίζουμε, να τον βοηθήσει στην ανασύσταση και στην ανασυγκρότησή του.

Ερώτημα: Δηλαδή μέχρι σήμερα ο ΕΛΓΟ - «ΔΗΜΗΤΡΑ» δεν έκανε τίποτε σημαντικό, τίποτε σπουδαίο; Όχι, δεν ισχύει αυτό. Παρά τον τρόπο με τον οποίο δημιουργήθηκε και τις συνθήκες στις οποίες δημιουργήθηκε, παρά το ελλιπές νομοθετικό πλαίσιο, παρά τη θεσμοθέτησή του με έναν τρόπο ο οποίος ήταν ελλιπής και γι’ αυτό δημιουργούσε ζητήματα στη λειτουργία, μπόρεσε και κατάφερε εν πολλοίς τις προσδοκίες του κόσμου, των παραγωγών, αλλά και τους στόχους του να τους ικανοποιήσει.

Τώρα όμως υπάρχει η ανάγκη της ανασυγκρότησής του, η ανάγκη να εξαφανιστούν, να εκλείψουν όλες εκείνες οι ατέλειες οι οποίες δημιουργούσαν ζητήματα στην εύρυθμη λειτουργία και αποτελεσματικότητά του και ήρθε βέβαια και η ανάγκη της προσαρμογής του στα νέα δεδομένα τα οποία έχουν δημιουργηθεί. Και είναι δεδομένα τα οποία οφείλουμε όλοι να υπηρετήσουμε με έναν διαφορετικό πια τρόπο, γιατί ζητούμενο είναι απ’ όλους -νομίζω- ο μετασχηματισμός της παραγωγής στον πρωτογενή τομέα στη χώρα μας. Αυτό δεν μπορεί να γίνει χωρίς την επιστημονική συμβολή του ΕΛΓΟ - «ΔΗΜΗΤΡΑ», χωρίς την κατάρτιση, η οποία είναι καλή, ποιοτική, αλλά υστερεί σε ποσοστό συμμετεχόντων αγροτών στον βαθμό που θα θέλαμε.

Κι αυτό είναι ένα ζητούμενο της επόμενης ημέρας, διότι δεν μπορεί στη χώρα μας να έχουμε μια κατάρτιση μόνο του 7% των αγροτών μας, όταν ο μέσος όρος στην Ευρωπαϊκή Ένωση είναι 25% κι όταν η Ολλανδία έχει 80% κατάρτιση. Είναι, λοιπόν, ανάγκη αυτό να αυξηθεί, να δημιουργηθούν οι δομές, για να αυξηθεί το ποσοστό κατάρτισης των Ελλήνων αγροτών.

Δύο-τρεις ακόμα παρεμβάσεις, οι οποίες όμως είναι σημαντικές να αναφερθούν, είναι σε σχέση με την αποστράγγιση της λίμνης Κάρλας, οφειλόμενη πράγματι ενέργεια από την πλευρά του Υπουργείου, μετά από παρεμβάσεις των Βουλευτών της περιοχής, όπως αναφέρθηκε. Νομίζω ότι πρέπει να λύνουμε ζητήματα τα οποία το μόνο που κάνουν είναι να δυσχεραίνουν τελικά τους αγρότες παραγωγούς μας, τους ιδιοκτήτες, να ασκήσουν τις δραστηριότητές τους. Ήταν μια οφειλόμενη ενέργεια, την οποία και ικανοποιούμε.

Βεβαίως δίνουμε και τη δυνατότητα στους αδρανείς -να μου επιτραπεί η έκφραση- συνεταιρισμούς είτε να προβούν σε εκκαθάριση είτε να συγχωνευτούν. Είναι και αυτό κάτι το οποίο έχει ζητηθεί από πάρα πολλούς τέτοιους οργανισμούς και νομίζω ότι είναι επίσης σημαντικό.

Και βεβαίως έχουμε και ρύθμιση, επίσης μετά από παρέμβαση συναδέλφων, για τη διαχείριση της πλεονάζουσας αλιευτικής ικανότητας.

Κύριοι συνάδελφοι, οφείλω να πω και τη θέση του Υπουργείου σε σχέση με το ζήτημα που έχει προκύψει με τα επαγγελματικά δικαιώματα των πτυχιούχων πανεπιστημιακών σχολών πενταετούς φοίτησης, μια εκκρεμότητα που έρχεται από τον νόμο του 2019, μια εκκρεμότητα για την οποία σίγουρα δεν ευθύνονται οι πτυχιούχοι, αυτά τα παιδιά τα οποία πράγματι πρέπει να έχουν τη δυνατότητα άσκησης των επαγγελματικών δικαιωμάτων τους.

Όπως είπα και τις δύο φορές στις επιτροπές στις οποίες πήρα τον λόγο, έπρεπε να γίνουν οι αναγκαίες διαβουλεύσεις, οι αναγκαίες συνεργασίες, που πράγματι έγιναν σε ένα πάρα πολύ καλό κλίμα, πρώτον, με τους εκπροσώπους των πολιτικών κομμάτων και οφείλω να το αναφέρω και να το καταγράψω εδώ. Υπήρξε μια πολύ καλή συνεργασία με τους εκπροσώπους του ΓΕΩΤΕΕ, αλλά πάνω απ’ όλα μια απόλυτα παραγωγική και ουσιαστική συνεργασία η οποία έγινε με το Υπουργείο Παιδείας, καθώς η ΕΘΑΑΕ είναι το όργανο το οποίο καταλυτικά θα αποτελεί το κριτήριο για τη συγκεκριμένη αυτή αναγνώριση.

Σας αναφέρω ότι η υπουργική τροπολογία θα κατατεθεί -απλά για να μην είναι εκπρόθεσμη, γιατί, όπως ξέρετε, καμμία εκπρόθεσμη υπουργική τροπολογία δεν έχει κατατεθεί όλον αυτόν τον καιρό- στο ερανιστικό νομοσχέδιο του Υπουργείου Τουρισμού, το οποίο θα συζητηθεί τις επόμενες μέρες και θα δίνει οριστική λύση σε αυτό το ζήτημα. Αν κατατεθεί αύριο το νομοσχέδιο, θα κατατεθεί αύριο και η τροπολογία. Σε κάθε περίπτωση, θα συζητηθεί στο ερανιστικό νομοσχέδιο και νομίζω ότι θα έχουμε, όπως άλλωστε εκφράστηκε, και την αποδοχή από όλες τις πολιτικές δυνάμεις για την υπερψήφισή του, σε μια οφειλόμενη ενέργεια από εμάς προς όλους τους πτυχιούχους.

Κλείνοντας, κύριοι συνάδελφοι, θα ήθελα να πω πως νομίζω ότι ποτέ δεν πρέπει κάποιος να ισχυριστεί έτσι εύκολα, ειδικά στον δύσκολο πρωτογενή τομέα, ότι μπορεί να επικαλείται μεγάλες στρατηγικές, μεγάλες επαναστάσεις, μεγάλες παρεμβάσεις οι οποίες γίνονται με ένα νομοσχέδιο. Σίγουρα όμως νομίζω ότι τον τόνο διαχείρισης του επόμενου διαστήματος στα πολύ μεγάλα ζητήματα τα οποία έχει να αντιμετωπίσει ο πρωτογενής τομέας το συγκεκριμένο νομοσχέδιο τον δίνει και δεν πρέπει να βλέπουμε απαισιόδοξα τα πράγματα. Υπάρχει η δυναμική του ελληνικού πρωτογενούς τομέα, μια δυναμική που καταγράφεται με μετρήσιμα νούμερα και η οποία δεν αμφισβητείται.

Δεν μπήκα στη διαδικασία να αναφέρω τις ενισχύσεις που δώσαμε προς τους αγρότες με διάφορους τρόπους όλον αυτόν τον καιρό, δεν χρειάζεται. Θα αναφέρω μόνο ένα πράγμα. Το 2022 οι εξαγωγές τροφίμων και ποτών ανήλθαν σε 8.120.000.000. Το 2020 αυτό ήταν 6.000.000.000. Από 6.000.000.000 το 2020, 8.120.000.000 το δύσκολο 2022.

Επίσης -διότι πρέπει να το αναφέρω- σε σχέση με την κτηνοτροφία, σε μια δύσκολη χρονιά που ήταν η περσινή, είχαμε ακριβώς την ίδια παραγωγή αιγοπρόβειου γάλακτος κι είχαμε μικρή μείωση πράγματι στο αγελαδινό.

Υπάρχουν πολλά πράγματα να γίνουν, πολλά να κάνουμε. Πρέπει να δώσουμε μια δυνατότητα στον Έλληνα να παράξει. Το προϊόν του είναι εξαιρετικό, είναι ποιοτικό και πρέπει να του δώσουμε τη δυνατότητα, να δημιουργήσουμε τις υποδομές, για να μπορέσει να παράξει. Σε όλο αυτό η συνεργασία της επιστημονικής κοινότητας, του ερευνητικού κλάδου, όπως εκφράζεται σήμερα, της κατάρτισης και της εκπαίδευσης, όπως εκφράζεται από τις δομές του ΕΛΓΟ - «ΔΗΜΗΤΡΑ», είναι απολύτως αναγκαίο να συνυπάρχει στις προσπάθειες του Υπουργείου Αγροτικής Ανάπτυξης.

Νομίζω, λοιπόν, ότι με έναν αισιόδοξο τρόπο για τη δυναμική, για τη δυνατότητα, για τα αποτελέσματα τα μετρήσιμα μπορούμε να κλείσουμε και παρακαλώ, αξιολογώντας τις παρεμβάσεις που σας είπα ότι γίνονται, να επαναξιολογήσετε και τη στάση σας γι’ αυτό το νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την κατάσταση των ομιλητών. Καλούμε στο Βήμα τον κ. Μπούγα Ιωάννη από τη Νέα Δημοκρατία και ακολουθούν ο κ. Καλαματιανός, η κ. Βρυζίδου και ο κ. Σενετάκης.

**ΙΩΑΝΝΗΣ ΜΠΟΥΓΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, η ομιλία μου θα επικεντρωθεί στο δεύτερο μέρος του συζητούμενου σχεδίου νόμου, που αφορά στην αποκατάσταση, την προστασία, τη βιώσιμη ανάπτυξη, καθώς και στο ολοκληρωμένο σύστημα διοίκησης και διαχείρισης του παραδοσιακού ελαιώνα της Άμφισσας.

Ο ελαιώνας της Άμφισσας είναι ο μεγαλύτερος συνεκτικός ελαιώνας των Βαλκανίων, με ένα μοναδικό οικοσύστημα εξήντα πέντε χιλιάδων στρεμμάτων περίπου, με ένα εκατομμύριο διακόσιες χιλιάδες ελαιόδεντρα. Τρία είναι τα βασικά στοιχεία του ελαιώνα. Πρώτον, το ιστορικό στοιχείο. Εκτιμάται ότι είναι περίπου τριών χιλιάδων ετών, με σημαντικά αρχαιολογικά ευρήματα εντός αυτού. Δεύτερον, το πολιτιστικό στοιχείο, καθώς αποτελεί φυσική συνέχεια του αρχαιολογικού χώρου των Δελφών και μνημείο της παγκόσμιας πολιτιστικής κληρονομιάς, προστατευόμενο από την UNESCO. Και, τρίτον, ο παραδοσιακός τρόπος καλλιέργειάς του.

Για την προστασία του καθώς επίσης και για την προστασία του ορατού χώρου από τους Δελφούς, του επονομαζόμενου δελφικού τοπίου, δηλαδή για λόγους προστασίας μείζονος δημοσίου συμφέροντος, έχουν επιβληθεί εδώ και πενήντα χρόνια περίπου πολύ αυστηροί περιορισμοί σχεδόν στο σύνολο του ελαιώνα και στους ιδιοκτήτες των κτημάτων, χωρίς αντίστοιχα να προβλεφθούν αντισταθμιστικά οφέλη.

Οι περιορισμοί αυτοί αποτέλεσαν και αποτελούν ακόμη τροχοπέδη για την ανάπτυξη της περιοχής και συνέτειναν στην εγκατάλειψη του παραδοσιακού ελαιώνα της Άμφισσας. Η εγκατάλειψη του ελαιώνα αποτέλεσε τη βασική αιτία δύο καταστροφικών πυρκαγιών, η πρώτη το 2013, η δεύτερη το περσινό καλοκαίρι.

Αμέσως μετά την κατάσβεση της πυρκαγιάς που έγινε πέρσι τον Ιούλιο, με εντολή του ίδιου του Πρωθυπουργού, ξεκίνησε η προσπάθεια που ανταποκρίνεται στο πάγιο αίτημα των κατοίκων και του συνόλου της τοπικής κοινωνίας αναβίωσης του τμήματος που καταστράφηκε, αλλά και συνολικής ανάδειξης και αξιοποίησης του ελαιώνα ως σύνθετου πολιτιστικού και αγροτικού προϊόντος.

Το έργο αναβίωσης ανέλαβε η ομάδα έργου «Ξαναφυτεύουμε τους καμένους δελφικούς ελαιώνες», ιδιωτικός φορέας που, πρώτον, προμηθεύτηκε άμεσα ποσότητα σαράντα χιλιάδων δενδρυλλίων της ίδιας ποικιλίας, δεύτερον, χρηματοδοτεί την εκ βάθρων επισκευή τριών γεωτρήσεων του τοπικού ΤΟΕΒ που είχαν βανδαλιστεί και δεν λειτουργούσαν, καθώς επίσης και τη σύνδεσή τους με τη ΔΕΗ και την εγκατάσταση σε αυτές συστημάτων ασφάλειας και πυρανίχνευσης και, τρίτον, ανέλαβε να χρηματοδοτήσει μια σειρά εκπαιδευτικών προγραμμάτων και σεμιναρίων εκατόν εξήντα αγροτών της περιοχής.

Για τη συνολική ανάδειξη και αξιοποίηση του ελαιώνα ως σύνθετου αγροτικού και πολιτιστικού προϊόντος δημιουργείται με το συζητούμενο σχέδιο νόμου ένας πρότυπος φορέας διαχείρισης ως νομικό πρόσωπο ιδιωτικού δικαίου, για την εξυπηρέτηση όμως δημοσίου συμφέροντος, με συμμετοχή δημόσιων και ιδιωτικών φορέων, όπως είναι το Γεωπονικό Πανεπιστήμιο, ηγετικές τεχνολογικές επιχειρήσεις και, βεβαίως, η τοπική αυτοδιοίκηση Α΄ βαθμού και η περιφερειακή αυτοδιοίκηση, με σαφή στόχευση την αξιοποίηση του ελαιώνα ως ενιαίου συνόλου από άποψη γεωργικής οικονομίας, ανάπτυξης και περιβαλλοντικής προστασίας.

Οι στόχοι και οι επιμέρους δράσεις που έχουν ενταχθεί στο πεδίο εφαρμογής του ειδικού αυτού φορέα είναι βασικά οι εξής:

Πρώτον, η αναστροφή της εγκατάλειψης του ελαιώνα της Άμφισσας και η εντατικοποίηση της καλλιέργειας. Στο πλαίσιο αυτό προτεραιοποιείται η λήψη μέτρων βελτίωσης και μείωσης του κόστους της αγροτικής παραγωγής, εγκαθίστανται συστήματα, όπως είπα, πυρανίχνευσης και πυροπροστασίας, καθώς επίσης και έγκαιρης προειδοποίησης, ολοκληρώνεται η κατασκευή του αρδευτικού δικτύου και εντάσσεται η χρήση προηγμένων τεχνολογιών στην αγροτική παραγωγή και καλλιέργεια. Ταυτόχρονα, λαμβάνεται πρόνοια για την καλλιέργεια των εγκαταλειμμένων -και είναι πολλά- αγροκτημάτων, την πιστοποίηση και προβολή των προϊόντων, καθώς επίσης και των υπηρεσιών, με μια εκστρατεία ενημέρωσης, για την οποία έχουν προβλεφθεί 5.000.000 ευρώ, καθώς επίσης και την ανάπτυξη ήπιων τουριστικών δράσεων εντός του ελαιώνα.

Και, δεύτερον, για την επίτευξη της αειφόρου ανάπτυξης προβλέπονται καινοτόμες δράσεις αγροτικής, πολιτιστικής και τουριστικής αξιοποίησης του ελαιώνα, με ανάπτυξη ήπιων τουριστικών δραστηριοτήτων μέσα σε αυτόν.

Ενδεικτικά αναφέρω την ανάδειξη της ευρύτερης περιοχής με την αποκατάσταση των αρχαίων μονοπατιών Κίρρας - Δελφών, μήκους δεκαπέντε χιλιομέτρων, και Ιεράς Μονής Προφήτη Ηλία Χρισσού Άμφισσας, μήκους επτά χιλιομέτρων, την προβολή των αρχαίων μνημείων που βρίσκονται μέσα στον ελαιώνα, όπως ο θολωτός μυκηναϊκός τάφος, καθώς επίσης και χριστιανικών μνημείων, όπως είναι η Ιερά Μονή Προφήτη Ηλία.

Οι εισηγούμενες διατάξεις αφορούν όλους τους καλλιεργητές, ανεξαρτήτως αν αυτοί είναι κατά κύριο επάγγελμα αγρότες ή όχι. Αφορούν όμως, θα έλεγα, και όλους τους κατοίκους του Δήμου Δελφών και όλους τους κατοίκους της Φωκίδας.

Κυρίες και κύριοι συνάδελφοι, πρόθεσή μας δεν είναι να δημιουργήσουμε έναν ακόμη γραφειοκρατικό οργανισμό, αλλά έναν ευέλικτο, εξωστρεφή φορέα, με σκοπό την παροχή βοήθειας στους παραγωγούς, την προώθηση, προβολή και πιστοποίηση των προϊόντων, την κτήση και καλλιέργεια από τον φορέα των εγκαταλειμμένων εκτάσεων, που έως σήμερα αποτελούν νησίδες πρόκλησης κινδύνων και ιδιαίτερα πρόκλησης πυρκαγιών, την ανάδειξη του πολιτιστικού χαρακτήρα, αλλά και την αξιοποίηση των τουριστικών δυνατοτήτων του ελαιώνα.

Στους βραχυπρόθεσμους στόχους, οι οποίοι τίθενται με αυστηρό χρονοδιάγραμμα, ανήκουν η αποκατάσταση του ελαιώνα μέσω των δεντροφυτεύσεων, η αντιμετώπιση των ζητημάτων προληπτικής πυροπροστασίας, διαχείρισης των υδατικών πόρων και αποβλήτων, καθώς και θέματα που συνάπτονται με το τοπικό δίκτυο οδοποιίας.

Η προσδοκώμενη ενίσχυση της παραγωγής, η ισχυρή πιστοποίηση ποιότητας των προϊόντων, η ανάδειξη και προσέλκυση επισκεπτών-τουριστών, καθώς και η διεξαγωγή εκπαιδευτικών και λοιπών σεμιναρίων και προγραμμάτων για τις μεθόδους καλλιέργειας και διαχείρισης των υδατικών πόρων και έγκαιρης αντιμετώπισης των ασθενειών αποτελούν μεσομακροπρόθεσμα μερικές μόνο από τις πτυχές του συζητούμενου σχεδίου νόμου.

Πριν κλείσω την ομιλία μου, θα ήθελα να σας επισημάνω, κύριε Υπουργέ, την εκκρεμότητα η οποία υφίσταται για διενέργεια αυτοψιών από τους γεωπόνους του ΕΛΓΑ, προκειμένου να μπορέσουν να πάρουν οι παραγωγοί τις αποζημιώσεις τους. Επειδή οι πληγέντες συμπατριώτες μου αναμένουν την απάντησή σας, θα παρακαλούσα, όταν πάρετε ξανά τον λόγο, να τους ενημερώσετε πότε θα εισπραχθούν οι αποζημιώσεις, τις οποίες, επαναλαμβάνω, περιμένουν, για να προγραμματίσουν ξανά τη δραστηριότητά τους εντός του ελαιώνα.

Κυρίες και κύριοι συνάδελφοι, η σημερινή μέρα είναι σημαντική για τον Δήμο Δελφών και τη Φωκίδα. Ο ελαιώνας της Άμφισσας, απαράμιλλης ομορφιάς οικοσύστημα της χώρας που επί αιώνες έθρεψε την περιοχή και στήριξε την εθνική οικονομία, τα τελευταία χρόνια εγκαταλείφθηκε, με αποτέλεσμα να κινδυνεύει από ολοκληρωτική καταστροφή.

Με τη δημιουργία φορέα διαχείρισης γίνεται το πρώτο και μεγάλο βήμα για την προστασία του και την ανάδειξή του, με σκοπό την αξιοποίηση του πλούτου του προς όφελος της τοπικής κοινωνίας και οικονομίας, αλλά και της χώρας γενικότερα, δεδομένης της φυσικής και άρρηκτης συνέχειάς του με τον αρχαιολογικό χώρο των Δελφών και της μεγίστης πολιτιστικής σημασίας ως μνημείου της παγκόσμιας πολιτιστικής κληρονομιάς.

Ειλικρινά θα ήθελα να ευχαριστήσω από το Βήμα αυτό τον παριστάμενο Υπουργό, τον Υπουργό Επικρατείας κ. Σκέρτσο, την Υπουργό Πολιτισμού κ. Μενδώνη, τον Υπουργό Κλιματικής Κρίσης και Πολιτικής Προστασίας κ. Στυλιανίδη, τους Υφυπουργούς κυρίους Τριαντόπουλο και Αμυρά, τον Περιφερειάρχη Στερεάς Ελλάδας και τον Δήμαρχο του Δήμου Δελφών, τον Πρύτανη του Γεωπονικού Πανεπιστημίου και όλους όσοι συμμετείχαν στην κατάρτιση του φορέα, την αναβίωση του καμένου ελαιώνα και ιδίως την ομάδα έργου «Ξαναφυτεύουμε τους καμένους δελφικούς ελαιώνες», που συνέδραμαν όχι μόνο για το μέχρι σήμερα παραγόμενο έργο, αλλά και για τη συνδρομή τους στην κατάρτιση του συζητούμενου σχεδίου νόμου και, βεβαίως, αργότερα στη λειτουργία του και την επίτευξη των στόχων του.

Εύχομαι ειλικρινά, κυρίες και κύριοι συνάδελφοι, να επιτύχει το σημερινό εγχείρημα θέσπισης ενός πρότυπου νόμου, ο οποίος θα μπορεί με τις κατάλληλες προσαρμογές να εφαρμοστεί και σε άλλες περιοχές της επικράτειας που αντιμετωπίζουν παρόμοια προβλήματα.

Σας ευχαριστώ, για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπούγα.

Πριν δώσω τον λόγο στον επόμενο ομιλητή, επιτρέψτε μου δύο ανακοινώσεις.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και πέντε εκπαιδευτικοί συνοδοί τους από το Δημοτικό Σχολείο Παλιουρίου Χαλκιδικής.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Μπατσίου Άνδρου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τον λόγο στον κ. Καλαματιανό. Θα ακολουθήσει ο κ. Αραχωβίτης, Κοινοβουλευτικός Εκπρόσωπος του ΣΥΡΙΖΑ, στη συνέχεια η κ. Βρυζίδου, όπως ανακοίνωσα και πιο πριν, και αμέσως μετά ο κ. Σενετάκης.

Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι στιγμές είναι κρίσιμες για τον αγροτικό κόσμο. Καθημερινά οι αγρότες και οι κτηνοτρόφοι μας βρίσκονται αντιμέτωποι και έχουν να παλέψουν με το τεράστιο κόστος παραγωγής, που έχει αυξηθεί σε δυσθεώρητα ύψη, λόγω των ανατιμήσεων στο ρεύμα, στα καύσιμα, στα αγροτοεφόδια, στα φάρμακα, στα λιπάσματα, στις ζωοτροφές.

Έχουν να παλέψουν με τη μειωμένη απορροφητικότητα των προϊόντων τους, γιατί έχει μειωθεί το εισόδημα και η αγοραστική δύναμη των καταναλωτών. Έχουν να παλέψουν με τη χαμηλή τιμή του προϊόντος για τον παραγωγό, που βεβαίως αναγκάζεται να πουλά πολλές φορές κάτω από το κόστος. Έχουν να παλέψουν με την κερδοσκοπία και την αισχροκέρδεια. Έχουν να παλέψουν με τα ακραία καιρικά φαινόμενα, λόγω της κλιματικής κρίσης, αλλά και με τις πυρκαγιές και τις πλημμύρες και άλλες καταστροφές. Για παράδειγμα, στον τόπο μου, στην Ηλεία, οι παραγωγοί της περιοχής της Ολυμπίας και του Πύργου ακόμα περιμένουν τις αποζημιώσεις τους για τις καταστροφικές πυρκαγιές του 2021. Δίχως αμφιβολία, λοιπόν, είναι πρωτοφανής η μείωση του αγροτικού εισοδήματος για χιλιάδες οικογένειες σε όλη την Ελλάδα.

Ταυτόχρονα, οι οικονομικές συνέπειες της υγειονομικής κρίσης αλλά και παλαιότερα χρέη σφίγγουν ακόμα περισσότερο τη θηλιά στους παραγωγούς. Τα χωριά μας κινδυνεύουν με ερημοποίηση. Όλος αυτός ο κόσμος αναμένει το αυτονόητο: τη στήριξη από την πολιτεία, από την Κυβέρνηση. Εσείς τι κάνετε; Δεν μπορείτε να αντιληφθείτε την απόγνωση των παραγωγών, δεν λαμβάνετε γενναία και ουσιαστικά μέτρα, που έχουν τόσο πολλή ανάγκη, αδιαφορείτε και αρνείστε πεισματικά την πραγματικότητα. Προσπαθείτε, συνεχώς, με καθυστερημένα, απρόσφορα και ανεπαρκή μέτρα, να δείξετε ότι δήθεν κάτι κάνετε.

Αλήθεια, όλο αυτό το διάστημα τι έχετε κάνει για την έρευνα, την εκπαίδευση και την κατάρτιση στον χώρο της γεωργίας; Τι έχετε κάνει για την πιστοποίηση και για το ευαίσθητο ζήτημα των ελέγχων; Τι έχετε κάνει για το τεράστιο ζήτημα της ελλείψεως εργατών γης, για την πάταξη της αισχροκέρδειας, των ελληνοποιήσεων, της νοθείας;

Γνωρίζετε ότι υφίστανται αυτές οι απαράδεκτες πρακτικές. Γνωρίζετε πως ο καταναλωτής αγοράζει έως και επτά φορές παραπάνω το προϊόν από την τιμή του παραγωγού. Για παράδειγμα: τα πορτοκάλια 0,15 του ευρώ στον παραγωγό, 1 ευρώ στο ράφι. Tόσο τα αγοράζουν οι καταναλωτές. Δεν βλέπετε, ότι υπάρχει αισχροκέρδεια; Δεν βλέπετε ότι αυτή η αισχροκέρδεια στρέφεται και κατά του παραγωγού αλλά και κατά του καταναλωτή; Και τι κάνετε γι’ αυτό;

Τα ίδια και στον τόπο μου, στην Ηλεία, έναν τόπο ο οποίος στηρίζεται στην αγροτική παραγωγή, έναν τόπο που αποτελεί τον δεύτερο μεγαλύτερο αρδευόμενο κάμπο σε όλη την Ελλάδα. Ειδικά οι παραγωγοί σταφίδας βρίσκονται σε απόγνωση.

Τι υποσχέθηκε ο προηγούμενος Υπουργός; Απορρόφηση του προϊόντος με 1,40 στον παραγωγό. Έφυγε ο Υπουργός, ήρθε καινούργιος, τα ξέχασαν όλα. Σαν να άλλαξε η Κυβέρνηση, σαν να είναι άλλος κόσμος!

Προχθές κάνανε μία σύσκεψη, δεν προσκλήθηκαν οι Βουλευτές της Αντιπολίτευσης και τους είπε ο Υπουργός 0,15 λεπτά. Οι ίδιοι μιλούν για κοροϊδία. Οι παραγωγοί, εγώ δεν λέω τίποτα. Οι ίδιοι οι παραγωγοί!

Ένα προϊόν, λοιπόν, με τεράστια διατροφική αξία, ένα προϊόν που έχει εξαιρετικές προοπτικές κινδυνεύει με εξαφάνιση. Οι παραγωγοί μάς λένε ότι κόβουν τα κλήματα ή αφήνουν ακαλλιέργητη την παραγωγή τους. Έχουμε προτείνει λύσεις, αλλά δεν μας ακούτε. Κάντε επιτέλους κάτι για να βοηθήσετε τους αγρότες μας, που βρίσκονται σε απελπισία.

Τα ίδια με τους ΓΟΕΒ - ΤΟΕΒ. Τεράστιο το κόστος άρδευσης. Χρωστάνε υπέρογκα ποσά στους παρόχους ενέργειας και εσείς απλά παρακολουθείτε. Αν δεν υπάρχει άρδευση, δεν υπάρχει παραγωγή. Επιτέλους, πρέπει να βρεθεί λύση. Και εκεί σας προτείνουμε λύσεις. Ρύθμιση βιώσιμη των οφειλών προς τους παρόχους ενέργειας, ειδικά τιμολόγια για να μπορέσουν να ανταποκριθούν και, βεβαίως, να προχωρήσουν οι ενεργειακές κοινότητες, που ψηφίστηκαν, θεσμοθετήθηκαν κατά προνόμιο με ειδική μεταχείριση για τους ΟΕΒ το 2018 από την κυβέρνηση ΣΥΡΙΖΑ και μέχρι τώρα ελάχιστοι έχουν προχωρήσει. Γιατί; Διότι εσείς υπονομεύετε τον θεσμό των ενεργειακών κοινοτήτων. Πού είναι οι ειδικοί όροι σύνδεσης; Έχουν καταργηθεί όλα αυτά, όλα στον ανταγωνισμό. Καμμία προτεραιότητα για τους ΟΕΒ.

Περνάω στο νομοσχέδιο. Φέρνετε ένα νομοσχέδιο για την οργάνωση της λειτουργίας του ΕΛΓΟ - «ΔΗΜΗΤΡΑ». Βεβαίως, πρέπει να υπάρξει ένα στρατηγικό σχέδιο που θα τον οδηγήσει στην επόμενη ημέρα. Ένα σχέδιο που θα του δώσει ώθηση να ανταποκριθεί στις σύγχρονες ανάγκες και απαιτήσεις.

Πιστεύετε ότι αυτό το νομοσχέδιο το κάνει αυτό; Όχι, το αντίθετο. Είναι ένα νομοσχέδιο που δεν μπορεί να ανταποκριθεί και να συμβάλει με αποφασιστικό και λειτουργικό τρόπο σε αυτά που καλείται να φέρει εις πέρας ο ΕΛΓΟ - «ΔΗΜΗΤΡΑ». Είναι ένα πρόχειρο και ασύνδετο νομοσχέδιο, είναι ένα νομοσχέδιο που στερείται ξεκάθαρου στόχου και κεντρικής συνεκτικής γραμμής. Παράλληλα, δεν λαμβάνει καθόλου υπ’ όψιν την πραγματικότητα. Εδώ προβλέπετε πάρα πολλές επιτροπές και όργανα διοίκησης, κατά συνέπεια οι μισοί υπάλληλοι θα έχουν θέσεις ευθύνης.

Πάμε και στο ζήτημα των ελέγχων. Τι κάνετε εδώ; Ανοίγετε τον δρόμο, για να έρθουν ιδιωτικές ελεγκτικές εταιρείες. Η ιδιωτικοποίηση, λοιπόν, και εδώ για ποιον λόγο; Τι θα εξυπηρετούν οι ιδιώτες;

Στο άρθρο 44 προβλέπεται παράταση για το χρονικό διάστημα παραχώρησης χρήσης αγροτικών ακινήτων κατά τροποποίηση του προηγούμενου νόμου. Αυτή τη στιγμή μάς παρακολουθούν νέοι αγρότες στο Επιτάλιο Ηλείας και έχουν κάνει αίτημα για να ανοίξουν οι αιτήσεις σε αδιάθετα αγροτεμάχια, ώστε να μπορέσουν να ελεγχθούν από τις ΔΑΟΚ αυτές οι αιτήσεις και όποιοι έχουν τις προϋποθέσεις και τα κριτήρια να πάρουν και να μπορέσουν να καλλιεργήσουν αγροτεμάχια. Δεν το κάνετε.

Ταυτόχρονα βλέπουμε ότι στην παράγραφο 2 του άρθρου 45 κατ’ εξαίρεση δίνετε χωρίς δημοπράτηση τη δυνατότητα να μισθωθούν ακίνητα για επενδυτές άνω των 5 εκατομμυρίων ευρώ. Δύο μέτρα και δύο σταθμά.

Οι νέοι αγρότες παρακαλούν για να έχουν ένα αγροτεμάχιο δημόσιο, να μπορέσουν να καλλιεργήσουν και να μείνουν στον τόπο τους και εσείς αδιαφορείτε για αυτούς και φέρνετε διάταξη για τους μεγαλοεπενδυτές πάνω από 5 εκατομμύρια, χωρίς δημοπρασία, με απευθείας μίσθωση. Αυτή είναι η επιλογή σας.

Ο κόσμος της παραγωγής, όμως, έχει καταλάβει τι κάνετε και ποιοι είστε και στις επερχόμενες εκλογές θα επιλέξουν την προοδευτική διακυβέρνηση, την πολιτική αλλαγή, για να οδηγήσει σε ανάταξη και να δώσει προοπτική.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ακολουθεί ο Κοινοβουλευτικός Εκπρόσωπος του ΣΥΡΙΖΑ, ο κ. Σταύρος Αραχωβίτης, μετά η κ. Βρυζίδου, ο κ. Σενετάκης και η κ. Αραμπατζή, η Κοινοβουλευτική Εκπρόσωπος της Νέας Δημοκρατίας.

**ΣΤΑΥΡΟΣ ΑΡΑΧΩΒΙΤΗΣ:** Σας ευχαριστώ πολύ, κύριε Πρόεδρε.

Αξιότιμοι κύριοι συνάδελφοι, κύριε Υπουργέ, μας ενημερώσατε πριν από λίγο ότι τελικά η τροπολογία -μετά τη συνάντηση που είχατε με τους εκλεγμένους εκπροσώπους διαπαραταξιακά του νέου Διοικητικού Συμβουλίου του ΓΕΩΤΕΕ- θα έρθει αργότερα.

Η επίλυση των επαγγελματικών δικαιωμάτων των αποφοίτων των νέων πανεπιστημιακών τμημάτων που δημιουργήθηκαν το 2019 είναι ένα ζήτημα που έχουν περάσει τέσσερα χρόνια και δεν έχει αντιμετωπιστεί. Να θυμίσω εδώ ότι έγινε ξανά προσπάθεια στις 25-11-2021 να αντιμετωπιστεί με μία διάταξη, η οποία, όμως, άνοιγε το παράθυρο για την αναγνώριση των κολλεγίων και αποσύρθηκε.

Γι’ αυτό, λοιπόν, χρειάζεται να δούμε την τροπολογία, να είναι έτσι όπως περιγράψατε και συμφωνήσαμε, στο πνεύμα αυτό που συμφωνήσατε και με τους εκπροσώπους των εκλεγμένων του Δ.Σ. του ΓΕΩΤΕΕ, έτσι ώστε να μην έχουμε κάτι που θα ξανανοίγει την πόρτα στα ιδιωτικά κολλέγια και θα είναι αυτό που πραγματικά τέσσερα χρόνια τώρα περιμένουν οι απόφοιτοι των πανεπιστημιακών γεωτεχνικών τμημάτων. Γιατί η πραγματικότητα είναι ότι δεν είναι μόνο οι απόφοιτοι που θα αποφοιτήσουν από δω και πέρα. Οι εισακτέοι πριν τον νόμο, οι οποίοι πήραν τα επιπλέον μαθήματα, το επιπλέον έτος που οδήγησε σε μάστερ, μπορούν ήδη αυτοί να πιστοποιηθούν.

Κυρίες και κύριοι συνάδελφοι, έχουμε μία Κυβέρνηση που κυβερνά τα τελευταία τέσσερα χρόνια, τα τελευταία τέσσερα δραματικά χρόνια, που κλείνει, φτάνει στον επίλογο της διακυβέρνησής της με τον τραγικότερο τρόπο, με αυτό το έγκλημα -γιατί δεν μπορεί να χαρακτηριστεί αλλιώς- στα Τέμπη.

Τις τελευταίες ημέρες, τα τελευταία νομοσχέδια που βλέπουμε στη Βουλή είναι νομοσχέδια τα οποία περιλαμβάνουν τον πυρήνα της πολιτικής σας, που είναι το ξεπούλημα του δημοσίου τομέα, είτε αυτό είναι στο νερό -όπως έγινε χτες- είτε της εκχώρησης ελεγκτικού κρατικού έργου σε ιδιωτικές εταιρείες, όπως είναι το βασικό σημείο του νομοσχεδίου που συζητάμε σήμερα και είναι ο πυρήνας της αντιπαράθεσής μας και της διαφωνίας μας.

Την ίδια στιγμή που το κόστος παραγωγής πνίγει, γονατίζει τους αγρότες, έχουμε ένα νομοσχέδιο χωρίς μια συγκεκριμένη στρατηγική, χωρίς απαντήσεις στο μεγάλο πρόβλημα των αγροτών, που είναι το υπέρογκο κόστος παραγωγής. Κι αυτά δεν τα λέμε εμείς, για να μη θεωρήσει κανένας ότι κινδυνολογούμε. Είναι τα πρόσφατα στοιχεία της ΕΛΣΤΑΤ, που λένε ότι από τον Φεβρουάριο του 2022 μέχρι τον Ιανουάριο του 2023 έχουμε αύξηση του κόστους εισροών κατά 23,2 επιπλέον του κόστους που είχαμε την προηγούμενη χρονιά. Κι αυτό είναι μεσοσταθμικό, γιατί σε πολλά στοιχεία κόστους καταλαβαίνετε ότι οι αυξήσεις είναι πολύ μεγαλύτερες.

Αντιθέτως, σύμφωνα πάλι με τα στοιχεία της ΕΛΣΤΑΤ, ο μεσοσταθμικός δείκτης εκροών, δηλαδή τα έσοδα των παραγωγών, έχει αυξηθεί μόλις κατά 15%. Εδώ, δηλαδή, έχουμε μία ψαλίδα, μια συνεχιζόμενη μεγάλη αύξηση του κόστους εισροών σε σχέση με το τι παίρνουν οι παραγωγοί. Κι αυτοί είναι μέσοι όροι, όπως λέμε, που κρύβουν την αλήθεια, γιατί η αύξηση των εισροών είναι σε πολύ συγκεκριμένα προϊόντα, τα οποία φυσικά είναι και κάτω του κόστους παραγωγής, όπως φαίνεται κι από τα στοιχεία. Πώς θα ζήσει, λοιπόν, ο παραγωγός, πώς θα συνεχίσει για να παράξει την επόμενη χρονιά, δεδομένης της μηδενικής ρευστότητας από οποιαδήποτε άλλη πηγή;

Και μετά την ΕΛΣΤΑΤ είχαμε την επιβεβαίωση από τον ίδιο τον Υπουργό Οικονομικών, ο οποίος μας είπε ότι οι τιμές στο ράφι για τους καταναλωτές θα συνεχίσουν να αυξάνονται. Με μικρότερο τρόπο, αλλά θα συνεχίσουν να αυξάνονται. Βάλτε τώρα στο όλο αυτό πεδίο και την αύξηση των επιτοκίων, για να καταλάβουμε πού βρίσκεται ο καταναλωτής τελικά. Αύξηση της τιμολόγησης προϊόντων, επιτόκια, μεγάλη ψαλίδα μεταξύ τιμών παραγωγού και τιμών καταναλωτή.

Ακούσαμε τον εκπρόσωπο των κτηνοτρόφων, τον γραμματέα της διεπαγγελματικής της φέτας, ο οποίος ζήτησε την απόσυρση του νομοσχεδίου. Τι σημαίνει αυτό; Σημαίνει ότι, παρά τις καλές προθέσεις, αυτό που βγαίνει από το νομοσχέδιο είναι ότι έγινε χωρίς ουσιαστική συζήτηση και χωρίς να επιλύει τα βασικά ζητήματα. Και ποια είναι τα βασικά ζητήματα, τα επίδικα ζητήματα; Οι έλεγχοι. Ο ΕΛΓΟ είναι ένας οργανισμός ο οποίος έχει ως βασική του αποστολή τους ελέγχους και έχει ως βασική του αποστολή την εκπαίδευση και την έρευνα. Να θυμίσω εδώ, μιας και μιλάμε για την έρευνα, ότι το 2017, εν μέσω μνημονίων, προσελήφθησαν στον ΕΛΓΟ εκατό ερευνητές, για να ενισχύσουν ακριβώς αυτό το ελεγκτικό έργο.

Η αύξηση των τιμών, λοιπόν, στα σουπερμάρκετ επισημάνθηκε από τον εκπρόσωπο των κτηνοτρόφων στη διεπαγγελματική της φέτας και μάλιστα επισήμανε ότι, ενώ η φέτα φεύγει από τη μεταποίηση από τους συνεταιρισμούς μέχρι 8,5 ευρώ το κιλό, δεν μπορεί να βρει κανένας φτηνότερη από 14 με 15 ευρώ φέτα στο σουπερμάρκετ. Έχουμε μια τεράστια ψαλίδα, δηλαδή, και τα υπερκέρδη αυτά δεν πάνε στον παραγωγό, προφανώς, πάνε στο τελευταίο σημείο πώλησης, στο σουπερμάρκετ.

Η σταφίδα είναι ένα άλλο προϊόν το οποίο τα τελευταία χρόνια υποφέρει. Και υποφέρει γιατί η τιμή του έχει υποχωρήσει πάρα πολύ. Από 1,60 που ήταν πριν από τρία χρόνια η μεγάλη ποσότητα φεύγει στο κάτω από 1 ευρώ κι αν μένει ακόμα η καλλιέργεια και δεν έχει εγκαταλειφθεί αυτό οφείλεται στο ότι έχει ακόμα τη συνδεδεμένη ενίσχυση, η οποία θεσπίστηκε το 2017.

Όμως, έχουμε επισημάνει πολλές φορές με επίκαιρες ερωτήσεις ότι το πρόβλημα της σταφίδας οφείλεται στο ότι δημιουργήθηκαν υψηλά αποθέματα κατά την περίοδο της πανδημίας. Το επισημάναμε στην Κυβέρνηση ότι τα αποθέματα πρέπει να απορροφηθούν, για να μπορέσει να στηριχτεί η τιμή της σταφίδας. Δεν έγινε αυτό το πράγμα κι έχουμε αυτή την κατάσταση στην τιμή. Προφανώς, με επιδοματικού τύπου λογικές, τύπου de minimis, δεν συγκρατείται ούτε η τιμή ούτε ο παραγωγός. Μπορεί να είναι μια ανακούφιση, αλλά προφανώς δεν είναι η λύση.

Για τους πυρόπληκτους τώρα. Επειδή και στην περιοχή μου, στη Λακωνία, στη Μάνη, έχουμε μεγάλο ζήτημα από τις πυρκαγιές του 2021, να θυμίσω ότι πληρώθηκαν όσοι πληρώθηκαν μόνο την πρώτη δόση, είτε ήταν επαγγελματίες είτε ήταν ετεροαπασχολούμενοι, κι αυτοί με πάρα πολλά προβλήματα. Δηλαδή, κάποιοι πληρώθηκαν με το σύστημα «ΚΟΠΕΡΝΙΚΟΣ», ενώ έχουν ολοκληρωθεί οι έλεγχοι και θα μπορούσε να δοθεί προκαταβολή με βάση τους ελέγχους. Αυτό ενέχει τον κίνδυνο, πέραν του ότι κάποιοι δεν πληρώθηκαν, να βρεθούν άνθρωποι να χρειαστεί να επιστρέψουν τα χρήματα πίσω.

Το δεύτερο ζήτημα είναι ότι, επειδή η αποζημίωση δόθηκε με τη δήλωση του έτους 2000, της προηγούμενης χρονιάς, το 2001 δικαιούχοι αποζημίωσης δεν πληρώθηκαν.

Και το τρίτο βασικό είναι ότι χρήματα πήραν όσοι έκαναν δήλωση ΟΣΔΕ, δηλαδή και ενοικιαστές, και δεν προβλεπόταν δέσμευση γι’ αυτούς τους ανθρώπους να αποκαταστήσουν τα χωράφια τα οποία ενοικίαζαν. Αυτά είναι σοβαρά ζητήματα επιβίωσης.

Επίσης, ένα άλλο ζήτημα που υπάρχει τώρα -και έρχομαι στο θέμα των ελέγχων- είναι αυτό που συμβαίνει με την πατάτα. Εδώ κι αν υπάρχει μια τεράστια απόκλιση, μια τεράστια ψαλίδα, μεταξύ τιμών παραγωγού και τιμών καταναλωτή. Και μιλάμε με στοιχεία πάντα. Σύμφωνα με τα στοιχεία της ΕΛΣΤΑΤ παρουσιάστηκε αύξηση εισαγωγών πατάτας κατά 24,5%. Αύξηση, όχι ότι οι εισαγωγές ήταν στο 24,5%. Αυτό τι σημαίνει; Σημαίνει ότι συμπιέζεται η τιμή ελληνικής πατάτας, λόγω μικρότερου κόστους από τη χώρα παραγωγής, συνήθως την Αίγυπτο, με αποτέλεσμα ο καταναλωτής να πληρώνει είτε ελληνοποιημένη είτε παραπλανώμενος, χωρίς χώρα προέλευσης, στο ράφι μια πανάκριβη πατάτα, ο παραγωγός ο Έλληνας να μην μπορεί να πωλήσει το προϊόν του και να έχουμε σε αδιέξοδο και τον καταναλωτή και τον παραγωγό.

Να δούμε, όμως, δύο στοιχεία για τον παρόντα νόμο και να συζητήσουμε λίγο για το ζήτημα του ΕΛΓΟ. Οι εργαζόμενοι, όπως ακούσαμε και στις επιτροπές, αλλά και με προηγούμενες επιστολές τους και κινητοποιήσεις τους, προειδοποιούν -όπως προειδοποιούσαν οι εργαζόμενοι του ΟΣΕ στα Τέμπη και τα τρένα συνέχισαν να οδεύουν στα τυφλά- για την κατάσταση του οργανισμού. Τι λένε οι εργαζόμενοι; Λένε ότι η συνεχής υποστελέχωση και υποχρηματοδότηση του ΕΛΓΟ δεν μπορεί να οδηγήσει σε αποτελέσματα, αυτά που αναμένει και η ελληνική κοινωνία και ο Έλληνας αγρότης και ο παραγωγός για τον ρόλο του οργανισμού, τόσο στην εκπαίδευσή του όσο και στην έρευνά του, αλλά κυρίως στο ελεγκτικό του έργο.

Και το ελεγκτικό έργο δεν λύνεται με την είσοδο εταιρειών στο μητρώο για την άσκηση της ούτως ή άλλως κρατικής υποχρέωσης για έλεγχο. Γιατί αναφερθήκατε, κύριε Υπουργέ, στο υπό διαβούλευση νομοσχέδιο που είχε τεθεί το 2018 για το μητρώο. Υπήρχε πράγματι τότε η πρόβλεψη εμπειρογνωμόνων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό, κύριε Πρόεδρε.

Οι ελεγκτικοί μηχανισμοί ζητούσαν το μητρώο εμπειρογνωμόνων, των καθηγητών πανεπιστημίου να το πούμε απλά, για να γνωμοδοτήσουν σε συγκεκριμένα ζητήματα. Αυτό ήταν το μητρώο εμπειρογνωμόνων. Δεν προέβλεπε πουθενά ούτε νομικά πρόσωπα ούτε εταιρείες ούτε τίποτα τέτοια πράγματα. Για να καταλάβουμε την αποστελέχωση του οργανισμού, στη Θεσσαλία υπάρχει ένας ελεγκτής που ελέγχει περίπου το 65% της παραγόμενης φέτας για τη μεταποίηση. Εδώ μιλάμε για πλήρη αποστελέχωση.

Ενώ ο κανονισμός 625 προβλέπει τη δημιουργία ενός κέντρου συντονιστικού, ενός κέντρου που θα συντονίζει όλους τους ελέγχους, με το νομοσχέδιο αυτό -που πραγματικά ήταν μια ευκαιρία να ενοποιηθούν και να ενισχυθούν οι έλεγχοι- αυτό δεν προβλέπεται. Να θυμίσω βέβαια ότι μέχρι το 2019 λειτουργούσε στη Γενική Γραμματεία Εμπορίου και το ΣΥΚΕΑΑΠ, το συντονιστικό όργανο που συντόνιζε τον ΕΦΕΤ, τον ΕΛΓΟ, τις υπηρεσίες του Υπουργείου Αγροτικής Ανάπτυξης που κάνουν ελέγχους, αλλά και άλλους φορείς με ελεγκτικό έργο πάνω στο τρόφιμο. Και είχαμε αποτελέσματα πάνω σε αυτό.

Πάμε τώρα στην Τράπεζα Γενετικού Υλικού. Η Τράπεζα Γενετικού Υλικού είναι μια ανεκτίμητη παρακαταθήκη για τη χώρα, όχι μόνο για το επιστημονικό της έργο και για την προσφορά της, αλλά κυρίως για τη διατήρηση του φυσικού πλούτου της χώρας μας, του γενετικού υλικού που αποτελεί κληρονομιά και θα αποτελέσει τη βάση για την έρευνα για το μέλλον. Είναι τραγικά αποστελεχωμένος. Έχουμε πολλαπλές -και έχετε στα χέρια σας- καταγγελίες τόσο για τη στελέχωση του κέντρου -που μιλάνε οι άνθρωποι για έντεκα τουλάχιστον εργάτες, για να μπορέσουν να γίνουν οι εργασίες- όσο και για τις υποδομές που χρειάζονται, γιατί οι κτηριακές εγκαταστάσεις πια έχουν φτάσει σε ένα επίπεδο που δεν πάει άλλο.

Και βέβαια ένα σημείο κριτικής, που το είπαμε και στις επιτροπές, είναι ότι στο νομοσχέδιο απουσιάζει η συμμετοχή των φορέων των αγροτών. Εκτός από την ΕΘΕΑΣ, που είναι οι συνεταιρισμοί, κύριε Υπουργέ, δεν υπάρχει πουθενά εκπρόσωπος αλιέων, αγροτών, κτηνοτρόφων, κανένας σε κανένα από τα όργανα που υπάρχουν εκεί.

Να πω και δύο κουβέντες για τον ελαιώνα της Άμφισσας. Για τον ελαιώνα της Άμφισσας ακούσατε και τη Γραμματέα του ΤΟΕΒ Άμφισσας, η οποία ήταν καταπέλτης όσον αφορά τους σκοπούς, τον τρόπο χρηματοδότησης και τις αρμοδιότητες και την αποτελεσματικότητα τελικά του φορέα. Άρα αυτό αποδεικνύει τι; Ότι η διαβούλευση που έχει γίνει ήταν τουλάχιστον ανεπαρκής.

Εδώ όμως υπάρχει και το άλλο ζήτημα, ότι το Υπουργείο Περιβάλλοντος κατάργησε τους φορείς διαχείρισης, όπως σας είπε και ο εισηγητής μας, ο κ. Μπάρκας, στους οικοτόπους. Τώρα άλλαξε η θέση; Είναι καλοί οι φορείς διαχείρισης;

Να πω για τον ΕΛΓΑ μια κουβέντα. Σας έχουμε πει πολλές φορές -από τον «Ιανό» και συνεχίζουμε να το λέμε- ότι νομοθετείτε κατά περίπτωση. Δεν γίνεται έτσι. Δεν μπορεί να υπάρχει κατακερματισμένη νομοθέτηση για το πού θα δοθεί προκαταβολή, με διαφορετικό ύψος. Τα είδαμε και στην Αργολίδα, τα είδαμε και στη Λακωνία, τα βλέπουμε παντού. Αυτό που χρειάζεται -και όταν με το καλό ο ΣΥΡΙΖΑ γίνει ξανά κυβέρνηση είναι από τα πρώτα τα οποία θα συνεχίσει, γιατί είχε ήδη ξεκινήσει- είναι η αλλαγή του κανονισμού του ΕΛΓΑ σε ένα ενιαίο κείμενο, με έναν σύγχρονο κανονισμό ασφάλισης, το οποίο θα αίρει τις αδικίες μεταξύ των ασφαλισμένων αγροτών, θα καταστήσει τον οργανισμό υγιή και κοινωνικά δίκαιο και θα του δώσει την οικονομική ευρωστία μέσω της κρατικής χρηματοδότησης που χρειάζεται, για να σταθεί και να επιτελέσει τον ρόλο του.

Και κλείνω με το εξής, γιατί ακούστηκαν διάφορα. Για το αγροτικό πετρέλαιο και το ΕΚΑΣ είπε κάποιος συνάδελφος ότι καταργήθηκε επί ΣΥΡΙΖΑ. Η τελευταία δόση, αγαπητοί συνάδελφοι, κυρίες και κύριοι, δόθηκε επί ΣΥΡΙΖΑ. Το αγροτικό πετρέλαιο είχε αρχίσει να καταργείται ήδη από το πρώτο μνημόνιο -και φαντάζομαι το ξέρετε καλά, γιατί και κυβερνητικά στελέχη το έχουν παραδεχτεί, πέρα από την επικοινωνιακή διαχείριση του ζητήματος- όπως και το ΕΚΑΣ είχε καταργηθεί στο δεύτερο μνημόνιο και οι τελευταίες δόσεις δόθηκαν το 2016.

Να πω για τις επιδοτήσεις μια κουβέντα. Ξαναγυρίσαμε δυστυχώς στην έλλειψη προγραμματισμού τού ποιος θα πάρει τι -αν και τελείωσε η προηγούμενη προγραμματική περίοδος- και ξαναγυρίσαμε δυστυχώς στην περίοδο των προστίμων και των καταλογισμών. Να θυμίσω ότι το 2019 στη χώρα επέστρεψαν 440 εκατομμύρια πρόστιμα και καταλογισμοί από παλιές χρήσεις και ήρθαν πάλι πίσω στη χώρα. Εκφράσαμε επανειλημμένως τη μεγάλη μας αγωνία για τη νέα ΚΑΠ, που ήδη έχει ξεκινήσει, για την προετοιμασία του ΟΠΕΚΕΠΕ, για την προετοιμασία της πλατφόρμας να υποδεχτεί τις δηλώσεις, για την ενημέρωση των παραγωγών, τι μπορούν να κάνουν με τα οικολογικά σχήματα και πώς θα αναπληρώσουν τις απώλειες από το πρασίνισμα και από την οριζόντια μείωση που υπάρχει των επιδοτήσεων μέχρι το 2026, αλλά πειστικές απαντήσεις, κύριε Υπουργέ, δεν έχουμε πάρει ακόμα.

Όποιος συναναστρέφεται με τους αγρότες βλέπει την αγωνία τους. Είναι δύσκολες οι καταστάσεις. Οι καλές προθέσεις δεν επαρκούν και δεν είναι αυτές που θα μας κρίνουν στο τέλος. Είναι η αποτελεσματικότητα σε κάθε περίπτωση αυτή που θα κρίνει το έργο του καθενός.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο των ομιλητών. Καλούμε την κ. Βρυζίδου από τη Νέα Δημοκρατία στο Βήμα. Μετά είναι ο κ. Σενετάκης και θα ακολουθήσει η κ. Αραμπατζή, Κοινοβουλευτική Εκπρόσωπος της Νέας Δημοκρατίας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, θα ήθελα τον λόγο. Έχω κάποιες νομοτεχνικές να καταθέσω.

**ΠΡΟΕΔΡΕΥΩΝ (Γεώργιος Λαμπρούλης):** Ναι, να δώσουμε ένα λεπτό τον λόγο στον Υπουργό, για να καταθέσει νομοτεχνικές.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Δεν είναι κάτι ιδιαίτερο. Είναι απλές τεχνικές παρεμβάσεις. Θα διανεμηθούν στους συναδέλφους, για να τις δουν. Δεν αλλάζει τίποτα.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 286-288)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να φωτοτυπηθούν και να μοιραστούν στους εκπροσώπους των κομμάτων.

Τον λόγο έχει η κ. Βρυζίδου.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με αίσθημα ευθύνης και συνέπεια συνεχίζουμε και με αυτό το νομοσχέδιο, για να δώσουμε λύσεις σε πολύ βασικά και σημαντικά ζητήματα. Διότι δεν αρκεί να συμπαραστεκόμαστε στους ανθρώπους που έχουν βαριά πληγωθεί -και όλη η Ελλάδα- από τα τραγικά γεγονότα, να διερευνούμε τις ευθύνες και βέβαια να αγωνιζόμαστε για την απονομή της δικαιοσύνης, αλλά χρειάζεται να πάρουμε και το μήνυμα ότι με αίσθημα ευθύνης και συνέπεια πρέπει να συνεχίσουμε να δουλεύουμε σε όλους τους τομείς, για να αποφευχθούν παραλείψεις και λάθη τα οποία θα είναι εις βάρος του ελληνικού λαού, θα είναι εις βάρος της νέας γενιάς, εις βάρος των παιδιών μας.

Έτσι, λοιπόν, θα πρέπει να συνεχίσουμε και σε έναν σημαντικό τομέα, που είναι ο αγροτικός και κτηνοτροφικός τομέας, με ιδιαίτερη ευθύνη και συνέπεια. Ο αγροτικός τομέας είναι το κομμάτι της χώρας μας το οποίο στηρίζει πολλαπλώς την οικονομία, εξασφαλίζονται θέσεις εργασίας και υπάρχει επάρκεια στη διατροφική αλυσίδα. Είναι ένα μεγάλο ζητούμενο, το οποίο, εκτός τού ότι δημιουργεί ασφάλεια στη χώρα μας, παράλληλα έχει σημαντικότατες προεκτάσεις.

Όμως, ο αγρότης και ο κτηνοτρόφος είναι ένα επάγγελμα που δεν μπορεί να διασφαλιστεί, διότι εξαρτάται από ποικίλες καινούργιες συνθήκες και κυρίως από τις καιρικές συνθήκες.

Υπάρχει πρόβλεψη από τον ΕΛΓΑ για τις αποζημιώσεις. Όσες φορές όμως το έχουμε συζητήσει, ξέρουμε ότι σε μία καταστροφή δεν μπορεί μετά η αποζημίωση να καλύψει το κενό και πολλές φορές οι αγρότες δυσκολεύονται να είναι έτοιμοι για την επόμενη χρονιά.

Το Υπουργείο Αγροτικής Ανάπτυξης ιδιαίτερη μέριμνα έχει δείξει και την περίοδο του κορωνοϊού, με σημαντικές αποζημιώσεις και με πρόσθετες χρηματοδοτήσεις στον ΕΛΓΑ με 350 εκατομμύρια πρόσθετα, προκειμένου να αποζημιωθούν οι αγρότες που είχαν υποστεί ζημιά, για να μπορέσουν να αντιμετωπίσουν την πορεία.

Παράλληλα και στον κτηνοτροφικό τομέα δόθηκε ιδιαίτερη έμφαση. Ήταν κοινά αποδεκτό ότι έχουν ακριβύνει τα λιπάσματα, οι ζωοτροφές και πρέπει να ληφθεί μέριμνα και στην κατανάλωση του αγροτικού ρεύματος καθώς επίσης και στην επιστροφή του φόρου πετρελαίου. Σημαντικότατα βήματα και στον τομέα αυτό έγιναν.

Όμως θα πρέπει να υπάρχει ένα σχέδιο και θα πρέπει οι προτάσεις να γίνονται μετά από μελέτη και από έρευνα. Το Υπουργείο χρειάζεται και έχει ανάγκη τον δικό του εισηγητή, που δεν μπορεί να είναι άλλος παρά ο ΕΛΓΟ - «ΔΗΜΗΤΡΑ», ο οποίος προϋπήρχε, αλλά σίγουρα είχε ανάγκη από εκσυγχρονισμό, ενίσχυση και μια καλύτερη οργάνωση, για να έχει τα καλύτερα αποτελέσματα.

Όλοι ξέρουμε ότι των μεγάλων έργων προηγούνται οι μελέτες και η έρευνα. Έτσι, λοιπόν, και στο μεγάλο κεφάλαιο της αγροτιάς χρειάζεται μελέτη, χρειάζεται και έρευνα. Οι αγρότες μας θέλουν εισηγήσεις για το ποιες είναι οι καλύτερες επιλογές. Χρειάζονται προτάσεις, για να μπορέσουν να αξιοποιήσουν τα χρηματοδοτικά εργαλεία. Χρειάζονται επιμόρφωση, για να κάνουν χρήση των κανόνων αυτών, για να έχουν τα καλύτερα δυνατά προϊόντα, ποιοτικά, έτσι ώστε να προσφέρουν υψηλών προδιαγραφών προϊόντα στην αγορά και παράλληλα να μπορούν να έχουν και προϊόντα για εξαγωγές επίσης υψηλών προδιαγραφών, που θα προσθέτουν στην οικονομία της χώρας.

Έτσι, λοιπόν, το νομικό αυτό πρόσωπο με συγκεκριμένους κανόνες οργανώνεται καλύτερα. Ο κανονισμός οργάνωσης και λειτουργίας του με προεδρικό διάταγμα θα καθοριστεί μετά από πρόταση του αρμόδιου Υπουργού Αγροτικής Ανάπτυξης και εισήγηση του διοικητικού συμβουλίου. Για το διοικητικό συμβούλιο προβλέπονται τα άτομα τα οποία θα το απαρτίζουν, οι γνώσεις που θα πρέπει να έχουν ο Α΄ και Β΄ αντιπρόεδρος και βέβαια ο τρόπος με τον οποίο θα λειτουργήσουν. Ξεχωρίζουν οι διευθύνσεις σε πέντε ανά κατηγορία και δίνεται έμφαση και στην έρευνα και στους ελέγχους, έτσι ώστε, όπως προείπα, να μπορούμε να εξασφαλίσουμε όλα αυτά που έχουμε ανάγκη και βέβαια τα πιστοποιημένα προϊόντα μας να εξακολουθήσουν να είναι πιστοποιημένα, να πληρούν τις προδιαγραφές και να μπορούν να συναγωνιστούν τις μεγάλες αγορές και εκτός της χώρας.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Εκτός από το νομικό αυτό πρόσωπο, το οποίο χωρίζεται στις κατηγορίες και περιγράφονται η λειτουργία του και οι αρμοδιότητες και θεωρούμε ότι θα συμβάλλει σημαντικά στη συνεργασία του με το Υπουργείο Αγροτικής Ανάπτυξης, θέλω να αναφερθώ και στο δεύτερο σκέλος, που είναι η σύσταση του φορέα διαχείρισης του ελαιώνα της Άμφισσας, ενός πρότυπου ελαιώνα, ο οποίος όμως παραμελήθηκε για χρόνια και μέσα από αυτή την παραμέληση προέκυψαν προβλήματα, όπως ήταν και η πυρκαγιά, η οποία κατέστρεψε κάποιες εκτάσεις.

Η σύσταση του φορέα επίσης με συγκεκριμένες προδιαγραφές θα αναδείξει την ιστορία αυτού του τόπου, θα αναδείξει τη σύνδεσή του με την ιστορία και τον πολιτισμό της περιοχής. Παράλληλα θα δώσει τη δυνατότητα στους παραγωγούς που βρίσκονται μέσα σε αυτό το ενιαίο σύστημα να λειτουργήσουν με συγκεκριμένες προδιαγραφές και ασφάλεια, ενώ σημαντικά έργα υποδομής θα μπορέσουν να υλοποιηθούν, εφόσον θα υπάρχει ο φορέας διαχείρισης, έτσι ώστε να γίνουν αυτά τα έργα μετά από μελέτη, να εξασφαλιστεί η χρηματοδότηση και να μπορέσει να κατασκευαστούν με τέτοιον τρόπο, ώστε να έχουν διάρκεια και βέβαια να διασφαλίσουν μια σωστή περιοχή, η οποία έχει να κάνει και με την παραγωγή αγροτικών προϊόντων και με την ιστορία και τον πολιτισμό, αλλά βέβαια και με τη διευκόλυνση των αγροτών.

Με αυτό το νομοσχέδιο, όπως επίσης και με όσα προηγήθηκαν και με όλες τις προβλέψεις του Υπουργείου Αγροτικής Ανάπτυξης, αποδεικνύεται περίτρανα ότι υπάρχει μέριμνα και ενδιαφέρον σε αυτόν τον τομέα. Έχουμε ακούσει τους αγρότες, που εκφράζουν τις όποιες δυσκολίες αντιμετωπίζουν, αλλά νομίζω όλο αυτό το διάστημα έχουμε ακούσει και όλοι μας τους επαίνους του χώρου, οι οποίοι αναγνωρίζουν όλα όσα έχουν γίνει. Βέβαια συνεχίζουμε τη συνεργασία, γιατί μέσα από τις προτάσεις τους και την καλή συνεργασία θα μπορέσουμε να δώσουμε λύσεις και να βελτιώσουμε ακόμη περισσότερο έναν τομέα που με ειλικρίνεια αποδεχόμαστε ότι είναι πολύ σημαντικός για τη χώρα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Βρυζίδου.

Ο κ. Μάξιμος Σενετάκης από τη Νέα Δημοκρατία έχει τον λόγο.

**ΜΑΞΙΜΟΣ ΣΕΝΕΤΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αφού πρώτα βεβαίως ταχθώ υπέρ του νομοσχεδίου για την αναβάθμιση του ΕΛΓΟ - «ΔΗΜΗΤΡΑ» και την προσπάθεια που κάνετε, ώστε να μπορέσει να καταστεί σύμβουλος, όπως είπατε, του Υπουργείου Αγροτικής Ανάπτυξης για τη χάραξη αγροτικής πολιτικής, θα ήθελα να περάσω στο θέμα των επαγγελματικών δικαιωμάτων των αποφοίτων των γεωπονικών σχολών.

Να εξηγήσουμε λίγο στον κόσμο τι έχει γίνει, για να καταλαβαίνουμε. Το 2019 με τον νόμο Γαβρόγλου αναβαθμίστηκαν τα ΤΕΙ σε πανεπιστήμια. Έτσι, λοιπόν, σε μια νύχτα, χωρίς να υπάρξει κατάλληλη προεργασία, σχολές που ονομάζονταν ΤΕΙ ονομάστηκαν πανεπιστήμια. Εμείς, για να βελτιώσουμε λίγο την κατάσταση, καθώς το κράτος έχει συνέχεια -την αποδεχόμαστε και οφείλαμε να συνεχίσουμε αυτό το οποίο έχει ξεκινήσει η προηγούμενη κυβέρνηση και να μην μπερδεύουμε τους πολίτες και τους φοιτητές-, ήρθαμε και είπαμε ότι πρέπει τα προγράμματα σπουδών των νέων αυτών πανεπιστημίων να πιστοποιηθούν από την ΕΘΑΑΕ.

Ομολογώ ότι το πρόβλημα δεν το γνώριζα στη λεπτομέρειά του, μέχρι που πρόσφατα κληθήκαμε από την Πρυτανεία του ΕΛΜΕΠΑ, για να μας ενημερώσουν για το θέμα της Γεωπονικής Σχολής του Ηρακλείου. Η Γεωπονική Σχολή ήταν ένα πολύ καλό τμήμα και ως ΤΕΙ γνωστό και ένα τμήμα το οποίο έπαιξε και σημαντικό ρόλο στην αγροτική ανάπτυξη της Κρήτης και του Ηρακλείου. Διαπιστώνουμε, λοιπόν, ότι, ενώ έχει πιστοποιηθεί και πλέον δίνει πτυχίο integrated master, όπως το λέμε, με το κενό που υπήρχε στον νόμο Γαβρόγλου, δεν αποδίδονται στους αποφοίτους τα απαραίτητα επαγγελματικά δικαιώματα. Τι φτάσαμε, δηλαδή, να κάνουμε; Ενώ αναβαθμίσαμε τα ΤΕΙ σε πανεπιστήμια, τα παιδιά που παίρνουν πτυχίο δεν έχουν ούτε καν τα δικαιώματα των προηγούμενων ΤΕΙ. Καταλαβαίνετε, λοιπόν, ότι αυτό είναι μια παράνοια του ελληνικού κράτους, μια κακή νομοθέτηση που έγινε το 2019, την οποία, όπως όλοι συμφωνήσαμε εδώ σε αυτή την Αίθουσα, πρέπει να διορθώσουμε.

Χαίρομαι ιδιαίτερα που από το Βήμα της Βουλής δεσμευτήκατε, λόγω έλλειψης του απαραίτητου χρόνου τώρα, ότι θα έρθει η κατάλληλη τροπολογία στο επόμενο νομοσχέδιο. Θα ήθελα να σας ευχαριστήσω και για τις πρωτοβουλίες που πήρατε και το Υπουργείο Παιδείας, που αντιλαμβάνεται το πρόβλημα και σύντομα θα μπορέσουμε να το λύσουμε.

Αντιλαμβάνομαι ότι υπάρχουν και άλλα τέτοια θέματα που έχουν προκύψει από αυτόν τον νόμο, όμως πέφτει σε εσάς, κύριε Υπουργέ, και στο Υπουργείο Αγροτικής Ανάπτυξης, επειδή το συγκεκριμένο κομμάτι είναι πιο εύκολο να οριοθετηθεί, να τροποποιήσετε το απαραίτητο προεδρικό διάταγμα, γι’ αυτό και επικεντρωνόμαστε μόνο σε αυτή την κατεύθυνση αυτή τη στιγμή. Πρέπει να έρθει ένα άλλο νομοσχέδιο, πιθανότατα στο άμεσο μέλλον, που να καθορίσει και τα επαγγελματικά δικαιώματα των υπολοίπων σχολών.

Οπότε σας ευχαριστώ πολύ και μένουμε στη δέσμευσή σας ότι θα το δούμε στο αμέσως επόμενο διάστημα, δηλαδή μια τροπολογία που θα πληροί αυτά τα οποία είπαμε, τις πιστοποιήσεις, ώστε τα πτυχία που δίνουμε να είναι ισάξια πραγματικά των πανεπιστημιακών σπουδών που θέλουμε.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε, και για την τήρηση του χρόνου.

Τον λόγο τώρα έχει η Κοινοβουλευτική Εκπρόσωπος της Νέας Δημοκρατίας, η κ. Φωτεινή Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητάμε σήμερα ένα νομοσχέδιο για έναν πολυσχιδή και πολύ σημαντικό ως προς τις αρμοδιότητές του οργανισμό του Υπουργείου Αγροτικής Ανάπτυξης. Τη σημασία του εν λόγω οργανισμού την ομολογούν όλες οι πτέρυγες της Βουλής. Η ολιστική νομοθετική αποτύπωση-απεικόνιση αυτού του οργανισμού ήταν περισσότερο από αναγκαία, αφ’ ενός λόγω της έλλειψης ενός κωδικοποιημένου, ενοποιημένου, συνεκτικού, συγκεντρωτικού χαρακτήρα της διάσπαρτης νομοθετικής ύλης που αφορούσε και αφορά τον ΕΛΓΟ - «ΔΗΜΗΤΡΑ» -ο σκοπός βεβαίως εξυπηρετούνταν με τις σχετικές υπουργικές αποφάσεις-, αφ’ ετέρου λόγω της αποφασιστικής σημασίας του φυσικού αντικειμένου, των πυλώνων, των αρμοδιοτήτων που εξυπηρετεί και καλείται βεβαίως να βελτιστοποιήσει ο εποπτευόμενους φορέας ΕΛΓΟ - «ΔΗΜΗΤΡΑ», γιατί πάντοτε αυτός είναι στόχος. Υπάρχουν σημαντικοί πυλώνες, όπως η συμβουλευτική υποστήριξη -και μάλιστα σε μείζονα θέματα που απασχολούν τη σύγχρονη αγροτική παραγωγή-, η επισιτιστική κρίση, η κλιματική κρίση, η εκπαίδευση και η επιστημονική υποστήριξη των γεωργών, η έρευνα, η διασφάλιση της ποιότητας και φυσικά ο νευραλγικός, ο εξέχουσας σημασίας πυλώνας των ελέγχων.

Θα σταθώ ιδιαίτερα στο θέμα των ελέγχων. Ενισχύει, λοιπόν, το συγκεκριμένο νομοσχέδιο, κυρίες και κύριοι συνάδελφοι, την ομολογουμένως μεγάλη αλλαγή η οποία έχει γίνει διαχρονικά από την ηγεσία του Υπουργείου Αγροτικής Ανάπτυξης κατά την περίοδο διακυβέρνησής μας τα τριάμισι τελευταία χρόνια στο θέμα των ελέγχων; Η απάντηση είναι προφανώς ναι. Το ανέπτυξε πολύ εύληπτα στην παρέμβασή του ο Υπουργός κ. Γεωργαντάς.

Θα αναφερθώ σε τρία συγκεκριμένα άρθρα, τα άρθρα 17, 18 και 19. Αφ’ ενός η τυπική κωδικοποίηση των γενικών αρχών για την άσκηση των ελεγκτικών καθηκόντων του ΕΛΓΟ - «ΔΗΜΗΤΡΑ» επιρρωνύει τη δικλίδα ασφαλείας που δίνει το συγκεκριμένο νομοσχέδιο στους ελεγκτικούς μηχανισμούς. Ομοίως, η νομοθετική οριοθέτηση του Μητρώου Ελεγκτών και Εμπειρογνωμόνων και βεβαίως ο προσδιορισμός των ορίων αποδόσεων γάλακτος, που μέχρι σήμερα δεν υπήρχε κάπου επίσημη καταγραφή, αλλά γινόταν με βάση τα βιβλιογραφικά δεδομένα και βεβαίως με την κτηθείσα εμπειρία των ανθρώπων που υπηρετούσαν και υπηρετούν στον ΕΛΓΟ - «ΔΗΜΗΤΡΑ» είναι μια ακόμη δικλίδα ασφαλείας στο δύσκολο, στο απαιτητικό και στο σκοπούμενο αποτελεσματικό έργο των ελέγχων, τόσο για την ασφάλεια και την υγιεινή των τροφίμων αλλά, κυρίως και βεβαίως, και για την προστασία των κορυφαίων προϊόντων Προστατευόμενης Ονομασίας Προέλευσης, Προστατευόμενης Γεωγραφικής Ένδειξης αυτού του προϊοντικού θησαυρού της ελληνικής αγροτικής παραγωγής.

Στέκομαι στο θέμα των ελέγχων, αφ’ ενός λόγω της σπουδαιότητάς τους για την Κυβέρνησή μας, αφ’ ετέρου γιατί άκουσα τόσο κατά τη διάρκεια των συνεδριάσεων των επιτροπών όσο και σήμερα στην Ολομέλεια αντιπολιτευτικές γνωστές «κορώνες», κυρίως από τον ΣΥΡΙΖΑ, που μίλησε για πρωτοφανή αδυναμία στήριξης των προϊόντων Προστατευόμενης Ονομασίας Προέλευσης της χώρας, των λεγόμενων ΠΟΠ προϊόντων, για υπόσκαψη της διασφάλισης υγιών και ασφαλών προϊόντων και ότι δήθεν η Κυβέρνηση θέτει σε κίνδυνο τη φήμη εμβληματικών προϊόντων στις διεθνείς αγορές και βεβαίως για έξαρση των ελληνοποιήσεων. Μάλιστα.

Αναρωτιέμαι ποιος τα λέει αυτά, κυρίες και κύριοι συνάδελφοι, γιατί σε λίγο καιρό οι τετραετίες που έχουμε διανύσει και στις οποίες έχουμε δράσει με τις πολιτικές μας θα αξιολογηθούν από τους πολίτες. Αναρωτιέμαι, λοιπόν, ποιος μιλάει για ζήτημα ελέγχων στην αγορά. Η προηγούμενη κυβέρνηση, που επί των ημερών της θέριεψαν οι ελληνοποιήσεις, σε μια εποχή που, ενώ όλη η Ευρώπη κάλπαζε αναπτυξιακά, ούριος άνεμος φυσούσε στην Ευρώπη, που δεν υπήρχε πανδημία, που δεν υπήρχε ενεργειακή κρίση, που δεν υπήρχε πόλεμος, οι τιμές επί της προηγούμενης διακυβέρνησης του αιγοπρόβειου γάλακτος, του βασικού συστατικού του εμβληματικού μας προϊόντος, της φέτας, κατέρρεαν, τα κοπάδια σφάζονταν, οι κτηνοτρόφοι δεν μπορούσαν να πουλήσουν το γάλα τους και παρέδιδαν τις παγολεκάνες τους;

Αυτή ήταν η εικόνα της περιφέρειας, κυρίες και κύριοι του ΣΥΡΙΖΑ. Αυτή την κατάσταση παραλάβαμε το 2019, σε ένα ιδανικό οικονομικό ευρωπαϊκό και παγκόσμιο κλίμα. Γιατί έγιναν αυτά φυσικά; Διότι πέρα από τη φοροληστρική και εισφορομπηκτική πολιτική της διακυβέρνησης ΣΥΡΙΖΑ - ΑΝΕΛ που επιφυλάξατε στους αγρότες, άκουσα προηγουμένως τον αγαπητό κ. Αραχωβίτη να λέει για το αγροτικό πετρέλαιο ότι δεν το κατήργησε ο ΣΥΡΙΖΑ. Το 2016 κόπηκε η πρώτη δόση, τα πρώτα 60 εκατομμύρια του αγροτικού πετρελαίου, το 2017 τα υπόλοιπα 60, σύνολο 120.

Η δική μας Κυβέρνηση, αντιμετωπίζοντας μια τετράδυμη κρίση, έδωσε ήδη 76 εκατομμύρια ευρώ αγροτικό πετρέλαιο κι άλλα 73 ανήγγειλε ο Πρωθυπουργός.

Πέρα, λοιπόν, από τη φοροληστρική πολιτική -θα το επαναλάβω- που επιφυλάξατε στους αγρότες, η έννοια των ελέγχων για τις περιβόητες ελληνοποιήσεις, για τις οποίες σήμερα κόπτεσθε, ήταν στο μηδέν, για την ακρίβεια στο απόλυτο μηδέν. Χαλαρότητα, ασυδοσία, παντελής ανυπαρξία ελέγχων και κυρίως κυρώσεων, προστίμων.

Επειδή θέλω να μιλάω με αποδείξεις, είναι αλήθεια ή όχι, κυρίες και κύριοι του ΣΥΡΙΖΑ, που μας κάνετε σήμερα μάθημα για τις ελληνοποιήσεις, ότι επί των ημερών σας υπήρχαν αραχνιασμένες στα συρτάρια του Υπουργείου Αγροτικής Ανάπτυξης χίλιες τριακόσιες ογδόντα εννέα υποθέσεις ελέγχου παρατυπιών και παραβάσεων στον τομέα της βιολογικής γεωργίας; Είναι ή όχι αλήθεια, κυρίες και κύριοι του ΣΥΡΙΖΑ, που μας κάνετε σήμερα μάθημα για τις ελληνοποιήσεις και για δήθεν έξαρσή τους κατά την περίοδο της διακυβέρνησής μας, ότι επί των ημερών σας υπήρχαν αραχνιασμένες στα συρτάρια του Υπουργείου Αγροτικής Ανάπτυξης πεντακόσιες εβδομήντα έξι υποθέσεις ελέγχου παρατυπιών και παραβάσεων των τυροκομικών μας προϊόντων, οι διακόσιες σαράντα πέντε από αυτές τυροκομικών προϊόντων και εκατόν έντεκα εξ αυτών αφορούσαν τον λευκό μας χρυσό, τη φέτα; Καταθέτω στα Πρακτικά αυτά που βεβαιώνουν οι σχετικές υπηρεσίες.

(Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι ή όχι αλήθεια, κυρίες και κύριοι του ΣΥΡΙΖΑ, που κόπτεσθε σήμερα για ελληνοποιήσεις, η δήθεν έξαρση των οποίων συμβαίνει επί των ημερών της Κυβέρνησης της Νέας Δημοκρατίας, ότι επί των ημερών σας, τεσσεράμισι ολόκληρα χρόνια, για τη φέτα, για τους επίδοξους παραποιητές δηλαδή, γι’ αυτούς που αισχροκερδούν -γιατί κόπτεσθε και για την αισχροκέρδεια- επιβλήθηκαν δύο μόνο πρόστιμα -ακούστε- του «κολοσσιαίου» ποσού των 2.500 και των 500 ευρώ αντίστοιχα;

Είναι δυστυχώς αλήθεια. Επιτήδειοι νοθευτές, εξαίρεση βεβαίως στον ενάρετο κύκλο αγροτικής παραγωγής, έκαναν πάρτι ελληνοποιήσεων και «δεν άνοιγε ρουθούνι».

Αντιθέτως, κυρίες και κύριοι συνάδελφοι του ΣΥΡΙΖΑ, είναι αλήθεια ότι επί των ημερών μας έγινε νόμος του κράτους το πιο αυστηρό κοινοτικό πλαίσιο για την αντιμετώπιση των ελληνοποιήσεων, ο ν.4691/2020, που προέβλεψε για πρώτη φορά ως ποινικό αδίκημα την παραγωγή νοθευμένων, παραποιημένων προϊόντων ΠΟΠ, με απειλή ποινής φυλακίσεως από δύο έως πέντε έτη;

Είναι αλήθεια ότι επί των ημερών μας οι επίδοξοι ελληνοποιητές, με εισήγηση του αρμόδιου εισαγγελέα, μπορούν να βγαίνουν στα «μανταλάκια»;

Είναι αλήθεια ότι για πρώτη φορά θεσπίστηκε η άδεια αφαίρεσης ΠΟΠ με τον ίδιο νόμο, τον ν.4691/2020 και επί των ημερών μας έγινε, κυρίες και κύριοι του ΣΥΡΙΖΑ, ανάκληση άδειας λειτουργίας επιχείρησης που νόθευε τη φέτα; Θα γίνονταν και πολλές οριστικές αφαιρέσεις άδειας ΠΟΠ σε εταιρείες που αισχροκερδούν, που παρατυπούν, που παραβιάζουν αυτόν τον «θησαυρό» των εμβληματικών μας προϊόντων -επαναλαμβάνω, η εξαίρεση στον κανόνα της ενάρετης παραγωγής-, εάν είχατε επιβάλει, κυρίες και κύριοι του ΣΥΡΙΖΑ, ένα πρόστιμο γι’ αυτές τις παρατυπίες, ούτως ώστε αυτές οι επιχειρήσεις να είναι υπότροπες και να μπορούμε με το νομοθετικό πλαίσιο του ν.4691/2020, που εμείς ψηφίσαμε, να τους πάρουμε την άδεια ΠΟΠ, που δεν την δικαιούνταν, εφόσον νοθεύουν τα προϊόντα.

Είναι αλήθεια ότι επί των ημερών μας άρχισε, κυρίες και κύριοι του ΣΥΡΙΖΑ, το «ξεστοκάρισμα» όλων αυτών των εκκρεμών υποθέσεων, των «παρκαρισμένων» στις Επιτροπές Παρατυπιών και Παραβάσεων του Υπουργείου Αγροτικής Ανάπτυξης, και άρχισαν αυτές οι συνεδριάσεις των επιτροπών, ως οφείλουν να κάνουν, να είναι η νέα κανονικότητα;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δύο λεπτά ακόμα, κύριε Πρόεδρε, με την ανοχή σας.

Είναι αλήθεια ότι επί των ημερών μας επιβλήθηκαν σε παραβάτες της εμβληματικής μας φέτας πρόστιμα, όπως 260.000 ευρώ το πρώτο και 165.000 το δεύτερο κατά τον Ιούνιο και τον Αύγουστο του 2021, με την αναγκαία και πολύτιμη συνδρομή των ανθρώπων που υπηρετούν στον ΕΛΓΟ - «ΔΗΜΗΤΡΑ»;

Έχω προσωπική και ίδια άποψη για τα όσα αναφέρω για το επίμαχο διάστημα.

Είναι αλήθεια, κυρίες και κύριοι του ΣΥΡΙΖΑ, ότι η επόμενη πολιτική ηγεσία του ΥΠΑΑΤ συνέχισε και συνεχίζει αυτή τη μάχη ενάντια σε νοοτροπίες «κακοφορμίσματος», που έμειναν στο ψυγείο και σήμερα τα πρόστιμα που έχουν επιβληθεί κατά τη διάρκεια της διακυβέρνησής μας ξεπερνούν τις 650.000, δίνοντας ένα καθαρό μήνυμα; Ποιο είναι αυτό το καθαρό μήνυμα; Είναι ότι απαρέγκλιτη βούληση της ηγεσίας του Υπουργείου Αγροτικής Ανάπτυξης διαχρονικά και συνολικά και της Νέας Δημοκρατίας είναι να απομονωθούν και να τιμωρηθούν όσοι αισχροκερδούν σε βάρος των Ελλήνων κτηνοτρόφων, της ελληνικής παραγωγής, της εθνικής οικονομίας γενικότερα.

Κυρίες και κύριοι συνάδελφοι, η με κάθε τρόπο στήριξη του αγροτικού εισοδήματος και το κοινωνικό πρόσωπο της αγροτικής μας πολιτικής αποδεικνύονται και από τις νομοθετικές μας παρεμβάσεις σε ζητήματα φυσικών καταστροφών.

Θέλω με την ευκαιρία να ευχαριστήσω τον Υπουργό Αγροτικής Ανάπτυξης, τον κ. Γεωργαντά, αλλά και τον Αναπληρωτή Υπουργό Οικονομικών, τον κ. Σκυλακάκη, γιατί με το άρθρο 48 του νομοσχεδίου σήμερα ψηφίζουμε την αποζημίωση των αγροτών μας που σε συγκεκριμένες περιοχές τον Ιούνιο του 2022 επλήγησαν από εξαιρετικά ασυνήθη, πρωτοφανή καιρικά φαινόμενα και να αποζημιωθούν, κατά παρέκκλιση αναγκαία του κανονισμού του ΕΛΓΑ, στο 100% της ασφαλιζόμενης αξίας.

Οι Σέρρες, όπως γνωρίζετε, κύριε Υπουργέ, από την πρώτη στιγμή ήταν στους νομούς που υπέστησαν μια μεγάλη, ολοκληρωτική καταστροφή. Πραγματικά χαίρομαι, γιατί οι εισηγήσεις μου στο πολυπληθές κυβερνητικό κλιμάκιο, που αμέσως επισκέφτηκε την περιοχή και ό,τι είπε το έκανε, αλλά και οι εισηγήσεις μου στις θεσμικές μας συναντήσεις και οι απαντήσεις που δώσατε στις επίκαιρες ερωτήσεις μου έγιναν νόμος του κράτους, αφ’ ενός με την προκαταβολή στις 30-9-2022, αφ’ ετέρου σήμερα με το 100% της αποζημίωσης της ασφαλιστικής αξίας των εν λόγω παραγωγών.

Θα ήθελα, επίσης, κύριε Υπουργέ, απ’ αυτό εδώ το Βήμα να δώσετε μια αναγκαία διευκρίνιση, ότι δηλαδή το 100% των πληγεισών περιοχών που περιγράφονται στο άρθρο 48 θα το πάρουν όλες ανεξαιρέτως οι καλλιέργειες, ασχέτως της προκαταβολής.

Είναι η πρώτη φορά που δίνει η Κυβέρνηση αυτή; Γιατί άκουσα πολλή κριτική ακόμη και γι’ αυτές τις αναγκαίες αποζημιώσεις, ότι δόθηκαν δήθεν για ρουσφετολογική προσέγγιση. Παραδείγματος χάριν, είπε ο κ. Αραχωβίτης κατά την ομιλία του προηγουμένως ότι είναι αποσπασματικά μέτρα. Μα, συμβαίνουν αυτές οι πρωτοφανείς εξαιρετικές καταστροφές και έρχεται η Κυβέρνηση με τους μηχανισμούς του ΕΛΓΑ και αντιμετωπίζει -ως οφείλει- τις εν λόγω κρίσεις.

Τέσσερις φορές η Κυβέρνησή μας έχει δώσει προκαταβολές και αποζημίωση στο 100%. Πόσα χρόνια είχε να γίνει αυτό; Από το 2003, κυρίες και κύριοι συνάδελφοι, είχε να δοθεί προκαταβολή αποζημίωσης από τον ΕΛΓΑ και το έκανε πράξη η Νέα Δημοκρατία, η Κυβέρνηση, που κλήθηκε την ίδια στιγμή να αντιμετωπίσει τις πιο πρωτόγνωρες, τις πιο οξείες, τις πιο μεγάλες κρίσεις σε παγκόσμιο επίπεδο.

Καλές, λοιπόν, είναι οι προθέσεις, καλά είναι τα ωραία λόγια, καλές είναι οι προγραμματικές δηλώσεις, οι πολιτικές, όμως, κυρίες και κύριοι, κρίνονται στην πράξη. Και αυτή η Κυβέρνηση στην πράξη δίνει και έδωσε εξετάσεις.

Σας ευχαριστώ και για την ανοχή σας, κύριε Πρόεδρε.

(Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε.

Καλείται τώρα στο Βήμα ο κ. Χρήστος Γκόκας από το Κίνημα Αλλαγής.

Κύριε Γκόκα, έχετε τον λόγο.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο πρωτογενής τομέας αποτελεί βασικό πυλώνα για τη βιώσιμη ανάπτυξη, για την παραγωγική και αναπτυξιακή ανασυγκρότηση της χώρας μας. Επομένως απαιτεί και το ανάλογο ολοκληρωμένο σχέδιο και όχι αποσπασματικές ρυθμίσεις, κάτι που αποδείχθηκε επί τέσσερα χρόνια ότι η Κυβέρνηση δεν διέθετε και δεν διαθέτει. Παρομοίως, αποσπασματικές είναι και οι ρυθμίσεις του σημερινού νομοσχεδίου και μάλιστα έρχονται καθυστερημένα, στο τέλος της τετραετίας.

Για τον ΕΛΓΟ - «ΔΗΜΗΤΡΑ» έχει αναφερθεί αναλυτικά ο συνάδελφός μας εισηγητής, ο κ. Πουλάς. Όταν συστάθηκε αυτός ο οργανισμός, ήταν μια αναγκαιότητα. Συστάθηκε με κυβέρνηση ΠΑΣΟΚ και με Υπουργό τότε τον Κώστα Σκανδαλίδη. Ήταν μια σοβαρή μεταρρύθμιση για μια σειρά θεμάτων και δράσεων, όπως η έρευνα, η εκπαίδευση, η πιστοποίηση, η διασφάλιση της ποιότητας των προϊόντων.

Δεν είναι, όμως, ανάλογος ο απολογισμός του έργου του οργανισμού ως συμβούλου των αγροτών, είτε αφορά στην ενημέρωση είτε στην κατάρτιση είτε στην επιμόρφωση. Ενδεικτικά αναφέρομαι στην αδυναμία να στηρίξει τους αγρότες για τη συγκρότηση ομάδων παραγωγών, όπου υπάρχουν πολλά προβλήματα, όπως και στην προώθηση της δημιουργίας περισσότερων διεπαγγελματικών οργανώσεων.

Το ξέρουμε ότι υπάρχει ένα έλλειμμα στις οργανώσεις παραγωγών. Οι αγρότες δεν προχωρούν, διστάζουν, δεν είναι σωστά ενημερωμένοι. Χρειάζεται, εκτός από το θεσμικό πλαίσιο, να υπάρχουν και οι ανάλογες πρωτοβουλίες, ούτως ώστε ουσιαστικά να ενημερωθούν, να έχουν μια βοήθεια, νομική, τεχνολογική, οικονομική, για να προχωρήσουν και αυτό θα πρέπει να το υποστηρίζει ένας σύγχρονος οργανισμός.

Όσον αφορά στον πρωτογενή τομέα, είναι σημαντικός -όπως προανέφερα- και για τη δυνατότητα απασχόλησης, αφού αποτελεί πυλώνα για την οικονομία της χώρας μας, αλλά και για τη διατροφική επάρκεια στη χώρα μας και τον κίνδυνο εμφάνισης επισιτιστικής κρίσης, κάτι που ζήσαμε πρόσφατα με τον πόλεμο στην Ουκρανία.

Σήμερα, όμως, η κατάσταση κάθε άλλο παρά είναι θετική. Έχουμε υψηλό κόστος παραγωγής, έχουμε προβλήματα στη διάθεση των προϊόντων, χαμηλές τιμές αγοράς, πλήγματα στην παραγωγή ως συνέπεια των κλιματικών αλλαγών, της κλιματικής κρίσης, ελλείψεις εργατών γης, αδυναμία πρόσβασης των αγροτών στη ρευστότητα.

Ο πρωτογενής τομέας είναι γνωστό ότι είναι ιδιαίτερα ευάλωτος στις δυσμενείς καιρικές συνθήκες, που πάντα υπήρχαν, αλλά και στις συνέπειες της κλιματικής αλλαγής. Προκαλούνται ζημιές από καινούργιες αιτίες. Υπάρχουν καινούργιες ασθένειες που δεν καλύπτονται από το πλαίσιο του κανονισμού του ΕΛΓΑ. Ο κανονισμός του ΕΛΓΑ πρέπει να αναθεωρηθεί και να εκσυγχρονιστεί και ως προς τη δομή και τη λειτουργία του, αλλά κυρίως ως προς την κάλυψη όλων αυτών των νέων καταστάσεων, των προβλημάτων που αφορούν σε φυτά, δέντρα και καρπούς, αλλά χρειάζονται και τροποποιήσεις που να αφορούν στον χρόνο και στη χρονική διάρκεια σχετικά με την πρόκληση και τη διαπίστωση ζημιών, αλλά και στους ελέγχους που γίνονται ανά διαστήματα. Πέρασε μια τετραετία και από εσάς, κύριε Υπουργέ και δεν έγινε τίποτε στην κατεύθυνση αυτή. Είναι αδικαιολόγητο.

Η γενικότερη αντιμετώπιση και οι πολιτικές για τον πρωτογενή τομέα είναι αναντίστοιχες με την προτεραιότητα που θα έπρεπε να έχει. Κατ’ αρχάς για τους ίδιους τους αγρότες, που αφορά στην έλλειψη της μέριμνας για την ουσιαστική ενίσχυση των απόμαχων της υπαίθρου μας. Είναι ακόμα με πενιχρές συντάξεις, των 300-350 ευρώ, που εξανεμίστηκαν μέσα από την ακρίβεια και την ενεργειακή κρίση.

Ένα άλλο στοιχείο από το οποίο φαίνεται ότι δεν είναι στις προτεραιότητες της Κυβέρνησης ο πρωτογενής τομέας αφορά στις ενισχύσεις. Από τα 50 δισεκατομμύρια και πλέον των κάθε μορφής μέτρων για την αντιμετώπιση της πανδημίας, που ο πρωτογενής τομέας, που αντιστοιχεί στο 10% περίπου των οικονομικών δραστηριοτήτων της χώρας, πήρε ελάχιστα. Κάτι παραπάνω από 1 δισεκατομμύριο περίπου. Στο Ταμείο Ανάκαμψης η αναλογία είναι ακόμη χειρότερη, που επιπλέον επιφυλάσσονται έργα ΣΔΙΤ για τα αρδευτικά που θα επιβαρύνουν το κόστος παραγωγής. Επίσης προβλέπεται οι αγρότες να πληρώσουν και για τα έργα των ΑΠΕ εφόσον τα εγκαταστήσουν.

Πράγματι, κύριε Υπουργέ -επειδή αναφερθήκατε- πώς θα ενισχύσουμε τον πρωτογενή τομέα όταν δεν μπορούμε να στηρίξουμε τις υποδομές που χρειάζονται, όταν δεν μπορούμε να προωθήσουμε προγράμματα για εγγειοβελτιωτικά έργα ή για συστήματα πρόληψης ή προστασίας των καλλιεργειών, όπως την αντιχαλαζική προστασία, όπως όταν έχουμε ελλείψεις σε υποδομές και εγκαταστάσεις, για επεξεργασία, για μεταποίηση, για συσκευαστήρια, για αποθήκευση και συντήρηση των παραγόμενων τροφίμων μέσα από τη δημιουργία και τη λειτουργία και των οργανώσεων παραγωγών; Παρά τις αναφορές σας στην ομιλία σας, κύριε Υπουργέ, αυτά δεν προχωρούν. Τα βλέπουμε στην περιοχή μας, στην Άρτα.

Αναφερθήκατε στο ότι οι συνάδελφοι, εμείς, και ο ίδιος προσωπικά, πολλές φορές έχουμε θέσει ερωτήσεις, όπως για την Άρτα, για τα ζητήματα των ενισχύσεων, των επιδοτήσεων. Αυτά είναι σημαντικά γιατί αλλιώς δεν θα έχουμε παραγωγούς. Με τις συνθήκες που υπάρχουν, πανδημία, κλιματολογικές συνθήκες, φυσικές καταστροφές, ακρίβεια, ενεργειακή κρίση δεν μπορεί να μην υπάρχουν ενισχύσεις οι οποίες επιπλέον περικόπτονται, διότι είναι συνέχεια ένα σωρό οι εξαιρέσεις και καταλήγουν οι μισοί να είναι δικαιούχοι. Από αυτούς, με συμψηφισμούς οι περισσότεροι παίρνουν τα μισά, οπότε καταλαβαίνετε ότι υπάρχουν τεράστια προβλήματα. Υπάρχουν περιοχές και καλλιέργειες, όπως η Άρτα, που έμειναν έξω από την ακαρπία λόγω του παγετού της άνοιξης 2021. Είχαμε ακαρπία και στην ελιά σχεδόν 100% και στα εσπεριδοειδή στο 50% αλλά και στα ακτινίδια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η Άρτα από πλευράς αποζημιώσεων πήρε ό,τι πήρε από τον ΕΛΓΑ, αλλά από πλευράς ενισχύσεων πήρε μόνο 25 ευρώ το στρέμμα για ορισμένες ποικιλίες ελιάς και 70 ευρώ το στρέμμα για λίγους παραγωγούς μανταρινιών. Είχαμε και φέτος προβλήματα. Τα έχουμε συζητήσει και σε επίκαιρη ερώτηση, και σε γραπτές ερωτήσεις και για τα εσπεριδοειδή και για τα ακτινίδια και για την ελιά. Περιμένουν οι παραγωγοί τις ανακοινώσεις σας. Υπάρχουν προβλήματα, διότι η αύξηση του κόστους ενέργειας των καυσίμων, των λιπασμάτων, των φυτοφαρμάκων αλλά και των ζωοτροφών για την κτηνοτροφία δημιουργούν αδιέξοδα και απόγνωση στους παραγωγούς, που αφορούν και στην επιβίωση τους αλλά και στη δυνατότητα να συνεχίσουν να παράγουν. Όσον αφορά στην εφαρμογή της ψηφιακής πλατφόρμας «ΆΡΤΕΜΙΣ» του άρθρου 20 –σας τα είχε αναφέρει και ο κ. Πουλάς- είχε αποτελέσματα πιλοτικά, όταν δούλεψε στη Θεσσαλία δύο χρόνια, αλλά έχει σταματήσει και επιβάλλεται το ταχύτερο δυνατόν να λειτουργήσει για να προστατευτεί η ελληνική κτηνοτροφία από τις νοθείες, τις παράνομες ελληνοποιήσεις του γάλακτος, γιατί τα, ήδη, υπάρχοντα μεγάλα προβλήματα για τη βιωσιμότητα της ελληνικής κτηνοτροφίας θα την οδηγήσουν σε αφανισμό.

Και τέλος, για τους αποφοίτους των γεωπονικών τμημάτων πενταετούς φοίτησης θέλω να πω ότι είναι ένα αναγνωρισμένο από όλους μας σοβαρό πρόβλημα για χιλιάδες φοιτητές. Βρίσκονται σε απόγνωση, χωρίς επαγγελματικά δικαιώματα αυτοί που είναι με πενταετή φοίτηση, ενώ οι παλιότεροι έχουν τα δικαιώματα που είχαν. Αυτό αφορά πολλές σχολές όπως και το πανεπιστήμιο των Ιωαννίνων. Ανακοινώσατε ότι θα έρθει η τροπολογία στο ερανιστικό νομοσχέδιο. Ελπίζουμε αυτό να γίνει άμεσα, να τη δούμε, να μη συμβεί ό,τι έγινε στις 25 Νοεμβρίου 2021, που είχε αποσυρθεί και από τότε δεν κατατέθηκε ποτέ ξανά. Υποτίθεται ότι θα είναι αυτή η γνωστή τροπολογία που κυκλοφορεί, που έχει τη σύμφωνη γνώμη των φοιτητών, των ιδρυμάτων και του ΓΕΩΤΕΕ και πρέπει να δοθεί άμεσα λύση. Έχουμε υποβάλει από χθες ερώτηση από την πλευρά μας με αναλυτική τοποθέτησή μας επί του θέματος αυτού και βεβαίως θα πρέπει να κάνουμε ό,τι είναι δυνατόν για τους αποφοίτους αυτούς αλλά και για να στηριχθούν ιδίως τα περιφερειακά τμήματα των πανεπιστημίων. Ήδη η ελάχιστη βάση εισαγωγής τα έχει αποδυναμώσει. Τα επαγγελματικά δικαιώματα θα αποτελέσουν ένα κίνητρο επιλογής για τα τμήματα αυτά που επιπλέον συνδέονται με τις ανάγκες, αλλά και την προτεραιότητα της παραγωγικής διαδικασίας που στηρίζεται στην αναγκαία ανάπτυξη του πρωτογενή τομέα. Μια ανάπτυξη που εμείς ως ΠΑΣΟΚ- Κίνημα Αλλαγής διαχρονικά έχουμε αποδείξει ότι στηρίζουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ. Έχετε φτάσει τα δέκα λεπτά.

**ΧΡΗΣΤΟΣ ΓΚΟΚΑΣ:** Έχουμε το πρόγραμμα και τη βούληση να τη στηρίξουμε ξανά με τη δύναμη που θα μας δώσουν και ο αγροτικός κόσμος και ο ελληνικός λαός στις εκλογές που έρχονται.

Ευχαριστώ πολύ, κύριε πρόεδρε για την ανοχή σας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο Κοινοβουλευτικός Εκπρόσωπος του ΜέΡΑ25, ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες, Βουλευτές, Υπουργοί, κατ’ αρχάς, σήμερα είναι η παγκόσμια ημέρα νερού. Χθες περάσατε σε αυτή τη Βουλή την περαιτέρω ιδιωτικοποίηση του νερού. Το ΜέΡΑ25 θα εξαντλήσει κάθε θεσμικό εργαλείο και προχώρησε σε αίτηση αναπομπής του νομοσχεδίου προς την Πρόεδρο της Δημοκρατίας με το πολύ απλό αιτιολογικό ότι προχθές βγήκε η απόφαση του Συμβουλίου της Επικρατείας που υποχρεώνει την Κυβέρνηση να πάρει πίσω τον νόμο για τη διατήρηση της ΕΥΑΘ, ΕΥΔΑΠ στο Υπερταμείο και να τα επαναφέρει στον δημόσιο έλεγχο. Άρα η βάση για την περαιτέρω ιδιωτικοποίηση καταρρέει. Η Πρόεδρος της Δημοκρατίας, ως εν ενεργεία Πρόεδρος του Συμβουλίου της Επικρατείας όταν επιλέχθηκε για τη θέση της Προέδρου της Δημοκρατίας, έχει υποχρέωση να μην υπογράψει αυτόν τον νόμο που περάσατε χθες μόνοι σας στη Βουλή. Καλούμε και τα άλλα κόμματα δημόσια να ανακοινώσουν τη στήριξη του αιτήματος αναπομπής. Πόσο μάλλον τον ΣΥΡΙΖΑ που απείχε από την ψηφοφορία και δεν καταψήφισε αυτή τη νέα ιδιωτικοποίηση.

Στο σημερινό θέμα μας. Πολλοί από τους ανθρώπους που μας ακούν αυτή τη στιγμή στο κανάλι της Βουλής θα θεωρούν ότι είναι ένα τεχνικό ζήτημα. Τι είναι αυτό που λέγεται ΕΛΓΟ-«ΔΗΜΗΤΡΑ». Για να το κάνουμε λιανά, είναι η ραχοκοκαλιά, είναι η βάση για την έρευνα, για την καινοτομία στη χώρα μας στον πρωτογενή τομέα: γεωργία, κτηνοτροφία, αλιεία.

Είναι τα ινστιτούτα τα οποία μελετούν την ελιά, το αμπέλι, τα αλιεύματα. Είναι τα ινστιτούτα που μελετούν τα θέματα του γάλακτος της φέτας, που προστατεύουν τους παραδοσιακούς πόρους μας, τους πόρους δηλαδή που είναι σε πατέντες και δεν πωλούνται εμπορικά αλλά πηγαίνουν χέρι-χέρι από γενιά σε γενιά και είναι δωρεάν να τους καλλιεργούμε. Σε αυτό βάζει χέρι αυτή τη στιγμή η Κυβέρνηση με αυτόν τον νόμο. Και όπως φαντάζονται οι άνθρωποι που μας παρακολουθούν, από το έργο της Κυβέρνησης μέχρι στιγμής η κατεύθυνση είναι η ιδιωτικοποίηση. Ιδιωτικοποίηση, βάζοντας εμπειρογνώμονες που δεν έχουν κανένα υποχρεωτικό προσόν, βάζοντας να συζητιούνται -και να αποφασίζονται ακόμα- και τα προϊόντα ΠΟΠ -η φέτα και ούτω καθεξής- και τα χαρακτηριστικά τους ad hoc από μια επιτροπή. Αυτή η επιτροπή θα κρίνει το αν είναι αρκετή η ποσότητα γάλακτος, ντόπιου, πρόβειου, κατσικίσιου στη φέτα, αν είναι μια χαρά, αν έχει σκόνη και αγελαδινά γάλατα και άλλα πάρα πολλά πράγματα. Διαλύεται και ιδιωτικοποιείται ένας οργανισμός που αν πετύχουν τα σχέδια της Κυβέρνησης και χαθεί, δεν θα έχει το δημόσιο και δεν θα έχουμε όλοι μας την επιστημονική βάση για τα βασικά προϊόντα που παράγει αυτή η χώρα στον πρωτογενή τομέα, στη γεωργία, την κτηνοτροφία, την αλιεία.

Την ίδια στιγμή δεν νομοθετεί η Κυβέρνηση την απαραίτητη στήριξη της τράπεζας σπόρων και γενετικού υλικού. Η τράπεζα διατήρησης γενετικού υλικού στη Θεσσαλονίκη είναι σαν να λέμε η κιβωτός του αγροτικού μας πλούτου. Είναι οι σπόροι και οι ειδικές ποικιλίες που αναδείχτηκαν με τα χρόνια και τους αιώνες σε κάθε χωριό, σε κάθε περιοχή της Ελλάδας. Πρόκειται για ένα πολύ σημαντικό γενετικό υλικό που μπορεί να δώσει δωρεάν σπόρο στον παραγωγό μας, στον γεωργό, που μπορεί να βοηθήσει με νέα προϊόντα υψηλής προστιθέμενης αξίας. Είναι μια βάση υψηλής προστιθέμενης αξίας της αγροτικής παραγωγής. Και αυτή τη στιγμή καταρρέει. Δεν υπάρχουν οι εργάτες για να καλλιεργήσουν αυτούς τους πόρους ξανά και ξανά, να μπορέσουμε να τους διατηρήσουμε, να μπορέσουμε να συντηρηθεί αυτός ο πλούτος της τράπεζας σπόρων, και απλά αφήνεται να χαθεί.

Οι εργαζόμενοι στον ΕΛΓΟ-«ΔΗΜΗΤΡΑ» ζητάνε την πρόσληψη δέκα εργατών αποκλειστικά για αυτή την τράπεζα διατήρησης γενετικού υλικού και την οικονομική στήριξη. Συντασσόμαστε απόλυτα με το κάλεσμά τους, με τα αιτήματά τους, αλλά και με το επείγον του καλέσματός τους. Αν χαθεί αυτό το γενετικό υλικό, δεν θα μπορέσουμε να το ξαναβρούμε. Οι άλλες χώρες έχουν πιστοποιήσει αυτούς τους σπόρους τους, έχουν δηλαδή κρατήσει αυτό το γενετικό υλικό, το έχουν προστατεύσει, το αναπαράγουν, επιτρέπουν στους αγρότες να το χρησιμοποιούν, το εξαιρούν, το έχουν βάλει στις λίστες -αυτό εννοούσα πιστοποίηση- εξαίρεσης από τους κανόνες που περιορίζουν τη χρήση τους και ούτω καθεξής. Στη χώρα μας έχουμε μείνει πίσω σε όλα αυτά. Αυτό ωφελεί κάποιον; Ναι, ωφελεί. Ωφελεί τις πολυεθνικές των σπόρων που πουλάνε τον σπόρο για να παράγουν οι γεωργοί την τροφή μας. Όταν δεν σου ανήκει ο σπόρος, δεν σου ανήκει η τροφή σου. Απαιτείται σαν χώρα να έχουμε τράπεζα γενετικού υλικού, τράπεζα σπόρων. Και πρέπει σε αυτό το νομοσχέδιο -και σας ζητάμε να το φέρετε άμεσα και θα σας ξανακαλέσουμε και με επίκαιρη ερώτηση- να προστατευτεί ό,τι έχει μείνει με τη δεκαετή σχεδόν εγκατάλειψη της τράπεζας σπόρων.

Εμείς καταθέτουμε τροπολογία για δίκαια οικονομικά αιτήματα των εργαζομένων στην ΕΛΓΟ-«ΔΗΜΗΤΡΑ». Είναι αυτονόητα αυτά που ζητάνε και πρέπει να υιοθετηθούν. Και καλούμε και τα άλλα κόμματα να το υποστηρίξουν.

Πριν από λίγο ως ΜέΡΑ25 είχαμε συνάντηση με τους αναπληρωτές εκπαιδευτικούς στα σχολεία, τους αναπληρωτές δασκάλους. Το πρωί συμμετείχαμε στην κινητοποίηση των τριών χιλιάδων συμβασιούχων του ΟΑΕΔ στην υγεία. Παντού η ίδια εικόνα. Ξεκίνησε με το «Βοήθεια στο Σπίτι» -που ξεκίνησε τότε να χρηματοδοτείται μέσω ΕΣΠΑ- και άρχισε αυτή η διάλυση κυβέρνηση-κυβέρνηση και συνεχίστηκε η εντατικοποίηση στη διάλυση -μέσα και από πολλές επιλογές πρόσφατα και του ΣΥΡΙΖΑ- με κάλυψη μόνιμων αναγκών με συμβασιούχους, με μικρές συμβάσεις οι οποίες έληγαν άμεσα, σε έναν χρόνο ή σε δύο χρόνια, και με ανθρώπους που ακόμα είναι εκεί πέρα με ανανεώσεις μονοετείς ή διετείς, σε μια ομηρία. Πρόκειται για ανθρώπους με λιγότερα δικαιώματα, ανθρώπους με διδακτορικά που δουλεύουν σαν ΔΕ και δεν μπορούν να αναγνωρίσουν τα πτυχία τους, σαν δημοτικής εκπαίδευσης δηλαδή. Πρόκειται για ανθρώπους οι οποίοι είναι σαν να είναι εργαζόμενοι εργολάβων. Και όμως είναι εργαζόμενοι που έχουν προσληφθεί στον δημόσιο τομέα. Μιλάμε για διάλυση των εργασιακών δικαιωμάτων στον δημόσιο τομέα.

Πάμε στους αναπληρωτές. Οι αναπληρωτές πλέον είναι οι μισοί εργαζόμενοι στην εκπαίδευση. Πρόσφατα ήμουν ξανά στα ειδικά σχολεία, όπως το ΕΝΕΕΓΥΛ του Περιστερίου. Τρεις είναι οι μόνιμοι εργαζόμενοι. Όλοι οι υπόλοιποι είναι αναπληρωτές. Αυτό το ειδικό σχολείο πρέπει να έχει μόνιμους, ένα μόνιμο και σταθερό περιβάλλον για αυτά τα παιδιά. Είναι αυτονόητη αυτή η υποχρέωση της πολιτείας. Όλοι ήταν αναπληρωτές. Καλύπτετε όλες τις ανάγκες με αναπληρωτές. Παράνομο είναι. Θα πρέπει να κάνετε προσλήψεις. Σας καλούμε να κάνετε προσλήψεις. Έξι χιλιάδες συνταξιοδοτήσεις είχαμε πέρυσι και τρεις χιλιάδες θα έχουμε φέτος και ούτω καθεξής. Αιμορραγεί. Οι δάσκαλοι και οι καθηγητές φεύγουν. Οι τελευταίες προσλήψεις είχαν γίνει πολύ παλιά. Και έχουμε τόσους αναπληρωτές. Κάντε την εξίσωση. Γιατί αυτοί οι αναπληρωτές να απολύονται το καλοκαίρι; Δουλεύουν πέντε και δέκα χρόνια. Τι διαφορά έχουν με τους συναδέλφους τους; Δίπλα-δίπλα δεν δουλεύουν; Γιατί αυτοί οι αναπληρωτές και οι αναπληρώτριες, όταν κάνουν ένα παιδί παίρνουν τρεις μήνες μόνο άδεια, ενώ στο δημόσιο υπάρχει εξάμηνο, εννιάμηνο και τα λοιπά; Γιατί; Γιατί, ενώ υπάρχει πλέον και άδεια για τους πατέρες, να μην μπορούν να την παίρνουν οι αναπληρωτές; Γιατί; Γιατί αυτές οι διακρίσεις; Γιατί τους βάζετε να περνάνε ξανά και ξανά διαδικασίες επιλογής, όταν έχουν περάσει μέσω ΑΣΕΠ και έχουν επιλεγεί και δουλεύουν χρόνια; Ο στόχος σας είναι πολύ σαφής. Θέλετε τη διάλυση των δικαιωμάτων των εργασιακών στον δημόσιο τομέα, γιατί έτσι διαλύονται όλα αυτόματα και στον ιδιωτικό τομέα.

Επίσης, πάμε στο σκάνδαλο της Ιονικής Τράπεζας, στο Ταμείο ΤΑΠΙΛΤ-ΑΤ. Είναι το ταμείο που ασφαλίζονται οι εργαζόμενοι της πρώην Ιονικής Τράπεζας. Είδαν τα αποθεματικά τους να επενδύονται, χωρίς να ενημερώνονται οι ίδιοι, στην Τράπεζα Αττικής και να χάνονται, και αυτή τη στιγμή να διαλύονται και να μην μπορούν να πάρουν αυτά που δικαιούνται. Πότε επιτέλους η Κυβέρνηση θα κάνει κάτι για αυτό το σκάνδαλο; Πότε επιτέλους θα αναλάβετε δράση;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω πολύ σύντομα, κύριε Πρόεδρε, με την παρουσίαση της πρότασης νόμου που καταθέσαμε ως ΜέΡΑ25.

Το Ταμείο Ανάκαμψης εσείς το δίνετε στους πέντε, δέκα, δεκαπέντε ολιγάρχες να το ξεκοκκαλίσουν. Αποκλείετε τους μικρούς και μεσαίους. Από τις οκτακόσιες σαράντα χιλιάδες επιχειρήσεις, μόνο οι τριάντα χιλιάδες έχουν πρόσβαση στον τραπεζικό δανεισμό, που είναι οι πιο μεγάλες και εσείς βάζετε σαν υποχρέωση, για να αξιοποιηθεί οποιοδήποτε ευρώ από το Ταμείο Ανάκαμψης και το ΕΣΠΑ, τον τραπεζικό δανεισμό.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ολοκληρώνω, κύριε Πρόεδρε. Έτσι κι αλλιώς, δεν θα χρησιμοποιήσω τη δευτερολογία μου ή κάτι άλλο.

**ΠΡΟΕΔΡΕΥΩΝ (Χαράλαμπος Αθανασίου):** Είστε όμως και εκτός θέματος.

**ΚΡΙΤΩΝ - ΗΛΙΑΣ ΑΡΣΕΝΗΣ:** Αναφέρθηκα στο θέμα και στην πρόταση που κατατέθηκε.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, δεν κάνω χρήση του Κανονισμού. Ολοκληρώστε, παρακαλώ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ολοκληρώνω.

Το ΜέΡΑ25 ζητάει να πάνε τα χρήματα στους πολλούς με ενίσχυση 100% χρηματοδότηση όπου χρειάζεται της ενεργειακής εξοικονόμησης για τα νοικοκυριά. Αυτό θα κινητοποιήσει όλους τους μικρούς επαγγελματίες, θα δώσει χρήματα στα νοικοκυριά, θα κινητοποιήσει ακόμη και τις βιομηχανίες που παράγουν τα υλικά για την ενεργειακή εξοικονόμηση που παράγει η χώρα μας. Αυτό θα είναι μια πραγματική ανάκαμψη, μια ανάκαμψη όμως που θα πάει στους πολλούς. Εμείς γι’ αυτούς παλεύουμε. Δώστε τα χρήματα του Ταμείου Ανάκαμψης στους πολλούς. Αυτή είναι η πρόταση νόμου μας με δυο λόγια.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Τον λόγο τώρα έχει ο κ. Πασχαλίδης Γιάννης από τη Νέα Δημοκρατία.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, το υπό συζήτηση νομοσχέδιο αποτελεί μια σημαντική και αναγκαία νομοθετική πρωτοβουλία της Κυβέρνησης για τη στήριξη του αγροτικού κόσμου και την ενίσχυση της αγροτικής έρευνας και των ελεγκτικών μηχανισμών, καθώς με τις διατάξεις εξορθολογίζεται και εκσυγχρονίζεται το σύστημα λειτουργίας του ΕΛΓΟ-«ΔΗΜΗΤΡΑ», ενώ παράλληλα αντιμετωπίζονται και επιμέρους ζητήματα για την ενίσχυση της αγροτικής ανάπτυξης.

Πιο συγκεκριμένα, στο πρώτο μέρος του νομοσχεδίου θεσπίζεται ένα ενιαίο ρυθμιστικό πλαίσιο για την οργάνωση και λειτουργία του ΕΛΓΟ-«ΔΗΜΗΤΡΑ» που αποτελεί νομικό πρόσωπο ιδιωτικού δικαίου το οποίο διαθέτει διοικητική και οικονομική αυτοτέλεια, λειτουργεί χάριν του δημοσίου συμφέροντος και εποπτεύεται από τον Υπουργό Αγροτικής Ανάπτυξης και Τροφίμων, απολαμβάνοντας μάλιστα και ουσιαστικών προνομίων του δημοσίου. Ο οργανισμός στοχεύει στην ανάπτυξη και υποστήριξη δράσεων που αποσκοπούν στον εκσυγχρονισμό και την ανάπτυξη του αγροτικού τομέα της χώρας με τη διενέργεια στοχευμένης έρευνας, τη βελτίωση των παραγωγικών διαδικασιών, την ενίσχυση της ανταγωνιστικότητας, τον έλεγχο και την πιστοποίηση των ποιοτικών αγροτικών προϊόντων και τροφίμων, την καθιέρωση και πιστοποίηση ορθών γεωργικών πρακτικών και τους ελέγχους στην αλυσίδα παραγωγής-διακίνησης των αγροτικών προϊόντων της χώρας. Πρόκειται για έναν ιδιαιτέρως νευραλγικό οργανισμό που είναι φορέας έρευνας, καινοτομίας και κατάρτισης των αγροτών μας.

Η νέα νομοθετική πρωτοβουλία της Κυβέρνησης βάζει τάξη σε ένα άναρχο τοπίο που επικρατούσε μέχρι σήμερα, ώστε να διασφαλίζεται η λειτουργική ενοποίηση των δραστηριοτήτων του οργανισμού και επιδιώκεται η επίλυση βασικών προβλημάτων της επιχειρησιακής του λειτουργίας, ενώ βασικός στόχος του είναι να αποκτήσει νέα δυναμική και ορίζοντα προσφοράς για να βελτιστοποιηθεί το πολύπλευρο και σημαντικό έργο που έχει αναλάβει για την αγροτική ανάπτυξη.

Από τις επιμέρους διατάξεις θα ήθελα να αναφερθώ στο άρθρο 13, με το οποίο συστήνεται στον οργανισμό η επιτροπή αγροτικής έρευνας, ένα νέο συλλογικό όργανο, το οποίο αποτελεί σημαντική καινοτομία του προτεινόμενου σχεδίου νόμου και το οποίο θα μοιάζει με διοικητικό συμβούλιο ερευνητικού κέντρου του ν.4310/2014, προσαρμοσμένο στην ιδιαίτερη φύση του ΕΛΓΟ-«ΔΗΜΗΤΡΑ» και θα παρουσιάζει την απαιτούμενη εξειδίκευση στα ζητήματα έρευνας. Μάλιστα με τη συμμετοχή στη σύνθεση της επιτροπής ενός εκ των εκπροσώπων του Υπουργείου στο διοικητικό συμβούλιο του ΕΛΓΟ-«ΔΗΜΗΤΡΑ» επιδιώκεται η απαραίτητη διασύνδεση της αγροτικής πολιτικής με τους ερευνητικούς στόχους του οργανισμού και αντιστρόφως.

Επίσης, αξιοσημείωτο είναι και το άρθρο 18 βάσει του οποίου προβλέπεται για πρώτη φορά η τήρηση ηλεκτρονικού μητρώου ελεγκτών εμπειρογνωμόνων, στο οποίο εγγράφονται τόσο οι υπάλληλοι του ΕΛΓΟ-«ΔΗΜΗΤΡΑ», όσο και τρίτα φυσικά ή νομικά πρόσωπα για την ενίσχυση του ελεγκτικού μηχανισμού του οργανισμού.

Ιδιαίτερη αναφορά θα ήθελα να κάνω στη διάταξη του άρθρου 19 σύμφωνα με την οποία συστήνεται στο πλαίσιο του ΕΛΓΟ-«ΔΗΜΗΤΡΑ» επιτροπή για τον προσδιορισμό των ορίων αποδόσεων γάλακτος κατά την παραγωγή γαλακτοκομικών προϊόντων συμπεριλαμβανομένων των τυροκομικών προϊόντων προστατευόμενης ονομασίας προέλευσης, ώστε μέσου του προσδιορισμού αυτού να καθίσταται ευχερέστερη η αξιολόγηση της ύπαρξης παραβάσεων των προδιαγραφών που τίθενται για τη διαδικασία παραγωγής τους. Η επιτροπή θα αποτελείται τόσο από εκπροσώπους της επιστημονικής κοινότητας και των αρμοδίων δημοσίων φορέων όσο και από εκπροσώπους της αγοράς.

Έτσι με τη νέα νομοθετική πρωτοβουλία ικανοποιείται ένα πάγιο αίτημα των Ελλήνων παραγωγών για συνεχείς συστηματικούς, ουσιαστικούς και αυστηρούς ελέγχους και λαμβάνεται ιδιαίτερη μέριμνα για την καταπολέμηση των παράνομων ελληνοποιήσεων.

Στο δεύτερο μέρος του νομοσχεδίου περιγράφεται ο σκοπός σύστασης του φορέα διαχείρισης του παραδοσιακού ελαιώνα Άμφισσας ως ενιαίο συνόλου γεωργικής οικονομίας, ανάπτυξης και περιβαλλοντικής προστασίας και γίνεται εκτενής αναφορά στο αντικείμενό του.

Στο τρίτο μέρος του σχεδίου νόμου αντιμετωπίζονται ζητήματα που αφορούν την ενίσχυση της αγροτικής ανάπτυξης μέσω επίλυσης επιμέρους προβλημάτων, τα οποία λειτουργούν ανασταλτικά στη στήριξη και ανάπτυξη του αγροτικού τομέα με ξεκάθαρο στόχο την αντιμετώπισή τους.

Ιδιαίτερη αναφορά θα ήθελα να κάνω στο άρθρο 48, σύμφωνα με το οποίο καθορίζεται το ανώτατο ετήσιο όριο αποζημίωσης ανά αγροτεμάχιο έως το 100% της ασφαλιζόμενης αξίας της παραγωγής του αγροτεμαχίου που ζημιώθηκε σε διάφορες περιφερειακές ενότητες της χώρας από τις έντονες και εκτεταμένες χαλαζοπτώσεις που σημειώθηκαν τον Ιούνιο του 2022 και τις πυρκαγιές που εκδηλώθηκαν στο χρονικό διάστημα από 1η Μαΐου 2021 έως και την 30ή Σεπτεμβρίου 2021 προς στήριξη των πληγέντων αγροτών.

Σε αυτό το σημείο θα ήθελα να εκφράσω τις θερμές μου ευχαριστίες προς την ηγεσία του Υπουργείου Αγροτικής Ανάπτυξης και Τροφίμων και του Υπουργείου Οικονομικών, όπως επίσης και στον Πρόεδρο του ΕΛΓΑ, τον κ. Ανδρέα Λυκουρέντζο για το πολύ μεγάλο ενδιαφέρον που έδειξαν στο πρόβλημα που δημιουργήθηκε στην Περιφερειακή Ενότητα Καβάλας, όπως και σε άλλες περιοχές, λόγω των σφοδρών χαλαζοπτώσεων που προκάλεσαν τεράστιες καταστροφές στις καλλιέργειες. Μετά από αλλεπάλληλες συναντήσεις και συνεχείς ενημερώσεις επέλυσαν το ζήτημα, εισάγοντας την εν λόγω διάταξη, η οποία καθορίζει το όριο αποζημίωσης ανά αγροτεμάχιο έως 100% τις ασφαλιζόμενης αξίας της παραγωγής του αγροτεμαχίου που ζημιώθηκε, συμπεριλαμβάνοντας και τη δική μας περιφέρεια στις περιοχές που θα ισχύσει η συγκεκριμένη νομοθετική ρύθμιση, προσφέροντας μεγάλη ανακούφιση στους πληγέντες παραγωγούς μας.

Συνοψίζοντας, θα ήθελα να τονίσω ότι το εν λόγω σχέδιο νόμου συμβάλλει στη στήριξη του αγροτικού κόσμου και στην αντιμετώπιση ζητημάτων μείζονος σημασίας για την αγροτική ανάπτυξη. Η, δε, θέσπιση με νόμο ενιαίου ρυθμιστικού πλαισίου για την οργάνωση και λειτουργία του ΕΡΓΟ-«ΔΗΜΗΤΡΑ» σηματοδοτεί τη χάραξη μιας αγροτικής πολιτικής προσαρμοσμένης στα νέα δεδομένα, με στόχο την αντιμετώπιση των επιπτώσεων της κλιματικής και της επισιτιστικής κρίσης μέσω της ενίσχυσης της αγροτικής έρευνας και των ελεγκτικών μηχανισμών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει η κ. Τζάκρη.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, η Κυβέρνηση το τελευταίο διάστημα επιδίδεται σε έναν αγώνα δρόμου ψήφισης νομοσχεδίων, σε έναν νομοθετικό οργασμό για την τακτοποίηση των τελευταίων δεσμεύσεών της. Όμως, αυτή η αναγκαστική σπουδή και η προχειρότητα με την οποία αντιμετωπίζει τη νομοθετική διαδικασία οδηγεί σε αναπόφευκτα λάθη και σε κακή νομοθέτηση.

Και ερχόμαστε στο σημερινό νομοσχέδιο και τον ΕΛΓΟ-«ΔΗΜΗΤΡΑ», που φρονώ ότι είναι από τα δέκα νομοσχέδια που ακούσαμε ότι θα φέρει η Κυβέρνηση μέχρι να αποφασίσει αν θα προκηρύξει εκλογές και μάλιστα, με γρήγορες διαδικασίες, για να καλύψει το κενό.

Είναι ακόμα ένα νομοσχέδιο που έχει γραφτεί με προχειρότητα και χωρίς καμμία πρόθεση να λύσει τα υφιστάμενα προβλήματα του Γεωργικού Οργανισμού «ΔΗΜΗΤΡΑ». Στην ουσία δημιουργεί έναν τεράστιο οργανισμό με αύξηση των θέσεων ευθύνης, με πολλά συμβούλια και επιτροπές, με ένα γενικό περίγραμμα για τη δομή που θα εξειδικευτεί στη συνέχεια σε έναν μελλοντικό εσωτερικό κανονισμό λειτουργίας, που θα εγκριθεί και αυτός με ένα προεδρικό διάταγμα, με πλήθος ζητημάτων τα οποία παραπέμπονται να λυθούν με δευτερογενή νομοθεσία.

Τι προβλέπει, λοιπόν, το νομοσχέδιο αυτό; Γενικές διευθύνσεις αγνώστου αρμοδιότητας, χωρίς οργανικές θέσεις και διάρθρωση στις οποίες θα προΐστανται πρόεδροι, αντιπρόεδροι και μάνατζερ, χωρίς υπαλλήλους. Μεγάλη αύξηση στον αριθμό διευθυντικών στελεχών και στελεχών που θα καταλάβουν θέσεις ευθύνης σε έναν υποστελεχωμένο οργανισμό, ο οποίος δεν έχει τον ικανό και αναγκαίο αριθμό εργαζομένων. Επικράτηση κι εδώ της πρακτικής: ένας εργαζόμενος με μόνιμα παράλληλα καθήκοντα, με πολλούς προϊσταμένους.

Όσον αφορά στην έρευνα που αποτελεί ένα σημαντικό κομμάτι του οργανισμού, αφού υπό τη σκέπη του έχει το Ινστιτούτο Αγροτικής Έρευνας, επιχειρείται και εδώ μια τελείως θεωρητική προσέγγιση, καθώς πουθενά δεν φαίνεται προσπάθεια να συνδεθεί η έρευνα, πρώτα απ’ όλα, με την παραγωγή, με τη γνώση που θα πρέπει, για παράδειγμα, να υπάρχει στα δημόσια ΙΕΚ του οργανισμού με το σύστημα Agricultural Knowledge and Innovation Systems, τα συστήματα δηλαδή γνώσης και καινοτομίας, που είναι άρρηκτα συνδεδεμένα με τους στόχους της ΚΑΠ. Δεν προβλέπεται καμμία λειτουργική σχέση ή κάποιου τύπου διασύνδεση με το Υπουργείο Αγροτικής Ανάπτυξης και Τροφίμων και την αρμόδια Διεύθυνση Έρευνας Καινοτομίας και Εκπαίδευσης. Δεν προβλέπεται καμμία συνεργασία ούτε με άλλους οργανισμούς. Πουθενά δεν προβλέπεται συμμετοχή αγροτών, κτηνοτρόφων, μελισσοκόμων ή αλιέων ούτε στο διοικητικό συμβούλιο ούτε στις επιτροπές που προβλέπονται στο σχέδιο νόμου.

Η λειτουργία του συστήματος ελέγχων και διασφάλισης της ποιότητας των αγροτικών προϊόντων παραμένει προβληματική και αναποτελεσματική, αφού δεν κάνετε τίποτα για τον εκσυγχρονισμό και την απλοποίηση του δαιδαλώδους αυτού συστήματος ελέγχων, που πολλές φορές αλληλεπικαλύπτονται με άλλους φορείς. Και κομβικό σημείο, βεβαίως, είναι η πρόθεσή σας στο μητρώο ελεγκτών και εμπειρογνωμόνων να εγγραφούν και άλλα φυσικά ή νομικά πρόσωπα και έτσι να ανοίξει ο δρόμος για την εκχώρηση του ελεγκτικού έργου σε ελεγκτές εκτός ΕΛΓΟ.

Ο οργανισμός, όμως, δεν έχει ανάγκη από ιδιώτες ελεγκτές, αλλά από την πρόσληψη τακτικού προσωπικού, για να ενισχύσει το ελεγκτικό του έργο με εγγυήσεις αδιαβλητότητας και όχι με τη δημιουργία μητρώων, τα οποία στην ουσία δεν την εξασφαλίζουν.

Απαιτούνται, επίσης, κύριε Υπουργέ περισσότερες διευκρινίσεις και εξηγήσεις για το άρθρο 45, που αφορά στην παραχώρηση ακινήτων του Υπουργείου Αγροτικής Ανάπτυξης και Τροφίμων για επενδύσεις άνω των 5 εκατομμυρίων ευρώ. Παραχώρηση δημόσιας περιουσίας, δηλαδή, για τους πολύ λίγους. Σε ποιες εκτάσεις και τι είδους επενδύσεις αφορά αυτό το άρθρο, κύριε Υπουργέ; Πρέπει να μας διευκρινίσετε. Ένας οργανισμός, κύριε Υπουργέ, που δεν έχει κατά την άποψή σας συνεκτική λειτουργία και ταυτότητα και πρέπει να τον αλλάξετε, κατάφερε τα προηγούμενα χρόνια και μάλιστα εν μέσω της πανδημίας να υλοποιήσει δύο τριετή προγράμματα προώθησης της φέτας προϋπολογισμού 6 εκατομμυρίων ευρώ στον Καναδά και στις ΗΠΑ και ένα τρίτο πρόγραμμα σε Γαλλία, Γερμανία και Αγγλία.

Επίσης, στην πρόσκληση του 2022 ο οργανισμός υπέβαλε δύο νέα προγράμματα προώθησης που εγκρίθηκαν από την Ευρωπαϊκή Επιτροπή Προϋπολογισμού 4,5 εκατομμυρίων. Τι αφορούν αυτά; Την προώθηση της φέτας σε Αυστραλία, Ηνωμένο Βασίλειο και Ηνωμένα Αραβικά Εμιράτα και την προώθηση βιολογικών προϊόντων σε Ελλάδα, Γερμανία και Γαλλία, τα οποία, όμως, η διοίκηση του οργανισμού ενημέρωσε ότι δεν θα τα υλοποιήσει και με βάση τον εφεδρικό πίνακα κατάταξης Ευρωπαϊκής Επιτροπής θα επιλεγούν δύο προγράμματα από τη Γαλλία ή την Ισπανία αντίστοιχα. Δηλαδή, πρώτον, δεν θα εκμεταλλευτούμε την τεχνογνωσία που έχει αναπτυχθεί στον οργανισμό και δεύτερον, 4,5 εκατομμύρια θα χαθούν από την ελληνική αγορά και θα κατευθυνθούν στις αγορές της Γαλλίας και της Ισπανίας.

Αλήθεια, όταν μιλάτε για ανάπτυξη, κύριε Υπουργέ, στον τίτλο αυτού του νομοσχεδίου αυτή την ανάπτυξη εννοείτε; Δυστυχώς η αγροτική σας πολιτική είναι επιφανειακή και όχι ουσιαστική και σε καμμία περίπτωση δεν βοηθά ούτε την αγροτική ανάπτυξη ούτε τον Έλληνα αγρότη. Ο αγροτικός κόσμος, κύριε Υπουργέ, στις μέρες μας παλεύει να σταθεί στα πόδια του κάτω από πολύ αντίξοες συνθήκες, έχοντας να αντιμετωπίσει το υψηλό κόστος παραγωγής που το διαμορφώνουν οι υψηλές τιμές της ενέργειας των πρώτων υλών και των εισροών, έχοντας να αντιμετωπίσει την πρωτόγνωρη έλλειψη εργατών γης, όχι μόνο στα χωράφια αλλά και τη βιομηχανία, έχοντας να αντιμετωπίσει το κλείσιμο των αγορών της Ρωσίας, της Ουκρανίας και της Λευκορωσίας αλλά και της Αιγύπτου λόγω των περιορισμών που επέβαλε το Διεθνές Νομισματικό Ταμείο που δημιουργούν προβλήματα στην εξαγωγή πλήθους ελληνικών αγροτικών προϊόντων. Αντ’ αυτού, το Υπουργείο Αγροτικής Ανάπτυξης λειτουργεί επιφανειακά και πολύ πρόχειρα και με ένα νομοσχέδιο σαν και αυτό που δεν έχει τίποτα να προσφέρει παρά μόνο να καλύψει κακήν-κακώς νομοθετικό χρόνο.

Ως Βουλευτής Πέλλας οφείλω να σας ενημερώσω ότι οι αγρότες της Πέλλας φέτος βίωσαν μία από τις δυσκολότερες χρονιές της τελευταίας εικοσιπενταετίας. Είχαν μια δραματική μείωση του εισοδήματός τους εξαιτίας της εκτόξευσης του κόστους παραγωγής, των ζημιών λόγω των αντίξοων καιρικών φαινομένων, παγετοί, χαλάζια και βροχοπτώσεις, όπως και οι λεγόμενες άκαιρες βροχοπτώσεις δεν καλύπτονται καν από τον κανονισμό του ΕΛΓΑ, των μεθοδεύσεων της βιομηχανίας όσον αφορά το συμπύρηνο ροδάκινο, αλλά και των προβλημάτων στη διάθεση όλων των προϊόντων στα κεράσια, στα μήλα, στα δαμάσκηνα, στα επιτραπέζια ροδάκινα, στα ακτινίδια, καθώς επίσης και των ελλείψεων στους εργάτες γης. Για πρώτη φορά φέτος είδαμε να δίδονται κατ’ εξακολούθηση επιλεκτικές αποζημιώσεις περιοχών και καλλιεργειών, τη στιγμή που οι επιπτώσεις της ουκρανικής κρίσης και της ενεργειακής κρίσης έχουν επηρεάσει το ίδιο αρνητικά όλους τους αγρότες και όλα τα προϊόντα μας.

Διχάζετε τους αγρότες με την κατ’ εξακολούθηση επιλεκτική αποζημίωση περιοχών μέσω των ενισχύσεων de minimis και διχάζετε επίσης τον αγροτικό κόσμο με την καταβολή των 72,7 ευρώ το στρέμμα από το αποθεματικό κρίσης μόνο στα μέλη των ομάδων παραγωγών του τομέα οπωροκηπευτικών. Ενισχύετε προϊόντα μόνο σε συγκεκριμένες περιφερειακές ενότητες της χώρας, τη στιγμή που οι επιπτώσεις οικονομικής και ενεργειακής κρίσης έχουν επηρεάσει το ίδιο αρνητικά όλους τους αγρότες και όλα τα προϊόντα.

Για πρώτη φορά είδαμε ανακοινώσεις σας, που η μία αναιρεί την άλλη. Στις 20 Ιανουαρίου, κύριε Υπουργέ ανακοινώσατε αποζημιώσεις καλλιεργειών στους παραγωγούς επιτραπέζιων ροδακίνων, συμπύρηνων ροδακίνων, βερίκοκων, μήλων και κάστανων και συγκεκριμένα για τα επιτραπέζια ροδάκινα, συμπύρηνα, νεκταρίνια και βερίκοκα της επικράτειας τα οποία υπέστησαν ζημιά λόγω βροχοπτώσεων πάνω από το 40%, ενίσχυση με τιμή 135 ευρώ το στρέμμα και πάνω από 50% ενίσχυση με τιμή 150 ευρώ το στρέμμα. Για την καλλιέργεια μήλων επίσης ανά ποικιλία ενισχύσεις κλιμακωτά από 250 έως 300 ευρώ το στρέμμα και για τα κάστανα ενισχύσεις με 150 ευρώ το στρέμμα.

Γυρίσατε από το Συμβούλιο των Υπουργών Γεωργίας στο τέλος του Ιανουαρίου και μας είπατε ότι ο Επίτροπος Γεωργίας σάς έδωσε την άδεια για να χορηγήσετε 60 εκατομμύρια ευρώ για τη στήριξη αγροτών που πλήττονται από το υψηλό κόστος των λιπασμάτων.

Στις 6 Μαρτίου, όμως, επανέρχεστε με νέα ανακοίνωση και κάνετε λόγο για ενισχύσεις de minimis για ροδάκινα, επιτραπέζια και συμπύρηνα, νεκταρίνια και βερίκοκα. Που εξαφανίστηκαν, κύριε Υπουργέ, τα μήλα και τα κάστανα; Για πρώτη φορά είδαμε φέτος να ανακοινώνετε αποζημιώσεις ανά στρέμμα και όταν φτάσουμε στο διά ταύτα της καταβολής όλα να αλλάζουν και να γίνονται είτε συμψηφισμοί ή να αφορούν συγκεκριμένες καλλιέργειες. Εξαφανίστηκαν και τα 135 ευρώ το στρέμμα και τα 150 ευρώ το στρέμμα για τα ροδάκινα και με τους συμψηφισμούς αυτά έγιναν 80 ευρώ το στρέμμα για τα επιτραπέζια και τα βερίκοκα και 65 ευρώ το στρέμμα για τα συμπύρηνα.

Λέτε και ξελέτε, κύριε Υπουργέ. Οι αγρότες Πέλλας ζητούν να μάθουν επιτακτικά σήμερα, γιατί εξαιρούνται σημαντικές καλλιέργειες από τις ενισχύσεις όπως τα κεράσια, τα μήλα, τα κάστανα, τα δαμάσκηνα, τα ακτινίδια και οι λωτοί, η τύχη των οποίων αγνοείται. Ζητούν να μάθουν για τη λίστα των ποικιλιών του ΕΛΓΑ που έπαθαν ζημιά και δεν περιλαμβάνονται σημαντικές ποικιλίες εντός αυτής, για την ενίσχυση των 70 ευρώ το στρέμμα, καθώς περιλαμβάνονται μόνο τα ροδάκινα, τα νεκταρίνια και τα βερίκοκα μόνο για τα παραγωγικά στρέμματα με τη μισή ενίσχυση για τους μη κατά κύριο επάγγελμα αγρότες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε σας παρακαλώ.

**ΘΕΟΔΩΡΑ ΤΖΑΚΡΗ:** Ενώ τον περασμένο Οκτώβριο, κύριε Υπουργέ, δώσατε 72,7 ευρώ το στρέμμα από το αποθεματικό κρίσης σε όλους τους αγρότες μέλη των οργανώσεων παραγωγών του τομέα οπωροκηπευτικών για όλες τις καλλιέργειες του τομέα οπωροκηπευτικών. Τι γίνεται με τα 60 εκατομμύρια;

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΘΕΟΔΩΡΑ ΤΖΑΚΡΗ:** Συγγνώμη, κύριε Πρόεδρε, ολοκληρώνω.

**ΠΡΟΕΔΡΕΥΩΝ (Χαράλαμπος Αθανασίου):** Έχετε πάει στα δέκα λεπτά.

**ΘΕΟΔΩΡΑ ΤΖΑΚΡΗ:** Μας έχετε ανακοινώσει ότι έχετε πάρει το OK από την Κομισιόν, για να ενισχύσετε τους αγρότες εξαιτίας της μεγάλης αύξησης στο κόστος παραγωγής. Και το μεγάλο ερώτημα, κύριε Υπουργέ, είναι το εξής: Πότε θα καταβληθούν έστω και αυτές οι πενιχρές ενισχύσεις de minimis; Περιμένουν να πάρουν τις ενισχύσεις οι παραγωγοί από πέρυσι τα Χριστούγεννα που τους είχατε ανακοινώσει πρώτη φορά και τους εμπαίζετε τόσο εσείς όσο και οι τοπικοί Βουλευτές της Νέας Δημοκρατίας.

Θα τα έπαιρναν τα Χριστούγεννα, μετά πήγε στο τέλος του Γενάρη. Στο τέλος του Γενάρη είπατε στο τέλος Μάρτη, τώρα τους λέτε το Πάσχα. Πότε θα τα δώσετε, επιτέλους; Δώστε αυτά τα λίγα να ενισχύσετε την ανύπαρκτη ρευστότητα τους. Όπως σας είπα προηγουμένως, φέτος βίωσαν τη χειρότερη χρονιά των εικοσιπέντε ετών και όπως όλα δείχνουν δυστυχώς και η χρονιά που ήδη διανύουμε θα είναι το ίδιο δυστυχής.

Επιτέλους, κύριε Υπουργέ, προβείτε σε ανακοινώσεις και καταβολές.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ.Καρασμάνης Γεώργιος από τη Νέα Δημοκρατία. Είναι ο τελευταίος ομιλητής.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε.

Θα μιλήσω από το έδρανό μου, άλλωστε δεν θα χρειαστώ όλον τον χρόνο. Το ερέθισμα μου το έδωσε για να πάρω τον λόγο ο κ. Αραχωβίτης με τα σχόλια που έκανε γύρω από το νομοσχέδιο.

Θα ήθελα κατ’ αρχάς να συγχαρώ την εισηγήτρια μας, την κ. Μακρή, για τις εύστοχες εισηγήσεις που έκανε και στην Επιτροπή αλλά και στην Ολομέλεια και να συμφωνήσω μαζί της ότι πραγματικός στόχος του νομοσχεδίου είναι η θεσμική αναβάθμιση και η βελτίωση του Ελληνικού Γεωργικού Οργανισμού – «ΔΗΜΗΤΡΑ», η ενίσχυση δηλαδή της ερευνητικής δραστηριότητας του οργανισμού, έτσι ώστε να συμβάλει στην αγροτική ανάπτυξη.

Είναι μια αναβάθμιση που οφείλω να πω ότι ξεκίνησε επί των ημερών της δικής μας κυβέρνησης, αφού τον Οκτώβριο του 2014 υπέγραψα μαζί με τον τότε Αναπληρωτή Υπουργό Οικονομικών, τον κ. Χρήστο Σταϊκούρα, την κοινή υπουργική απόφαση για τον καινούργιο οργανισμό το οργανόγραμμα του ΕΛΓΟ–«ΔΗΜΗΤΡΑ», η οποία καθόριζε τη διάρθρωση του οργανισμού τόσο για τις κεντρικές όσο και για τις περιφερειακές υπηρεσίες του. Στη συνέχεια ακολούθησε σχετικό νομοσχέδιο, το οποίο δόθηκε στη διαβούλευση. Είχα μάλιστα δεσμευτεί ότι θα συμπεριλάβω όλες τις καινοτόμες σοβαρές προτάσεις που θα είχαν ειπωθεί κατά τη διαβούλευση. Δυστυχώς, όμως, η συζήτηση αυτή του νομοσχεδίου δεν μπόρεσε να ξεκινήσει στη Βουλή, γιατί προκηρύχθηκαν ξαφνικά οι εκλογές του Ιανουαρίου του 2015.

Μας είπε, λοιπόν, ο κ. Αραχωβίτης, τον οποίο σέβομαι και υπάρχει ένας αμοιβαίος σεβασμός μεταξύ μας, αλλά θα πρέπει να πούμε κάποια πράγματα με το όνομά τους, ότι το 2017 εν μέσω μνημονίων προσελήφθησαν εκατό ερευνητές για να στελεχώσουν την έρευνα του ΕΛΓΟ. Βλέπω ότι και ως Αξιωματική Αντιπολίτευση, αλλά και ως κυβέρνηση κάνουνε μνημόσυνο με ξένα κόλλυβα.

Να θυμίσω, λοιπόν, στον αγαπητό συνάδελφο, τον κ. Αραχωβίτη ότι η δική μας κυβέρνηση ενέκρινε την προκήρυξη των εκατό θέσεων ερευνητών που θα πλαισίωναν τις δομές του ΕΛΓΟ–«ΔΗΜΗΤΡΑ». Και έτσι στην 1-10-2014 έδωσα τότε εντολή και ο Ελληνικός Γεωργικός Οργανισμός προκήρυξε την πρόσληψη των εκατό θέσεων ερευνητών. Προσδοκία μας ήταν οι νέοι αυτοί επιστήμονες να στελεχώσουν τα ερευνητικά ινστιτούτα που παρέμεναν χρόνια υποστελεχωμένα, δίνοντας έτσι μια δυναμική ώθηση στον οργανισμό και στην ανάπτυξη του γεωργικού τομέα. Δυστυχώς, όμως, υπήρξε καθυστέρηση στην πρόσληψη λόγω των γνωστών προβλημάτων που προέκυψαν το 2015 και το 2016 και άρχισε τμηματικά η πρόσληψη των ερευνητών.

Επιπροσθέτως ως προς τον ΕΛΓΑ και για το άρθρο 48, με το οποίο αυξάνεται η αποζημίωση λόγω της αύξησης της ασφαλιστικής αξίας στο 100% για τις ζημιές που προκλήθηκαν από τη σφοδρή χαλαζόπτωση στις 23 Ιουνίου του 2022 σε αγροτικές καλλιέργειες και σε ζωικό κεφάλαιο, ο κ. Αραχωβίτης το χαρακτήρισε ως ρουσφετολογικό το άρθρο αυτό. Επανειλημμένως έχω αναφερθεί στο θέμα που σχετίζεται με την πληρωμή των αποζημιώσεων στο 100% της ασφαλιζόμενης αξίας και μάλιστα είχα προτείνει την πλήρη κατάργηση του «κόφτη» του 80%, γιατί παρανόμως μπήκε στον σχετικό κανονισμό του 2011, καθώς δεν προβλέπεται από τον ν.3877/2010.

Θα πρέπει, λοιπόν, να καταλάβουμε ότι με ημίμετρα δεν λύνονται προβλήματα που χρονίζουν στον ΕΛΓΑ. Θα πρέπει να πάρουμε απόφαση οριστικής κατάργησης του «κόφτη» του 80% και να αποζημιώνονται οι παραγωγοί στο 100% της ασφαλιζόμενης αξίας. Αυτό προϋποθέτει ισχυροποίηση του ΕΛΓΑ με τριμερή χρηματοδότηση και δεν έχω τον χρόνο να το αναλύσω. Άλλωστε το 2014 στο Πρόγραμμα 2014 - 2020 είχαμε συμπεριλάβει το μέτρο Μ17 με 200 εκατομμύρια κοινοτικούς πόρους για την ισχυροποίηση και την ενίσχυση του ΕΛΓΑ. Δυστυχώς η διάδοχη ηγεσία κατήργησε το μέτρο αυτό και μάλιστα ο τότε Επίτροπος Γεωργίας από το Βήμα της Βουλής το 2016 είχε δηλώσει ότι κακώς η Ελλάδα κατήργησε το μέτρο αυτό.

Και επειδή αναφερόμαστε στον ΕΛΓΑ, επίκαιρο και φλέγον θέμα είναι οι αποζημιώσεις από τις ζημιές που προκλήθηκαν από τις υπερβολικές άκαιρες βροχοπτώσεις του καλοκαιριού του 2022. Έγινε μια σύσκεψη στο Υπουργείο στις 30 Αυγούστου του 2022 και είχα επισημάνει ότι για μένα είναι μονόδρομος η αποζημίωση από τον ΕΛΓΑ και είχα πει ότι θα υπάρξει πρόβλημα με τις αποζημιώσεις με τα κονδύλια του de minimis, τα οποία δεν έβλεπα να υπάρχουν. Και μάλιστα είχα εκδώσει και ένα δελτίο Τύπου στις 31 Αυγούστου και είχα πει να μην μπλεχτούμε σε κυκεώνες στρεμματικών ενισχύσεων ήσσονος σημασίας de minimis που και τα χρήματα δεν υπάρχουν, αλλά και τα ποσά είναι περιορισμένα, ιδιαίτερα χαμηλά. Και είχα επισημάνει μάλιστα να μην επαναληφθούν οι απαράδεκτες καταστάσεις, τα αλισβερίσια του 2017 και του 2018 με τις αποζημιώσεις.

Στη συνέχεια στις 20 Ιανουαρίου ανακοινώσαμε ότι θα αποζημιώσουμε τους παραγωγούς με 150 ευρώ και με 135 ευρώ ανάλογα με το ποσοστό της ζημίας στα πυρηνόκαρπα, εκτός φυσικά από τα δαμάσκηνα, που και αυτά είχαν πληγεί από τις βροχοπτώσεις και τα μήλα με 250 έως 300 ευρώ και τα κάστανα με 150 ευρώ.

Στη συνέχεια, με κρατικές μάλιστα ενισχύσεις, γιατί ακριβώς δεν υπήρχαν κονδύλια για de minimis, μετά από σαράντα ημέρες ανακοινώσαμε ότι θα αποζημιωθούν από de minimis τα ροδάκινα με 80 ευρώ και τα βιομηχανικά ροδάκινα με 65 ευρώ το στρέμμα, όπως και τα βερίκοκα και με 70 ευρώ σε όλες τις ποικιλίες και μάλιστα αυτό θα είναι «ουκρανόμετρο», δηλαδή με κρατική ενίσχυση, που σημαίνει ότι πρέπει να υποβάλουμε φάκελο στην Ευρωπαϊκή Επιτροπή, για να πάρουμε την έγκριση, όπως ακριβώς είχε γίνει και είχαν δοθεί τα 70 ευρώ τον Οκτώβριο με τα 26 εκατομμύρια στις ομάδες παραγωγών που είχαν εκπονήσει διαχειριστικά προγράμματα και είχαν δοθεί σε όλα τα προϊόντα που είχαν διακινήσει τότε οι ομάδες παραγωγών.

Αυτό ακριβώς θα πρέπει να δοθεί σε όλα τα προϊόντα και μάλιστα και στο κεράσι και στους λωτούς. Το, δε, κεράσι έχει υποστεί μεγάλη ζημία από τον πόλεμο της Ουκρανίας, αλλά και από το εμπάργκο. Έχασε την Ουκρανία, έχασε τη Λευκορωσία, έχασε τη Ρωσία. Εκατοντάδες τόνοι έφευγαν σε αυτές τις αγορές. Κατέπεσαν οι τιμές σε απίστευτα χαμηλά επίπεδα το 2022 λόγω ακριβώς αυτής της κατάστασης και με το υψηλό κόστος παραγωγής. Συνεπώς θα πρέπει να συμπεριληφθούν και τα κεράσια. Και μάλιστα θα πρέπει οι παραγωγοί αυτοί αυτών των προϊόντων να αποζημιωθούν άμεσα, γιατί έχουν περιέλθει σε τραγικά οικονομικά αδιέξοδα, έχοντας μάλιστα μπροστά τους ασήκωτες υποχρεώσεις με δεδομένο ότι έχει ξεκινήσει μια καλλιεργητική περίοδος με το υψηλό κόστος παραγωγής, αλλά κυρίως αντιμετωπίζουν προβλήματα επιβίωσης. Αυτό θα πρέπει να το καταλάβουμε.

Ταυτόχρονα θα πρέπει να αποζημιωθούν και οι παραγωγοί που έχουν πληγεί με τις ποικιλίες σταφυλιών «όψιμο» Έδεσσας, «σουπέριορ» Κρύας Βρύσης, καθώς και για λωτούς που λόγω των περιοριστικών μέτρων της πανδημίας είχαν μείνει αδιάθετα είτε κάποιες ποσότητες ξεπουλήθηκαν σε ιδιαίτερα χαμηλές τιμές. Υπάρχει πλήρης φάκελος με όλα τα στοιχεία στο Υπουργείο που πιστοποιούν το μέγεθος της ζημιάς. Το, δε, δημοσιονομικό κόστος δεν ξεπερνάει το ένα εκατομμύριο και μάλιστα θα καλύψει πάνω από χίλιους μικροκαλλιεργητές. Έχει αναγνωριστεί το πρόβλημα αυτό από τον προηγούμενο Υπουργό, από τον κ. Λιβανό, ο οποίος είχε δεσμευτεί για την αποζημίωση αυτών των παραγωγών. Είμαι βέβαιος ότι οι παραγωγοί αυτοί θα αποζημιωθούν για το εισόδημα που απώλεσαν.

Επίσης υπάρχουν προβλήματα με τις προσωρινές δηλώσεις από τον παγετό της 17ης Μαρτίου. Επειδή οι παραγωγοί λόγω των περιοριστικών μέτρων, λόγω της καραντίνας, λόγω του lockdown, δεν πήγαν να ρίξουν σε ένα χαρτοκούτι μια πρόχειρη δήλωση ιδιόχειρη, χειρόγραφη, αυτοί οι άνθρωποι αποκλείονται από την αποζημίωση. Είναι πάρα πολύ άδικο, είναι απαράδεκτο, είναι αδιανόητο να αποκλείονται από αυτές τις αποζημιώσεις.

Ο ΕΛΓΑ δεν είναι κερδοσκοπική εταιρεία. Είναι οργανισμός κοινής ωφέλειας, έχει κοινωνικό χαρακτήρα, στηρίζεται στην κοινωνική αλληλεγγύη και θα πρέπει οπωσδήποτε να στηριχθούν οι παραγωγοί. Άλλωστε η Κυβέρνησή μας έχει δηλώσει ότι δεν θα μείνει κανένας παραγωγός απροστάτευτος από την πανδημία.

Έχει πάρει μια σειρά μέτρων για να στηρίξει τον πρωτογενή τομέα, μέτρα σημαντικά, όπως επίσης έχει δώσει πάνω από 350 εκατομμύρια για να στηρίξει τον ΕΛΓΑ, για να δίνονται αποζημιώσεις εφάπαξ και όχι με δόσεις, όπως γινόταν από την προηγούμενη κυβέρνηση. Τρανή απόδειξη είναι οι ακριβοδίκαιες έγκαιρες αποζημιώσεις από το παγετό του 2021.

Είμαι βέβαιος ότι θα δοθούν λύσεις και στα προβλήματα που ανέφερα. Το επιβάλλει η ευαισθησία και το κοινωνικό πρόσωπο της Κυβέρνησης.

Κύριε Πρόεδρε, σας ευχαριστώ για την ανοχή. Αν και είχα πει ότι θα μιλήσω λιγότερο, όμως τα θέματα είναι πάρα πολλά και η ροή του λόγου με παρέσυρε.

Ευχαριστώ πάρα πολύ για την ανοχή του χρόνου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Καρασμάνη.

Εξαντλήθηκε ο κατάλογος των ομιλητών.

Υπάρχει κάποιος ή κάποια από τους εισηγητές και τους ειδικούς αγορητές που θέλει τον λόγο για το καθιερωμένο τρίλεπτο της δευτερολογίας;

**ΓΕΩΡΓΙΟΣ ΛΟΓΙΑΔΗΣ:** Ναι, κύριε Πρόεδρε.

**ΔΙΑΜΑΝΤΩ ΜΑΝΩΛΑΚΟΥ:** Ναι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Να πάμε με τη σειρά.

Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, θα αναφερθώ σε αυτά που λέγατε προηγουμένως. Είπατε ακριβώς να αυξηθεί το ποσοστό κατάρτισης των Ελλήνων αγροτών. Αυτό για να γίνει, θα πρέπει αυτοί οι αγρότες να βλέπουν μέλλον, να μπορούν να ζήσουν οι πολλοί μικροί αγρότες, να ζήσουν με αξιοπρέπεια και με δίκαιες τιμές.

Ευρωπαϊκή Ένωση σημαίνει να στηρίζει ο ένας τον άλλον και να καταναλώνουμε πρώτα τα δικά μας προϊόντα εντός Ευρωπαϊκής Ένωσης και ύστερα να εισάγουμε από τρίτες χώρες άλλα προϊόντα, όπως κάνει η Ελλάδα με πέντε χιλιάδες τόνους αμπελόφυλλα από την Κίνα, όπως αναφέραμε. Η Ευρωπαϊκή Ένωση να βάλει δασμούς και να προστατέψει τα ελληνικά αγροτικά προϊόντα, τα προϊόντα μας και όχι μόνο δασμούς για να προστατεύει τις αυτοκινητοβιομηχανίες της.

Μιλήσατε, κύριε Υπουργέ, για μετρήσιμα νούμερα και αναφέρατε τις εξαγωγές. Η συμβολή του πρωτογενούς τομέα στο ΑΕΠ της χώρας από 15% έχει πέσει στο 4% και κατρακυλάει ακόμη. Άρα, λοιπόν, ποια μετρήσιμα νούμερα θα πάρουμε; Συνέχεια μειώνεται με επιταγές της Ευρωπαϊκής Ένωσης, πράγμα καταστροφικό για τη χώρα μας, που πρέπει να είναι μια αγροτοπαραγωγική χώρα.

Είπατε επίσης να του δώσουμε τα μέσα για να μπορεί να παραγάγει. Για να μπορεί να παραγάγει όμως, πρέπει, παραδείγματος χάριν, να καταργήσετε το Χρηματιστήριο Ενέργειας που εισήγαγε ο ΣΥΡΙΖΑ και συνεχίζετε εσείς. Να καταργήσετε τον ειδικό φόρο κατανάλωσης στα καύσιμα για τους αγρότες, όπως ισχύει και για τους εφοπλιστές, να αποζημιώνετε γρήγορα και άμεσα και στο 100% τους παραγωγούς.

Τι βλέπουμε, λοιπόν, σήμερα; Ερημοποίηση, εγκατάλειψη της υπαίθρου, μείωση του αγροτικού πληθυσμού των περιφερειών. Αυτό δεν είναι αγροτική ανάπτυξη. Στην Κρήτη, στα Χανιά υπάρχει Ινστιτούτο Ελιάς Υποτροπικών Φυτών και Αμπέλου, το οποίο και υπολειτουργεί. Στηρίξτε το. Επίσης να τονίσουμε ότι δεν υπάρχει στην Ελλάδα ινστιτούτο ελαιολάδου. Χρειάζεται ένα τέτοιο ινστιτούτο για όλη την Ελλάδα.

Χθες ψηφίσατε την ιδιωτικοποίηση του νερού, σήμερα τα τρόφιμα, πριν από καιρό την ενέργεια. Όποιος ελέγχει αυτά, ελέγχει τον πλανήτη. Κι εσείς αντί να στηρίζετε τον δημόσιο χαρακτήρα τους και τον χαρακτήρα κοινής ωφέλειάς τους, τα ιδιωτικοποιείτε και τα ξεπουλάτε.

Θα ήθελα να τονίσω το εξής. Θα γίνω η φωνή του συλλόγου των εργαζομένων ΕΛΓΟ-«ΔΗΜΗΤΡΑ», οι οποίοι είπαν «ο νόμος αγνοεί τις ανάγκες των εργαζομένων και δεν περιλαμβάνει καμμία αναγνώριση του συλλογικού δικαιώματος, ειδικά σε μισθολογικά θέματα. Αδιαφορεί και δεν λαμβάνει καμμία πρόνοια για επίλυση κανενός εργασιακού αιτήματος, όπως τη ρύθμιση για τα 176 ευρώ, το επίδομα ανθυγιεινής εργασίας, την αύξηση των αποζημιώσεων στις εκτός έδρας μετακινήσεις, την επαναπρόσληψη των δύο συμβασιούχων που απολύθηκαν το 2019, μόλις ανέλαβε η σημερινή διοίκηση, την αποκατάσταση των συμβασιούχων έργων, που επί σειρά ετών εργάζονται στον οργανισμό, καλύπτοντας πάγιες και διαρκείς ανάγκες, την ενίσχυση του οργανισμού με τακτικό προσωπικό όλων των κατηγοριών και ειδικοτήτων σε όλες τις δομές, στις οργανικές θέσεις, στα ΔΙΕΚ, πρόσληψη εργατών στις τράπεζες διατήρησης γενετικού υλικού. Τέλος, ο νόμος δεν λύνει ζητήματα δικαιωμάτων χρήσης ακινήτων, τα οποία είναι απαραίτητα για τη λειτουργία του οργανισμού και αυτή τη στιγμή βρίσκονται εν κενώ».

Και καταλήγει με το άρθρο 6. «Με το άρθρο 6 αφαιρείται από τους φορείς εκπροσώπησης των εργαζομένων η αρμοδιότητα να οργανώνουν τις εκλογές για την ανάδειξη των εκπροσώπων τους στο διοικητικό συμβούλιο, όπως γίνεται με τον αντίστοιχο νόμο για τις ΔΕΚΟ».

Κλείνοντας, θα αναδείξω ένα καινούργιο τεράστιο θέμα, αυτό με τα οικόσιτα ζώα. Είναι ανεπίτρεπτο να απαγορεύουμε ad hoc και ανοίγουμε τον ασκό του Αιόλου με την απαγόρευση αυτή, που ξεκίνησε δυστυχώς από την Κρήτη. Αυτό θα έχει τεράστιες συνέπειες για την ύπαιθρο χώρα, για τα χωριά, για τους ανθρώπους που μένουν εκεί, οι οποίοι μια ζωή στηρίζονταν σε αυτά τα προϊόντα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κύριε Λογιάδη.

Ο κ. Βιλιάρδος δεν είναι εδώ.

Τον λόγο έχει η κ. Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Είπατε, κύριε Υπουργέ, ότι επιχειρείτε με αυτό το νομοσχέδιο μία μεγάλη τομή. Μόνο που οι ίδιοι οι εργαζόμενοι δεν τη βλέπουν. Αντίθετα ζητούν την απόσυρσή του.

Αναφερθήκατε στο άρθρο 13 που, αν μη τι άλλο, σε αυτό το άρθρο φαίνεται με καθαρό τρόπο ότι προωθείτε αυτό που λέει και προβλέπει η ευρωενωσιακή νομοθεσία, δηλαδή ερευνητικές δραστηριότητες κατά παραγγελία των επιχειρήσεων. Θα χρησιμοποιούν τις υποδομές και τους επιστήμονες για «πάρτη τους» είτε με χρηματοδότηση από αυτές τις επιχειρήσεις είτε με την υλοποίηση προγραμμάτων που χρηματοδοτούνται από ευρωπαϊκά και εθνικά προγράμματα. Δηλαδή; Λεφτά των λαών.

Είναι για τις ανάγκες των επιχειρηματιών, για να αυξήσουν την κερδοφορία τους και όχι για ζητήματα που απασχολούν τους αγρότες και χρειάζονται λύσεις. Αυτό δεν είναι μορφή ιδιωτικοποίησης; Για μας είναι και δείχνει ποιες ανάγκες ικανοποιεί το αστικό κράτος.

Επίσης είναι προκλητικό και ούτε το τυπικό αυτοδιοίκητο δεν τηρείται, δηλαδή εκλογή αυτών των επιτροπών από το ίδιο το προσωπικό, όπως ισχύει σε ερευνητικά κέντρα και πανεπιστήμια. Εδώ τα μέλη της επιτροπής διορίζονται από τον Υπουργό και υπάρχει μόνο ένα αιρετό μέλος. Γι’ αυτό προφανώς εκφράσατε και τόσα εγκώμια γι’ αυτό το άρθρο.

Όμως να σας πω ότι δεν λύνετε –το είπαν και άλλοι- ζητήματα που καίνε την αγροτιά. Οι βιοπαλαιστές γεωργοί και κτηνοτρόφοι πνίγονται από τα προβλήματα και από τα χρέη, το κόστος παραγωγής στα ύψη και οι τιμές παραγωγού στον πάτο. Τα αιτήματα τα ξέρετε. Τι διεκδικούσαν στα μπλόκα της αγροτιάς; Μείωση κόστους παραγωγής, εγγυημένες τιμές για να προστατεύονται από τα αρπακτικά, τους εμποροβιομήχανους και μια σειρά άλλα για να επιβιώσουν, να ζήσουν τις οικογένειές τους.

Όμως δεν λέτε τίποτα ακόμα και για ζητήματα που αφορούν τον έλεγχο και μιλάω για την τράπεζα και τις συλλογές διατήρησης γενετικού υλικού, που είναι στρατηγικής σημασίας. Αφορά τη διατήρηση του φυσικού πλούτου της χώρας. Είναι ανεκτίμητη παρακαταθήκη για την αγροτική οικονομία.

Όμως, αντί για λύσεις, έχουμε υποστελέχωση, εγκατάλειψη, μέχρι και κατάρρευση των υποδομών και ο σύλλογος τα έβαλε αυτά τα ζητήματα. Εδώ, για να μη χαθούν πολύτιμα δείγματα σπόρων, χρειάζεται να διοριστεί εργατικό προσωπικό, αφού για την ανανέωση στον αγρό απαιτούνται χίλια δείγματα, τουλάχιστον δέκα εργάτες που θα φροντίζουν όλον τον κύκλο αναπαραγωγής. Δεν έχουν κανέναν. Πώς θα γίνει η διάσωση των σπόρων της τράπεζας διατήρησης γενετικού υλικού τόσο για την επιστημονική έρευνα, όσο και για τους καλλιεργητές που αναζητούν χαμένες αλλά χρήσιμες ποικιλίες;

Έρχομαι τώρα στην τροπολογία που καταθέσατε και δεν μιλήσαμε καθόλου. Εμείς θα την καταψηφίσουμε, αλλά θέτουμε ορισμένα ερωτήματα. Δυνατότητα απορρόφησης συνεταιρισμού από άλλον συνεταιρισμό, προκειμένου να αξιοποιηθεί η περιουσία του. Ποιοι θεωρούνται ανενεργοί και ποιοι ενεργοί συνεταιρισμοί; Διότι ο διαχωρισμός αυτός καταργήθηκε με τον ισχύοντα νόμο. Δεν ισχύει, ίσχυε με τον ν.4384/2016.

Σε κάθε περίπτωση, ποιος τους εμποδίζει να συγχωνευτούν, ώστε να χρειάζεται νομοθετική ρύθμιση; Ο κάθε συνεταιρισμός αποφασίζει για την τύχη του, γιατί μερικοί συνεταιρισμοί ήθελαν το μοναδικό περιουσιακό στοιχείο που είχαν να πάει στην τοπική τους κοινωνία. Παραδείγματος χάριν, μία αποθήκη στο κέντρο του χωριού να γίνει πολιτιστικό κέντρο για τη νεολαία. Γιατί το φέρνετε, λοιπόν; Άρα έχετε στο μάτι συγκέντρωση περιουσιακών στοιχείων, που ήταν με τις συνδρομές των αγροτών και αυτοί αποφασίζουν τι θέλουν να γίνουν.

Έρχομαι στο άρθρο 4 της τροπολογίας. Εδώ εντάσσετε τους επιχειρηματίες της ιχθυοκαλλιέργειας και τους βαπτίζετε αγρότες. Δεν φτάνουν τα προνόμια που έχετε δώσει διαχρονικά όλες οι κυβερνήσεις στους επιχειρηματικούς ομίλους της ιχθυοκαλλιέργειας, που τους έχετε παραδώσει θάλασσες, ακτές, αιγιαλό, κρατικό κτήμα και ό,τι χρειάζονται, για να εξασφαλίσουν την κερδοφορία τους, αλλά τώρα ερχόσαστε να τους εντάξετε στον ορισμό του «επαγγελματία αγρότη», όταν έχετε αποκλείσει από αυτή την ένταξη βιοπαλαιστές αγρότες που κάνουν ορισμένα μεροκάματα για να μπορέσουν να ζήσουν.

Άρθρο 6. Κοιτάξτε, να σας πω. Τα διαχειριστικά σχέδια βόσκησης είναι υποχρέωση που έχετε αναλάβει στο πλαίσιο της Κοινής Αγροτικής Πολιτικής. Εμείς διαφωνούμε με την πολιτική σας, διαφωνούμε και με το καθεστώς να δίνονται οι επιδοτήσεις στην κτηνοτροφία με κριτήριο την έκταση και όχι με κριτήριο το ζωικό κεφάλαιο. Καμμιά σχέση δεν έχουν τα διαχειριστικά σχέδιά σας με την προστασία του περιβάλλοντος και την εξασφάλιση βοσκοτόπων στους βιοπαλαιστές κτηνοτρόφους. Μάλιστα, οι κτηνοτρόφοι πρόκειται να επιβαρυνθούν με χαράτσια, για να εξασφαλίσουν δικαίωμα βόσκησης. Αυτά τα χαράτσια συντηρεί η τροπολογία σας και γι’ αυτό το καταψηφίζουμε και αυτό το άρθρο.

Τέλος, θέλω να ρωτήσω για την τροπολογία που κατέθεσε το ΚΚΕ για τους εργαζόμενους του ΕΛΓΟ, όπου εκφράζεται ένα δίκαιο αίτημά τους και δεν μπορείτε να ζητάτε πίσω χρήματα σε περίοδο ακρίβειας και φτώχειας, όταν ονομαστικά μόνο έχουν χάσει πάνω από το 30% του μισθού τους από τα μνημόνια και άλλο ένα 10% τουλάχιστον από τον πληθωρισμό σήμερα και πρωτόδικα είχαν δικαιωθεί.

Περιμένουμε, λοιπόν, την απάντησή σας και, κυρίως, περιμένουμε να γίνει δεκτή η τροπολογία.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Μανωλάκου.

Τον λόγο έχει τώρα ο κ. Πουλάς από το Κίνημα Αλλαγής.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ακούσαμε προηγουμένως τον Υπουργό να λέει ότι περίπου τα 2/3 των Βουλευτών που μίλησαν, αναλώθηκαν σε τοπικά ζητήματα και σε θέματα ενισχύσεων και αποζημιώσεων.

Κύριε Υπουργέ, θέλω να σας ρωτήσω: Μήπως το Υπουργείο με την πολιτική που ασκεί, προκαλεί αυτές τις αντιδράσεις; Δηλαδή, όταν δίνετε επιλεκτικά αποζημιώσεις de minimis σε συγκεκριμένες περιφερειακές ενότητες, με μικροκομματικά κριτήρια, δεν είναι λογικό οι αγρότες και οι εκπρόσωποί τους που είναι στη Βουλή να αντιδρούν με αυτόν τον τρόπο;

Επίσης, είπατε και άλλη μία κουβέντα, άλλη μία φράση. Είπατε: η έρευνα για την έρευνα. Θα συμφωνήσω, αλλά εμείς τί λέμε; Εμείς λέμε ότι θα πρέπει να υπάρξει μια εθνική στρατηγική, την οποία θα την ασκούν οι υπάλληλοι, το δυναμικό του ΕΛΓΑ το οποίο έχει και την εμπειρία και την τεχνογνωσία και μπορεί εύκολα αυτή να διαχυθεί στους αγρότες μας.

Θέλω να αναφερθώ στην τροπολογία που κατατέθηκε χθες το βράδυ σχετικά με το άρθρο 2 για τη διαχείριση της πλεονάζουσας ελλειπτικής ικανότητας. Θεωρούμε ότι αυτή η διάταξη κινείται προς τη σωστή κατεύθυνση –μερική, έστω- του προβλήματος ασφάλειας των αλιευτικών σκαφών, καθώς η αναγκαία πραγματική ισχύς των κινητήρων πρόωσης υπερβαίνει την ονομαστική βάσει της άδειάς τους.

Προτείνουμε να προστεθεί, όμως, στο τέλος του άρθρου η φράση «εκτός των περιπτώσεων θανάτου του πλοιοκτήτη για μεταβίβαση σε άτομο με συγγένεια πρώτου βαθμού με αυτόν».

Στο άρθρο 3 σχετικά με τη συγχώνευση και τη λύση των αγροτικών συνεταιρισμών, θεωρούμε ότι αυτή η ρύθμιση ανταποκρίνεται σε ένα πολύ μικρό κομμάτι των αναγκών των συνεταιρισμών και για να γίνω πιο συγκεκριμένος, δεν απαντά στο ερώτημα τι θα γίνει με τις περιουσίες που τις βγάζουν σε πλειστηριασμό. Δεν δίνετε λύση στο διαχρονικό αίτημα της απαλλαγής των διοικήσεων από παλιές οφειλές προς το δημόσιο και δεν γίνεται αναφορά στα θέματα άμεσης αξιοποίησης των περιουσιακών τους στοιχείων που βαλτώνουν από τους εκκαθαριστές.

Όλα αυτά τα ζητήματα πρέπει να αντιμετωπιστούν. Το ζητούν οι συνεταιρισμοί, προκειμένου να μπορούν να συνεχίσουν απρόσκοπτα τη δραστηριότητά τους και χωρίς αγκυλώσεις.

Στο άρθρο 5 που αναφέρεται στην εκπλήρωση του σκοπού παραχώρησης ακίνητου του Υπουργείου Αγροτικής Ανάπτυξης και Τροφίμων, ορίζεται ότι τα ακίνητα τα οποία παραχωρήθηκαν για συγκεκριμένο σκοπό, δυνάμει των διατάξεων που έχουν καταργηθεί, δύνανται να διατίθενται ελεύθερα μετά την εκπλήρωση του σκοπού για τον οποίο παραχωρήθηκαν, υπό την προϋπόθεση ότι έχουν παρέλθει τουλάχιστον είκοσι έτη από την παραχώρηση.

Στο σημείο αυτό θεωρούμε ότι οι προτεραιότητες στην παραχώρηση θα πρέπει να δοθεί στους συνεταιρισμούς, στις ομάδες παραγωγών για επενδύσεις στον τομέα της μεταποίησης και των ανανεώσιμων πηγών ενέργειας.

Θα πω και δυο κουβέντες για τα επαγγελματικά δικαιώματα αυτών των νέων γεωπονικών τμημάτων που προήλθαν από τη συγχώνευση των ΤΕΙ με τα πανεπιστήμια. Αναμένουμε να υλοποιήσετε τη δέσμευσή σας, για να μπει ένα τέλος σε αυτή την ταλαιπωρία και την αβεβαιότητα που βιώνουν οι απόφοιτοι αυτών των τμημάτων.

Ολοκληρώνοντας, θα σταθώ στις νομοτεχνικές βελτιώσεις. Πρόκειται για μία παράγραφο του άρθρου 15. Συστήνετε τη λειτουργία Επιτροπής Ισότητας των Φύλων και Καταπολέμησης των Διακρίσεων. Υπάρχει κάποιο θέμα και θέλετε να το λύσετε με αυτή την επιτροπή που συστήνετε στο άρθρο 15;

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Κύριε Μπάρκα, είπατε ότι δεν θα μιλήσετε.

**ΚΩΝΣΤΑΝΤΙΝΟΣ ΜΠΑΡΚΑΣ:** Δεν θα μιλήσω, κύριε Πρόεδρε

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

Ο κύριος Υπουργός έχει τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Πρώτον, να ξεκαθαρίσω λίγο για τα επαγγελματικά δικαιώματα των αποφοίτων των γεωπονικών τμημάτων και όχι μόνο και των δασολόγων και των ιχθυολόγων, γιατί νομίζω ότι πρέπει να είναι πλήρης η προσέγγιση σε αυτό το ζήτημα.

Όπως σας είπα, υπάρχει μια πολύ καλή συνεννόηση και συνεργασία με το Υπουργείο Παιδείας και αύριο στο ερανιστικό νομοσχέδιο του Υπουργείου Τουρισμού –μάλλον αύριο θα κατατεθεί- θα συμπεριλαμβάνεται και συγκεκριμένη τέτοια διάταξη, όπως την περιέγραψα νωρίτερα, έτσι ώστε να κλείσουμε μια εκκρεμότητα η οποία είναι οφειλόμενη ενέργεια από εμάς απέναντι σε όλους τους πτυχιούχους. Οπότε, οι ενδιαφερόμενοι που μας ακούν να ξέρουν ότι η απόφαση της Κυβέρνησης, η οποία έλαβε μεγάλη συναίνεση από τους εκπροσώπους των πολιτικών κομμάτων, υιοθετείται και θα έχουμε τη σχετική διάταξη, η οποία πιστεύουμε ότι θα ψηφιστεί απ’ όλα τα πολιτικά κόμματα.

Κύριε Πρόεδρε, μόνο μια παρατήρηση θέλω να κάνω σε συνέχεια της κύριας παρέμβασής μου. Βλέπω ότι πάλι -κι εγώ κατανοώ τους συναδέλφους, είμαστε ενάμιση μήνα πριν τις εκλογές, έχουν γίνει πάρα πολλές συζητήσεις εδώ, έχω απαντήσει σε πολλές επίκαιρες ερωτήσεις- επανέρχονται συνεχώς σε θέματα αποζημιώσεων.

Σε μια δύσκολη χρονιά, στην οποία πραγματικά και η ενεργειακή και η κλιματική κρίση η οποία προηγήθηκε έχει δημιουργήσει πολλά ζητήματα σε αγρότες, προσπαθούμε, με βάση τα χρηματοδοτικά εργαλεία τα οποία είναι διαθέσιμα και τις δυνατότητες, βεβαίως, που υπάρχουν, να στηρίξουμε και να ενισχύσουμε όσο μπορούμε τις καλλιέργειες αυτές τις οποίες, κατά την άποψη των υπηρεσιών -γιατί πάντα από τις υπηρεσίες περνάνε όλες αυτές οι αιτήσεις- τεκμηριώνουν τη μεγαλύτερη ζημία. Αυτό το πράττουμε με έναν τρόπο που θέλουμε να πιστεύουμε ότι είναι και δίκαιος και όσο περισσότερο γίνεται αντικειμενικός, καθώς δεν είναι πάντα ευχερής η αξιολόγηση μιας ζημίας.

Αυτό, όμως, που θέλω να επαναλάβω είναι ότι δεν πρέπει να ξεχνάμε και τις παρεμβάσεις εκείνες που γίνονται συνολικά έξω από τη γενική στήριξη όλων των αγροτών που έγιναν με μέτρα πολύ σημαντικά, τα οποία δεν είχαν ξαναψηφιστεί, αλλά ταυτόχρονα και με ελαφρύνσεις. Και δεν θέλω να αναφερθώ στις ελαφρύνσεις της τετραετίας, που θα μπορούσα να το κάνω, γιατί όλοι οι αγρότες θυμούνται και τους φόρους και τις ασφαλιστικές εισφορές που είχαν επιβαρυνθεί και πολλά άλλα μέτρα τα οποία τα έχουμε ανατρέψει, τα έχουμε καταργήσει, αλλά ταυτόχρονα και στο φορολογικό ισχύον δίκαιο στις επιβαρύνσεις στα φυσικά πρόσωπα που είναι σε συνεταιρισμούς, αλλά και σε αυτούς που παραδίδουν το προϊόν τους με συμβολαιακή γεωργία και κτηνοτροφία, έχουμε δώσει ένα πολύ σημαντικό κίνητρο.

Νομίζω, λοιπόν, ότι στις ειδικές συνθήκες που ξέρουμε ότι επικρατούν αυτό το διάστημα, το Υπουργείο Αγροτικής Ανάπτυξης, η Κυβέρνηση συμπαραστέκεται ουσιαστικά και μετρήσιμα. Ποτέ άλλοτε δεν καταβλήθηκε ένα δισεκατομμύριο μέσα σε τρία χρόνια σε αποζημιώσεις μόνο από τον ΕΛΓΑ και σας είπα με την παράμετρο της ενίσχυσης από τον κρατικό προϋπολογισμό.

Σίγουρα οι ανάγκες είναι μεγαλύτερες από τα χρήματα, τα οποία είναι διαθέσιμα για να δοθούν. Προσπαθούμε, λοιπόν, αυτά που υπάρχουν να δίνονται με τον πιο αντικειμενικό και δίκαιο τρόπο και πραγματικά θέλω να γίνει κατανοητό ότι σημαντικότερο, τουλάχιστον από όσους έχουν δημόσιο λόγο και από όσους έχουν δυνατότητα θεσμικής παρέμβασης, θα είναι να ακούσουμε προτάσεις οι οποίες και σε σχέση με το κόστος παραγωγής και σε σχέση με την καλλιεργητική διαδικασία και σε σχέση με την προώθηση των προϊόντων θα διευκολύνουν ακόμα περισσότερο τους αγρότες μας σε αυτή τη δύσκολη περίοδο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, δεν μας είπατε ποιες τροπολογίες κάνετε δεκτές.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Από τις βουλευτικές τροπολογίες δεν δέχομαι καμμία, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Στο σημείο αυτό κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Αγροτικής Ανάπτυξης και Τροφίμων: «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού - ΔΗΜΗΤΡΑ, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις για την ενίσχυση της αγροτικής ανάπτυξης».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Επισημαίνεται ότι η ψηφοφορία περιλαμβάνει την αρχή του νομοσχεδίου, σαράντα εννιά άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού – ΔΗΜΗΤΡΑ, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις για την ενίσχυση της αγροτικής ανάπτυξης |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 31 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 35 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 39 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 44 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 47 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 1661/42 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Αγροτικής Ανάπτυξης και Τροφίμων: «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού - ΔΗΜΗΤΡΑ, σύσταση και λειτουργία φορέα διαχείρισης Παραδοσιακού Ελαιώνα Άμφισσας και άλλες διατάξεις για την ενίσχυση της αγροτικής ανάπτυξης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 367.α.)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 18.24΄ λύεται η συνεδρίαση για αύριο, ημέρα Πέμπτη 23 Μαρτίου 2023 και ώρα 10.00΄, με αντικείμενο εργασιών του Σώματος: νομοθετική εργασία: Μόνη συζήτηση και ψήφιση του σχεδίου νόμου του Υπουργείου Οικονομικών: «Πλαίσιο ρύθμισης οφειλών και άλλες φορολογικές και τελωνειακές ρυθμίσεις, προστασία των συντάξεων από τον πληθωρισμό και άλλες διατάξεις για τη στήριξη της κοινωνίας και της επιχειρηματικότητας».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**